
SLIKA NA NAŠEM OMOTU 

Sliku na našem omotu izradila je 
umjetnica Zdenka Sertić koja iz¬ 
vrsno poznaje naš folklor i umije, kao 
nitko u nas, na svoj originalni način pri¬ 
kazati narodne nošnje, krajeve i običaje. 

Gledajući sliku vidimo pobožni hr¬ 
vatski puk u slikovitim narodnim nošnja¬ 
ma. Tako su se donedavna odijevali naši 
seljaci. Bilo je to u vrijeme, dok su po¬ 
stojale veće obiteljske kućne zadruge, pa 
se uz dobru podjelu rada našlo vremena 
da se prede, tka i veze. Modom se nije 
mijenjala nošnja, nego se skupocjenija 
odjeća nosila dugo, često sav život, 'pa 
su je čak djeca nasljeđivala od starijih. 

Jaslice na slici i Bogorodica s Isu¬ 
som, skinutim s križa, bile su ne samo 
u crkvi nego u svakoj kršćanskoj kući. 
Jaslice su gradili kroz sav advenat za bo¬ 
žične blagdane. Svete slike, obično na 
staklu, bile su rad pobožnih, štono bi¬ 
smo danas rekli, primitivnih slikara. 

Na našoj slici ne će svatko prepozna¬ 
ti »koledare«, jer se starinski pobožni 
običaji izgubiše. Na slici je »Zvjezdar« 
kakav je obilazio s dječacima selom pje¬ 
vajući: »Tri Kralja zvijezdu slijedila, 
Isusa malog tražila...« S druge strane 
je »Križonoša«, koji je sa svojima pje¬ 
vao: »S križem ćemo križevati, blagoslov 
s neba dozivati...« Žene s košaricom su 
nosile jelo na blagoslov. 

Svaki crkveni blagdan od Došašća do 
posljednjeg dana u godini, svoj rad i 
dane života od oranja i sjetve do žetve 
i berbe, od kolijevke do groba kitio je 
hrvatski pobožni narod posebnim običa¬ 
jem i pjesmom. Bili su to, tako reći, 
svjetovni obredi, laička liturgija, koju 
narod vrši povrh crkvene liturgije želeći 
da pobožnost ponese svojim selom u 
svaki dom. —ž— 


Crinje uz svaki mjesec u kalendaru 
izradio Ivan Lacković , seljak-sli- 
kar . 


Tisak tiskare »Tipografija« Umag (Istra) 



SVETI OTAC PAPA 
PAVAO VI. 
govori svijetu o miru 

Siječanj 

Januar 



Dani 

Rimokatolički kalendar 

Narod, imena 

Grkokatolički kalendar 

S 

1 

NOVA GODINA 

Prvislav 

19 XII Bonifacije 

N 

2 

Ime Isusovo 

Blaženko 

20 

Sv. otaca, gl. 4 

P 

3 

Genoveva, Anter 

Mladen 

21 

Julijana 

U 

4 

Dafroza, Akvilin 

Miljenko 

22 

Anastazija 

s 

5 

Telesfor 

Bojana 

23 

10 muč. na Kreti 

c 

6 

SV. TRI KRALJA 

Bal do 

24 

Badnjak 

p 

7 

Lucijan @ 

Zorislav 

25 

Božić 

s 

8 

Severin 

Zorka 

26 

Zbor Bogorodice 

N 

9 

1. Bog., SV. OBITELJ 

Miodrag 

27 

Stjepan, gl. 5 

P 

10 

Agaton 

Dobroslav 

28 

Mučenici u Nikom. 

U 

11 

Higin, Honorata 

Nevesin 

29 

Nevina dječica 

s 

12 

Ernest, Tatjana 

Tatjana 

30 

Anizija, Zotik 

č 

13 

Krštenje Isusovo *?• 

Bogomir 

31 

Melanija Rim. 

p 

14 

Hilarij 

Radoslav 

1 1 

Obr. G. N. 1. Krista 

s 

15 

Pavao pust., Mavro 

Pavica 

2 

Silvester papa 

N 

16 

2. Bogoj., Marcel 1. 

Jasminka 

3 

Pred Bogoj avlj. 

P 

17 

Antun pustinjak 

Vojmil 

4 

Zbor 70 apostola 

U 

18 

Priska, Liberata 

Vjera 

5 

Navečer je Bogoj. 

s 

19 

Kanut, Marijo 

Ljiljana 

6 

Bogoj avljen je 

č 

20 

Fabijan i Sebestijan 

Svetozar 

7 

Zbor Ivana Krst. 

p 

21 

Agneza ® 

Janja 

8 

Juraj, Hozevit. Em. 

s 

22 

Vinko, Anastazij 

Borivoj 

9 

Polijeutko, Eustr. 

N 

23 

3. Bogoj., Rajmund 

Milivoj 

10 

Po Bogojavlj. 

P 

24 

Timotej 

Bogoslav 

11 

Teodozije 

U 

25 

Obrać. Pavla ap. 

Vrat'slav 

12 

Tatijana, Eupraksija 

s 

26 

Polikarp 

Sverad 

13 

Ermil, Stratonik 

č 

27 

Ivan Zlatousti 

Zlatko 

14 

Oci sa Sinaja i Raj. 

p 

28 

Petar Nolasko 

Čedomil 

15 

Pavao Tivej. i Ivan 

s 

29 

Franjo Sal. D 

Draginja 

16 

Verige ap. Petra 

N 

30 

4. Bogoj., Martina 

Gordana 

17 

O mit. i far. 

P 

31 

Ivan Bosko 

Darinka 

18 

Atanazije i dril 




Mjesečeve mijene u 

siječnju 

Sunce 

1. siječnja 

Uštap (pun mjesec) 7. 1 6s 16 m 

izlazi 

u 7 s 37 m 

Trećak (posij 

. četvrt) 13. 1 21 s — 

zalazi 

u 16 s 22 m 

Mlađak (mladi mjesec) 21. 1 16 s 47 m 




Prvak (prva < 

četvrt) 

29. 1 20 s 49 m 

Veljača 
.-4Sfc“ Februar 

Dani 

Rimokatolički kalendar 

Narod, imena 

Grkokatolički kalendar 

U 

1 

Ignacij, Vatroslav 

Ognjan 

19 

O Makarije 

s 

2 

SVIJEĆNICA 

Marin 

20 

Evtimije 

č 

3 

Blaž, T r i p u n 

Blaško 

21 

Maksim 

p 

4 

Veronika, Andrija K. 

Jarmila 

22 

Timotej 

s 

5 

Agata, Jagoda ^ 

Dobrila 

23 

Kliment 

N 

6 

Sedamdes., Tito 

Jaga 

24 

O blud. sinu 

P 

7 

Romuald, Rikard 

Držislav 

25 

Grgur bogoslov 

U 

8 

Ivan Mata, Kruno 

Dobrila 

26 

Ksenofont 

s 

9 

Ćiril Al., Apolonija 

Častislav 

27 

Prenos moći Iv. Zl. 

č 

10 

Skolastika 

Moj mir 

28 

Efrem sirski 

p 

11 

Gospa Lurdska 

Svjetlana 

29 

Prenos moći Ign. 

s 

12 

E’ulalija g- 

Zvonimir 

30 

Tri svetitelja 

N 

13 

Šezd., Katarina R. 

Lijepa 

31 

Mesopusna 

P 

14 

Valentin, Zdravko 

Zdravka 

1 II 

Trifon 

U 

15 

Faustin, Jovita 

Hrvoje 

2 

Sretenije 

s 

16 

Julijana, Miljenko 

Milena 

3 

Simeon i Ana 

č 

17 

Donat, Franjo K. 

Rodoljub 

4. 

Izidor Poluz. 

p 

18 

Bernardica, Simun 

Siniša 

5 

Agata 

s 

19 

Konrad, Mansvet 

Ostoja 

. ' a 

6 

Vukol i Silvan 

N 

20 

Pades., Eleut. © 

Boleslav 

7 

Siropusna 

P 

21 

Eleonora, Mirna 

Tihomila 

8 

Teodor i Zaharije 

U 

22 

Stolica sv. Petra 

Goj ko 

9 

Nikifor 

s 

23 

Pepelnica (Post) 

Damir 

10 

Haralampije 

č 

24 

M a t i j a, Božidar 

Matiša 

11 

Vlasije (Blaž) 

p 

25 

Viktorin, Darko 

Matimir 

12 

Meletije 

s 

26 

Aleksandar 

Branimir 

13 

Martinijan 

N 

27 

Čista, Gabrijel 

Lumir 

14 

1. Vel. posta 

P 

28 

Roman, Rufin 

Bogoljub 

15 

Onisim 




Mjesečeve mijene u 

veljači 

Sunce 

1. veljače 

Uštap (pun mjesec) 

5. II 16 s 58 m 

izlazi 

u 7 s 19 m 

Trećak (posij, 

. četvrt) 12. II 9 s 53 m 

zalazi 

u 17 s 9 m 

Mlađak (mladi mjesec) 20. II 11 s 50 m 




Prvak (prva četvrt) 

28. II 11 s 15 m 

Ožujak 

Mart 

Dani Rimokatolički kalendar 

Narod, imena | Grkokatolički kalendar 

U 1 Albin, Eudozija 

S 2 Henrik (Kvatri) 

Č 3 Kunigunda udova 

P 4 Kazimir, Lucij (Kv.) 

S 5 Euzebij (Kvatri) 

Bjelimir 

Milena 

Rastislav 

Miro 

Dragomir 

16 II Pamfil i Porfirije 

17 Teodor Tirski 

18 Lav ( Leo) 

19 Arhipapa apost. 

20 Lav biskup, muč. 

N 6 Pačista, Perpetua 

P 7 Toma Akv. ' ® 

U 8 Ivan, Blaženka 

S 9 Franciska, Grgur 

Č 10 40 mučenika u S. 

P 11 Sofronij, Firmin 

S 12 Grgur Vel., Teofan 

Zvjezdana 

Tomidrag 

Boško 

Franjica 

Krunoslav 

Stoj os lav 
Budislav 

21 2. Vel. posta 

22 Naš. m. muč. iz Eug. 

23 Polikarp 

24 Naš. gl. Iv. Krst. 

25 Tarasije 

26 Porfirije 

27 Bazilije 

N 13 Bezimena 

P 14 Matilda (f 

U 15 Longin, Žarko 

S 16 Heribert, Cirijak 

č 17 Patrik, Domagoj 

P 18 Narcis, Ćiril Jer. 

S 19 JOSIP zar. BDM. 

Ružena 

Borislava 

Žarko 

Velibor 

Domagoj 

Slavoljub 

Zlata 

28 1. Vel. posta 

1 111 Evdikija 

2 Teodot 

3 Evtropije i Kleonik 

4 Gerasim 

5 Konon 

6 42 muč. u Amoriji 

N 20 Sredoposna, Nic. 

P 21 Benedikt, Filomen 

U 22 Oktavijan # 

S 23 Oton, Pelagija 

Č 24 G a b r i j e 1 a r k. 

P 25 BLAGOVIJEST 

S 26 Emanuel, Tekla 

Vladislav 

Vesna 

Jaroslav 

Dražen 

Ratko 

Nevenka 
Bogomil 

7 4. Vel. posta 

8 Teofilakt 

9 40 mučenika sebast. 

10 Kodrat i Ciprijan 

11 Sofronije 

12 Teofan, Grgur Dvoj. 

13 Prenos moći Nikif. 

N 27 Gluha, Ivan Dam. 

P 28 Ivan Kap., Nada 

U 29 Kona, Ćir*il 1 

S 30 Kvirin, Viktor 

Č 31 Benjamin, Amos 

Ljuba 

Šonja 

Dobrinja 

Vojmir 

Blagoje 

14 5. Vel. posta 

15 Agapije • Timotej 

16 Sevin, Julijan 

17 Aleksije 

18 Ćiril nadb. jeruz. 

Sunce 1. ožujka 

izlazi u 6 s 36 m 

zalazi u 17 s 42 m 

Mjesečeve mijene u ožujku 

Uštap (pun mjesec) 7. III 2 s 46 m 

Trećak (posij, četvrt) 14. III ls 19 m 

Mlađak (mladi mjesec) 22. III 5 s 47 m 

Prvak (prva četvrt) 29. III 21 s 44 m 

Travanj 

April 


Dani 

Rimokatolički kalendar 

Narod, imena 

Grkokatolički kalendar 

P 

1 

7 Žalosti BDM. 

Tugomil 

19 

III Hrizant I Darije 

S 

2 

Franjo Paulski 

Gojmir 

20 

Oci iz obit. sv. Sabe 

N 

3 

Cvjetića, Rikard 

Cvijeta 

21 

6. Vel. posta, Cvjetna 

P 

4 

Izidor, Benedikt 

Strahinja 

22 

Vel. pon., Bazil 

U 

5 

Vinko, Irena ® 

Ratimir 

23 

Vel. ut., Nikon 

s 

6 

Celestin, Vilim 

Rajko 

24 

Vel. srij., Zaharija 

č 

7 

V. Četvrt. Cirijak 

Javorka 

25 

Blagovijest 

p 

8 

V. P e t a k (Post) 

Blaženka 

26 

Veliki petak 

s 

9 

V. Subota (Post) 

Zborislav 

27 

Velika subota 

N 

10 

USKRS 

Zdeslav 

28 

USKRS 

P 

11 

USKRSNI PON. 

Radmila 

29 

Uskrsni pon. 

U 

12 

Julije, Zenon (f 

Đula 

30 

Uskrsni ut. 

s 

13 

Hermenegild, Ida 

Miodrag 

31 

Svjetla srij. 

č 

14 

Justin, Tiburcij 

Pravomil 

1 

IV Svjetli četv. 

p 

15 

Anastazija 

Držimir 

2 

Svjetli pet. 

s 

16 

Bernardica 

Ljeposlav 

3 

Svjetla sub. 

N 

17 

Bijela, Rudolf 

Radojica 

4 

Tomina 

P 

18 

Amadej, Apčlonij 

Čedoslav 

5 

Teodul v i Agatapod 

U 

19 

Konrad, Ema 

Rastislav 

6 

Eutihije 

s 

20 

Agneza ® 

Božidar 

7 

Serapion 

č 

21 

Anselmo, Simeon 

Ljuboslav 

8 

Irodion i Agav 

p 

22 

Soter i Kajo 

Spasoje 

9 

Eupsihi je 

s 

23 

Juraj, Vojtjeh 

Đurđica 

10 

Terentije, Maksim 

N 

24 

2. Uskr., Bona 

Smiljana 

11 

Mironosnica 

P 

25 

Marko ev. 

Tugomir 

12 

Bazilije 

U 

26 

Kleto i Marcelin 

Zovko 

13 

Artemon 

s 

27 

Ozana Kotorska 

Jozana 

14 

Martin papa 

č 

28 

Pavao od> Križa ]j> 

Živko 

15 

Aristarh, Trofim 

p 

29 

Petar 3., Robert 

Kremenka 

16 

Agapija, Irena 

s 

30 

Katarina Sijenska 

Miroljuba 

17 

Simun i Akakije 




Mjesečeve mijene 

u travnju 

sunce 

1. travnja 

Uštap (pun mjesec) 5. IV 12 s 14 m 

izlazi 

u 5 s 37 m 

Trećak (posij, 

. četvrt) 12. IV 18 s 29 m 

zalazi 

u 1 8 s 24 m 

Mlađak (mladi mjesec) 20. IV 21 s 36 m 




Prvak (prva četvrt) 28. IV 4 s 50 m 

Svibanj 

Maj 



Dani 

Rimokatolički kalendar 

Narod, imena 

Grkokatolički kalendar 

N 

1 

3. Uskrs., Josip Rad. 

Radivoj 

18 

IV O raslablenom 

P 

2 

Atanazij, Eugen 

Radiša 

19 

Pa-fnucije 

U 

3 

Aleksandar, Mladen 

Križoslav 

20 

Teodor, Trihin 

s 

4 

Monika, Flor. 0 

Cvjetko 

21 

Januarije 

č 

5 

Pijo V., Irena 

Dobrovoj 

22 

Teodor Sikeot 

p 

6 

Dominik S., Judita 

Janko 

23 

Juraj muč. 

s 

7 

Stanislav, Gizela 

Stanko 

24 

Saba Stratilat 

N 

8 

4. Uskrs., Akacij 

Milan 

25 

Samarjanci, Marko 

P 

9 

Grgur Naz. 

Voj ko 

26 

Bazilije bskp muč. 

U 

1*0 

Antonin, Izidor 

Tihomir 

27 

Simun sveć. muč. 

s 

11 

Filip i Jakov 

Jakša 

28 

Jason i Sosipater 

č 

12 

Pankracij 

Svevlad 

29 

9 muč. i Memnom 

p 

13 

Servacij, Robe rt 

Radula 

30 

Jakov apost. 

s 

14 

Bonifacij 

Dobroslav 

1 

V Jeremija prorok 

N 

15 

5. Uskrs., Sofija 

Mudroslava 

2 

O slijeporođenom 

P 

16 

Ivan Nep. (Prosni) 

Nenad 

3 

Teodozije i Timotej 

U 

17 

Paskal (Prosni dan) 

Svjetlomir 

4 

Pelagija 

s 

18 

Feliks (Prosni dan) 

Srećko 

5 

Irena i Nikifor 

c 

19 

SPASOVO 

Svetov i d 

6 

Spasovo 

p 

20 

Bernardin ® 

Zvjezdoslav 

7 

Pojava sv. Križa 

s 

21 

Andrija Bobola 

Dubravka 

8 

Ivan ap., Arsenije 

N 

22 

6. Uskrs., Emil 

Milko 

9 

Sv. otaca Nic. sab. 

P 

23 

Deziderij, Željko 

Želimir 

10 

Simon Zilot 

U 

24 

BDM Pom. krš. 

Cvijeta 

11 

Ćiril i Metod 

s 

25 

Grgur VII., Urban 

Budislav 

12 

Epifanije i German 

c 

26 

Filip N., Eleuterij 

Ratislav 

13 

Glikerija muč. 

P 

27 

Beda, Jul i j } 

Borko 

14 

Izidor muč. 

s 

28 

Augustin, Vilim 

Milutin 

15 

Pahomije Vel. 

N 

29 

DUHOVI 

Velislav 

16 

DUHOVI 

P 

30 

DUH. PON., Ivana 

Goluban 

17 

Presv. Trojstvo 

U 

31 

BDM Kraljica 

Bojka 

18 

Teodat, Dioniz 


Sunce 1. svibnja 

izlazi u 4 s 44 m 
zalazi u 19 s 4 m 


Mjesečeve mijene u svibnju 

Uštap (pun mjesec) 4. V 22 s 01 m 

Trećak (posij, četvrt) 12. V 12 s 20 m 

Mlađak (mladi mjesec) 20. V 10 s 43 m 

Prvak (prva četvrt) _ 27. V 9 s 51 m 

Lipanj 

Juni 


Dani 

Rimokatolički kalendar 

Narod, imena 

Grkokatolički kalendar 

S 

1 

Anđela M. (Kvatri) 

Radovan 

19 

V Patricije 

Č 

2 

Marcelin, Velimir 

Veljko 

20 

Talalej muč. 

P 

3 

Klotilda (Kv.) © 

Koviljka 

21 

Konstantin i Jelena 

s 

4 

Kvirin (Kvatri) 

Delibor 

22 

Bazilisko muč. 

N 

5 

PRESV. TROJSTVO 

Dobromir 

23 

Svih Svetih 

P 

6 

Norbert, Bertrand 

Berislav 

24 

Simun i Nikita 

U 

7 

Robert, Lukrecija 

Ratko 

25 

3. naš. gl. Iv. K. 

s 

8 

Medardo, Godardo 

Milorad 

26 

Karpo apostol 

č 

9 

TIJELOV0 

Ranko 

27 

T i j e 1 o v o 

P 

10 

Margareta 

Biserka 

28 

Nikita 

s 

11 

Barnaba 

Borna 

29 

Teodozija 

N 

12 

2. DUH., Ivan F. 

Ninoslav 

30 

2. po Duhovima 

P 

13, 

Antun Pad. 

Ton ka 

31 

Jemij ap. i Jernej 

U 

14 

Bazilij, Bosiljko 

Bosiljka 

1 

VI Justin 

s 

15 

v/id, Čedomil 

Vidomir 

2 

Nikifor 

č 

16 

Gvido, Franjo R. 

Vukovoj 

3 

Lukilijan, Dionir 

p 

17 

Srce Isusovo 

Bratoljub 

4 

Srce Isus,ovo 

s 

18 

Efrem, Ljubo ® 

Ljubomir 

5 

Muke bi. Dj. Marije 

N 

19 

3. DUH., Julijana 

Ljiljana 

6 

3. po Duhovima 

P 

20 

Si Iveriij, Maka rij 1 

Goran 

7 

Teodat 

U 

21 

Alojzije, Vjekoslav 

Slavko 

8 

Teodor, Tiron 

s 

22 

Alban, Paulin 

Pavka 

9 

Ćiril aleksandrijski 

č 

23 

Sidonija, Zdenka 

Vujana 

10 

Timotej muč. 

p 

24 

Ivan Krstitelj 

Krsto 

11 

Bartolomej i Barn. 

s 

25 

Vilim J) 

Vitomir 

12 

Onufrije i Petar 

N 

26 

4. DUH., Budimir 

Budimila 

13 

4 po Duhovima 

P 

27 

Ladislav, E'ma 

Tihomila 

14 

Elizej i Metodije 

U 

28 

Irinej, Beningo 

Lađa 

15 

Amos, Jeronim 

s 

29 

PETAR 1 PAVAO 

Krešimir 

16 

Tihon 

č 

30 

Sp. Pavla, Lucina 

Tvrtko 

17 

Manuil, Savel 


Sunce 1. lipnja 

Izlazi u 4 s 10 m 
zalazi p 19 s 38 m 


Mjesečeve mijene u lipnju 

Uštap (pun mjesec) 3. VI' 8 s 41 m 

Trećak (posij, četvrt) 11. VI 5 s 59 m 

Mlađak (mladi mjesec) 18. VI 21 s 9m 

Prvak (prva četvrt) 25. VI 14 s 23 m 

Srpanj 

Juli 


Dani 

Rimokatolički kalendar 

Narod, imena 

Grkokatolički kalendar 

P 

1 

Krv Isusova 

Predrag 

18 VI Leontije muč. 

S 

2 

Pohod BDM © 

Višnja 

19 

Juda Tadej 

N 

3 

5. DUH., Tihomil 

Borislav 

20 

5 po Duhovima 

P 

4 

Berta, Nevinko 

Čiro, Meda 

21 

Julijan 

U 

5 

Ćiril i Metod 

Bogomila 

22 

Euzebije 

S 

6 

M. Goretti, Izaija 

Čedom ii 

23 

Agripina 

č 

7 

Vilibald, Odon 

Jalža 

24 

Rod. Ivana Krst. 

p 

8 

Elizabeta, Akvila 

Vjera 

25 

Febronija 

s 

9 

Leticija, Breko 

Ljubica 

26 

David 

N 

10 

DUH., Amalija <£ 

Miloslav 

27 

6 po Duhovima 

P 

11 

Pijo 1., Veronika 

Mojslav 

28 

Kir i Ivan 

U 

12 

Mohor, Fortunat 

Biserka 

29 

Petar i Pavao 

s 

13 

Joel, Margareta 

Dobriša 

30 

Zbor 12 apostola 

č 

14 

Bonaventura 

Hinko 

1 VII Kuzma i Damjan 

p 

15 

Henrik, Vladimir 

Karmelka 

2 

Polag. halj. Bogor. 

s 

16 

G. Karmelska 

Dunja 

3 

Jacint 

N 

17 

7. DUH., $ 

Miroslav 

4 

7. po Duhovima 

P 

18 

Kamilo, Simfor. 

Vinka 

5 

Atanazije 

U 

19 

Vinko Paulski 

Ilinka 

6 

Sisoj 

s 

20 

Ilija pr., Jerko 

Danko 

7 

Toma i Akacije 

č 

21 

Danijel, Julija 

Manda 

8 

Prokopije vlkmuč. 

p 

22 

Marija Magdalena 

Veće m i r 

9 

Pankracije muč. 

s 

23 

Apolinar, Liborij 

Miroljub 

10 

45 muč. iz Nikop. 

N 

24 

8. D., Kristina 

Maslinko 

11 

8. po Duhovima 

P 

25 

Jakov a p., Krsto 

Jana 

12 

Proklo i Marije 

U 

26 

Ana majka BDM 

Svevlad 

13 

Zbor arh. Gabrijela 

s 

27 

Natalija, Ljerka 

Svetom i r 

14 

Akila apostol 

e 

28 

Inocent, Viktor 

Blaženka 

15 

Kirik, Vladimir 

p 

29 

Marta, Beatrica 

Milena 

16 

Atinogen 

s 

30 

Abdon i Senen 

Vatroslav 

17 

Marina 

N 

31 

9. DUH., Ignacij L. 


18 

9. po Duhovima 




Mjesečeve mijene u 

srpnju 

Sunce 

1. srpnja 

Uštap (pun mjesec) 

2. VII ‘20 s 37 m 

izlazi 

u 4 s 10 m 

Trećak (posij, četvrt) 10, VII 22 s 43 m 

zalazi 

u 19 s 50 m 

Mlađak (mladi mjesec) 18. VII 5 s 31 m 




Prvak (prva četvrt) 

24. VII 20 s — 

Kolovoz 

August 

Dani Rimokatolički kalendar 

Narod, imena 

Grkokatolički kalendar 

P 1 Bono, Nada © 

U 2 Porcijunkula 

S 3 A u g u s t i n K a ž. 

Č 4 Dominik, Nedjeljko 

P 5 G os pa Snježna 

S 6 Preo bražen je 

Žitomir 

Bojan 

Višeslav 

Dinko 

Snježan a 

Vlasta 

19 VII Makrina i Dijo 

20 Ilija prorok 

21 Simun i Ivan 

22 Marija Magdalena 

23 Trofim i Teofil 

24 Kristina, Boris 

N 7 10. DUH., Kajetan 

P 8 Ivan V., Cirijak 

U 9 Roman 

S 10 Lovro, Božidar 

Č 11 Tiburcij, Suzana 

P 12 .Klara, Jasna 

S 13 Hipolit, Svetopluk 

Daromir 

Milivoj 

Danica 

Lovorko 

Živana 

Jasnica 

Dragoljub 

25 10. po Duhovima, Ana 

26 Jermolaj, Paraskeva 

27 Pantelejmon 

28 Probor, Nikanor 

29 Kalinik 

30 Sila i Siluan tpost. 

31 Eudokim 

N 14 11, DUH., Euzebij 

P 15 VELIKA GOSPA 

U 16 Rok, Joakim © 

S 17 Hijacint, Slobodan 

Č 18 Jelena Križarica 

P 19 Ljudevit, Tekla 

S 20 Bernard, Stjepan 

Zorka 

Maja 

Aćim 

Zumbulko 

Jela (Jelka) 

Marina 

Krunoslav 

1 VIII 11. po Duhovima 

2 Prenos moći Stjepana 

3 Izaak, Dalmat, Faust 

4 7 ml. efeških, Eudokij 

5 Eusignije 

6 Prebraženje Gospo. 

7 Domecije 

N 21 12. DUH., Ivana 

P 22 Srce Marijino 

U 23 Filip B. $ 

S 24 Bartol a p. 

Č 25 Ljudevit, Lučila 

P 26 Zefirin, Timotej 

S 27 Josip Kala^., Ruf 

lvka 

Mira 

Zdenko 

Bariša 

Dobrov i t 
Jadranka 
Zlatan 

8 12. po Duhovima 

9 Matej apost. i ev. 

10 Laurentije 

11 Euplo 

12 Focije, Anicit 

13 Maksim 

14 Mihej prorok 

N 28 13. DUH., Augustin 

P 29 Gl. Ivana Krst. 

U 30 Ruža Limska 

S 31 Rajmund @ 

Velislav 

Krsto 

Ružica 

.Rajislav 

15 Uznesenje Bogorodice 

16 Prenos ubr. Kristova 

17 Miron 

18 Flor i Lauro 

Sunce 1. kolovoza 

izlazi u 4 s 39 m 
zalazi u 19 s 26 m 

Mjesečeve mijene u kolovozu 

Uštap (pun mjesec) 1. VIII 10 s 6m 

Trećak (posij, četvrt) 9. VIII 13 s 56 m 

Mlađak (mladi mjesec) 16. VIII 12 s 48 m 

Prvak (prva četvrt) 23. VIII 4s 2m 

Uštap (pun mjesec) 31. VIII 1 s 14 m 


u 

Dani 

Rimokatolički kalendar 

Narod, imena 

Grkokatolički kalendar 

Č 

i 

E’gidij, Verena 

Branivoj 

19 VIII Andrija muč. 

P 

2 

Maksima, Zemon 

Veljka 

20 

Samuel prorok 

s 

3 

Pijo X. papa 

Ljubinka 

21 

Tadej apostol 

N 

4 

14. DUH., Rozalija 

Ruža 

22 

14. po Duhovima 

P 

5 

Lovro Justinijan 

Križan 

23 

Lup muč. 

U 

6 

Zaharija, Domacijan 

Boris 

24 

Eutihije 

s 

7 

Marko Križevč. 

Darko 

25 

Bartolomej i Tito 

c 

8 

MALA GOSPA 

Marica 

26 

Adrijan i Natalija 

p 

9 

Petar Klaverski 

Milka 

27 

Pimen 

s 

10 

Pulherija, Nikola T. 

Ljeposlava 

28 

Mojsije, Augustin 

N 

11 

15. DUH., Milan 

Prvan 

29 

15. po Duhovima, Usj 

P 

12 

Ime Marijino 

Marijan 

30 

Aleksander, Ivan 

U 

13 

Amat, Ljubomir 

Ljubo 

31 

Pojas, Bogorod. 

s 

14 

Uzv. s. Križa © 

Hrvatin 

1 IX Crkv. nova godina 

č 

15 

Gospa od 7 žal. 

Tugomila 

2 

Mamat i Ivan 

p 

16 

Ciprijan, Kor ne lij 

Ljudmila 

3 

Antin i Teoktist 

s 

17 

Rane sv. Franje 

Grlica 

4 

Vavila i Mojsije 

N 

18 

16. DUH., Josip K. 

Hranislav 

5 

16. po Duhovima 

P 

19 

Januarij, Ilija b. 

Zimorad 

6 

Zaharija 

U 

20 

E’ustahij, Mavro 

Dobrom i r 

7 

Sozont muč. 

s 

21 

M a t e j ( Kv.) 

Matko 

8 

R. BDM (M. Gospa) 

c 

22 

Mauricij, Silvan 

Mila 

9 

Joakim i Ana 

p 

23 

Lino (Kvatri) 

Viševit 

10 

Minodora, Mitrodora 

s 

24 

Mercedes (Kvatri) 

Miljenka 

11 

Teodora 

N 

25 

17. DUH., Keofa 

Grozdan 

12 

17. po Duhovima 

P 

26 

Ciprijan, Justina 

Mirjana 

T3 

Kornelije 

U 

27 

Kuzma i Damijan 

Miloš 

14 

Uzvišenje sv. Križa 

s 

28 

Vjenceslav, Lioba 

Većeslav 

15 

Nikita vlkmuč. 

č 

29 

Mihovill ark. © 

Mijo, Miho 

16 

Eufemija vlkmuč. 

p 

30 

Jeronim 

Jerko 

17 

Sofija, Vjera, Nada 

Sunce T 

. rujna 

Mjesečeve mije 

Trećak (posij. 

»ne u rujnu 

četvrt) 8. IX 3s 8m 

izlazi u 

5 s 16 m 

Mlađak (mladi mjesec) 14. IX 20 s 14 m 

zalazi u 

18 s 36 m 

Prvak (prva četvrt) 

21. IX 15 s 25 m 




Uštap (pun mjesec) 

29. IX 17 s 48 m 

Listopad 

Oktobar 


Dani 

Rimokatolički kalendar 

Narod, imena 

Grkokatolički kalendar 

S 

1 

Remigij, Areto 

Domorad 

18 IX 

! E’umenije 

N 

2 

18. DUH., Anđeli ć. 

Anđelko 

19 

18. po Duhovima 

P 

3 

Terezija od M. Isusa 

Stošija 

20 

Eustatija 

U 

4 

Franjo Asiški 

Vrane 

21 

Kodrat apost. 

S 

5 

Pacid, Gala 

Blagomir 

22 

Foka muč. i Jona 

č 

6 

Bruno, Vjera 

Vjerica 

23 

Začeće Ivana Krst. 

p 

7 

BDM od Krunice g- 

Krasna 

24 

Tekla muč. 

s 

8 

Brigita, Zvonimir 

Vladan 

25 

Eufrozinija 

N 

9 

19. DUH., Abraham 

Milogaj 

26 

19. po Duhovima 

P 

10 

Danijel, Franjo B. 

Danilo 

27 

Spomen smrti Ivana 

U 

11 

Materinstvo M. 

Milinka 

28 

Hariton 

s 

12 

Serafin, Maksimil. 

Većerad 

29 

Kirijak 

č 

13 

Eduard, Hugo 

Sebislav 

30 

Grgur bsk. i muč. 

p 

14 

Kalikst © 

Vesela 

1 X 

Pokrov Bogorodice 

s 

15 

Terezija Av., Tekla 

Tinka 

2 

Ciprijan i Justina 

N 

16 

20. DUH., Hedviga 

Mislav 

3 

20. po Duhovima 

P 

17 

Margareta Al. 

Cvjetko 

4 

Jerotej, Franjo 

U 

18 

Luka ev., Trifonija 

Svjetlovid 

5 

Haritina muč. 

s 

19 

Petar Alk., Lucij 

Kamenko 

6 

Toma apost. 

č 

20 

Vendelin, Ivan K. 

Novica 

7 

Sergije i Vakh 

p 

21 

Uršula, Hilarij J) 

Radojica 

8 

Pelagija 

s 

22 

Kordula, Dražen 

Draško 

9 

Jakov ap. 

N 

23 

21. D., Misijska n. 

Bjeladin 

10 

21. po Duhovima 

P 

24 

Rafael ark.. Proklo 

Zdravodar 

11 

Filip ap. i Teofan 

U 

25 

Krispin, Darije 

Zlatomir 

12 

Prov, Andronik 

s 

26 

Evarist, Demetrij 

Mitar 

13 

Karpo, Adatonika 

č 

27 

Sabina, Kontardo 

Gorislava 

14 

Nazarij, Paraskeva 

p 

28 

Simun i J uda 

Tadija 

15 

Eutimije i Lucijan 

s 

29 

Narcis, !da ^ 

Cvjeta n 

16 

Longin muč. 

N 

30 

22. D., Krist Kralj 

Slobodan 

17 

22. po Duhovima 

P 

31 

Volfgang, Vuk 

Vukmir 

18 

Luka apost. i ev. 




Mjesečeve mijene u 

listopadu 

sunce 

1. listopada 

Trećak (posij 

. četvrt) 7. X 14 s 9 m 

izlazi 

u 5 s 54 m 

Mlađak (mladi mjesec) 14. X 4 s 52 m 

zalazi 

u 17 s 38 m 

Prvak (prva 

četvrt) 

21.X 6 s 35 m 




Uštap (pun mjesec) 

29. X 11 s lm 

Studeni 


. 

l&H y ,y 


Novembar fl 



Dani 

Rimokatolički kalendar 

Narod, imena 

Grkokatolički kalendar 

U 

1 

SVI SVETI 

Svetislav 

19 

X Joil i Uar 

S 

2 

D u š n i d a n 

Dušanka 

20 

Artemije v. muč. 

č 

3 

Si Ivi j a, Hubert 

Dragoslav 

21 

Ilarion 

p 

4 

Karlo Bor., Drago 

Dragutin 

22 

Averkije i 7 ml. ef. 

s 

5 

Mirko, Zakarija ^ 

Mirko 

23 

Jakov apost. 

N 

6 

23. DUH., Leonsrd 

Ljutomir 

24 

23. po Duhovima 

P 

7 

Engelbert, Zdenko 

Hrabren 

25 

Marcijan i Martir 

U 

8 

Gotfrid, Bogdan 

Bogoljuba 

26 

Dimitrije 

s 

•9 

Gracija K o t. 

Milostislav 

27 

Nestor muč. 

č 

10 

Andrija Av., Nimfa 

Dobrorad 

28 

Terentij i Petka 

p 

11 

Martin b., Davorin 

Davor 

29 

Anastazija prepod. 

s 

12 

Martin p. <© 

Desimir 

30 

Zi novi je i Zi novi ja 

N 

13 

24. DUH., Stanislav 

Stanimir 

31 

24. po Duhovima 

P 

14 

Nikola Tavilić 

Tavilko 

1 

XI Kozma i Damjan 

U 

15 

Albert V., Leopold 

Albe 

2 

Akindin i Epidifor 

s 

16 

Ivan Trog., Janja 

Gorinka 

r 3 

Akepsim i Juraj 

č 

17 

Grgur Č., Viktorija 

Igor 

4 

Joanikije 

p 

18 

Odon, Roman 

Domoslav 

5 

Galaktion, Epistimija 

s 

19 

Elizabeta, Ponc : jan 

Jelisava 

6 

Pavao biskup 

N 

20 

25. D., Feliks 1 

Prerad 

7 

25. po Duhovima 

P 

21 

Prik. BDM u hramu 

Pribislav 

8 

Arhanđelovo (Miholje) 

U 

22 

C e c i 1 i j a, Filemon 

Cilika 

9 

Matrona i Teoktista 

s 

23 

Klement, Lukrecija 

Inoslav 

10 

Jerast i Olimp 

č 

24 

Ivan od Križa 

Kreševan 

11 

Mino, Teodor 

p 

25 

Katarina, Erazmo 

Katica 

12 

Jczafat muč. 

s 

26 

Leonard, Konrad 

Lavoslav 

13 

Ivan Zlatousti 

N 

27 

1. Adv., Severin 

Nevinko 

14 

26. po Duhovima 

P 

28 

Jakov M. @ 

Bojslav 

15 

Gurije, Samim i Aviva 

U 

29 

Saturnin muč. 

Vlasfimir 

16 

Matej ap.. i. evanđ. 

s 

30 

Andrija a p. 

Hrabroslav 

17 

Grgur čuov.tvorac 




Mjesečeve mijene 

u studenom 

Sunce 

1. studenoga 

Trečak (posij, četvrt) 5. XI 23 s 1'.'m 

izlazi i 

u 6 s 35 m 

Mlađak (mladi mj 

esec) 12. XI 15 s 27 n 

za 

ilazi i 

u 16 s 44 m 

Prvak (prva 

četvrt) 20. XI 1 s 21 m 




Uštap (pun mjesec) 28. XI 3 s 41 m 

Prosinac 

Decembar 


Dani 

Rimokatolički kalendar 

Narod, imenai 

Grkokatolički kalendar 

C 

1 

Eligij, Natalija 

Nataša 

18 

XI Platon i Roman 

P 

2 

Bibijana, Zlata 

Vojna 

19 

Avdija i Varlaam 

S 

3 

Franjo Ksaverski 

Vitislav 

20 

Grgur i Proklo 

N 

4 

2. Adv., Barbara 

Barica 

21 

27. po Duhovima 

P 

5 

Sava, Krispina (J 

Savka 

22 

Filimon 

U 

6 

Nikola, Leoncija 

Nikša 

23 

Amfilohije i Grgur 

s 

7 

Ambrozij (Post) 

Vjekomir 

24 

Katarina, Merkur 

č 

8 

Bezgr. Zač. BDM 

Ljerka 

25 

Kliment papa 

p 

9 

Valerija, Restitut 

Radmila 

26 

Alipije 

s 

10 

Gospa od Loreta 

Stražimir 

27 

Jakov i Paladije 

N 

11 

3. Adv., Damas 

Zorislav 

28 

28. po Duhovima 

P 

12 

Maksencije ® 

Većerad 

29 

Paramon i Filume 

U 

13 

Lucija, Otilija 

Tilka 

30 

Andrija apost. 

s 

14 

Spiridon (Kvatri) 

Dušan 

1 

XII Naum prorok 

č 

15 

Kristina, Irenej 

Milorad 

2 

Avakum prorok 

p 

16 

Albina (Kvatri) 

Bjelana 

3 

Sofonija prorok 

s 

17 

Lazar (Kvatri) 

Velibor 

4 

Barbara, Ivan Damasc 

N 

18 

4. Adv., Gracijan 

Milostimil 

5 

29. po Duhovima 

P 

19 

Urban J) 

Vladimir 

6 

Nikola čudotv. 

U 

20 

Liberat, Slobodan 

Milojko 

7 

Ambrozije 

s 

21 

Toma a p., Fešto 

Tomislav 

8 

Patapije 

č 

22 

Flavijan, Zenon 

Rodoslav 

9 

BEZG. ZAČ. BDM 

p 

23 

Viktorija, Servul 

Vlasta 

10 

Mino, Jermogen 

s 

24 

Badnjak 

Bogdan 

11 

Danijel 

N 

25 

BOŽIĆ 

Božo 

12 

Nedjelja Praotaca 

P 

26 

STJEPAN prvi muč. 

Štipan 

13 

Eugen 1 Orest 

U 

27 

Ivan a p. e v. ^ 

Ivanko 

14 

Kalinik, Filimon 

s 

28 

Nevina dječica 

Mladenka 

15 

Eleuterije, Pavao 

č 

29 

David, Toma 

Milada 

16 

Agej prorok 

p 

30 

Rajnerij, Sabin 

Ruđer 

17 

Danijel prorok 

s 

31 

S i 1 v e s t a r papa 

Slavić 

18 

Sebastijan mučenik 




Mjesečeve mijene i 

j prosincu 

aunce 

1. prosinca 

Trećak (posij. 

četvrt) 5. XII 7 s 23 m 

izlazi 

u 7 s 16 m 

Mlađak (mladi mjesec) 12. XII 4s 14 m 

zalazi 

u 16 s 14 m 

Prvak (prva četvrt) 19. XII 22 s 42 m 




Uštap (pun mjesec) 27. XII 18 s 44 m 

c ft& tceba snati u gradini? 


Godina 1966. je prosta godi¬ 
na i broji 365 dana. Počinje 
po građanskom (gregorijanskom, 
zapadnom) kalendaru u subotu 
1. siječnja, a po julijanskom 
(pravoslavnom, grkokatoličkom, 
istočnom) kalendaru u petak 14. 
siječnja. 

Godišnja doba. Proljeće 
počinje: 21. III u 2 s 53 m — 
Ljeto: 21. VI u 21 s 33 m — 
Jesen: 23. IX u 12 s 43 m — 
Zima: 21. XII u 8 s 29 m. 

Godovni računi (Po gregori- 
janskom kalendaru): Zlatni broj 
= 10 (Mjesečev krug, Metonov 
ciklus = 1947 = 1966 = 1985 
god.) — Epakta = VIII. — Sun¬ 
čev krug (Solarni ciklus) = 15 
(1938 = 1966 = 1994) — Ne¬ 
djeljno slovo = B — Nedjeljni 
broj =6 — Indikcija = 4 — 
Slovo martirologija = h — Us¬ 
kršnja granica 5. IV (D—2) — 
Uskršnja nedjelja = 10. IV. 

Vladajući planet je Jupiter^ 

Znakovi za mjesečeve mijene 
© Mlađak (Mladi Mjesec) 

1 Prvak (Prva četvrt) 

® Uštap (Pun Mjesec) 

€ Trećak (Posljednja četvrt) 

Kvatri. Proljetni: 2., 4. i 5. 
ožujka — Ljetni: 1., 3. i 4. lip¬ 
nja — Jesenski: 21., 23. i 24 ruj¬ 
na — Zimski: 14., 16. i 17. pro¬ 
sinca. 

Zapovjedni blagdani, jesu sve 
nedjelje u godini, zatim Nova go¬ 
dina, Sv. tri kralja (Bogo javi ja¬ 
nje), Sv. Josip, Uskrs, Spasovo, 
Duhovi, Ti jelovo (Brašančevo), 
Sv. Petar i Pavao, Velika gospa, 
Svi sveti, Bezgrješno Začeće 
BDM i Božić. Svi su ti blagdani 
u ovom kalendaru štampani cr¬ 
venim slovima. Nekada su bili, 


a sad više nisu zapovjedni blag¬ 
dani Svijećnica, Blagovijest, Ma 
la Gospa, drugi dan Božića, Us¬ 
krsa i Duhova, ali katolici ih 
još rado svetkuju, pa su u ovom 
kalendaru istaknuti velikim , ali 
ne debelim slovima. Mnoge dru¬ 
ge crkvene spomendane naš na¬ 
rod rado posebno slavi, pa su 
takvi u ovom kalendaru označe 
ni raširenim slovima: to su oso¬ 
bito Srce Isusovo, spomendani 
Majke Božje i Isusovih aposto¬ 
la, pa onda slavenskih apostola 
sv. Ćirila i Metoda te svih hr¬ 
vatskih blaženika. 

Državni i narodni praznici je¬ 
su Nova godina 1. i 2, siječnja 
(januara), Međunarodni praznik 
radnika 1. i 2. svibnja (Prvomaj¬ 
ski praznik), Dan pobjede 15. 
svibnja (maja), Dan borca 4 . 
srpnja (jula), Dan Republike 29. 
i 30. studenoga (novembra). Za 
pojedine republike praznici su 
D^ni narodnog ustanka: u Srbi¬ 
ji 7. jula (srpnja), Crnoj Gori 
13> jula (srpnja), u Sloveniji 22. 
jp|la (srpnja), u Hrvatskoj i 
Bosni i Hercegovini 27. jula 
(srpnja) i Makedoniji 11. okto¬ 
bra (listopada). U SR Makedo¬ 
niji slavi se i Ilinden 2. augusta 
(kolovoza) kao republički praz¬ 
nik. Dan ustanka naroda Istre i 
Slov. Primorja 9. rujna (septem¬ 
bra) slavi se kao spomendan, 
kao što se slave i Dani oslobo¬ 
đenja pojedinih gradova, na pr„ 
Beograda 20. X., Zagreba 8. V., 
Sarajeva 6. IV., Osijeka 13. IV. 
itd. Među narodnim praznicima 
posebno se širom Jugoslavije 
slavi Rođendan maršala Tita 25. 
svibnja i to ujedno i kao Dan 
mladosti. 

SOCIJALISTIČKA FEDERATIVNA REPUBLIKA JUGOSLAVIJA 


Savezni Ustav od 7. travnja 1963. 
Predsjednik Republike 
JOSIP BROZ TITO 

Rođen 25. svibnja 1892. i> Kumrovcu 
Zakonodavni organ: SAVEZNA SKUPŠTINA SFR JUGOSLAVIJE 
Izvršni organ: SAVEZNO IZVRŠNO VIJEĆE 
Glavni grad BEOGRAD 


SOCIJALISTIČKA REPUBLIKA 
HRVATSKA 

Republički Ustav od 9. IV 1963. 
Zakonodavni organ: SABOR 
HRVATSKE 

Izvršni organ: IZVRŠNO VIJEĆE 
Sabora Hrvatske 
Glavni grad ZAGREB 

SOCIJALISTIČKA REPUBLIKA 
SLOVENIJA 

Republički Ustav od 8. IV 1963. 
Zakonodavni organ: SKUPŠTINA 
SLOVENIJE 

Izvršni organ: IZVRŠNO VIJEĆE 
Skupštine Slovenije 
Glavni grad LJUBLJANA 

SOCIJALISTIČKA REPUBLIKA 
MAKEDONIJA 

Republički Ustav od 11. IV 1963 
Zakonodavni organ: SOBRANJE 
MAKEDONIJE 

Izvršni organ: IZVRŠNO VIJEĆE 
Sobranja Makedonije 
Glavni grad SKOPJE 


SOCIJALISTIČKA REPUBLIKA SRBIJA 
Republički Ustav od 10. IV 1963. 
Zakonodavni organ: SKUPŠTINA 
SRBIJE 

Izvršni organ: IZVRŠNO VIJEĆE 
Skupštine Srbije 
Glavni grad BEOGRAD 

SOCIJALISTIČKA REPUBLIKA 
BOSNA I HERCEGOVINA 
Republički Ustav od 10. IV 1963. 
Zakonodavni organ: SKUPŠTINA 
BOSNE I HERCEGOVINE 
Izvršni organ: IZVRŠNO VIJEĆE 
Skupštine Bosne i Hercegovine 
Glavni grad SARAJEVO 

SOCIJALISTIČKA REPUBLIKA 
CRNA GORA 

Republički Ustav od 10. IV 1963. 
Zakonodavni organ: SKUPŠTINA 
CRNE GORE 

Izvršni organ: IZVRŠNO VIJEĆE 
Skupštine Crne Gore 
Glavni grad TITOGRAD 


Uz svako i Savezno i Republičko Izvršno vijeće postoji i VJERSKA KOMISIJA 
za pitanja svih vjeroispovijesti 


STANOVNIŠTVO JUGOSLAVIJE (prema 

Hrvatska 4,444/000 stanovnika 

Srbija 7,937.000 stanovnika 

Slovenija 1,697.000 stanovnika 

Ukupno u cijeloj Jugoslaviji 20,032.000 


procjeni za g. 1966.) 

Bosna i Herc. 3,806.000 stanovnika 
Makedonija 1,611.000 stanovnika 
Crna Gora 537/000 stanovnika 
stanovnika 


JUGOSLAVIJA je član UJEDINJENIH NACIJA sa sjedištem u Njujorku 
od osnutka te svesvjetske organizacije g. 1945. U njoj je učlanjeno 117 slo¬ 
bodnih država cijelog svijeta. 

JOSIP BROZ TITO 

predsjednik Socijalističke Federativne Republike Jugoslavije 


PAPA PAVAO VI. PREDSJEDNIKU TITU: 

(Brzojav iz Jerusalema iz zgrade uz hrvatsko svetište 4 I 1964.) 
»Iz svetoga grada Jerusalema želimo Vas uvjeriti o toplim mo¬ 
litvama koje upućujemo Bogu za dobrobit i mir svih naroda 
u pravdi i, bratskoj ljubavi.« 

PREDSJEDNIK TITO PAPI PAVLU VI.: 

(Brzojavni odgovor) 

»Zahvaljujući na humanoj poruci iskreno se pridružujemo Va¬ 
šim željama za dobrobit i mir svih naroda.« 

KATOLIČKA CRKVA 

Središte: VATIKANSKI GRAD (Rim) 

Vrhovni poglavar Crkve — Namjesnik Kristov: 

PAPA PAVAO VI. 

Vlada od 21. Ilipnja 1963. 

SVETA STOLICA je naziv za vrhovnu upravu Crkve ne čelu sa Sv. 
Ocem p apom. 

OPĆI CRKVENI SABOR — DRUGI VATIKANSKI KONCIL — BOŽJI PAR- 
LAMENAT. Članovi su mu svi biskupi svijeta, njih preko 2.600 i poglavari , 
velikih redova. Kao slušatelji sudjeluju i 4'0 lajika, i to 23 muškarca i 17 
žena. Kao promatrači sudjeluju predstavnici pravoslavnih, protestantskih i dru¬ 
gih kršćanskih Crkvi i vjerskih zajednica. Početak prvog zasjedanja 11. X 
1962. pod Papom Ivanom XXIII., drugog zasjedanja 29. IX 1963., pod Papom 
Pavlom VI., trećeg 14 IX 1964. i četvrtog zasjedanja! 14. IX 1965. 

BISKUPSKA SINODA CRKVE je novi od Pavla VI. osnovani savjetodavni 
organ uz Papu, sastavljen od predstavnika Biskupskih konferencija sviju naroda, 
ima 300 članova. 

KARDINALA Ima ukupno 102, od kojih su 4 Slavena: Hrvat’ zagrebački 
nadbiskup Dr Franjo Šeper, Čeh praški nadbiskup Dr Josef Beran, Poljak var- 
šavski nadbiskup Dr Stjepan Visinski i Ukrajinac lavovski veliki nadbiskup Jo¬ 
sip Slipyj. 

PATRIJARHA ima 14, NADBISKUPA I BISKUPA ima 2724, od toga 
preko 100 Slavena, zatim 9 apostolskih administratura (među njima i Bačka 
i Banat), 130 apostolskih vikarijata i 100 apostolskih prefektura. 

BISKUPSKE KONFERENCIJE su stalna zasjedanja svih biskupa u poje¬ 
dinoj državi. Predsjednik Biskupskih konferencija Jugoslavije je zagrebački 
nadbiskup. 

Vrhovna uprava Crkve jesu: DRŽAVNO TAJNIŠTVO, na čelu mu kar¬ 
dinal Cicognani, zatim KONGREGACIJE za pojedine grane crkvenih poslova, 
a na čelu svakom^ je opet koji kardinal, pa SEKRETARIJATI, od kojih su naj¬ 
noviji Sekretarijat za jedinstvo kršćana (na čelu kardinal Bea), Sekretarijat 
za nekršćane (na čelu krdinal Marella) i Sekretarijat za bezvjerce (na čelu 
bečki kardinal Konig). 

DIPLOMACIJA SVETE STOLICE: diplomatske predstavnike, nuncije, ima 
Sveta stolica u 50 država, apostolske delegate u 15 država, a u Vatikanu ima 
svoje poslanike 49 država. 

CRKVENI REDOVI: benediktinci 12.500, dominikanci 10.091, franjevci 
cbservanti 27.140, franjevci konventualci 4.650, franjevci kapucini 15.750, 
franjevci trećoreci (kod nas glagoljaši) 1592, isusovci 35.968, karmelićani 
4050, salzijanci 22.042, trapisti 4211. — U raznim ženskim redovima ima 
ukupno preko 100.000 katoličkih redovnica na cijelom svijetu 

BROJ KATOLIKA NA SVIJETU iznosi sada 530 milijuna, od toga su 
45 milijuna katolici Slaiveni. Svih ljudi na zemlji ima preko 3 milijarde, da¬ 
kle svaki šesti čovjek je katolik. KRŠĆANA ima svih zajedno 1 milijarda, 
dakle svaki treći čovjek je kršćanin. Da se svi kršćani sjedine, želja je Kri¬ 
stova, đ zapovijed je Božja, da ljubimo svakog čovjeka kao bližnjega svoga 
kojegod vjere bio ili ma nijednoj ne pripadao. To je duh IjubaVi i bratstva 
među ljudima, koji struji novom snagom iz Crkve kroz sadašnji Vatikanski 
koncil. 

KATOLIČKA CRKVA U JUGOSLAVIJI 

Predsjednik Biskupskih konferencija 
Dr FRANJO kardinal ŠEPER 

zagrebački nadbiskup i hrvatski metropolita. Rođen 2. X 1905. u Osijeku, 
nadbiskup cd g. 1954., metropolita od 1960., kardinal od 1965. 
HRVATSKA 

Dr Franjo kard. Šeper nadbiskup zagrebački, rođen 1905., nadbiskup 1954. 
Miho Pušić, nadbiskup-biskup hvarski, rođen 1890., biskup 1926. 

Dr Josip Srebrnić, nadbiskup-biskup krčki, rođ. 1876., biskup 1923. 

Mate Garković, nadbiskup zadarski, rođ. 1882., nadbiskuo 1952. 

Dr Viktor Burić, biskup senjsko-riječki, rođ. 1897., biskup 1935. 

Dr Pavao Butorac, biskup dubrovački, rođ. 1888., biskup 1938. 

Dr Franjo Frunić, biskup splitski, rođ. 1912., biskup 1950. 

Stjepan Bauerlein, biskup đakovački, rođ. 1905., biskup 1951. 

Dr Dragutin Nežić, biskup porečko-pulski, rođ. 1908., biskup 1950. 

Josip Arnerić, biskup šibenski, rođen 1912., biskup 1961. 

Pomoćni biskupi: 

Dr Franjo Salis-Sevis (Zagreb), rođen 1872., biskup 1923. 

Dr Josip Lach (Zagreb), rođen 1899., biskup 1939. 

Franjo Kuharić (Zagreb), rođen 1919., biskup 1964. 

Celestin Bezmalinović (Hvar), rođen 1912., biskup 1956. 

Dr Karmelo Zazinović (Krk), rođen 1914., biskup 1961. 

Marijan Oblak (Zadar), rođen 1919., biskup 1958. 

Josip Pavlišić (Senj), rođen 1914., biskup 1951. 

Ivan Gugić (Dubrovnik), rođen 1920., biskup 1961. 

BOSNA I HERCEGOVINA 

Dr Marko Alaupović, nadbiskup sarajevski, rođen 1885., nadbiskup 1950. 

Dr Petar Čule,, biskup mostarski, rođen 1898., biskup 1942. 

Alfred Pichler, biskup banjalučki, rođen 1913., biskup 1959. 

SRBIJA 

Dr Gabrijel Buka-tko, nadbiskup beogradski, rođ. 1913., biskup 1952. 

Matiša Zvekanović, biskup subotički, rođen 1913., biskup 1955. 

MAKEDONIJA 

Dr Smiljan Čekada, biskup skopljanski, rođen 1898., biskup 1939. 

CRNA GORA 

Aleksandar Tokić, nadbiskup barski i primas Srbije. 

Gracija Ivanović, apost. administrator kotorski, rođ. 1903., adrn. 1950. 
SLOVENIJA 

Dr Jože Pogačnik„ nadbiskup ljubljanski, rođen 1902.. 

Dr Franc Držečnik, biskup mariborski, rođen 1903. 

Dr Janez Jenko, biskup i administrator gorčki i koparski 
ZA GRKOKATOLIKE CIJELE JUGOSLAVIJE 

Dr Joakim Segedi, biskup krževački, rođen 1904., biskup 1963. 

U Jugoslaviji ima ukupno 6 nadbiskupija, 14 biskupija 
> 5 apostolskih administratura. 

FOND PAPE IVANA XXIII. osnovao je kardinal Dr Franjo Šeper za gradnju 
novih crkvi i za osnutak novih župa u zagrebačkoj nadbiskupiji. Mnogi su 
pjesni katolici već dali svoje obilne prinose u taj Fond, a drugi će ih slije¬ 
diti u ljubavi prema Crkvi. 

KATOLIČKE NOVINE I ČASOPISI 

Hrvat s ik a : 

»Glas koncila«, vjerske novine — Zagreb — Izlazi svaka 2 tjedna. 

»Vjesnik đakovačke biskupije« — Đakovo — Izlazi mjesečno. 

»Glasnik sv. Antuna« — Zagreb — Izlazi mjesečno. 

»Glasnik Srca Isusova i Marijina« — Zagreb — Izlazi mjesečno. 

»Služba Božja«, liturgijsko-pastoralni list — Makarska — Svaka 2 mjesec^. 
»Marija «/ vjerski list — Split — Izlazi svaka 2 mjeseca. 

»Vjesnik bi. Nikole Tavelića« — Šibenik — Izlazi svaka 2 mjeseca. 
»Ministrant« — Tordinci kod Vinkovaca — Izlazi svaka 3 mjeseca. 
»Bogoslovska smotra« — Zagreb — Izlazi 2 puta godišnje. 

»Katehist« — Zagreb — Izlazi povremeno. 

»Danica«, novine — Zagreb — Izlazi mjesečno. 

Župski listovi: »Bakarska zvona« (Bakar), »Naša župa« (Dubovac u Karlovcu), 
»Lanterna sv. Marka« (Korčula), List župe Zaton (kod Šibenika). 

Srbija : 

»Blagovest«, verski mesečnik — Beograd — Izlazi svakog mjeseca. 
Slovenija: 

»Družina«, verski list — Ljubljana — Izlazi 2 puta mjesečno. 

Izlaze još i drugi slovenski katolički listovi. 

KATOLIČKI KALENDARI 

»Katolički kalendar« Hrvatskog književnog društva sv. Ćirila Metoda u Za¬ 
grebu — »Mohorjev kalendar« Družbe sv. Mohorja u Celju — »Danica« 
Udruženja katoličkih svećenika Hrvatske (Zagreb) — »Dobri pastir« Udruže¬ 
nja katoličkih svećenika Bosne i Hercegovine (Sarajevo) — »Žumberački ka¬ 
lendar« za grkokatolike (Zagreb) — »Gradišće«, kalendar gradišćanskih Hr¬ 
vata (Željezno). 

HRVATSKA SVETIŠTA U INOZEMSTVU 

U Rimu : Crkva sv. Jeronima uz Zavod sv. Jeronima, osnovan 21. IV 
145i3. U tom su Zavodu boravili i djelovali slavni Hrvati Juraj Križanić, sli¬ 
kar Juraj Klovć„ atomist Ruđer Bošković, kipar Ivan Meštrović i dr. Talijan¬ 
ske i austrougarske vlasti nastojale su taj hrvatski Zavod u svoje ruke dobiti, 
pa kad je bila najteža borba počekom ovog stoljeća, digao se biskup Štrosma- 
jer i zahtijevao od Pape Lava XIIII., da Zavod sv. Jeronima ostane neovisan 
od svake građanske vlasti i da o njemu odlučuju samo naši biskupi i Papa. 
Tako je štrosmajerovom odlučnošću ta ustanova doista sačuvana hrvatskom 
narodu. U njem borave hrvatski svećenici na višim naukama, od kojih je do¬ 
sad 10 postalo biskupima. I naš novi kardinal Šeper boravo je za vrijeme 
svojih nauka u tom Zavodu, uz koji je krasna crkva sv. Jeronima, naše narod¬ 
no svetište u Rimu. 

U Loretu: Kapela sv. Obitelji u bazilici Nazaretskc- kućice Majke 
Božje, koja je prema predaji u 13. stoljeću prenesene iz Nazareta najprije u 
Hrvatsku na Trsat, a zatim u Loretto. Kapelu je svojim troškom umjetnički 
uredio biskup Štrosmajer. 

U Jerusalemu: Zavjetni oltar bi. Nikole Tavilića, podignut pri¬ 
nosima hrvatskog naroda 1936. (posvećen 1937.) u slavenskoj kapeli sv. Ći¬ 
rila i Metoda na Maslinskoj gori. Veliko historijsko značenje tog našeg jeru- 
salemskog svetišta- istaknuto je tim, što je baš uza nj boravio Papa Pavao VI. 
u Jerusalemu i tu se : prvi put sastao s carigradskim patrijarhom Atenagorom. 

BI. NIKOLA T A V I L I Ć, fra¬ 
njevac — rođen oko 1350. u Šibe¬ 
niku, umro mučenički u Jerusalemu 
14. XI 1391. Proglašen blaženim 
od Lava XIII 6 . VI 1889. Hrvatski 
Episkopat podnio je Sv. Stolici .14. 

XI 1939. kod Pija XII molbu za 
kanonizaciju. Tu je molbu Episko¬ 
pat ponovio poslije rata pred Papa¬ 
ma Pijom XII., Ivanom XXIII. i Pa- 
vlom VI. Svi željno čekamo progla¬ 
šenje bi. Nikole Svecem. 

BI. AU G U ST I N KAŽOTIĆ.. 
dominikanac — rođen oko 1260. u 
Trogiru, zagrebački biskup od 1303. 
do 1322. umro u Lučari 3. Vili 
1323. Proglašen blaženim 4. IV 
1702. od Klementa XI. 

BI. MARKO KRIŽEVČA¬ 
NIN, kanonik — rođen oko 1580. 
u Križevcima, umro mučenički 7. 

IX 1619. u Košicama u Slovačkoj 
Proglašen blaženim 21. II 1904. od 
Pija X. 

BI. GRACIJA IZ MULA, 
augustijanac — rođen 1438. u Bo- 
ki Kotorskoj, umro 9. XI 1508. u 
Veneciji. Proglašen blaženim 6 . Vi 
1889. od Lava XIII. 

BI. OZANA KOTORKA, do- 
minikanka — rođena 1493. u Crnoj 
Gori, umrla 27. IV 1565. u Koto¬ 
ru. Proglašena blaženom 21. XII 
1927. od Pija XI. 

SLUGE BOŽJI, za koje se radi, da budu proglašeni blaženima 
Fra Anđeo Zvizdović ( 1420—1498.) iz Bosne 
Fra Šimun Filipovi^ (1 732—1 875.) iz Bosne 
Petar Barbarić (1 874—1 897.) iz Hercegovine 
Dr Josip Lang, biskup (1857—1924.) iz Hrvatske 
Anton Martin Slomšek, biskup ( 1800—1862) 
Bogdan (Leopold) Mandić, kapucin (1866—1942 
Dr Ivan Merz, profesor (1896—1928.) iz Bosne 
O. Vendelin Vošnjak (1861—1933.) iz Slovenije, 
hrvatske franjevačke provincije u Zagrebu. 

I za druge naše osobe svetog života sprema se nastojanje, da 
među Blaženike i Svece Katoličke Crkve. 


HRVATSKI BLAŽENICI OKO KRISTA 
BI. Nikola, bi. Augustin, bl. Ozana, 
bi. Gracija i bl. Marko 
Slika u crkvi sv. Jeronima u Rimu 


Slovenije 
z Boke Kotorske 

prvi provencijal 
budu uvršteni 

KARDINAL DR FRANJO 3EPER, NADBISKUP ZAGREBAČKI 
Na svečanosti imenovanja novog našeg kardinala u Rimu 22. veljače 1965. u 
času, kad je s tajnog konzistorija donesena papinska bula, tu bulu o imenova¬ 
nju novog kardinala čita Mcns. Dr Đuro Kokša,. rektor hrvatskog 
zavoda sv. Jeronima 


»Ovo odlikovanje (čašću kardinala) smatram da¬ 
rom koji Sveti Otac preko mene zapravo daje cije¬ 
lom hrvatskom narodu, a na poseban način staro¬ 
drevnoj i prostranoj zagrebačkoj nadbiskupiji.« 

Kardinal Seper 
na vatikanskom radiju dan iza svog 
imenovanja kardinalom 

Poziv Crkve svim vjernim laicima 

Posljednji su Sveti Oci Pape, tamo već od sv. Pija X. 
posebno žarko pozivali sve vjerne sinove Crkve da svi i sva¬ 
ki pojedinac shvate i izvrše svoju dužnost u širenju i una¬ 
pređenju kraljevstva Božjega na zemlji. Biskupi i svećenici 
ne mogu svuda dospjeti, a ipak je potrebno da riječ Božje 
istine dopre do ušiju i do srca svakoga čovjeka, pa i sva¬ 
koga djeteta. 

Drugi vatikanski sabor tu misao i tu želju još je na 
sasvim osobit način stavio sebi u zadatak. Saborski su Oci 
razmišljali o tome što je Crkva Kristova i kakav je njezin 
zadatak i položaj u svijetu. Posebno su jasno uvidjeli po 
milosti Duha Svetoga da je u današnje vrijeme potrebno 
jako naglasiti, da Crkvu Božju ne sastavljaju samo Papa, 
biskupi i svećenici, nego da je Crkva jedan velik narod, Na¬ 
rod Božji, koji sav svjedoči za Boga na svijetu i kroz koje¬ 
ga se čitavoga Bog očituje drugim ljudima. U Crkvi kao 
narodu očevidno obični vjernici — kršćanski laici — pred¬ 
stavljaju većinu. I Crkva kao Narod Božji ne može na svi¬ 
jetu biti, niti svoj zadatak izvršiti, bez djelovanja i suradnje 
običnog mnoštva vjernika, to jest laika. 

Zato s ovoga Koncila posebno odzvanja poziv katolič¬ 
kim laicima, svima do jednoga, da shvate što im je Bog u 
Isusu Kristu dao, i kakvo im je mjesto i zadatak u svijetu 
odredio. Kroz svakoga od vas, vjernici, Bog hoće svijetu 
progovoriti. On vas je zato poslao u svijet da kao njegov 
narod svjedočite svima kako je On dobar i vjeran, kako On 
podiže i popravlja svoj narod, kako kroz svoj narod ostva¬ 
ruje, ljubav i dobrotu među ljudima. Po vjeri kojom se dr¬ 
žiš Boga, ti spoznaješ pravu istinu o Bogu i o čovjeku. Tu 

istinu, koju ti vjeruješ, hoće Bog da drugima oko sebe ka¬ 
žeš, koji je još nisu čuli ili je nisu razumjeli ili im je u 

srcu izblijedila. Bog ti daje milost, posebno po svojim sve¬ 
tim sakramentima, da možeš i životom i djelom drugima 
pokazati, što znači biti pravi čovjek kakva Bog hoće. Time 
Bog po tebi uči, opominje, vodi i spasava svijet. 

I u našem je hrvatskom narodu važno da svi vjernici 
shvate i proživljavaju svaki dan to da su oni Narod Božji. 
1 da Bog kroz svakoga od njih govori, usavršuje i mijenja 

svijet, čini da drugi upoznaju istinu i ljepotu Božju. Svaki 
naš kršćanin mora to osjećati i to izvršavati, ako hoćemo 
da Crkva kod nas danas može izvesti svoju dužnost. 

Koncil je već izdao više dekreta. Posebno je važna li¬ 
turgijska obnova. Od nje Crkva i Koncil mnogo očekuju. 
Liturgijska obnova ima da cijeli Narod Božji, sve vjernike 
dc jednoga, živo i aktivno poveže sa žrtvenikom, i zato s 
Gospodinom, koji po žrtveniku i po učešću na žrtvenom bla¬ 
govanju sve nas zajedno ujedinjuje u jedno Tijelo sa sobom. 

Vrlo je potrebno da svi vjernici pravilno razumiju i 
sto brže se uključe u liturgijski život Naroda Božjega. To 
podučavanje i upoznavanje vjernika s liturgijom ne mogu 
izvesti sami svećenici. Svi katolički laici imaju dužnost da 
tu jedni drugima pomognu. Treba čitati sve što se o tim 
stvarima kod nas piše, treba pažljivo slušati što se o tome 
u crkvama govori, a onda treba o tom kod kuće i u društvu 
među sobom razgovarati. Jedan je uočio ovo, drugi ono. 
Jedan je bolje shvatio jednu stvar, a drugi opet drugu. Kad 
se sve to u razgovoru snese zajedno, pa kad ljudi bratski 
među sobom rasprave, onda mnoge stvari postaju jasnije 
i bolje se može vidjeti, kako je veliko njihovo značenje za 
naš budući život i duhovni rast. A i u tom slučaju vrijedi, 
da kad se dva ili tri sastanu u ime Božje i s povjerenjem 
traže i razmišljaju u poniznosti i ljubavi, Duh Sveti daje 
svoje svijetlo. Ako mi u našem narodu brzo postignemo pu¬ 
nu obnovu liturgijskog života, kako to želi Koncil, to će 
biti preporod i novi rascvat duhovnog i moralnog života. 

Koncil će sada na četvrtom zasjedanju opet raspravlja¬ 
ti o dokumentu koji se zove »Crkva u suvremenom svije¬ 
tu«. Nadamo se, da će taj dokumenat biti usvojen i progla¬ 
šen. On se jako mnogo tiče katoličkih laika. Bez njih bi taj 
dokumenat ostao mrtvo slovo, proglas pun lijepih riječi, ali 
u zraku. Od vjernih laika ovisi koliko će ono što u tom do¬ 
kumentu bude s Koncila proglašeno biti zaista ostvareno 
u životu i na djelu. To je, dakle, još jedan, i to bitan, po¬ 
ziv katoličkim laicima. Prije svega, da svi saznaju i shvate 
sav sadržaj. Tu je mnoštvo problema. To sve je potrebno 
razumjeti, dokučiti svu dalekosežnost i domet. Još više nego 
igdje, potrebno je o tim pitanjima razgovarati i raspravljati 
među sobom, da se sve domisli i razumije. Zato treba mno¬ 
go čitati, slušati, biti pažljiv i uporan. Tako će onda riječ 
Božja donijeti plod u svakom od nas. I postati tijelom. Ide- 

KARDINAL DR FRANJO SEPER NA DAN SVOG IMENOVANJA 
u Rimu 22. veljače 1965. s delegacijom iz Zagreba, u kojoj su bili predsjed¬ 
nik Društva sv. Ćirila i Metoda Dr Janko Oberški, rektor nadbiskupskog sje¬ 
meništa dr Janko Penić, kanonik Nikola Borić, župnik Malec, književnik Dr 
Jo^ip Andrić, urednik »Glasa koncila« Vladimir Pavlinić i drugi 

je i misli koncila moramo razglašavati. One će na taj način 
djelovati na druge. Bog će svojom milošću već dati da ono 
što mi govorimo druge unutrašnje dirne i potakne na raz¬ 
mišljanje, pa i na mijenjanje stava. U to mi vjerujemo i 
moramo vjerovati. Jer kršćanin živi iz vjere. 

Katolički će laici rado i objeručke poduprijeti sve ini¬ 
cijative koje njihovi pastiri pokrenu u brizi za duhovno do¬ 
bro i napredak naroda. Mi imamo dosad divnih primjera, 
koji — budite uvjereni — i same pastire duboko diraju. 
Posebno smo doživjeli krasnih gesta u vezi s pothvatom za 
ustanovljavanje novih župa u Zagrebu i drugim mjestima 
kojemu smo dali naslov »Fond Pape Ivana XXIII«. Bog je 
vjeran i ne će napustiti svoga naroda. 

Blagoslivljamo sve drage naše sinove i kćeri koji gore 
ljubavlju za Krista i Svetu Crkvu. Blagoslivljamo i želimo 
uspjeh također ovome kalendaru. 

U Zagrebu, dne 20. kolovoza 1965. 

Dr Franjo kardinal Šeper 
nadbiskup i metropolita 

IMAMO OPET KARDINALA 

Skoro dvije godine nisam bio u svom rodnom kraju u 
Bačkoj, pa sam se onamo uputio 23. siječnja 1965. Naišao 
sam u Beograd, zadržao se u Novom Sadu i stigao u Suboti- 
cu 26. siječnja. Bilo je šest sati po podne, kad sam se poja¬ 
vio kod subotičkog biskupa Monsinjora Matiše Zvekanoviča. 

»Dakle imamo novog kardinala!« bio je biskupov sr¬ 
dačni usklik odmah iza prvih rečenica pozdrava. 

»Kardinala?« začuđeno pogledam biskupa svog rod¬ 
noga kraja, srce radosno zadrhta, a kroz misao mi sijevne 
lik zagrebačkog nadbiskupa. 

»Sinoć je to vatikanski radio javio, a danas su to i 
naše novine u Jugoslaviji donijele. Zar niste čitali današnje 
novine?« čudio se biskup. 

Tako sam u svojoj Bačkoj doznao za veselu vijest, da 
Hrvatska, a po njoj cijela Jugoslavija ima opet kardinala, i 
to u osobi zagrebačkog nadbiskupa i hrvatskog metropolite 
Dra Franje šepera. 

Papa i biskupi upravljaju Crkvom. No tijekom razvoja 
najviše crkvene uprave stvoren je između Pape i biskupa još i 
zbor kardinala, koji uz ostalo ima najvažniju zadaću iza Papine 
smrti, jer onda on zamjenjuje Papu, dok ne bude novi izabran, 
a biraju ga kardinali, koji se u tu svrhu sastanu sa svih strana 
svijeta. Do Pape Pija XII. bilo je najviše 70 kardinala, i to ve¬ 
ćinom Talijani. Već Pijo XII. imenovao je više kardinala dru¬ 
gih narodnosti, te talijanski nisu više bili u većini. Papa Ivan 
XXIII. povećao je broj kardnala na više od 80, a sadašnji Papa 
Pavao VI. na više od 100. Sad već ima kardinala iz skoro svih 
naroda. I pravo je, da svi narodi imadu predstavnika s tom naj¬ 
višom čašću u Crkvi, koja pripada svim narodima. 

Iz Hrvatske bilo je dosad pet kardinala, koji su svi bili 
zagrebački biskupi odnosno nadbiskupi. Prvi je hrvatski kardi¬ 
nal bio Đuro Drašković, zagrebački biskup od 1563. do 
1578. godine. Drugi je bio Dr Juraj Haulik, prvi zagrebački 
nadbiskup od 1837. do 1869., koji je g. 1868. osnovao Hrvatsko 
književno društvo sv. Jeronima. Treći je bio Josip Mihalo- 
v i ć, zagrebački nadbiskup od 1870. do 1891. Četvrti kardinal je 
bio Dr Alojzije Stepinac, zagrebački nadbiskup od 1934., 
a kardinal od 1953. te umro 10. veljače 1960. Napokon peti naš 
kardinal je Dr Franjo Šeper, nadbiskup od 1954. godine. 

Kardinal-nadbiskup Dr Franjo Šeper, hrvatski metro¬ 
polita, rodio se 2. listopada 1906. u Osijeku od oca krojača 
i majke krojačice. Od 1910. živio je sa svojim roditeljima u 

AUDIJENCIJA HRVATA KOD PAPE PAVLA VI. 
pod vodstvom novog kardinala Dra Franje Šepera, zagrebačkog nadbiskupa, u 
Vatikanu 26. veljače 1965. 

Zagrebu, gdje je polazio pučku školu i svršio gimnaziju, a 
bogoslovske nauke u Rimu, pa je na dan 26- listopada 1930. 
zaređen u Rimu za svećenika. Kad se vratio 1931. u domovi¬ 
nu, postao je kateheta, g. 1934. nadbiskupski tajnik, od 
1941. do 1951. rektor zagrebačkog bogoslovskog sjemeništa, 
zatim upravitelj zagrebačke župe Krista Kralja, pa od 21. 
rujna 1954. nadbiskup-koadjutor, a 5. ožujka 1960. imenovan 
redovnim zagrebačkim nadbiskupom te malo zatim i hrvat 
skim metropolitom, a onda i predsjednikom biskupskih kon¬ 
ferencija Jugoslavije. 

Veliku brigu posvećuje nadbiskup Šeper obnovi duhov¬ 
nog života u zagrebačkoj nadbiskupiji održavanjem misija 
u župama, svećeničkim tečajevima, katehetskim tečajevima 
redovnica, pokretanjem katoličke štampe (novine »Glas kon¬ 
cila«), otvaranjem novih župa i gradnjom novih crkvi, u 
koju je svrhu osnovao u proljeće 1965. »Fond Ivana XXIII.«, 
koje je prvo veliko djelo njegovo kao kardinala. 

Veliko značenje ima rad nadbiskupa-kardinala Šepera 
u Drugom vatikanskom koncilu, gdje je od prvih priprava 
za koncil sudjelovao u komisijama, a u samom koncilu je 
nastupao govorima o narodnom jeziku u službi Božjoj, o sv. 
pričesti pod obje prilike, o sjedinjenju Crkve, o svjetovnja¬ 
cima, o poštivanju Židova (proti antisemitizmu), o đakona- 
tu itd. Njegovi su govori pobuđivali uvijek posebnu pažnju, 
pa kaci je govorio o đakonatu, svi su rekli, da je to bio je- 

dan od najstvarnijih govora u koncilu uopće. Baš sam bio 
u listopadu 1963. u Rimu, kad je nadbiskup šeper održao 
taj govor u koncilu, pa sam bio svjedok odjeka, što ga je 
taj govor pobudio. 

Tri mjeseca prije toga pratio sam nadbiskupa Šepera 
u Salzburg na svjetski kongres Sv. Ćirila i Metoda, koji je 
ondje održan od 12. do 16. srpnja 1963. Na tom su kongre¬ 
su održana tri hrvatska predavanja (biskup Zvekanović, Dr 
Dragutin Knievvald i Dr Josip Andrić), a poseban je doga¬ 
đaj bio, da je u katedrali salzburške njemačke nadbiskupi¬ 
je, koja je prije 11 stoljeća progonila sv. Metoda zbog sla¬ 
venske službe Božje, 14. srpnja 1963. zagrebački nadbiskup 
Šeper služio glagolsku sv. Misu na starohrvatskom (staro¬ 
slavenskom) jeziku, pa je tim u središtu nekadanjih nepri¬ 
jatelja slavenske službe Božje dana zadovoljština ideji na 
rodnog jezika u službi Božjoj, koja je i pobijedila na sada¬ 
šnjem koncilu. Tjedan dana prije Salzburga glagoljao je 
nadbiskup Šeper pontifikalnu Misu u zagrebačkoj katedrali 
kao prvi zagrebački nadbiskup, koji je to učinio. 

Sve je to shvatljivo, kad znamo, da je nadbiskup Še¬ 
per kao đak bio član hrvatskog katoličkog poretka biskupa 
iMahnića, borca za glagolsko narodno bogoslužje. I kao sve¬ 
ćenik bio je duhovnik u društvima katoličkog pokreta, s 
kojim je bio najuže povezan. Kad su mu svjetovnjaci došli 
čestitati na imenovanju kardinalom, bio je vrlo dojmljiv 
ovaj momenat: kardinal je pristupio jednom od prisutnih, 
s kojim je još kao đak surađivao u katoličkom pokretu, za¬ 
grlio ga i rekao: »Možda si baš ti po našoj suradnji mnogo 
pridonio, da sam uopće postao svećenik«. 

Budući da je Sv. Otac Papa Pavao VI. najavio 25. si¬ 
ječnja 1965. imenovanje 27 novih kardinala, među njima i 
nadbiskupa šepera, bila je u Rimu velika svečanost od 22. 
do 25. veljače, kad je to imenovanje svečano izvršeno. Na 
tu svečanost došla su izaslanstva iz svih naroda, iz kojih je 
imenovan novi kardinal. Tako je i iz Hrvatske bilo izaslan¬ 
stvo od 3 biskupa, 3 kanonika, 3 župnika i nas 3 svjetovnja¬ 
ka, a osim toga i nekih drugih. Na dan 22. veljače održan 
je takozvani tajni konzistorij kardinalski, na kojem je Papa 
imenovao nove kardinale, a to je odmah svečanim načinom 
po glasnicima javljeno novim kardinalima. Dolasku tih glas¬ 
nika i čitanju papinske bule (pisma) o tom imenovanju pri¬ 
sustvovali su uz kardinale i članovi izaslanstva, pa tako i 

mi uz našeg novog kardinala. Svečanosti su završene 25. ve¬ 
ljače u bazilici sv. Petra, gdje je Sv. Otac Papa svakom no¬ 
vom kardinalu predao znakove kardinalske časti i sa svom 
dvadesetsedmoricom novih kardinala zajednički (koncele 
bracijom) služio Misu nad grobom sv. Petra. Bili su to naj- 
veličanstveniji časovi ne samo za nove kardinale, nego i za 
sve nas, koji smo tome prisustvovali. 

Dan poslije tih svečanosti predveo nas je 26. veljače 
naš novi kardinal Uzoriti gospodin Dr Franjo Šeper Sv. Ocu 
Papi Pavlu VI. u posebnu audijenciju, koja je bila poseban 
veličanstven doživljaj. Iza govora kardinalova i Sv. Oca Pape 
bilo je vrlo dojmljivo, kako je Papa nama pojedincima po¬ 
svetio po koji časak posebne pažnje. 

Deset dana iza toga 7. ožujka Zagreb je svečano doče¬ 
kao svog nadbiskupa kao novoga kardinala i u prepunoj ka¬ 
tedrali zahvalio Bogu na tom daru, kojim je Sv. Stolica od¬ 
likovala Hrvatsku i Jugoslaviju. 

Imamo opet kardinala. Po primjeru mnogih središta 
katoličkih naroda i za Zagreb se ostvaruje stalna tradicija, 
da njegovi nadbiskupi postaju kardinali. 

Kardinalska čast je uzvišena stvar, ali i težak križ za 
onog, koji tu čast nosi. Isusu je običan čovjek, seljak-radnik 
šimun Cirenajac pomogao nositi križ. Na nama. je, da lju¬ 
bavlju i požrtvovnošću nasljedujemo šimuna Cirenejca idu¬ 
ći vjerno i odano uz našega kardinala. 

Dr Josip Andrić 


PAPA 

PAVAO VI. 

I KARDINAL 
DR FRANJO 
ŠEPER 


U audijenciji 
26. || 1965 
Na slici 

šibenski biskup 
Josip Arnerić 
' zagrebački 
župnik bi. 
Nikole Tavilića 
Antun Friml 









Dr LJUBOMIR MARAKOVIĆ 



Bio je jedan od prvih učenika biskupa 
Mahnića, urednik časopisa »Luč«, alma- 
naka »Naše kolo« i književnog lista 
»Hrvatska prosvjeta« te prvak u kato¬ 
ličkoj književnosti. Rođen 17. VI. 1887. 
u Topuskom, a umro 22. II. 1959. u 
Zagrebu. Prva njegova knjiga »Nov ži¬ 
vot« izašla je 1910. u Sarajevu i pol 
stoljeća je Dr Maraković kao urednik i, 
jedan od najboljih književnih kritičara 
ispunio vrlo opsežnim književnim ra¬ 
dom. Okupljao je katoličke književnike 
i izdao među ostalim svojim knjigama 
i knjigu »Novi pripovjedači«. U mla¬ 
dosti je pisao i pjesme, pa je ova pje¬ 
sma njegova nastala pred šezdesetak 
godina, kad je bio urednik đačkog lista 
»Luč«. 


Gle sipi kiša po strništu pustu, 
svud magla skriva obzor mutan, nijem, 
tek leden vjetar takne suhi listić, 
a golu vrbu hvata sanjiv drijem. 

Gle sipi kiša, ni da čuješ glasa, 
sav daleki je zamro svijet, 

Ej prođe ljeto, zađe sunce jarko, 
i svenu listak, svenu šaren cvijet. 

Gle sipa kiša, sumoran i tmuran 
na počinak već gasne tihi dan. 

Oj tiho, srce, i ti da se smiriš 
po teškoj borbi, tih te hvata san. 

Ljubomir Maraković 

VELIKA SVEČANOST U BAZILICI SV. PETRA U RIMU 
Papa Pavao VI. služi zajednički (koncelebrira) sv. Misu s 27 novih kardinala 
25. veljače 1965. U sredini slike oltar y oko njega Sv. Otac Papa s novim 
kardinalima, među kojima je lijevo treći naš kardinal šeper. 

DRUGI VATIKANSKI SVEOPĆI SABOR 

SABOR — POTREBA VREMENA 

Papa Ivan XXIII izjavio je da mu je misao na održa¬ 
vanje općega sabora došla kao nenadano nadahnuće Duha 
Svetoga. Buduća kršćanska pokoljenja bit će neizrecivo za¬ 
hvalna dobrome starcu Ivanu što nije pustio da taj poticaj 
Duha, što ga je on u sebi osjetio, neopazice i bez traga izkliz- 
ne iz njegove duše. I što se nije pobojao toga velikog pot¬ 
hvata. Održavanje općega koncila uvijek je bila zamašna 
stvar, kojoj se posljedice ne mogu unaprijed točno predvi¬ 
djeti. Dosad je Crkva održala dvadeset općih sabora. U taj 
se broj obično ne uračunava apostolski sabor u Jeruzalemu 
oko g. 50 (usp. Dj 15,6—30), koji je kao prauzor svima sa¬ 
borima. Posljednji opći sabor bio je Vatikanski /, koji je 
trajao od 8. XII 1869. do 18. VII 1870, no koji službeno nije 
bio završen, nego samo odložen, zbog tadanjih političkih 
prilika. 

Vrijeme koje je proteklo od prvog vatikanskog sabora 
nije baš osobito dugo, prema razmacima između nekih pri¬ 
jašnjih sabora: nema još ni sto godina. Ipak su se u svijetu 
odonda dogodile izvanredne promjene: više toga se izmije¬ 
nilo nego što se prije izmijenilo od početka Crkve pa do 
prvog vatikanskog koncila (R. Laurentin). Radio i televi¬ 
zija stvorili su posve nov način naglog saopćavan ja vijesti 
čitavom svijetu i dodira među ljudima. Film nije manje 
utjecao na način doživljavanja ljudi nego automobil i avion 
na pojačanje nemirne želje za što bržim osvajanjem novih 
krajeva i spoznajom kako žive i osjećaju drugi. Osloba¬ 
đanje atomske energije, svemirski letovi i tolika druga otkri¬ 
ća i njihove tehničke primjene na različitim područjima da- 
doše svijetu nove dimenzije o kojima se prije stotinu godi¬ 
na još nije moglo ni maštati. Sve je odjednom postalo brzo, 
naglo, iznenađujuće. 

Svijet je postao malen u tom smislu što više ništa nije 
tako daleko da nas ne bi zanimalo i da ne bismo osjećali 
kako se ono, što se zbiva na drugom kraju, tiče i nas ovdje. 
Cijeli su kontinenti, Azija i Afrika, došli do političke samo¬ 
stalnosti i počeli igrati važnu ulogu u krojenju sudbine i bu¬ 


34 


dućnosti čitavog svijeta. Crkva je i sama dobila u nekim 
stvarima drukčiji vanjski izgled, jer je morala voditi računa 
o novom položaju svijeta. Na Prvom vatikanskom koncilu 
nije bilo nijednoga biskupa koji ne bi bio bijele rase. Sada 
već ima mnogo biskupa Crnaca i Azijaca. Ipak Crkva ima 
mnogo toga izvesti i preurediti, kako bi njezin način rada 
i života u novim prilikama odgovarao ciljevima koje ona 
danas mora postići. Novi položaj svijeta pruža i Crkvi veće 
mogućnosti rada, ali joj i postavlja nove zapreke kakvih ne¬ 
koć nije bilo. Nastale su mogućnosti da sav svijet čuje i 
postane pozoran na ono što Crkva kaže, ali se s time ujedno 
rodila potreba da Crkva nađe načina kako će pristupiti k 
svijetu kao cjelini, da previše jednostrano i previše zapad¬ 
njačko prilaženje ne prouzrokuje to da svijet kao cjelina 
Crkvu odbaci, na veliku štetu i nesreću duša. Crkva bi mog¬ 
la ostati kao mala vjerska zajednica na Zapadu, ali se ona 
s time ne smije zadovoljiti, jer je poslana u sav svijet i mo¬ 
ra biti Crkva sveopća, a ne Zapadna. 

Da tu treba nešto načiniti, brzo i odlučno, to su svi 
/nali. Samo što će se u pojedinostima izvesti i kojim putem, 
to nije bilo jasno. Papa Ivan XXIII odlučio je da sazove 
sveopći sabor (25. I 1959), pa da se na saboru ključni su¬ 
vremeni problemi rasprave te da se stvore potrebne odluke. 
Nijedan se sabor dosada nije našao pred važnijim i zaplete- 
nijim zadatkom. I ako uzmemo u obzir, da je sav svijet sa¬ 
da odmah mogao saznati za sabor, te da su ljudi širom svi- 
jeta pokazali neočekivano zanimanje za sve što se sabora 
tiče, moramo reći, da ni od jednoga prijašnjega sabora nisu 
ijudi toliko očekivali kao od ovoga. Mnogi su se zato bojali 
toga pothvata Ivana XXIII, jer se nipošto nije moglo pred¬ 
vidjeti, kakve bi se sve sile u tim novonastalim prilikama 
mogle pokrenuti i kakva razočaranja doživjeti. Sabor je iz¬ 
vanredno sredstvo, uzbudljiv i dalekosežan događaj. Bolje 
je ići polaganije, utrtim putevima i prokušanim metodama. 
Mnogi su tako mislili. Papa Ivan ipak je držao da za ova 
nova pitanja treba izvanredno sredstvo, i smjelo se odvažio 
na saziv sabora, s velikim povjerenjem u Duha Svetoga ko¬ 
ji unutrašnje oživijuje i vodi Crkvu. 

Kad je sabor 11. X 1962. otpočeo s radom, nije se mog- 
predvidjeti kakav će tok zauzeti i koliko će dugo trajati. 
° ov °ga časa, kad ovo pišemo, tri su dugačka zasjedanja 


35 



(1962, 1963 i 1964) završena, a četvrto (1965) imalo bi biti 
posljednje i zaključno. Neki plodovi koncila već su se po¬ 
čeli u praksi ostvarivati. Koncil je već zadobio svoj odre¬ 
đeni lik i usmjerenje, koje se sada još može samo upotpu¬ 
niti i dotjerati. No pravu dubinu i puninu zadobit će kon¬ 
cil istom životnim ostvarenjem i uplivom koji će izvršiti na 
kršćane i na čovječanstvo. A to ne ide samo od sebe, tu je 
potrebno zalaganje sviju. 

Dosadašnji stav i zalaganje katolika u vezi s koncil- 
skim pitanjima nije bio jedinstven, a još manje jednostavan 
ili jednoznačan. To vrijedi i za biskupe na koncilu, kao i za 
ostale vjernike izvan koncila. Kratko i jasno, a da ujedno 
bude u svemu i točno, nije moguće opisati sva ta koncilska 
previranja. Prisiljeni smo da stvari pojednostavnjujemo, ka¬ 
ko bi se dobio neki opći dojam i pregled, sa sviješću da je 
stvarnost mnogo zapleteni ja. 

Na koncilu su se među biskupima zacrtale uglavnom 
dvije težnje, dva temeljna stava. Jedni su u suvremenom svi¬ 
jetu prvenstveno vidjeli opasnosti i zastranjenja protiv kojih 
Crkva mora sačuvati objavljenu istinu i sve što je od Krista 
dobila. Oni se boje svakog novog koraka za koji nije una¬ 
prijed potpuno sigurno kamo će dovesti. Ne upuštati se ni 
u kakva traženja novih puteva i prilaza, već čuvati i braniti 
staro i prokušano. Radije zbiti katoličke redove, raščistiti 
situacije i zaštititi sve što imamo, nego li s povjerenjem ko¬ 
je bi nas moglo skupo stajati pokušavati da nađemo dodir 
i jezik s modernim svijetom i s nekršćanskim kulturama. 

Drugi su u suvremenom svijetu prvenstveno vidjeli lju¬ 
de, kojima Crkva također mora donijeti Kristovu istinu i 
spasenje, te bezbroj novih mogućnosti koje joj se u ovim 
prilikama pružaju za izvršenje toga zadatka. Crkva se — po 
njima — nipošto ne smije ograničiti na čuvanje onoga što 
ima, već naprotiv mora svim silama tražiti puteve i sredstva 
kako bi sve što je dobila predala čitavom suvremenom svi¬ 
jetu da u svima bude plodonosno. Svakome je razumljivo 
zašto stav onih prvih nazivaju zatvorenim, jer oni gle¬ 
daju prvenstveno prema unutra, prema onome što Crkva već 
ima i posjeduje da to sačuvaju, a stav ovih drugih otvo¬ 
renim, jer ovi drugi gledaju prvenstveno na van, prema 
svijetu, kako bi našli načina da svijetu saopće dobra što ih 

VATIKANSKI GRAD — U SREDINI BAZILIKA SV. PETRA 
U njoj se održava koncil 


Crkva ima. Prvi više cijene sigurnost, drugi su s vjerom u 
Božju pomoć spremniji da stupe u smione nove pothvate i 
poduzmu nove zahvate. 

Prvi su prevladali u nekim pripravnim komisijama, a 
i na samom se koncilu — posebno na prvom zasjedanju — 
osjećala zaoštrena napetost imeđu tih dviju struja. Ipak je 
sabor kao cjelina usvojio otvoreni stav ovih drugih, te je 
dobio to usmjerenje otvorenosti i traženja dodira i pristupa 
k modernom svijetu. Kad se danas kaže da netko »misli 
koncilski« ili da je »čovjek koncila«, onda se time hoće reći 
da je otvoren za suvremene probleme i da kao kršćanin želi 
naći pristupe k duši suvremenog čovjeka, a da nije sklon to¬ 
me da brzo osudi ono što mu se čini pogibeljnim zato što je 
novo i drukčije nego što se on dosad naučio slušati i go¬ 
voriti. 

Ako hoćemo ukratko opisati ciljeve ovoga koncila, on¬ 
da ćemo reći, da Crkva putem koncila želi otkriti i pružiti 

sveukupnom suvremenom čovječanstvu bogatstvo Kristova 
Evanđelja i milosti pa tako u ovaj čas izvršiti svoju ulogu 
službenice spasenja, koju joj je Krist namijenio. Da bi to 
mogla izvesti, ona želi u svijetlu vjere najprije što bolje 
upoznati pravu svoju narav te se unutrašnje obnoviti u Kri¬ 
stu Isusu, đa na njoj ne bude ničega što bi je u očima svi¬ 
jeta činilo manje dostojnom Krista i što bi priječilo da svi¬ 
jet vidi svjetlo Kristovo koje odsijeva s njezina lica. Zatim 
želi opisati svoje odnose prema svima ljudima i ljudskim 
grupama te svima kazati što ona u ime Kristovo može i što 
kani pridonijeti za rješenje gorućih suvremenih problema. 

Tim je putem koncil krenuo. Razumije se, da dva sta¬ 
va, koja su se očitovala na samom koncilu, ostaju i dalje 
u odnosu na primjenjivanje koncilskih odluka i koncilskih 
ideja u život, makar je na koncilu ogromnom većinom pre¬ 
vladao drugi stav otvorenosti i širine. Različite težnje nisu 
samo među biskupima, nego i među svećenicima i vjernici¬ 
ma. To se nikakvim dekretom ne da odjedamput i naprečac 
izmijeniti. 

Ipak, valja i to priznati, velik dio zapreka, koje sme¬ 
taju da mnogi katolici ne mogu lako prihvatiti koncilsko 
usmjerenje, proizlazi odatle, što neki ljudi teško mijenjaju 
navike na koje su se priučili. Novosti što ih je donio koncil, 
posebno na području liturgije, traže od svih nas određeni 
napor, čovjek nije sklon naprezanju. Lakše mu je ostati kod 
staroga. Izlike i tobožnje prednosti staroga nije teško iz¬ 
misliti, jer one se svode na nekoliko poznatih i mnogo ope¬ 
tovanih tvrdnji. 

Da bi koncil što prije i što bolje mogao postići svoje 
ciljeve, ovi se naizgled suprotni stavovi među katolicima ne 
smiju polemički i neprijateljski zaoštravati. Ne radi se o 
tome tko će koga nadvladati. Stanovite će napetosti u životu 
uvijek biti, a ona je u nekom vidu i potrebna. Zato su vjer¬ 
nici dužni da imaju među sobom ljubav, koja mnogo toga 
znade podnijeti. A svakako želi razumjeti svoga brata. Po¬ 
trebno je da se stanovišta, kako je to bilo i na koncilu, 
što više približe; a na svaki način moramo što bolje i što 
dublje upoznati same nakane i težnje koncila. Ničemu ne 
vodi i ne pokazuje baš pravi duh kršćanstva, ako se netko 
zakukulji u svoje vlastito shvaćanje, s uvjerenjem da on 
znade sve i da ni od koga nema više što naučiti. 

A kakav je stav drugih kršćana, koji nisu u vidljivoj 
Katoličkoj Crkvi, i nekršćana prema koncilu? Moramo reći 
da je zanimanje i stav dobrohotnog očekivanja, koji je pre¬ 
ma koncilu zauzeo sav svijet, prekoračio svako predviđanje. 
Nešto slično nije se još nikada dogodilo. Pozornost kojom 
se po svijetu prate koncilska zbivanja, pa makar reakcije ni¬ 
su uvijek i svuda jednake, svakako mnogo obećava. Bilo bi 
naivno očekivati neke neposredne i krajnje rezultate. Treba 
znati biti strpljiv i pustiti da usjev tiho i neopazice raste, 
a do to i ne vidi onaj koji je sjeme posijao. (Mk 4, 26—28.) 

U ovom ćemo članku pokušati da ukratko i jezgrovito 
prikažemo temeljne ideje, ciljeve i rezultate koncila, kako 
bismo što bolje upili u sebe i usvojili pravo koncilsko 
usmjerenje. Time želimo doprinijeti da koncilska misao po¬ 
stane što djelotvornija u našem hrvatskom narodu. 

ŠTO JE OPĆI CRKVENI SABOR? 

Opći koncil je sastanak ili skupština svih pravovjernih 
biskupa čitavog svijeta zajedno sa Svetim Ocem Papom, na 
kojoj se raspravljaju najvažniji vjerski i crkveni problemi 
te stvaraju odluke koje obavezuju u savjesti čitavu Crkvu. 
Opći sabor je najviše zakonodavno tijelo u Crkvi. Osim svih 
biskupa, po sadašnjem crkvenom pravu, općemu saboru 
punopravno prisustvuju također neke druge osobe, kao vr¬ 
hovni poglavari nekih muških redova. Zato se članovi sabo¬ 
ra obično nazivaju koncilskim Očima, bez obzira jesu li 
biskupi ili nisu. Bogoslovi i svećenici ili druge osobe koje 
koncilu prisustvuju kao stručnjaci i pomoćnici koncilskih 
Otaca ne sačinjavaju koncil u strogom smislu, pa se ne na¬ 
zivaju koncilskim Očima. Oni nemaju pravo odlučivanja, to 
jest oni ne glasaju, a u raspravama mogu uzeti riječ samo 
ako budu pozvani ili im koncilski poslovnik to dozvoljava. 
Opći koncil saziva Sv. Otac Papa i on potvrđuje njegove za¬ 
ključke i odluke. Bez Pape ne može biti općega sabora. Pa¬ 
pa bi po sebi mogao saboru osobno predsjedati, ali se je 
uobičajilo da on, uglavnom, ne prisustvuje osobno sabor¬ 
skim raspravljanjima, nego ga na saboru zastupaju odre¬ 
đene osobe kao njegovi delegati. 

Opći je sabor izvanredno i neredovito sredstvo uprav¬ 
ljanja i vodstva Crkve. Redovit je način upravljanja Crkvom 
taj da su biskupi raspršeni po svijetu. Što se tiče vlasti, 

sve što može opći sabor može i Papa sam, jer i on sam ima 
punu i vrhovnu vlast nad čitavom Crkvom. Ali što se tiče 
širine, prilagođenosti potrebama, pa zato i uspješnosti od 
luka, tu se mogućnosti Pape samoga i općega sabora nipošto 
uvijek ne poklapaju. Gotovo redovito u tom smislu više mo¬ 
že opći sabor (koji, razumije se, nikad ne može biti bez Pa¬ 
pe) nego li Papa sam. Prije svega saborska odluka već po 
naravi stvari ima veći utjecaj na svijet nego li odluka sa¬ 
moga Pape. Na saboru se očevidno vidi da je to mišljenje 
i stav čitave Crkve, a ne samo njezina vrhovnog poglavara. 
Katolici, koji vjeruju da Papa ima punu i vrhovnu vlast ir 
Crkvi, trebali bi s jednakom spremnošću i zauzetošću pri¬ 
hvatiti odluke samoga Pape kao i odluke općega koncila, 
ukoliko su od jednake važnosti. Ali svijet kao cjelina redo¬ 
vito će s više zanimanja prisluhnuti što kaže opći sabor, ne¬ 
go li što kaže sam Papa, pa će to onda imati na svijet i veći 
upliv. 

Istina je da se u Rim stječu iz čitavog svijeta vijesti i 
iskustva, pa tako može Papa imati veliko znanje o tome ka¬ 
ko ljudi u pojedinim krajevima misle i osjećaju. Zato odlu¬ 
ke Papine vode računa o tome kako će ih svijet u pojedinim 
krajevima primiti. Ali je daleko drukčije, kad u stvaranju 
i formuliranju odluka sudjeluju biskupi s terena, koji se 
svaki dan. suočavaju s mišljenjem i reagiranjem svoje sre¬ 
dine, koji u toj sredini žive i djeluju. Njihova su iskustva 
dragocjena. Tako je omogućeno da se ista stvar gleda s mno¬ 
go različitih stanovišta, kako bi božanska istina i stvarnost 
došla k svakome narodu u onakvu obliku i ruhu kakvo je 
više usklađeno s njegovim mogućnostima shvaćanja i pri¬ 
hvaćanja. Svakako se na taj način lakše postigne da odluke 
crkvenog vodstva budu općenitije i konkretnim uvjetima 
ljudi po svijetu prilagođeni je, a to onda znači također u 
duhovnom spasiteljskom smislu uspješnije. 

I u redovitom upravljanju Crkvom Papa ne djeluje sam 
bez suradnje drugih, već ima niz suradnika i pomoćnika. To 
je tzv. Rimska kurija. A u najvažnijim odlukama, koje će u 
savjesti obavezivati čitavu Crkvu, Papa obično traži miš¬ 
ljenje svih biskupa čitavog svijeta. Tako je bilo na pr. kad 
je Papa Pijo XII htio da proglasi člankom vjere da je Ma¬ 
rija dušom i tijelom na nebo uzeta (g. 1950). On je tada tra¬ 
žio pismeno mišljenje o toj stvari svih biskupa svega svije¬ 


40 


ta. No takav način rada još nije opći sabor. Sabor se bitno 
razlikuje od takvog ispitivanja mišljenja biskupa koji su po 
svijetu rastepeni. Za sabor je bitno da se biskupi sakupe na 
jedno mjesto, gdje će u međusobnom dodiru raspravljati o 
bitnim pitanjima sa sviješću da će oni odlučiti i odrediti što 
će obvezivati čitavu Crkvu. To sakupljanje sa svih strana 
svijeta te mogućnost zajedničkog mišljenja, traženja i od¬ 
luke, to je srž općeg sabora, činjenično ostvarenje duhov¬ 
nog zajedništva čitavog episkopata, gdje se suoče iskustva 
i shvaćanja i načini gledanja, što ujedno izaziva novo pro¬ 
dubljenje i nov pristup k svetom pokladu vjere, to je ono 
jedinstveno iskustvo općega sabora. Duh Sveti djeluje kroz 
episkopat i kad je on raspršen po svijetu, ali prisustvo i dje¬ 
lovanje Duha Svetoga na saboru dobiva druge dimenzije. 
Crkva je zajednica preporođenih u Duhu Svetome kroz koju 
se očituje djelovanje Božje u svijetu. Ona je kao zajednica 
znak i oruđe Božje prisutnosti, po kojem Bog svoju prisut 
nost ostvaruje. Crkva se kao zajednica redovito najjače oči¬ 
tuje u svetoj liturgiji — svetoj misi, gdje se narod Božji 
na vidljiv način sabire u jedno, i otajstveno ujedinjuje s 
Bogom u Isusu Kristu. Ipak šire i punije očitovanje Crkve 
kao zajednice pred čitavim svijetom jest na koncilu. Tamo 
se biskupi ne sabiru samo na vijećanja kao grupa nekih ze¬ 
maljskih mudraca ili učenjaka, već se radi o liturgijskom 
sastanku (značajno je da svaka generalna kongregacija po¬ 
činje svetom misom!), s vjerom u prisutnost Duha Božjega 
te s molitvom i željom da se po rasvjetljenju Duha rasprave 
goruća pitanja. Tako je Crkva na općem koncilu više nego 
inače znak i oruđe prisutnosti i djelovanja Božjega na svi¬ 
jetu, a to onda znači da na koncilu Duh Sveti djeluje. 

Na svakom je zasjedanju ovoga koncila prisustvovalo 
više od 2000 koncilskih Otaca. 

LITURGIJSKA OBNOVA 

Kao svoj prvi zadatak, po vremenskom redu, koncil je 
poduzeo liturgijsku obnovu. Na prvom koncilskom zasje¬ 
danju, koje je počelo 11. X 1962, najprije se raspravljalo o 
Uredbi o svetoj liturgiji, koja je nakon svih popravaka i 
upotpunjenja konačno usvojena i proglašena kao prvi kon- 
cilski dokumenat na završnoj svečanoj sjednici drugoga za¬ 
sjedanja dne 4. prosinca 1963. Tada se razišla koncilka li- 




turgijska komisija, koja je za vrijeme koncila imala na bri¬ 
zi tekst Uredbe, pošto je svoj zadatak sretno privela kraju. 
Sv. Otac Papa Pavao VI osnovao je zatim »Vijeće za izved 
bu Uredbe o svetoj liturgiji«, koje je žurno pristupilo k 
poslu da primijeni opća načela o liturgijskoj obnovi što ih 
je donijela koncilska Uredba. Kao prvi plod rada toga Vi¬ 
jeća izašla je 26. rujna 1964. »Uputa za ispravno provođenje 
Uredbe o svetom bogoslužju«, koja je stupila na snagu 7. 
ožujka 1965. Tako se koncilska liturgijska reforma počela 
provoditi po svemu svijetu. To je samo prvi korak k potpu¬ 
noj liturgijskoj obnovi. Vijeće sa svojim stručnjacima mar¬ 
ljivo radi i proučava, kako bi se što prije moglo provesti 
sve što koncilska Uredba predviđa. Međutim sada stoji do 
dobre volje i zalaganja svećenika i vjernika, da se ono što 
je već naređeno što bolje i sa što više razumijevanja i pro- 
življavanja provede u život. 

Na koncilima je većinom bio običaj da se najprije 
raspravlja o pitanjima crkvene nauke. Tako su mnogi htjeli 
da bude i na ovom koncilu. Ipak je koncil počeo s praktič¬ 
nim pitanjem obnove liturgije. Glavni razlog, zašto se poče¬ 
lo s liturgijom, bio je u tome, što se većini koncilskih Otaca 
sviđao pripremljeni nacrt o obnovi liturgije, a nisu im se 
sviđali nacrti što ih je o pitanjima crkvene nauke bila pri¬ 
redila teološka pripravna komisija. Koncil je počeo s onim 
što je bilo najbolje pripravljeno. Ipak postoje unutrašnji 
razlozi u samoj stvari, koji opravdavaju da se na ovom kon¬ 
cilu počelo od pitanja svete liturgije. U vrijeme nekadašnjih 
koncila bila je u pogibelji jedna ili druga kršćanska istina, 
koju je netko ili napao ili krivo tumačio. Zato su nekoć 
koncili mogli poduzeti da najprije objasne i raščiste tu od¬ 
ređenu istinu. Danas jedan dio svijeta zabacuje kršćansku 
vjeru kao takovu; ne jednu ili drugu istinu, već sve zajedno. 
A velika većina svijeta slabo pozna ili nikako ne pozna pravi 
sadržaj kršćanske vjere i pravu snagu vjere. I mi sami kato¬ 
lici često smo prvenstveno mislili da treba vjerske istine 
nekako dokazati i znanstveno obraniti, pa da će ih ljudi onda 
prihvatiti. A vjera je dar Božji i vjera se čuva molitvom, a 
ne toliko dokazima. Svijetlo i snagu vjere, kojom može pro¬ 
drijeti u dubinu Božjih istina i otkriti njihovo pravo bo¬ 
gatstvo koje daje smisao i plodnost našemu životu, to čovjek 
dobiva u živom dodiru s Bogom. Sveta liturgija je molitva 

BISKUPI CIJELOG SVIJETA NA KONCILU U BAZILICI SV PETRA 

Crkve, ona je još više stalni i živi dodir s Bogom u Crkvi. 
Sveta liturgija, a naročito sveta misa, jest djelo koje ujed¬ 
no čini i Krist i Crkva. To je djelo Božje i djelo naroda 
Božjega zajedno: zato u svetoj liturgiji dolazimo u usku, 
stvarnu i životnu povezanost s Bogom kao izvorom svega 
našega duhovnoga i kršćanskoga života. Ako Crkva hoće da 
vjeru u narodu Božjem sačuva, da je ojača, poživi, omogući 
joj snažan i plodan rast i širok rascvat, ona mora sav narod 
Božji, sve vjernike, pozvati i povesti na same izvore naše 
vjere kao Božje snage na svijetu. Mora uspjeti da svi vjer¬ 
nici počnu živo učestvovati u onim stvarnostima, gdje su ko¬ 
nj eni iz kojih izrasta Božje otajstveno djelovanje na svije¬ 
tu, gdje su osebujni putevi i sredstva koje je sam Bog iza¬ 
brao da kroz njih očituje svoju spasiteljsku prisutnost na 
zemlji. A to je u svetoj liturgiji. Odatle će se onda ojačati 
i obogatiti vjera i pravi kršćanski život vjernika, a to će 
°nda, kao pravo i naravno žarište vjerske obnove, djelovati 
cio svijet. 

Tako je koncil započeo svoj prvi pristup i svoje prvo 
otvaranje: otvaranje Božjega bogatstva koje Crkva posje- 

đuje u svetoj liturgiji svemu narodu Božjemu, pristupanje 
Crkve suvremenom čovjeku na tom području. Dosad je sve¬ 
ta liturgija bila sakriveno bogatstvo, više manje rezervirano 
samo za svećenike, a Božji je narod gledao izdaleka. Bio je 
to biser koji su svećenici čuvali a da mnogi ni sami nisu 
znali okoristiti se njegovom vrijednošću, a koji je ostalim 
vjernicima bio pristupačan tek minimalno, tek toliko — rekli 
bismo — da se mogla sačuvati sama bit stvari. 

Liturgijsko gibanje u modernom smislu djeluje u Crkvi 
već više od 50 godina. I mnogo je bilo već učinjeno na po¬ 
dručju liturgijske obnove vjernika. Ali do širokog razmaha 
teško se moglo doći, jer se uglavnom željelo uspjeti da vjer¬ 
nici pristupe k liturgiji, da budu uvedeni u liturgiju, a nije 
se dosta poduzelo da liturgija pristupi k vjernicima, da im 
se širom otvore mogućnosti da zaista i kako je u samoj na¬ 
ravi stvari sudjeluju u liturgiji, bez umjetnih prepreka i na¬ 
domjestaka. Glavna je prepreka bio latinski jezik. 

Zato je koncil učinio taj prvi, početni i nenadomjestivi 
pristup: dozvolio je uvođenje narodnog živog jezika u dije¬ 
ljenje sakramenata i u veći dio svete mise. Time je glavna 
smetnja da vjernici neposredno i s razumijevanjem priđu 
na same izvore božanskih snaga te da u cjelovitoj punini 
sudjeljuju u svetim Tajnama, srušena i uklonjena. Time nije 
uklonjena potreba da se vjernici potrude kako bi svete 
tekstove razumjeli i usvojili. Većina je toga duhovnoga bo¬ 
gatstva bila dosad vjernicima potpuno nepoznata, dok je to 
bilo na latinskom jeziku. Jezik je bio zapreka da se išta 
shvati. Sad jezik više ne će biti zapreka, jer će molitve, či¬ 
tanja i pjesme biti na narodnom jeziku, ali će svejedno sve¬ 
ćenici i vjernici morati uložiti mnogo truda da sve to shvate 
i razumiju. No ne smijemo žaliti toga truda, jer će duhovno 
bogatstvo koje ćemo time steći biti neizrecivo. »Tko kuša, taj 
tek pravo zna, što znači ljubav Gospodnja.« Riječ je Božja 
puna mudrosti i neiscrpiva, pa se ne smijemo obeshrabriti, 
ako odmah svega ne razumijemo. Dosad smo dobrim dijelom 
živjeli s premalo dodira s riječju Božjom. Liturgijska nas 
obnova poziva i upravo prisiljava na stalan dodir s riječju 
Božjom: samo treba da otvorimo svoje srce, žedno i preda¬ 
no, i da razmišljamo pred Gospodinom o onome što će nam 
On u svakom bogoslužju progovarati. Time će naskoro samo 
od sebe, tako reći, izrasti u kršćanskom narodu veće pozna¬ 
vanje svetoga Evanđelja i čitavog svetog Pisma. 

Osim toga pristupanja k suvremenom čovjeku i otva¬ 
ranja liturgijskog bogatstva vjernicima po uvođenju narod¬ 
nog jezika u liturgiju koncil je u vezi s liturgijskom obno¬ 
vom odlučio da se provede još niz stvari na istoj liniji, kako 
bi se postiglo da čitav narod Božji aktivno i plodonosno 
sudjeluje u svetim Tajnama. Naročito je određeno da se pro¬ 
vede uređenje svetih obreda tako, da sve ono što je nevaž¬ 
no i drugotno, što je samo kao nakit, bude uklonjeno, a da 
se jače naglasi ono što je u svetim obredima bitno i temelj¬ 
no. Tako će se sveta liturgija pojednostavniti kako bi vjer¬ 
nici mogli bolje shvatiti i doživjeti ono što sveta liturgija 
zaista jest, što se u njoj zbiva i čini, a da njihova pažnja ne 
bude zabavljena sporednim stvarima, koje možda zabavljaju 
maštu, ali ne pomažu da bismo jasnije vjerom prihvatili 
Božja otajstva koja se u liturgiji izvršuju. Zato se naprimjer 
želi pojednostaviti stvari oko oltara, da bi svatko jasnije 
vidio, da je važnije ono što se zbiva na oltaru, nego li nakit 
oko oltara. Zato se ide k tome da bude jako i očevidno vid¬ 
ljivo da je oltar zapravo prostrti stol, da bi svakome odmah 
bolo u oči da je sveta misa zapravo Gospodnja večera, gdje 
si i ti pozvan da blaguješ sveti kruh Tijela Gospodnjega. 

Crkva je svoju obnovu počela od liturgijske obnove. Da 
bi otvorila i otkrila svemu svijetu bogatstvo Kristove istine 
i spasenja, ona je mislila da je najprije potrebno da svojim 
vjernicima u svetoj liturgiji otvori silu i bogatstvo Tajna 
Božjih. Da bi u svim svojim članovima mogla smiono i s bo¬ 
gatstvom u rukama stupiti u svijet, ona mora stupiti pred 
Gospodina u svetoj liturgiji i obogatiti samu sebe u svim 
svojim članovima. Liturgijska je obnova velik pohod Duha 
Božjega po suvremenom kršćanstvu, to je pravi prolazak 
Gospodnji. Razumije se da koncil sam ne može provesti tu 
obnovu, od koje on toliko očekuje. Nju provodimo zajed¬ 
ničkim silama i nastojanjima svi, i svećenici i vjernici. 

CRKVO, ŠTO KAŽEŠ 0 SEBI? 

Već prije početka sabora mnogi su predviđali da će 
najglavniji zadatak ovoga sabora biti da pruži svijetu za¬ 
okruženu nauku o tome što je Crkva. To je bilo u skladu s 
time što je taj zadatak počeo I vatikanski sabor, koji je raz¬ 
radio nauku o Svetom Ocu Papi, kao vrhovnom poglavaru 
vidljive Crkve na zemlji. Pošebno se to iskristaliziralo na 

prvom zasjedanju sabora, gdje je belgijski kardinal Suenens 
to formulirao kao pitanje koje upravlja Crkvi suvremeni 
svijet: »Crkvo, što kažeš o.sebi?« 

Na tom je prvom zasjedanju uzduž i poprijeko bio 
iskritiziran nacrt nauke o Crkvi, što ga je izradila pripravna 
teološka komisija. Saborski su Oci priznavali da nacrt i nije 
tako loš, ali im se ipak činilo da nije dovoljno prikladan da 
pozitivno predstavi Crkvu suvremenom čovječanstvu na na¬ 
čin koji bi bio dovoljno razumljiv i uspješan, a da ne bi 
pretjerano naglašavao neke elemente koji su kadri da za¬ 
oštre ono u čemu svijet Crkvu napada i osuđuje, jer pravu 
njezinu narav ne razumije. Tako se onda odlučilo da nova 
doktrinarna komisija, koja je proizašla iz samoga koncila 
i koja zato predstavlja koncil, u međuvremenu između prvog 
i drugog zasjedanja izradi novi nacrt Konstitucije o 
Crkvi, koji će se onda na drugom zasjedanju staviti na 
diskusiju. Taj je novi nacrt bio raspravljen na početku dru¬ 
gog zasjedanja u jesen 1963 (22 sjednice, od 30. IX— 30. X), 
a dva su posljednja poglavlja, koja su naknadno načinjena, 
bila diskutirana na trećem zasjedanju u jesen 1964. Konačno 
je na svečanoj zaključnoj sjednici trećeg zasjedanja koncila 
dne 21. studenoga 1964. konstitucija o Crkvi bila usvojena 
i proglašena. Ona ima osam poglavlja, a navodi se obično po 
prvim riječima »Lumen gentium« (Svijetlo naroda). 

To je svakako najvažniji i središnji dokumenat ovoga 
koncila. To je doktrinarni, dogmatski dokumenat, to jest 
on donosi nauku, a ne neke odredbe ili propise koje bi tre¬ 
balo izvestiti i ostvariti. Ono što u tom dokumentu piše 
treba prvenstveno znati i vjerovati. Želja je koncila da bi 
svi kršćani spoznali i vjerom prihvatili sve što je sadržano 
u tom dokumentu. Zato su se i trudili da konstitucija bude 
tako napisana da bi svi mogli uz malo truda shvatiti što 
piše. Razumije se da će svaki koji bude razumio što tu o 
njemu i o njegovoj ulozi u Crkvi piše te koji bude to vje¬ 
rom prihvatio osjetiti potrebu i dužnost da ono, što je tako 
spoznao, u životu ostvari. Taj dokumenat nipošto nije neka 
teorija koja bi mogla ili smjela ostati samo teorija, bez 
veze sa životom i djelovanjem, već je ona snažan poziv sva¬ 
kome kršćaninu da svim svojim bićem proživljava svoju 
crkvenost, to jest svoju ucijepljenost u živoga Krista u 
Crkvi. Crkva je otvorila svemu svijetu knjigu o samoj sebi: 

to sam i takva sam je, takvu me Bog hoće i to on kroz mene 
ostvaruje, na to sav svijet kroz mene poziva, i to hoće kroz 
mene i u meni od svega čovječanstva i za sve čovječanstvo 
izvesti. Jedni će to sve primiti s vjerom, i po njima će Crkva 
ostvariti velik plod spasenja i milosti Božje u svijetu. Drugi 
će bar imati mogućnost da saznaju što Crkva jest, pa ma¬ 
kar odmah ne prihvate sve, ipak će možda milošću Božjom 
biti privučeni da sve više prilaze k Crkvi. 

Loše bi samo bilo, ako bi ovaj dokumenat ostao mrtva 
i zatvorena knjiga, koja leži pod prašinom, a da ljudi iz 
nje ne crpu duh i život. Očevidno je nužno, da bi svi vjer¬ 
nici što prije i potpunije upoznali sadržaj ove konstitucije. 

Koncil je želio da ovaj dokumenat bude temelj sve¬ 
strane duhovne i evanđeoske unutrašnje obnove suvremene 
Crkve. Da Crkva pregne kako bi u svemu bila što vjernija 
Kristu, bez natruha i nanosa stoljeća, očišćena od svega što 
je suviše zemaljsko i uvjetovano zemaljskim okolnostima, 
pa da se što jasnije s njezina lica očituje milost i snaga 
Kristova. Zato je konstitucija pisana sa željom da bude što 
više oslonjena na samu riječ Božju kako se nalazi u svetom 
Pismu i u najstarijoj Predaji. Ipak koncil nije mislio niti 
kanio da rekne baš sve što bi o Crkvi mogli reći. To 
se koncil nije mogao ni usuditi da pokuša poduzeti, jer 
Crkva je tajna Božja, po njoj i u njoj je Bog prisutan na 
zemlji, a Bog je neiscrpiv i neizreciv za ljudski jezik i ljud¬ 
sku misao. Ovdje se želi Crkvu prikazati suvremenom 
svijetu: reći o Crkvi one istine, za koje je koncil u Du¬ 
hu Svetome spoznao da su ovaj čas i ovome naraštaju naj¬ 
potrebnije i najkorisnije, i to po mogućnosti načinom koji 
je suvremenom svijetu prikladniji. Razumije se, da je to 
koncil mogao postići samo u onom stupnju, u kojem mu je 
omogućavao razvitak današnjih teoloških razmišljanja u 
Crkvi. Konstitucija, dakle, nije rekla sve: napredak teologije 
o Crkvi i razmišljanja o tome moguća su i poželjna. Ipak 
je ona rekla ono što je za svako daljnje razmišljanje siguran 
putokaz, jer je u njoj sadržano ono što sveukupna Crkva 
kao takova misli i vjeruje o samoj sebi. Zato nijedan ne mo¬ 
že ništa, što se u konstituciji nalazi, stavljati u sumnju ili 
omalovažavati, makar može produbljavati i upotpunjavati. 

Među velikim mislima koje prožimaju Konstituciju, s 
ciljem da se što jače i što prije upiju u svijest suvremenih 
kršćana, treba istaći spoznaju da Crkvu na zemlji ne sa- 

čin java samo kler, papa s biskupima i svećenicima, već 
svi vjernici Crkve. Već se, nažalost, bilo nekako uobičajilo 
da čovjek kaže »Crkva« i pri tom misli na »svećenstvo« ili 
— kako neki kažu — na »popove«. Crkva je bila shvaćena 
kao neka ustanova, kojoj pristupiš ako je što trebaš ili ako 
ti se baš hoće, a koju drže u rukama i njome gospodare »po¬ 
povi«, pa je zato zapravo »Crkva« i »popovi« jedno te isto. 
Međutim, istina je mnogo drukčija, a ovo je naše shvaćanje 
bilo jedna karikatura koja je imala vrlo loše posljedice. 
Crkvu sačinjavaju svi vjernici zajedno, sav narod Božji, koji 
Bog sabire sa svih strana svijeta, po sakramentima uje¬ 
dinjuje u jedno Tijelo sa svojim Sinom Isusom, da ga ko¬ 
načno dovede u vječnu domovinu u nebesima, gdje će uži 
vati neizrecivu sreću kraljevstva Božjega. Svećenstvo tu igra 
veliku ulogu, jer ono na svijetu služi narodu Božjemu da 
bi se mogao sabirati oko Gospodina i ići Božjim putem, ali 
svećenstvo nipošto samo bez ostalih vjernika ne sačinjava 
sav narod Božji. Bog se služi svećenstvom da vodi i po¬ 
maže svoj narod dok je na putu, ali kad narod jednoć dođe 
u domovinu, više ne će biti ovog svećeničkog aparata, jer 
više iie će biti potreban. A Crkva će ostati, jer istom u ne¬ 
beskoj domovini ona postizava svu svoju ljepotu i svoj ko¬ 
načan slavan oblik u Kristu Isusu. Konstitucija ima čitavo 
jedno poglavlje (drugo) o tome da je Crkva Narod Božji, 
ali i kroz čitav tekst provi java težnja da se svakome vjer¬ 
niku dozove u svijest da je i on Crkva. 

Sav narod Božji, skupa sa svećenstvom koje ima duž¬ 
nost da ga vodi na putu prema Kraljevstvu, tvori jednu 
veliku vidljivu zajednicu, jedno veliko društvo na svijetu, 
koje ima svoje članove, svoju upravu, svoje oznake, mjesta 
gdje se sakuplja, manifestacije i slično. Nevjernici misle da 
je Crkva zapravo sva samo u tome: da je društvo kao mno¬ 
ga druga društva, samo što je to najveće društvo na svijetu, 
jer ima najviše članova, i koje je rasprostranjeno po čita¬ 
vom svijetu. Ali i mnogi vjernici često više manje misle o 
Crkvi to isto, da je ona jedno vidljivo društvo, a da na dru¬ 
go nešto ne pomišljaju. Od nevjernika se razlikuju u tome, 
što nevjernici ne priznaju da je Isus Krist Crkvu ustanovio 
ili da Isus Krist nije Sin Božji, a vjernici vjeruju da je 
Crkvu ustanovio Krist Sin Božji. Ipak je često tako da i 
vjernici nekako kao da misle da Crkva s Kristom ima samo 

to, što ju je on ustanovio i otišao te da će opet doći na kra 
ju svijeta, a u međuvremenu Crkva je u rukama svećenstva. 
Međutim Krist neprestano jest na otajstven način prisutan 
u Crkvi, on djeluje kroz Crkvu i u Crkvi. Crkva nije samo 
vidljivo društvo, već je ona također nevidljiva ali zbiljska 
nadnaravna stvarnost na svijetu. I ovo nevidljivo je važnije 
od onoga što je vidljivo. Ono nevidljivo, božansko, djeluje 
kroz ovo vidljivo i ljudsko. Krist snagom svoga Duha Sve¬ 
toga djeluje na svijetu ne samo kroz papu i biskupe, već 
također kroz svakog vjernika i kroz sve skupa kao zajed¬ 
nicu, ali dakako nemaju svi jednaku ulogu, već se međusob¬ 
no razlikuju kao udovi jednoga Tijela. To znači da je Crkva 
na svijetu misterij ili otajstvo, kako se izražava Konstitu¬ 
cija već u naslovu prvoga poglavlja. Druga su društva nešto 
čisto zemaljsko, ali za Crkvu mi vjerujemo da je u njoj i po 
njoj Bog prisutan na svijetu i da kroz nju on ostvaruje svo¬ 
je spasenje. 

Tako je onda Crkva vidljiv znak Božji na zemlji. Gdje¬ 
god se sakupe vjernici zajedno da slave Boga i da sebi me¬ 
đusobno iskažu prijateljstvo i ljubav, oni su svemu svijetu 
znak i očitovanje, da je Bog tu prisutan i da on ljubi svijet 
i da on spasava svijet. Gdje su dvojica ili trojica sakupljena 
u ime Isusovo, tamo je Bog među njima. Crkva je zato — 
kako kaže Konstitucija — sakramenat, to jest vidljiv znak 
i oruđe ili sredstvo, kojim se Bog služi da svemu svijetu po¬ 
kaže kako se ljudi mogu ujediniti međusobno i s njime u 
pravo jedinstvo i pravo bratstvo, ali ujedno i sredstvo kojim 
Bog to ujedinjavanje zaista provodi i ostvaruje, ne samo po¬ 
kazuje. Ljudi se Božjom snagom skupljaju iz čitavog svi¬ 
jeta, bez obzira na narodnost i rasu ili bilo koju ljudsku raz¬ 
liku, u jedno Kristovo jedinstvo u Crkvi, te već u ovom 
svijetu donose plodove pravoga čovještva i ljubavi i mira, a 
postići će potpuno sretno i vječno ujedinjenje u krilu Očevu. 
Svaki član Crkve, ukoliko pusti da milost Božja djeluje po- 
njemu i ukoliko zaista surađuje s onim što mu Bog po svo¬ 
me Duhu u sakramentima rasvjetljenjima stavlja u srce, po¬ 
staje za ostali svijet i oruđe Božje, pomoću kojega Bog ljude 
poziva na dobro i vodi k spasenju. 

Krist je došao na svijet da služi, a ne da mu drugi 
služe. Zato i Crkva, koja vrši na svijetu Kristovo djelo i kroz 
koju On sam zapravo vrši svoje djelo, treba da vrši tu ulogu 
službenice čovječanstva, da sve dovede do spasenja i radosti. 
Posebno treba da služi siromasima i onima koji su potrebni 
pomoći i utjehe: zato Crkva kao takva ne želi na svijetu 
slave ni sjaja, već je njezino, da u otkinuću od tjelesnih do¬ 
bara podiže čovječanstvo prema pravim dobrima i trudi se, 
kako bi u sve ulila tu želju da jedni drugima poslužimo i u 
tjelesnim i u duhovnim potrebama, pomažući sve da kro¬ 
čimo prema vječnoj domovini. 

Crkva je jedina od svih društava i zajednica među lju¬ 
dima, koja ne završava smrću, nego istom po smrti posti¬ 
zava svoje pravo upotpunjenje i usavršenje. Njezin je bolji 
dio onkraj groba, u vječnosti. Čovjek prestaje biti članom 
drugih društava, kada umre. Tada ga brišu s popisa. Član 
Crkve ne samo da smrću ne biva brisan iz njezina popisa, 
nego dapače po smrti istom postaje njezinim konačnim čla¬ 
nom, koji više ne može iz nje nikako ispasti, ako je umro 
kao u svemu njezin punopravni član, u milosti Duha Svetoga. 
Prije smrti je njegov položaj bio nesiguran, ali po smrti on 

postaje članom CrkVe u konačnom i sigurnom obliku. Zato 
je Crkva zajednica eshatološka, to jest posljednjega vreme¬ 
na, jer ona ovdje i u vremenu raste, da tamo u vječnosti 
postane u svemu ostvarena i postigne puninu svojih ciljeva 
_slavu i blaženstvo u Bogu. 

KOLEGIJALITET 

Ne može se već sada reći, da li je nauka o kolegij alite- 
tu episkopata baš od svega na ovom koncilu najvažnija, ali 
mnogi tako misle. Da li je tome uistinu tako, pokazat će bu¬ 
dućnost, kad se budu vidjele posljedice i plodovi svega što 
je koncil učinio ili će učiniti. Svakako je rasprava o tom pi¬ 
tanju bila na koncilu najžešća i najzaoštrenija. Inače je to 
pitanje dosta složeno, pa nije moguće u ovako kratkom član¬ 
ku obraditi sve pojedinosti. Ne ćemo, stoga, ni pokušavati. 
Donijet ćemo samo opći opis te stvari, kako bi čitaoci mogli 
dobiti neki kako tako jasan i bar približno točan pojam. 

Naukom o biskupskom kolegiju koncil je upotpunio 
nauku o upravi Crkve koju je donio Prvi vatikanski koncil. 
Tamo je bilo proglašeno prvenstvo rimskog biskupa, tj. 
pape, nad čitavom Crkvom, ali jer je sabor zbog političkih 
prilika morao biti prekinut, nije stigao proglasiti nauku o 
ulozi koju u upravi Crkve imaju biskupi. Na ovom je kon¬ 
cilu sada proglašeno da i svi biskupi zajedno s papom, koji 
im je na čelu, imaju vrhovnu vlast nad čitavom Crkvom, ali 
na način kolegija ili zbora kojemu je papa načelnik. Vrhov¬ 
nu vlast, dakle, u Crkvi može vršiti ili papa sam ili sav zbor 
biskupa na čelu s papom, kada papa biskupe na to pozove 
ili to odobri. Biskupskog kolegija ili zbora ne može biti bez 
pape, koji je središte i glava biskupskog zbora, ali biskupi 
nisu goli papini zamjenici, nego pravi od Krista mu dani su¬ 
radnici koji su zajedno s njime suodgovorni za Crkvu i za¬ 
jedno s njime stoje na čelu Crkve. Vrhovnu vlast i brigu za 
sveopču Crkvu mogu biskupi na kolegijalan način, to jest 
kao zbor, izvršavati na općem koncilu, na koji ih papa po¬ 
zove, ali i izvan koncila na različite druge prikladne načine, 
koje papa odluči ili odobri. 

Članom biskupskog kolegija i, prema tome, dionikom 
ove zajedničke vrhovne brige i vlasti u Crkvi postaje svaki 
biskup već svojim biskupskim posvećenjem ako ostane u 
hijerarhijskoj zajednici s drugim biskupima i papom, pa ma- 

kar nema neke određene biskupije ili mjesne Crkve koja bi 
mu bila dana da njome neposredno upravlja. A razumije se, 
da nas ta nauka uči, da pojedini mjesni biskup nema samo 
brigu i odgovornost za svoju određenu biskupiju, već da za¬ 
jedno s cijelim episkopatom ima odgovornost za čitavu 
Crkvu na svijetu i za propovijedanje Evanđelja po čitavoj 
zemlji. Pojedini biskup ne može stvarno izvršavati vrhovnu 
vlast nad čitavom Crkvom, nego samo onda ako ga glava 
biskupskog zbora, papa, pozove ili na općem saboru, ali od¬ 
govornost i brigu za čitavu Crkvu mora osjećati uvijek. Čim 
je zaređen za biskupa, on je na sasvim poseban način postao 
suodgovoran za čitav narod Božji, i od te ga odgovornosti 
ne može nitko dispenzirati. Naš mjesni biskup nema duž¬ 
nost samo da se brine za ono što se događa u našoj bisku¬ 
piji, već je on silom svoga biskupskog zaređen ja dužan da 
gleda također što je potrebno u susjednoj biskupiji, dapače 
i ono što se događa u dalekoj Africi, jer nije samo biskup 
naš, nego je također biskup čitave Katoličke Crkve. On sam 
ne može ništa određivati za drugu biskupiju ili za Afriku, 
ali mora misliti i gledati također na njih, pokušat im po¬ 
moći, savjetovati, i slično. I dužan je sve nas također poti¬ 
cati na tu sveopću kršćansku solidarnost. A kada ga Papa 
pozove, on onda u zajednici s drugim biskupima može s pra¬ 
vom vlašću sudjelovati u određivanju onoga što treba pro¬ 
vesti po čitavom svijetu ili u nekom dijelu svijeta na opće 
dobro čitavog Božjega naroda. 

Na različite načine, više ili manje uspješne i jasne, to 
se vršilo kroz čitavu povijest Crkve. Zato nauka o biskup¬ 
skom kolegiju (zboru) nije nikakva nova nauka, već je to 
što je svagda bilo u Crkvi. Biskupski je kolegij zapravo stal- 
samo malo jasnije i koncilskim ugledom proglašeno nešto 
no živo tijelo u Crkvi, jer pojedini biskupi umiru, ali uvijek 
na njihovo mjesto dolaze drugi, pa tako kolegij kao kolegij 
nikada ne umire. On je uvijek sastavljen iz starih i mladih 
biskupa, iz svih krajeva gdje postoji Crkva. Danas je to već 
čitava zemaljska kugla. Tako danas u biskupskom kolegiju 
sjede predstavnici sviju naroda na svijetu. Tako se u vrhov¬ 
noj upravi Crkvi zaista očituje raznolikost i univerzalnost 
naroda Božjega po biskupskom kolegiju, a jedinstvo Božje¬ 
ga stada po jednoj glavi — Sv. Ocu Papi — koja je na čelu 
kolegija i koja osigurava njegovo djelovanje. 

Po svijetu se mnogo očekuje od ove koncilske nauke o 
kolegijalnosti vrhovne uprave Crkve. Premda Sveti Otac 
Papa ima vrhovnu vlast nad Crkvom i sam, pa je može vrši¬ 
ti i bez učešća biskupa, ipak se misli i želi da bi danas u 
mnogim pitanjima, budući da današnji tehnički napredak to 
omogućuje, okorištavao se suradnjom biskupskog kolegija, 
u prikladnom obliku i putem odgovarajućih tijela i organa. 
Misle mnogi da bi suradnja biskupa koji dolaze s terena 
mogla pomoći da se život Crkve u današnjem svijetu učini 
dinamičnijim i da djelovanje Crkve u pojedinim sredinama 
postane, uspješnije. Iskustva donesena s periferije mogu 
mnogo pomoći da se bolje shvati cjelokupna situacija i da 
cdluke, koje se stvaraju u središtu budu više prilagođene 
situacijama na periferiji. Neki predlažu — i to se je čulo 
također na samom koncilu — da Sveti Otac i poslije koncila 
povremeno saziva u Rim određene predstavnike svih mjes¬ 
nih episkopata po svijetu, da mu budu kao neko uže savje¬ 
todavno vijeće za stvaranje važnijih odluka koje se tiču 
sveopće Crkve. Sveti Otac Pavao VI je i sam više puta na¬ 
tuknuo o mogućnosti nečega sličnog. Kolegijalnost episkopa¬ 
ta mogla bi doći do većeg izražaja i značenja također u po- 
jednim krajevima i zemljama, gdje bi biskupi mogli neke 
odluke donositi zajednički. Zasad je na pr. odlučeno da se 
tako zajednički donose odluke o liturgijskom jeziku. 

Ako zaista dođe do stvaranja takvih ili sličnih kolegi¬ 
jalnih tijela kroz koja će se kolegijalni karakter episkopata 
moći bolje očitovati, iskorištavajući današnje tehničke mo¬ 
gućnosti i opće prilike u današnjem svijetu, to će bez sumnje 
uvelike izmijeniti vanjski izgled Crkve te učiniti upravu 
Crkve više pokretljivom. Konkretne će rezultate međutim 
moći prosuđivati istom buduća pokoljenja. 


ĐAKONAT 

Konstitucija o Crkvi ima jedan kratak odlomak o đako¬ 
nima, u kojemu je bila velika rasprava na konHiu i izvan 
koncila, jer on može — makar se na prvi pogled čini kao 
da se radi o maloj i nevažnoj stvari — imati ve'iko značenje 
za buduću Crkvu. Vanjski izgled Crkve na Zapadu može se 
na temelju toga teksta jako izmijeniti, a možda i upliv na 
svijet. U tom se tekstu predviđa mogućnost da Crkva na Za¬ 
padu uvede natrag đakonat kao stalnu službu, kako je to 

bilo nekoć u počecima Crkve, pa da u budućnosti i na Za¬ 
padu imamo đakone koji će čitav život ostati samo đakoni, 
a da ne će postati svećenici. U istočnim su se Crkvama takvi 
đakoni sačuvali do danas, ali su na Zapadu nestali, a đako- 
nat je ostao samo kao stupanj na putu prema svećeništvu. 
Konstitucija predviđa da bi se đakonat kao stalna služba 
mogao podijeliti također zrelim oženjenim muževima, koji 
bi dalje mogli živjeti u zakonitom kršćanskom braku vršeći 
đakonsku službu. A mogao bi se podijeliti i mlađim neože- 
njenim ljudima, ali oni bi tada bili vezani na celibat. Kod 
nas je o pitanjima đakonata vrlo malo pisano, pa ni ja u 
ovom kratkom članku ne mogu sve tako objasniti da ne bi 
ostala nikakva nejasnoća. Upozoravam međutim da na Za¬ 
padu postoji o tim pitanjima ogromna literatura, gdje su 
mnoge stvari jasno obrazložene koje naši ljudi u vezi s đa- 
konatom znadu postavljati. 

Treba jasno razlikovati samo pitanje obnove đakonata 
od pitanja oženjenog đakonata. Đakonat je bio određena 
služba u staroj Crkvi na koju je spadalo niz poslova, koje 
danas vrše svećenici sami ili ih vrše laici ili ih ne vrši na¬ 
prosto nitko, a trebalo bi ih vršiti. Karitativni rad na pri¬ 
mjer, to jest briga za siromake, bolesnike, udovice i sirote 
bilo je uglavnom područje đakona. Danas to u Crkvi vrše re¬ 
dovničke osobe i družbe, karitativna tijela u kojima rade 
laici i svećenici, a u okviru pojedinih župa kao mjesnih za¬ 
jednica često je to gotovo posve zapušteno područje, župnik 
sam nikako ne može voditi brigu o svim potrebnima svoje 
župe, pogotovo ako je velika, a drugih nema koji bi to vršili 
službeno, u ime Crkve. To je posao i zadatak đakona. 

Danas postoji velik jaz između svećenika i svijeta, u 
kojem vjernici žive i djeluju. Taj jaz jest činjenica, bez ob¬ 
zira na razloge i čimbenike koji su do njega doveli. Mnogi 
su svećenici pokušavali da jaz premoste, da priđu i da se 
približe ljudima na njihovim mjestima i u njihovoj sredini. 
Samo rijetki su koji to uspiju, a drugi nisu naprosto u sta¬ 
nju ili da to pokušaju ili da njihovi pokušaji donesu uspjeh. 
Sami specifični svećenički zadaci toliko iscrpljuju njihove 
sile, da nemaju ni vremena ni snage da idu u svijet, a oni 
nisu za to niti odgojeni, pa im takav pothvat uvijek niti ne 
uspijeva. Mnogi su pokušavali da se pomiješaju u svijet, pa 
su kod toga i sami propali te se izgubili. To je posao i za¬ 
datak đakona, da budu normalna i naravna veza između 

svijeta i svećenika. U pojedinosti ovdje ne možemo ulaziti, 
ali u svijetu već postoje razrađene teorije i direktive o tome. 
Takvi bi đakoni bili potrebni u svakoj župi, bar gradskoj. 
Kad bi u Crkvi postojao đakonat, onda bi svećenik mogao 
napustiti niz poslova što mu ne spadaju, a zato s većim pro¬ 
dubljenjem i duhovnom snagom izvršavati ono što je za nj 
osebujno i bitno. Takvi đakoni mogli bi, razumije se, biti 
također neoženjeni ljudi, koji imaju sklonosti i sposobnosti 
prema određenom načinu rada i koji su u tu svrhu preuzeli 
na sebe žrtvu celibata. U posljednja desetljeća svuda po svi¬ 
jetu postojali su mladi ljudi, koji su u ime Kristovo odlučili 
da žive u beženstvu da bi mogli više za kraljevstvo Božje 
učiniti, ali koji ipak nisu htjeli ući u svećenički stalež, da 
tim samim ne budu previše od svijeta odijeljeni i da im 
tim samim ne bude onemogućeno da u svijetu djeluju kako 
bi trebalo. Kod nas imamo na pr. dra Ivana Merza, dra Lju¬ 
bu Marakovića i dr. Njihov bi položaj bio daleko logičniji i 
uspješniji i prema predstavnicima hijerarhije i prema svi¬ 
jetu, da su bili đakoni, jer uloga što su je oni poduzeli da 
je vrše bila je u stvari pretežno đakonska. 

Pitanje oženjenih đakona pokrenuto je velikim dijelom 
na temelju-činjenice što u nekim krajevima svijeta postoji 
veliko pomanjkanje svećeničkih zvanja, koje se u dogledno 
vrijeme ne će bitno moći popraviti, a ipak stanovništvo naglo 
raste i potrebe na duhovnom području dnevno su sve više 
goruće. To osobito vrijedi za Latinsku Ameriku i za Afriku. 
Svuda se po župama mogu naći zaista vrijedni i uzorni 
kršćanski muževi, koji žive u zakonitom i primjernom bra¬ 
ku, a koji bi bili voljni i sposobni da svoje sile stave na 
pomoć svećeniku za duhovni rast naroda Božjega. Oni bi 
magli držati na okupu pojedinu mjesnu zajednicu, stajati 
joj na čelu, moliti s njome, rješavati najgorućija pitanja ko¬ 
ja su spojiva s đakonskim redom. Razumije se da ne bi 
mogli služiti svetu misu ili ispovijedati. Oni bi ipak bili 
dobra veza mjesne vjerske zajednice sa svećenikom koji u 
župu može doći samo u određenim vremenskim razmacima. 
Njihov život u ženidbi omogućavao bi im da mogu doprijeti 
do ljudi u mnogim okolnostima kamo svećenik teže može 
doprijeti, a bez opasnosti često uopće ne može doprijeti. 

Drugo je važno pitanje da li bi đakonat, koji bi se tako 
natrag uspostavio, svagda trebao biti glavno i jedino zvanje 
i zanimanje đakona, ili bi to moglo biti usputno zvanje koje 

on vrši pored svoga redovitoga posla u svijetu U nekim si¬ 
tuacijama postoje određene prednosti jednoga načina obno¬ 
ve, a u drugim situacijama opet bi bio bolji drugi način. 
Đakon kome bi to bilo glavno i jedino zanimanje mogao bi 
bolje i predanije vršiti svoje đakonske dužnosti na cijeloj 
liniji, ali bi polako sve više bivao odijeljen od današnjega 
svijeta. A tada bi ga Crkva morala u cjelini uzdržavati za¬ 
jedno s njegovom obitelju, što bi za pojedine male i siro¬ 
mašne zajednice bio velik teret. Đakon koji bi vršio svoje 
svjetovno zanimanje a u slobodno bi vrijeme posvetio svoje 
sile đakonskoj dužnosti u određenoj župi, očevidno bi manje 
vremena mogao posvetiti svojoj crkvenoj službi, ali bi imao 
tu prednost što bi bio usko povezan sa svijetom, pa bi nje¬ 
gova uloga mogla biti uspješnija. Razumije se da bi onda 
takav đakon morao dobiti ograničen djelokug rada i ne bi 
mogao vršiti sve đakonske poslove i dužnosti. On bi također 
lakše mogao svoj đakonat vršiti kao dar Bogu, bez traženja 
odgovarajuće naknade, ma da bi mu narod Božji bez sumnje 
ipak rado pritekao u pomoć kakvom manjom nagradom. 
Mislim da bi svi đakoni, makar kakvog oblika bio njihov 
đakonat, morali ipak svakako imati ulogu u nedjeljnoj litur¬ 
giji, da sami, a i sva zajednica, budu svijesni da od oltara 
sve počinje i k oltaru sve teži. 

Konstitucija ovako opisuje glavne- poslove đakonske 
službe: svečano krstiti, čuvati Presvetu Euharistiju i dijeliti 
svetu pričest, u ime Crkve prisustvovati ženidbi i blagoslo¬ 
viti je, bolesnicima nositi sv. poputbinu, čitati vjernicima 
Sveto Pismo, narod podučavati i opominjati, predsjedati bo¬ 
goslužju i molitvi, dijeliti sakramentale, voditi sprovode, 
vršiti karitativni rad i administraciju. Razumije se da sve 
to đakon može vršiti u skladu s odredbama biskupa i sveće¬ 
nika, *i da taj rad može među đakone biti porazdiljeljen. 

Uvođenje đakonata dat će bez sumnje Crkvi izgled ka¬ 
kav sada ne možemo ni zamisliti. Kad do toga dođe, sama 
će praksa pokazati i donijeti usmjerenje djelatnosti đakona, 
prema njihovim sposobnostima, sklonostima i potrebama 
pojedine zajednice. Konstitucija o tome nema ništa, ali bi 
svakako — po našem mišljenju — bilo potrebno i korisno 
da đakoni izrastu iz svake konkretne mjesne zajednice (žu¬ 
pe ili sela), te da ona sudjeluje na neki prikladan način u 

njihovu formiranju i uzdignuću tako, da oni zaista budu 
njezini predstavnici i živa veza ove konkretne zajednice sa 
župnikom koji predstavlja biskupa. 


NAŠ KARDINAL ŠE'PER I BELGIJSKI KARDINAL SUENENS 
Kardnal Suenens je jedan od četvorice predsjednika Koncila 

KATOLIČKI LAIKAT 

Ako Crkva hoće da na ovom koncilu samu sebe prika¬ 
že i otkrije svijetu, posebno važan zadatak koncila sastoji 
se u tome da točno obradi i opiše položaj i zadatke onih 
kojih je u Crkvi najviše, to jest običnih vjernika ili laika. 
Papa, biskupi i svećenici (i đakoni) zauzimaju doduše u 
unutrašnjem ustrojstvu Crkve na zemlji najvažnije mjesto, 
ali njih je daleko manje od običnih vjernika, pa već i s toga 
samoga vidika — brojčanog — laici zauzimaju u odnosu 
na svijet nekako prvotno mjesto. Redovito svijet ponajprije 
dolazi u dodir s laicima, da preko njih dođe do svećenika. 
Svjedočanstvo života vjere i ljubavi, što ga pružaju svijetu 
obični vjernici u svojim redovitim okolnostima života, prvo 
je svjedočanstvo Kristove snage i milosti u svijetu, s kojim 

se ljudi susreću. Obično je i prva riječ Kristova, koju Čuje 
čovjek na svijetu iz us ti ju drugoga čovjeka, progovorena 
ustima običnog vjernika, a ne svećenika. Bilo da su to ro¬ 
ditelji, koji saopćavaju prve vjerske spoznaje vlastitoj dje¬ 
ci, bilo da je znanac ili drug na radnom mjestu koji zapodje- 
ne razgovor o bitnim pitanjima života pa iznese što nas o 
tome uči Krist. To je uvijek tako bilo, ali u naše vrijeme taj 
položaj laika prvoga navjestitelja Kristova spasenja i kao 
prvoga živoga ostvarenja Kristove istine na koji naiđe 
čovjek u svijetu, dobiva osobitu važnost i hitnost. Zato je 
bilo očevidno nužno da koncil o laikatu ozbiljno i iscrpno 
govori: da sve vjernike upozori na njihov položaj u Crkvi i 
u djelu spasenja, da im omogući kako bi pravo i potpuno 
shvatili svoju vrijednost i svoje zadatke u Crkvi. Time ujed¬ 
no koncil podučava članove svećenstva, da pravilno ocijene 
ulogu laika pa da sa svoje strane sve učine kako bi laici u 
Crkvi ostvarili svoju ulogu, koju im je Bog namijenio, cje¬ 
lovito i plodno. 

U konstituciji o Crkvi tome je pitanju posvećeno po¬ 
sebno poglavlje, četvrto, a mnogo se na laike odnosi također 
drugo poglavlje, koje govori o svemu onome što je zajed¬ 
ničko svim članovima naroda Božjega. Peto poglavlje govo¬ 
ri o pozivu na svetost svih u Crkvi, pa tako zacrtava glavne 
linije puta kojim će laici, živeći u svijetu, postići svetost. 
Konstitucija o Crkvi donosi samo bogoslovsku nauku o lai¬ 
cima i snažne temeljne poticaje koji iz te nauke slijede, no 
koncil je pripremio još jedan dokumenat koji se zove 
»Dekret o apostol at u laika«. Taj je dokumenat 
bio raspravljen na trećem zasjedanju koncila u jesen g. 1964, 
a po svoj prilici će na četvrtom zasjedanju u jesen g. 1965. 
biti konačno usvojen i proglašen. Apostolat laika znači po¬ 
slanje koje laici mogu i trebaju izvršiti u svijetu da bi po 
njima svijet postao bolji i došao do spoznanja Kristove istine. 
Koncil želi da bi svaki pojedini vjernik postao svijestan sve¬ 
ga što on može i treba učiniti kao učenik Kristov i kao udo 
Tijela Kristova. Svaki pojedini vjernik vrši djelo Crkve kad 
živi po onome što ga Crkva u ime Kristovo uči i kad ljudi 
ma otkrije tajnu zašto tako živi i odakle mu snaga da bude 
takav. On time daje svijetu živo svjedočanstvo da je Isus 
uskrsnuo i da je čovječanstvo u Isusu spašeno i da čovjek 
može biti bolji, pa da i sam svijet po Kristu može postati 
duhovniji i božanskiji. 

Nije moguće oVdje reći sve: spomenut ćemo samo da 
Konstitucija naročito upozorava kako laici po svome polo¬ 
žaju usred svijeta imaju od Boga zadatak da snagom Duha 
Svetoga, koji je u njima po sakramentima, preobražavaju 
svijet. Oni moraju sve svoje sposobnosti, koje im je Bog 
Stvoritelj dao već po tjelesnom rođenju, upotrijebiti u svije¬ 
tu tako da pomognu stvoriti bolje uvjete života za sve. Zato 
se moraju truditi da razviju svoje talente i da svaki na svom 
poslu steče što veću stručnost i vještinu, koju ne može na¬ 
domjestiti pobožnost i molitva. Ali pobožnost i molitva i 
drugi darovi Duha Svetoga mogu i moraju pomoći da u raz¬ 
vijanju svakodnevne zemaljske djelatnosti budeš bolji čovjek 
Božji, da pravom ljubavlju, prijateljstvom, i suosjećanjem i 
pomaganjem učiniš svima, s kojima živiš i radiš, život ljep¬ 
šim, toplijim i božanskijim. Tako laik stvara oko sebe pravu 
duhovnu atmosferu, koja omogućuje da se duša braće otvo¬ 
ri za riječ i milost Kristovu. 

Konstitucija naglašava crkvenu nadnaravnu vrijednost 
bračnog i obiteljskog života, posvećenog sakramentom že¬ 
nidbe. Obitelj je mala domaća Crkva, koja svima svjedoči 
snagu ljubavi kojom Krist ljubi Crkvu a Crkva Krista, te 
koja u samoj sebi proživljuje također plodove te Kristove 
ljubavi. Dobar obiteljski život po Duhu Kristovu ne samo da 
je način kako bračni drugovi vrše apostolsko djelo jedan 
prema drugome i prema djeci, nego je prava kršćanska obi¬ 
telj živo svjedočanstvo o snazi i ljepoti milosti Božje. 

Laici u Crkvi nemaju u rukama vodstva: to pripada 
crkvenim poglavarima koje laici s poštovanjem slušaju u 
vjerskim stvarima. Ipak laici u Crkvi imaju pravo i dužnost 
da svojim znanjem, koje im je Bog dao, svojim iskustvima 
drugim darovima pomognu crkvenim poglavarima u vod¬ 
stvu Crkve. Oni smiju, a katkada i moraju, iznijeti crkvenim 
poglavarima svoje mišljenje koje se tiče općeg dobra Crkve, 
a poglavari ih moraju saslušati sa svom ljubavlju i ozbilj¬ 
nošću, dapače ih moraju poticati, da svojim razboritim sav¬ 
jetom pomognu kad je to potrebno ili kad se vidi da bi mog 
lo biti korisno. Sve što Crkva posjeduje, nalazilo se to kod 
svećenika ili kod laika, trebalo bi u svetoj ljubavi i skladu 
pod vodstvom klera biti upotrijebljeno da se postignu cilje¬ 
vi koje je Krist odredio Crkvi da se za njih zalaže i trudi. 

Drugi je vatikanski koncil tako napisao prvo koncilsko 
poglavlje o položaju i ulozi katoličkog laikata. Velika je 
dužnost svih članova Crkve da to, što je koncil o laicima 
rekao, proučavaju i saopćavaju svima kršćanima. Crkva će 
s uspjehom ostvarivati spasiteljsko djelo u današnjem svije¬ 
tu onda kad oko toga pregnu svi, i svećenici i sav laikat. 

KATOLIČKA CRKVA I DRUGI KRŠĆANI 

Od neizrecive je važnosti za budućnost Crkve i svijeta 
otvaranje koje je papa Ivan i ovaj sabor izveo prema dru¬ 
gim kršćanima koji se ne nalaze u vidljivom jedinstvu Ka¬ 
toličke Crkve. Teoretski i bitno ništa se nije izmijenilo, ali 
praktički se dogodila dalekosežna promjena, koja će imati, 
nadamo se, zamašne i nedogledne posljedice. 

Papa Ivan XXIII već je od prvog navještaja povezivao 
ovaj koncil s nastojanjem oko sjedinjenja svih kršćana. Ne 
da bi ovaj koncil imao za neposredan cilj provođenje i ostva¬ 
renje sjedinjenja, već da sav svoj rad tako izvede da rad 
prema kanačnom sjedinjenju bude pospješen. I koncil je 
zaista u svemu svome radu neprekidno imao pred očima 
druge kršćane i trudio se da tako radi da bude i od njih 
shvaćen. Postojale su razlike u mišljenjima, ali je pitanje 
drugih kršćana stalno bilo u svijesti koncilskih Otaca. Papa 
Ivan XXIII zajedno s pripravnim komisijama ustanovio je 
5. lipnja 1960. također Sekretarijat za sjedinje na čelu 
s kardinalom A. Bea koji je imao održavati dodire i veze s 
odijeljenim kršćanskim zajednicama. Nastojanja Sekretari¬ 
jata urodila su plodovima. Mnoge odijeljene kršćanske za¬ 
jednice prihvatile su poziv da pošalju svoje promatrače koji 
su bili prisutni na svima sjednicama koncila. To je značilo 
veoma mnogo. Koncilski Oci nisu mogli a da ne misle na 
njih. Premda je ovo bio koncil Katoličke Crkve, ipak je stal¬ 
no trebalo misliti, kako će ovo što se raspravlja i odlučuje 
primiti odijeljeni kršćani. I nastojati da koncilske odluke bu¬ 
du takve da bi ih mogli razumjeti i oni. A promatrači su na 
različite načine i aktivno surađivali s koncilom, makar nisu 
u samom koncilu mogli držati govore ni glasati. Koncil je 
bio prisiljen da odvaguje, nema li što opravdano u onome 
što oni prigovaraju i traže. 

Sekretarijat za sjedinjenje, koji je u toku prvog zasje- 
danja dobio dostojanstvo i ravnopravnost s koncilskim ko- 
mijama, priredio je nacrt Dekreta o ekumenizmu. 

Taj je nacrt bio prodiskutiran na drugom zasjedanju sabo- 
ra g 1963, a na svršetku trećeg je zasjedanja 21. studenoga 
1964 Dekret o ekumenizmu konačno izglasan i objavljen. 
Koncil je tim dekretom zapravo htio reći, što Katolička Crkva 
niisli o ekumenističkom pokretu i što će ona u tom smjeru 
učiniti. Moderno ekumenističko gibanje nastalo je u prote- 
stanskim i anglikanskim krugovima, a pojedine pravoslavne 
Crkve su mu se pridružile. Danas se ono već jako razraslo 
i organiziralo u Svjetskom Vijeću Crkava. U ovom dekretu 
koncil smatra to gibanje djelom Duha Svetoga. On tu daje 
opća načela i smjernice kako katolici treba da gledaju na 
aibanje i kako katolici sa svoje strane treba da doprinesu 
za međusobno upoznavanje, približavanje, dodire i konačno 
ujedinjenje svih kršćana u jednoj Crkvi Kristovoj. U kon¬ 
ci lskom dekretu određuju se samo najopćenitije stvari: tu 
je riječ o katoličkim načelima ekumenizma, o općim linijama 
kako će katolici stvarno doprinijeti ekumenističkim ciljevi¬ 
ma, te nešto o posebnim odnosima u kojima se Katolička 
Crkva nalazi prema Istočnim Crkvama (pravoslavnima) kao 
i o odnosima u kojima se nalazi prema odijeljenim Crkvama 
i crkvenim zajednicama na Zapadu (anglikancima i prote¬ 
stantima). Sekretarijat će izraditi na temelju ovoga dekreta 
drugi dokumenat, u kojemu će biti dane pojedinačne i de¬ 
taljne odredbe i upute o tome, kako treba raditi za zbliženje 
s odijeljenim kršćanima u cilju konačnog sjedinjenja. 

Put na koji tako polazi katoličko kršćanstvo nov je i 
drukčiji nego što je to bilo kroz posljednja stoljeća, iako se 
bitni katolički stavovi ne mijenjaju. Crkva čvrsto vjeruje da 
je ona prava Crkva Kristova i da ona posjeduje Kristovu 
istinu i milost, kao i do sada. Ali je ona do sada sve to, što 
ima, prvenstveno branila, čuvala, i nekako nastojala dokazati, 
kako je to drukčije od onoga što imaju odijeljene kršćanske 
zajednice. Katolici su naglašavali razlike, s ciljem da zaštite 
katolike i odvrate ih od toga da ne bi od Crkve otpali i prešli 
k tim odijeljenim zajednicama. Time se i nesvijesno kadikad 
razlike učinile većima, nego što stvarno jesu. Govoreći o dru¬ 
gim kršćanskim zajednicama, katolici su prvenstveno nagla¬ 
šavali one stvari i elemente koji su kod njih drukčiji i u če¬ 
mu se oni od Katoličke Crkve razlikuju. Tako se jaz pro¬ 
dubljivao i učvršćivao, a plod toga je bio taj da su mnogi 
kršćani naše razdore i podjele počeli smatrati nečim sud¬ 
binski određenim i fatalno definitivnim, što tako mora biti 

i čemu nema lijeka. Razumije se da su i odijeljeni kršćani 
postupali na isti način. I sada ima pojedinih sekti koje stra¬ 
stveno propovijedaju razdijeljenje i cjepkanje kršćana. I sek- 
taškog duha može biti i među katolicima i među drugim 
kršćanima. Ali sada ipak većina kršćana, i odijeljene braće 
u okviru ekumenističkog gibanja, na razdjeljenja gledaju sa 
žalošću i čeznu za ujedinjenjem. Zato koncil poziva, da 
prvenstveno vidimo ono, što odijeljeni kršćani imaju s nama 
zajedničko. Ma da smo podijeljeni, ipak mnogo toga ima, 
što nam je u Kristu zajedničko. Mnogo toga ima što se mož¬ 
da čini da je različito, ali u stvari, u samoj biti i u dnu, nije 
različito, ili bar nije nespojivo, nego možda potječe jednako 
od našega Gospodina, a samo su jedni kršćani to shvatili 
više s jednog stanovišta, a drugi s drugog, dok se — raz¬ 
mislivši ozbiljno — možda na koncu može prihvatiti i jedno 
i drugo tako da se jedno s drugim popunjava. Dakako, mi 
ne ćemo i ne smijemo zatajiti naše razlike, to bi bilo protiv 
savjesti jednih i drugih. Moramo pošteno i otvoreno raspra¬ 
viti o onome u čemu se razlikujemo, ali bez mržnje, svađe, 
vrijeđanja ili ponizivanja, nego s ljubavlju i dobrohotnom 
željom da se razumijeno. Ne željeti na svaki način i prven¬ 
stveno da njihovo pobijemo, već da prije svega pravo shva¬ 
timo što to uče, zašto tako uče, odakle to izvire, i da li neko 
zrnce ispravnoga nema i u tome što oni uče a što se nama 
čini posve krivim. Isto tako ćemo nastojati da onu našu nau¬ 
ku koju oni smatraju posve krivom, njima pri kažemo ne ta¬ 
ko da ih naprosto potučemo, nego tako da oni to mognu ra¬ 
zumjeti i prihvatiti. Ne radi se o tome da nauku malo pre¬ 
krojimo, ali se radi o tome da je izrazimo načinom koji oni 
mogu razumjeti iz svojega načina mišljenja i prosuđivanja, 
a ne da njih silimo da na svaki način moraju prihvatiti onaj 
način izražavanja koji je svojstven našemu zapadnom teolo¬ 
škom i filozofskom razvitku. 

Ne mijenja se, dakle, ništa što je bitno, ali se mijenja 
stav prema osobama i zajednicama: prije smo se jedni dru¬ 
gih bojali i nastojali smo da na golo postavimo razlike i raz¬ 
dijelimo položaje, kako bi svaki sačuvao svoje i pobijedio 
drugoga, a sada pristupamo jedni k drugima s povjerenjem 
u Duhu Svetome, ne da jedni druge pobijedimo ili svladamo, 
već da u miru i ljubavi raspravimo svoje probleme i da se 

trudimo kako bismo jedni i drugi postali što vjerniji Kristu, 
ier smo svi jesni, da ćemo tako doći do našega jedinstva, jer 
vjernost Kristu iziskuje jedinstvo u ljubavi i jednodušnosti. 

A razumije se, da je prva točka koju iz Dekreta o eku¬ 
menizmu treba provesti, da između kršćana nestane svakog 
međusobnog prezira, napadan ja, optuživanja ili osudi van ja. 

CRKVA I NEKRŠĆANI 

Stav otvorenosti i pozitivnog pristupanja k suvreme¬ 
nom čovjeku, koji je zavladao na koncilu, morao je dovesti 
k tome da Crkva bar načelno i u najkraćim crtama izreče 
kako se odnosi i kako se želi odnositi prema različitim ne- 
kršćanskim religioznim grupama na svijetu. U tom pogledu 
ovaj koncil može učiniti samo prvi korak, jer pitanje zaista 
još nije sazrelo dotle da bi se moglo učiniti nešto što bi 
moglo u tom pogledu imati velik neposredan odjek i utjecaj. 
Ipak početni korak treba da koncil načini prema svim veli¬ 
kim religijama svijeta. Mi smo se kršćani dosada — u po¬ 
sljednja stoljeća — možda previše negativistički odnosili 
prema stvarnim duhovnim, moralnim pa i religioznim vred¬ 
notama koje se nalaze u velikim i drevnim religioznim sku¬ 
pinama. A ipak tih zaista ljudskih vrednota ima, dapače u 
nekim religijama ima vrednota koje su crpljene iz Božje Ob¬ 
jave (napr. u islamskoj religiji), i ne može se reći da je 
Bog sve te narode ostavio posve bez svoje pomoći i svoje 
milosti. Sve ono pozitivno što se u različitim kulturnim i 
religioznim krugovima čovječanstva nalazi i djeluje treba 
držati pripravom za Evanđelje. Bog je svojom Providnošću 
odgajao narode prema punini svoje Objave u Crkvi na raz¬ 
ličite načine, i Crkva mora to uvidjeti, pa znati razlikovati 
dobro od onoga što je manje dobro i manje savršeno. Bez 
sumnje tu postoji opasnost sinkretizma, to jest umjetnog i 
oportunističkog povezivanja različitih nekršćanskih vjerskih 
elemenata s kršćanskim elementima, što nije dobro. Zato je 
potreban oprez, razboritost, prava mudrost i intelektualno 
poštenje. U stvarima vjere ne može biti jeftinog kompro¬ 
misa, ali može i mora postojati međusobno poštivanje, želja 
za boljim međusobnim poznavanjem, u iskrenom nastojanju 
da svi upoznaju i dosegnu pravu istinu u svim njezinim mno¬ 
gobrojnim aspektima. Potreban je dijalog i pošteno raščišća¬ 
vanje, bez želje da se čini ikakvo nasilje nad savjestima. 

Crkva će s koncila dati izjavu koja će značiti prvi korak u 
tom smislu: ponuda i poziv svim religioznim skupinama na 
svijetu na takvo međusobno ophođenje, kako dolikuje oni¬ 
ma koji su svi pozvani da budu djeca Oca nebeskoga. 

Prva religiozna grupa s kojom se Crkva u svijetu su¬ 
sreće i koja je Crkvi u mnogočemu najbliža jesu Židovi. 
Oni su nosioci starozavjetne objavljene religije, koji nisu 
povjerovali u dolazak obećanog Spasitelja u Isusu Kristu. 
Osim toga što nas sa Židovima mnogo toga veže. kao na pr. 
Sveto Pismo Staroga Zavjeta, bilo je potrebno i mnogi su 
željeli da ovaj koncil nešto o Židovima rekne s obzirom na 
njihov položaj u svijetu u nedavnoj prošlosti kad su do¬ 
živjeli strašne progone, koji doduše nisu bili iz vjerskih raz¬ 
loga već rasnih i drugih, ali se ipak nalazilo ljudi koji su 
pokušavali da neprijateljstvo i mržnju prema njima oprav¬ 
daju evanđeoskom poviješću. Često se kroz povijest doga¬ 
đalo da su neki pothranjivali mržnju na suvremene Židove 
onim sto se dogodilo s Isusom u vrijeme njegove muke, kao 
da su suvremeni Židovi krivi za ono što je tada tamo bilo 
učinjeno. Velik broj koncilskih Otaca živo želi da se s ovog 
koncila jednoć za uvijek jasno rekne da suvremeni Židovi 
ne snose nimalo veću odgovornost za muku i smrt Isusovu 
nego li pripadnici bilo kojega naroda na svijetu, pa da nitko 
nema pravo Evanđelje ljubavi i mira upotrebljavati kao 
oružje mržnje protiv Židova, kao ni protiv ikojega drugoga 
naroda. Na koncilu i oko koncila o pitanju takve izjave o 
Židovima bila je velika diskusija, buka, zaoštravanje, i to još 
nije jenjalo. Naročito u arapskim zemljama istupaju proti 
tome da koncil ne smije izdati takve izjave, jer se tamo boje 
da će to imati političke posljedice u prilog židovske države 
u Palestini, koju arapske zemlje ne priznaju i imaju s njome 
svoje račune. Koncilski Oci izjavljuju da njihove nakane ne¬ 
maju političke pozadine niti političkih ciljeva, već samo da 
reknu istinu o pravom odnosu između kršćanstva i ljudi ko¬ 
ji ispovijedaju židovsku vjeru te krvno potječu od Abrahama 
kao pripadnici starozavjetnog izabranog naroda. 

Među ostalim religijama Koncil izdvaja i posebno ime¬ 
nuje neke od njih. Osobitim načinom imenuje musli¬ 
mansku vjeru, te se trudi da u nekoliko riječi odredi 
pozitivan stav prema toj velikoj religiji. To je od sasvim 
zasebne važnosti za nas katolike u našoj domovini, gdje ima¬ 
mo veliku skupinu muslimana koji su nam po krvi braća i 

BISKUPI JUGOSLAVIJE U AUDIJENCIJI KOD PAPE PAVLA VI. 

9. studenoga 1963. obnavljajuć'i molbu za kanonizaciju bi. Nikole Tavilića i 
beatifikaciju Antona Slomšeka 


sunarodnjaci te govore našim hrvatskim jezikom. Kod nas 
nije još učinjeno skoro ništa u smjeru otvaranja dijaloga u 
svjetskim pitanjima s našom braćom muslimanske vjere. 

Ovaj prvi korak, što će ga Crkva učiniti putem koncil- 
ske deklaracije o drugim vjerama, ona želi ozbiljno dalje 
razvijati. Zato je već Sv. Otac Papa Pavao VI ustanovio po¬ 
seban Sekretarijat za odnose s nekršćanima, kojemu je na 
čelu kardinal P. Marella. Taj će Sekretarijat u budućnosti 
— nadamo se — igrati veliku ulogu u stvaranju duhovne at¬ 
mosfere u svijetu u vezi s međureligijskim odnosima. 

Sličan stav pozitivnog pristupa želi Crkva povesti tako¬ 
đer prema onima koji nemaju vjere u Boga. Broj¬ 
ni su među našim suvremenicima za koje se ne može reći 
da imaju neku osobnu mržnju prema Crkvi i prema religi¬ 
ji, već naprosto poneseni sredinom i uklopljeni u situacije 
nisu to pitanje nikako pravo uspjeli raščistiti, nego prihva¬ 
ćaju ateizam kao stav sredine koja ih okružuje. A ima i tak¬ 
vih koji ispoljavaju neprijateljstvo prema vjeri, a da ipak 
nije lako odsjeći, koliko to proizlazi ili se oslanja na nespo¬ 
razume i nejasnoće, razočaranja ili zastranjenja, s kojima su 
se susretali ili kojima su bili svjedoci ili koja su upili nesvi- 
jesno, a duboko. U mnogih ima ozbiljnih ljudskih vrednota 
i pozitivnih težnji, koje ne samo s ljudskog nego i s čisto 
vjerskog stanovišta treba znati dobro ocijeniti. Zato Crkva 
ne želi niti u odnosu na ateiste nastupati posve odbojno i 
polemički, već želi priznati sve pozitivno što ikako u svijetlu 

Božje Objave može kao pozitivno ocijeniti i shvatiti, a nada 
sve želi prema osobama nastupati kao prema osobama koje 
zavređuju poštivanje, zanimanje, razumijevanje, pa i ljubav. 

Crkva je pošla tim putem da ponudi i pripremi dija¬ 
log također sa suvremenim ateistima. U tu je svrhu papa 
Pavao VI ustanovio poseban Sekretarijat za odnose s ateisti¬ 
ma i stavio mu na čelo bečkog nadbiskupa kardinala Koniga. 

CRKVA I PROBLEMI SUVREMENOG SVIJETA 

Među onima koji su pisali ili govorili o koncilu prilično 
ima takvih koji misle, da će neposredan i stvaran uspjeh 
ovoga koncila u suvremenom svijetu ovisiti prvenstveno o 
tome što će Crkva putem koncila moći da kaže i učini za 
rješenje gorućih pitanja suvremenog čovječanstva. Svijet će 
na dnu ostati razočaran u svojim velikim očekivanjima, 
misle oni, ako koncil ostane u okviru unutrašnjih crkvenih 
problema i pozabavi se u najboljem slučaju također reli¬ 
gioznim problemima čovječanstva, ali ne zadre ništa u naj¬ 
dublje i najpotresnije probleme čisto ljudske i zemaljske 
koja drmaju današnjim svijetom i koja ugrožavaju i samu 
budućnost čovjeka, a koja — čini se — ipak ne mogu biti 
riješena bez pomoći i aktivnog zahvata također duhovnih i 
religioznih sila u čovječanstvu. Problemi siromaštva i gladi, 
strahovito neravnomjerne raspodjele dobara, problemi mira 
i nuklearnog rata, gaženja dostajanstva ljudske osobe u ime 
rasizma i drugih diskriminacija, problemi braka i obitelji, 
demografski problemi i problemi kulture: sve su to pitanja 
koja ozbiljno ugrožavaju današnje čovječanstvo. Svijet oče¬ 
kuje neku riječ i neki zahvat od Crkve kao od najvećeg mo¬ 
ralnog autoriteta u svijetu također u tim pitanjima. 

Iz te se spoznaje rodio koncilski dokumenat koji nosi 
naslov »Crkva u suvremenom svijetu«. To ima 
biti kao neki praktičan nastavak i primjena koncilske kon¬ 
stitucije o Crkvi »Lumen gentium«, koja se bavi Crkvom u 
samoj sebi — prema unutra, a ovaj dokumenat treba da po¬ 
kaže kako Crkva nastupa prema van — prema suvremenom 
svijetu i njegovim napetostima. Na početku koncila nije se 
mislilo na takav dokumenat. Pripravne .komisije nisu bile 
pripravile sličan nacrt. Ali na prvom zasjedanju u jesen 
1962. čuli su se glasovi, koji su tražili da koncil nastupi i 
progovori u tom smislu, pak je u vremenu između prvog i 


66 


drugog zasjedanja koncila izrađen prvi nacrt. Kad taj nije 
zadovoljio, spremljen je za treće zasjedanja koncila 1964. 
drugi nacrt, ali ni taj nije zadovoljio. Istom u lipnju 1965. 
bio je gotov novi treći nacrt i predložen četvrtom zasjeda¬ 
nju koncila u jesen 1965. 

Dokumenat opisuje poziv i dostojanstvo ljudske osobe, 
njezino mjesto u zajednici ljudi, značenje i vrijednost čov¬ 
jekove djelatnosti na svijetu kao pojedinca i kao zajednice 
i društva. Zatim se posebno bavi dostojanstvom ženidbe i 
obitelji, problemima kulture, problemima ekonomsko-soci- 
jalnima u današnjem svijetu, problemima zajedništva među 
narodima i izgradnjom mira. Može se reći da će to biti zao¬ 
kruženi nacrt onoga što bismo mogli nazvati možda kršćan¬ 
skim humanizmom ili suvremenom kršćanskom naukom c 
čovjeku u njegovoj svestranosti u suvremenom svijetu. 

Naglasujem da taj dokumenat nema nakane čovjekove 
vrednote i nepovredivo dostojanstvo čovječje osobe samo 
objaviti, već želi sav svijet pozvati i potaknuti da zaista svi 
upremo kako bi se to dostojanstvo čovjeka uistinu što bolje 
ostvarilo. U izmijenjenom svijetu koji nastaje čovjek je u 
opasnosti da ne bude mogao sam ovladati onim što je stvo¬ 
rio, pa da se ono što bi trebalo biti na pravo osobno uzdig- 
nuće sviju, okrene na koncu protiv svih. Koncil želi u svi¬ 
jetlu Evanđelja razmisliti te suvremene probleme i ukazati, 
kojim će se putem moći doći do što boljih rješenja. 

ZAKLJUČAK 

Od obimnog koncilskog materijala mi smo u ovom 
članku pokušali upozoriti samo na neke najglavnije stvari, 
kako bi se mogao dobiti opći pojam o putu kojim je kon- 
cilska Crkva počela koračati i o veličini toga pothvata. Da 
članak još više ne naraste, morali smo izostaviti više važnih 
i vrlo zanimljivih koncilskih pitanja, kao što je pitanje reli¬ 
giozne slobode, pitanje misija, vjerskog i svećeničkog odgo¬ 
ja, obnove redovničkog života, uprave biskupija itd. Ovaj 
članak ipak ima prvotnu svrhu, da u čitaocima uzbudi želju 
da svestrano upoznaju i usvoje koncilske ideje. Da bi se 
kod nas to moglo postići kako treba, potrebno je mnogo 
toga. Ipak ako svi shvatimo kako je to potrebno i ako svi 
budemo zaista željeli i trudili se da svestrano upoznamo 
koncilsku misao, mnogo će se moći postići. Dosad je kod 
n as u tom smislu učinjeno vrlo malo. Možemo reći: jedva 

nešto. Bez poznavanja — i to dobrog i iscrpnog poznavanja 
— koncilske nauke nije moguće da koncil u nama i kod 
nas donese svoj plod. Oni koji nešto samo napola znadu ili 
zapravo ne znadu (makar misle da znadu), mogu oko sebe 
širiti samo smućenost i nesigurnost. 

Ništa ne bi bilo gore, nego kad bi koncilski dokumenti 
ostali samo mrtvo slovo, a mi bismo dalje živjeli i radili kao 
da koncila nije ni bilo. Prvo je, dakako, upoznati sve što je 
koncil odlučio, ali znanje još izdaleka nije dosta. Koncil mo¬ 
ra postati život i djelo, a ne samo misao i ideja. To vri¬ 
jedi za sve koncilske dokumente, a ne samo za buduću kon¬ 
stituciju »Crkva u suvremenom svijetu«. I tu nema vremena 
za oklijevanje i čekanje boljih vremena i novih ljudi. Danas 
svijet brzo ide naprijed: u nekoliko mjeseci izmijeni se u 
svijetu više toga nego što se prije izmijenilo u stotinu godina. 
Crkva ne može danas živjeti onim polaganim tempom kako 
se moglo živjeti u Srednjem vijeku, jer danas više nije 
Srednji vijek. Crkva mora danas izvršiti svoju dužnost, u 
ovom vremenu i među ovim ljudima. Tu nikakva jadiko- 
vanja i nostalgični uzdasi za starim vremenima ništa ne po¬ 
mažu. Opisivanje starih lijepih običaja i solidnih navika sa¬ 
mo je gubljenje vremena ako se pokaže da današnjim ge¬ 
neracijama to više ne vrijedi ni kao primjer koji bi »vukao«. 
Koncil nas poziva da odbacimo staro što više nije uspješno, 
i da ne gubimo vrijeme na sentimentalne sitnice i neupo- 
rabiva preživjela oruđa i metode. 

To vrijedi jednako za suvremene katoličke laike kao 
i za svećenike. Nitko nije ni tako star ni tako malen u Crkvi, 
da ne bi trebao da pridonese svoj ulog u koncilsku obnovu 
Crkve. On će se sam osjetiti pomlađenim i uzdignutim i oja¬ 
čanim u Duhu Svetome. 

Dr Tomislav J. Šagi-Bunić, kapucin, 
docent Bogoslovskog fakulteta u Zagrebu 


Crkva hoće da preko njezina općeg sabora, 
a i izvan njega, Kristova istina zahvati sav 
život sadašnjeg čovjeka, sve njegove mo¬ 
ralne, kulturne i društvene odnose. 

Dr Pavao Butorac, 
biskup dubrovački 


NOVO PROLJEĆE CRKVE 

CRKVA DRUGOG VATIKANSKOG SABORA 

Hvala Bogu, što živimo u novom proljeću Crkve! Pri¬ 
pravljalo se već dugo, a nastupilo je s Ivanom XXIII. kad 
je godine 1962. sazvao II. Vatikanski sabor. Dobri mu je 
Papa postavio i cilj: da Crkva dobije »novo lice«. Taj je 
cilj posebno spremno prihvatio tadanji milanski nadbiskup 
Montini, koji je svoje vjernike tjedno izvještavao o zasje¬ 
danju sabora i u jednom članku uskliknuo: »Crkvo, reci sa¬ 
dašnjem svijetu, što si i što hoćeš!« U tom je duhu on kao 
Pavao VI. sabor nastavio. 

često se čuje da ovaj sabor ima pastoralni značaj. To 
znači, da mu je namjera zahvatiti sve, ne samo pastire nego 
i vjernike (kako obično kažemo: lajike). Na njih su i na 
sve ljude dobre volje bile najviše upravljene sve misli i 
brige saborskih otaca. Stoga se središnja i temeljna sabor¬ 
ska Uredba o Crkvi neprestano vraća na vjernike. 

LITURGIJSKA OBNOVA 

Još prije Uredbe o Crkvi donio je drugi Vatikanski 
sabor Uredbu o sv. bogoslužju. Kad je Papa Pavao Vi. na 
kraju 2. zasjedanja 4. prosinca 1963. potvrdio i proglasio tu 
Uredbu, rekao je: »Liturgija je zaista prva škola našeg du¬ 
hovnog života... Crkva je u prvom redu bogoštovna družba, 
zajednica, koja moli, puk, koji blista sjajem savjesti i na¬ 
stojanjem oko bogoslužja... Želimo, da sveta liturgija bude 
još čišća, da bolje odgovara svojstvenim osobinama svoje 
naravi, da bude još bliža svojim izvorima istine i milosti, 
da napokon tim lakše postane duhovnim blagom naroda«. 
To eto hoće liturgijska obnova naših dana. 

Službeno ju je započeo sv. Pijo X., jer je u liturgiji 
gledao »prvo i nenadoknadivo vrelo kršćanskog duha«. Mno¬ 
go je za nju učinio Pijo XII. enciklikom »Posrednik između 
Boga i ljudi«. S drugim Vatikanskim saborom liturgija je 
postala stvar cijele Crkve. Prve riječi Uredbe o bogoslužju 
glase: »Sveti Sabor stavlja sebi za zadaću, da sve više una¬ 
prijedi kršćanski život vjernika; da ustanove, koje su pod- 
vržene promjenama, bolje prilagodi potrebama našeg vre¬ 
mena; da promiče štogod bi moglo doprinijeti jedinstvu 

svih, koji vjeruju u Krista; i da ojača ono, što bi pomoglo 
sve pozvati u krilo Crkve. Stoga smatra, da na nj također 
na poseban način spada obnova i promicanje liturgije«. Za¬ 
tim se kaže: »Liturgija je vrhunac kojemu teži djelatnost 
Crkve, i ujedno izvor, iz kojega proističe sva njezina sna¬ 
ga«. Zato »Majka Crkva živo želi, da se svi vjernici privedu 
k onoj punoj, svjesnoj i djelatnoj suradnji kod liturgijskih 
obreda, koju traži sama narav liturgije i na koju, na te¬ 
melju krštenja, ima pravo i dužnost kršćanski puk...«. 

Na taj se glavni cilj liturgijske obnove Uredba vraća 
opet i opet: »Neka pastiri duša revno i strpljivo nastoje 
oko liturgijskog odgoja i djelatnog, nutarnjeg i vanjskog, 
sudjelovanja vjernika prema njihovoj dobi, staležu, načinu 
života i stupnju vjerske izobrazbe.« (čl. 19). »Dobra Majka 
Crkva želi izvesti pažljivo opću obnovu liturgije sa svrhom, 
da bi kršćanski puk od svete liturgije sigurnije postigao 
obilne milosti. Kadgod obredi prema svojoj vlastitoj naravi 
traže zajedničko obnavljanje, neka se naglasi da se, prisu¬ 
stvovanjem i djelatnim učešćem vjernika, tome ima dati 
prednost... To osobito vrijedi za služenje Mise, pa neka se 
uvijek čuva javni i društveni značaj bilo koje Mise; tako 
i za podjeljivanje sakramenata« (čl. 27). 

Liturgijska bi se obnova brzo izvela, kad bi svi poslu¬ 
šno i spremno poslušali Uredbu: »U liturgijskim obredima 
neka svatko, bio služitelj ili vjernik, vrši svoju službu i 
čini samo ono i sve ono što na nj spada prema naravi obre¬ 
da i prema liturgijskim propisima« (čl. 28). Kad nas dakle 
svećenici nagovaraju da činimo i govorimo u bogoslužju sve 
ono što spada na nas, nije to njima palo na pamet, nego 
im naređuje Uredba: »Neka se za što djelatnije sudjelo¬ 
vanje vodi briga o usklicima puka, odgovorima, psalmima, 
pripjevima, pjesmama, kao i o činima, kretnjama i stavo¬ 
vima tijela. U svoje doba neka se obdržava i sveta šutnja.« 

OBNOVLJENI OBRED SV. MISE 

Sve će uredbe i propisi sabora ostati mrtvo slovo, ako 
se ne provedu. Da se to ne dogodi, brinut će se biskupi na 
čelu s papom. On je skoro po proglašenju Uredbe imeno¬ 
vao posebno Vijeće za provedbu iste i stavio mu na čelo 
bolonjskog kardinala G. Lercara. Između četrdesetak bisku¬ 
pa iz cijelog svijeta član je tog vijeća i banjalučki biskup 
A. Pichler. Vijeće radi naveliko i već je izdalo razne upute 

i propise. Najvažnija je o obnovljenom obredu sv. Mise ko¬ 
ji se po papinoj odredbi vrši od 7. III 1965. Tim je učinjen 
i najvažniji korak, da vjernici opet shvate kako je sv. Misa 
ne samo stvar svećenika na oltaru nego i njihova žrtva. 

Papa je u tu svrhu dozvolio tri velike promjene: 

1. Oltar se može okrenuti prema puku. Dosad su mno¬ 
gi mislili da je oltar ona slika ili kip iznad oltara sa svim 
onim kamenim ili drvenim ukrasima, svijećama i cvijećem. 
Oltar znači žrtvenik, a to je stol kakav je služio kod zadnje 
večere i na kome se opet čini ono što je Isus učinio na ve¬ 
liki četvrtak. Božji puk ima pravo da vidi što misnik radi 
na oltaru, da to prati i kod toga sudjeluje. Stoga se ne tre¬ 
bamo čuditi nego biti zahvalni svećenicima koji su, gdje 
je bilo zgodno i dozvolom svojega biskupa, tako okrenuli 
oltar da misnik gleda puk a puk misnika. Toga će biti sve 
više i više, pogotovo u novim i obnovljenim crkvama. 

2. Znali smo da Misa nije samo žrtva i pričest nego 
da sadrži mnoge molitve i pouke. Ovome drugome pak kao 
da se je davala premala važnost. Čak su mnogi olako zaka- 
šnjavali i dolazili tek iza propovijedi uvjereni da su isto 
»udovoljili nedjelskoj dužnosti«. A i oni koji su bili pri¬ 
sutni, redovito su molili svoje molitve. Kao da nisu s bra¬ 
ćom i kao da nije Isus kazao: »Gdje su dvojica ili trojica 
sabrana u moje ime, tu sam ja među njima« (Mt 18, 20). 
Bilo je i onih koji su za vrijeme Mise čitali kakvu pobožnu 
knjigu, a Božju riječ, koja im se čitala, malo su slušali, još 
manje razumjeli, a najmanje na se primijenili. Tako više 
ne smije biti. Stoga Crkva želi da misnik bogoslužje riječi 
i bogoslužje žrtve vrši na raznim mjestima: molitve s pu¬ 
kom i čitanja sa svoga sjedišta ili s ambona (štionika), a 
žrtvu i blagovanje na žrtveniku. 

3. Malo bi koristilo da svećenik moli u ime puka i či¬ 
ta puku s posebnog mjesta, ako to čini na jeziku koji vjer¬ 
nici ne razumiju. To je najveća promjena u Misi, da sve što 
svećenik moli ili čita naglas govori na narodnom jeziku. Mi 
smo Hrvati imali već davno povlasticu da se je poslanica i 
evanđelje čitala ili pjevala na živom jeziku, a tako su se di¬ 
jelili i sv. sakramenti. Uz to su naši primorski krajevi, još 
od sv. braće Ćirila i Metoda, imali čitavu Misu na starom sla¬ 
venskom jeziku. Sada možemo svi zajedno moliti i pjevati 
Bogu i slušati njegovu riječ kao što govorimo među sobom. 

Prije Mise može se pjevati koja zgodna pjesma. S mi- 
snikom svi počinjemo, kao svako svoje djelo, križajući se: 
U ime Oca i Sina i Duha Svetoga. Nalazimo se pred Bogom 
pa je pravo da se svi najprije priznamo grešnicima. Prvi 
to učini misnik, a kad se on preporuči nama u molitvu, 
odmah upadnemo: »Smilovao ti se svemogući Bog...« Slič¬ 
no i on učini nama, kad mu se obratimo kao svom duhov¬ 
nom ocu. Zatim se opet prekrižimo u želji da križem sade 
oproštenje na sve nas. Zbor pjeva ili čita ulaznu pjesmu, 
a onda opetovano zazivamo da nam se Bog smiluje i Boga 
slavimo krasnom anđeoskom pjesmom koju je Crkva sasta¬ 
vila svome Zaručniku i Gospodaru. Slijedi pozdrav misnika 
puku, na koji svi isto tako srdačno odgovaramo: »I s du¬ 
hom tvojim«. Na poziv »Pomolimo se!« saberemo se, slu¬ 
šamo molitvu da je na koncu potvrdimo: Amen = tako je!. 

Poslanicu slušamo sjedeći i na nju rečemo: »Bogu hva¬ 
la«. Pazimo i na pjesmu iza poslanice. Za evanđelje ustane- 
mo spremni da prihvatimo i u život provedemo riječi naše¬ 
ga Gospodina, kojega na početku pozdravimo: »Slava tebi, 
Gospodine«, a na kraju: »Slava tebi, Kriste!«, što nam za¬ 
tim misnik govori, slušamo rado kao tumačenje Isusova ži¬ 
vota i nauka. Uz Božju objavu posve prionemo glasnim i 
složnim ispovijedanjem vjere. 

To je sve samo priprava na žrtvu i pričest. Za nju 
Isus treba naše darove, plod naših njiva i napora: kruh i 
vino. Prije nego se to donese na oltar, svećenik ili njegov 
zamjenik u »molitvi vjernika« spominje namjene za koje 
želimo svi zajedno prikazati sv. Misu, a sav puk odgovara: 
»Gospodine, pomiluj nas« ili »Molimo te, Gospodine«, kako 
nas već uputi svećenik. Kad misnik zaželi da s njim moli¬ 
mo kod njegove i naše žrtve, složno i stojeći odvratimo: 
»Primio Gospodin ...« I posebnu prikaznu molitvu, u sva¬ 
koj Misi drukčiju, potvrdimo sa svojim »Amen«, a onda 
oduševljeno kličemo: »Imamo kod Gospodina... Dostojno 
je i pravedno«. Na kraju se tog uzvišenog hvalospjeva pri¬ 
družujemo anđelima s trokratnim »Svet«. 

Glavni dio sv. Mise, posvećenje, pridržan je misniku. 
Možemo u sebi pratiti što i za koga on moli, a svakako Isu¬ 
sovo tijelo i krv prikazati nebeskom Ocu. U tu svrhu mi¬ 
snik na svršetku posvećenja sada moli naglas »Po njemu 
(Isusu) i s njime i u njemu jest tebi, svemogući Bože Oče, 
u jedinstvu Duha Svetoga svaka čast i slava«. Svećenik ne 
spušta kalež s hostijom prije nego puk odgovori »Amen«. 

PAPA PAVAO VI. SLUŽI SV. MISU U NAZARETU 
5. siječnja 1964. 






Isus ne dolazi na oltar, da ostane na oltaru nego da 
dođe u naše duše i bude naša hrana. Stoga slijedi blagova¬ 
nje žrtve, na koje se neposredno pripremimo zajedničkim 
moljenjem Gospodnje molitve: »Oče naš ... Kruh naš svag- 

dašnji daj nam danas ...« Sve će promjene u Misi postići 
svoju svrhu tek kada se vjernici budu više pričešćivali, i 
to redovito pod Misom. Barem duhovno se uvijek pričesti- 
mo, tj. zaželimo da Isusova milost dođe k nama. Neka da¬ 
kle odjekne Crkvom i svakom dušom trokratni »Gospodine, 
nisam dostojan...« A kad hoću da zaista blagujem (samo 
je od mene odvisno!) tijelo Kristovo, potvrdit ću svoju vje¬ 
ru pobožnim i poniznim »Amen«. Kao što skupa jedem tako 
ću s braćom moliti ili pjevati pričesne molitve i pjesme, da 
na koncu svi zaslužimo čuti »ldite u miru!« i primimo^ mi- 
snikov blagoslov. 

Crkva je dozvolila još dvije promjene: 

1. Kad se nađe više svećenika zajedno, mogu s dozvo¬ 
lom biskupa (redovnici s dozvolom svoga poglavara) zajed¬ 
no služiti sv. Misu. To je tzv. koncelebracija kod koje dola¬ 
zi vrlo jako do izražaja jedinstvo Kristove žrtve i Kristova 
svećeništva. 

2. Isus je i pod samim prilikama kruha čitav, Bog i 
čovjek, s dušom i živim tijelom. Stoga se plod sv. pričesti 
prima i samom sv. hostijom. Međutim kako je Krist usta¬ 
novio svoju žrtvu pod prilikama kruha i vina, i pod tim je 
prilikama dao blagovati apostolima, Crkva opet dozvoljava, 
da se vjernici mogu u nekim prigodama pričestiti posveće¬ 
nim kruhom i vinom. Obim se prilikama još bolje istakne 
da je pričest blagovanje Isusove žrtve koju onda treba na¬ 
staviti u životu. Zasad se tako od običnih vjernika smiju 
pričestiti kod svoje Mise odrasli krštenici, krizmanici i vjen¬ 
čani drugovi (ovi kod Mise kad slave svoj srebrni ili zlatni 
pir). Sigurno će i tu majčinsku odredbu sv. Crkve vjernici 
pravo shvatiti te se njome rado i s korišću služiti. 

O. Dr Martin Kirigm, benediktinac 


Krist je izvršio najhitniju zadaću u povijesti čovje¬ 
čanstva, omogućio nam je, da možemo postići konač¬ 
nu svrhu, za koju nas je Bog stvorio: naime za slavu 
Božju i za vječnu sreću našu. A naša je dužnost, da 
na tom temelju sazidamo zgradu prave kulture, da 
surađujemo kao saveznici Božji na tom djelu. 

DrRudolf Eckert 

PAPA 

PUTUJE 

Kad je sv. Petar 42 . 
godine prvi put otputo¬ 
vao iz Svete Zemlje u 
Rim, vratio se u nju sa¬ 
mo još 52. godine na apo¬ 
stolski sabor u Jerusa- 
lem, a 15 godina iza toga 
poginuo je 67. godine u 
Rimu. U 1900 godina ni¬ 
jedan od 260 njegovih 
nasljednika nije pošao u 
kolijevku kršćanstva, ne¬ 
go su se držali samo Ri¬ 
ma i jedva da je koji taj 
putovao iz Italije. Tek 
261. nasljednik sv. Petra 
današnji Papa Pavao VI. 
učinio je velik korak po- 
šavši onamo, odakle je 
prvi apostolski poglavica 
donio Kristovu Crkvu u 
Evropu. To je jedan od 
najvećih događaja u po- 
vjesti Crkve. 



PRVI SUSRET PAVLA VI. I ATENAGORE 
u Jerusalemu 5. I 1964. uz hrvatsko sve¬ 
tište. Carigradski patrijarh rodio se u ožuj¬ 
ku 1866. te navršava 80. godinu života. 


Putovanja pređašnjih Papa, ukoliko ih je bilo, kretala su 
se uglavnom po Italiji, a izvan Italije samo do Carigrada (Ivan 
I. u šestom, Martin I. u sedmom stoljeću), do Njemačke (Stje¬ 
pan III. i Lav III. u osmom stoljeću), do Reimsa i Avinjona u 
Francuskoj (u 12. i 14. stoljeću), a Pijo VI. pošao je 1782. u 
Beč, te Pijo VII. u Pariz 1804., da okruni francuskog cara Napo- 
leona, koji ga je 1809. opet dovukao iz Rima i zatvorio u Pa 
rizu. Kasnije nijedan Papa više nije napuštao Italiju, a od 1870. 
do 1940. ni Rim. Papa Pio XII. prvi je počeo opet odlaziti u 
svoje ljetovalište u Kaštel Gandolfo, Ivan XXIII. otputio se 
1962. i u Loreto i Asiz, a Pavao VI. bio je tek pola godine Papa, 
kad je sjeo u avion i odletio u Svetu Zemlju. 

Put Pape Pavla VI. u Svetu Zemlju je najslavnije puto¬ 
vanje 20. stoljeća. Isusov grob u Jerusalemu, špilja Navje- 
štenja Marijina u Nazaretu i špilja Rođenja Isusova u Bet- 

lehemu vidješe prvi put jednog Namjesnika Kristova. Dok 
čovjek gradeći kulu babilonsku novog doba traži po Svemi¬ 
ru puteve za svoja dostignuća sve dalje od Zemlje, Papa 
zacrtava nove puteve čovječanstva u Jerusalemu, Nazaretu 
i Betlehemu na mjestima, na koja je sišao Sin Božji s neba, 
da donese ljubav, bratstvo, mir i vječno spasenje svim na¬ 
rodima svijeta. 

Tri dana — od 4. do 6. siječnje 1964. — stolovao je 
prvi put poslije sv. Petra jedan nasljednik njegov u Jerusa¬ 
lemu. U ta tri dana bile su oči svega svijeta uprte u Jeru- 
salem kao u središte čovječanstva. Od subote oko 14 sati, 
kad je Papa prešavši rijeku Jordan stupio na tlo Kristove 
domovine, pa do ponedeljka na Sv. Tri Kralja oko 14 sati, 
kad je na povratku iz Svete Zemlje opet prešao rijeku Jor¬ 
dan, najveći sjaj Kristova Evanđelja obasjao je iz kolijevke 
kršćanstva svijet. Oko 48 sati stupala je noga Pavla VI. ze¬ 
mljom, kojom je krstario Krist sa svojim apostolima, a kad 
je trebalo otpočinuti, Papa se povukao na Maslinsku goru 
u skromnu zgradu, koju su Slaveni — Česi i Slovaci uz su¬ 
djelovanje Hrvata, Slovenaca i Poljaka — podigli, da u Je¬ 
rusalemu simbolizira ideju sv. Ćirila i Metoda, apostola kr¬ 
šćanskog jedinstva. U toj slavenskoj zgradi, kojoj smo mi 
Hrvati dali posebno svoje obilježje postavivši u njenoj ka¬ 
peli naš zavjetni oltar bi. Nikole Tavilića, našao je Papa-ho- 
dočasnik svoje jerusalemsko odmaralište, sklonište od svjet¬ 
ske vreve i stjecište najvećih događaja u smjeru jedinstva 
Crkve Kristove. Pet puta ulazio je Papa u tu zgradu ušavši 
u nju prvi put 4. siječnja oko 18 sati i pet puta je izlazio 
iz nje napustivši je konačno 6. siječnja iza 13 sati. Dva puta 
je Papa ušao u kapelu, da se pokloni Kristu u svetohraništu 
i da se pomoli slavenskim apostolima sv. Ćirilu i Metodu te 
pred našim hrvatskim oltarom i bi. Nikoli Taviliću. Oko 
20 sati proveo je Papa u tom svom »Jerusalemskom Vatika¬ 
nu«, koji su mu Slaveni podigli. Odatle je odmah prve noći 
upravio 224 brzojava poglavarima sviju država svijeta, sviju 
kršćanskih Crkvi, svih velikih drugih nekršćanskih vjera i 
Ujedinjenim narodima u Njujork pozdravljajući sve u zna¬ 
ku mira i bratstva. 

A tu uz Hrvata bi. Nikolu zbio se i najveći događaj 
Papina borakva u’ Svetoj Zemlji: prvi sastanak s carigrad¬ 
skim patrijarhom pravoslavne Crkve Atenagorom I. Bilo je 
to 5. siječnja u 21.30 sati uveče. Dva najviša predstavnika 

BORAVIŠTE mre PAVLA VI, U JERUZALEMU' 


smcšio* BumKOiM uviuCA cm c mmm m 

m£&t& SU 4TA PAVi A SLI l .A1&K5A .. .. 


SLAVENSKA CRKVA SV. ČIRILA I METODA NA MASLINSKOJ GORI 
U njoj hrvatsko svetište te uz nju bivši samostan a sada sjedište* Apostolskog 
delegata za Palestinu 


kršćanstva nađoše se na tom slavenskom tlu Jerusalema u 
bratskom zagrljaju. Duh Sveti, koji je sišao nad apostole 
u Jerusalemu, sašao je tu nad dvojicu glavnih apostolskih 
predstavnika današnjega kršćanstva. Zajednički moleći Isu¬ 
sov Očenaš Pavao VI. i Atenagora otvoriše vrata k jedinstvu, 
koje je Krist ostavio u amanet svojim apostolima. 

Početkom godine 1964. poletio je Pavao VI. u Svetu 
Zemlju. Od tog historijskog časa Papa putuje. Najprije na 
Istok, i to već krajem iste godine čak u Indiju na svjetski 
euharistijski kongres od 2. do 5. XII 1964. Iza Svete Zemlje, 
gdje Papu u slavlju primiše i Arapi muslimani i Židovi, slav¬ 
no je primljen Papa i u zemlji budista. Veliki Istok se otva¬ 
ra Papi. A iza toga kreće Papa iz Rima i na Zapad: Ujedinje¬ 
ne nacije u Njujorku pozvaše ga i dočekaše 4. listopada 
1965. i saslušaše ga kao najvećeg glasnika mira i bratstva 
među narodima. I južna Amerika i Poljska zovu i čekaju 
Papu. I drugi krajevi svijeta otvaraju se Papi, koji putuje 
javljajući sveobuhvatnost Kristove nauke za sreću cijelog 
svijeta. 

Dr Josip Andrić 

Kad sam 1913. godine prvi put pohodio Svetu Zemlju, ni¬ 
sam slutio, što ću sve na tlu, gdje se Isus rodio, doživjeti., Oso¬ 
bito sam želio, da mi Hrvati u Kristovoj domovini zauzmemo 
časno mjesto među ostalim narodima. Nismo ni u prošlosti na 
tom svetom tlu bili posljednji. U Jerusalemu je za Krista umro 
14. studenoga 1391. Hrvat bi. Nikola Tavelić. Kapelicu nad gro¬ 
bom Isusovim sagradio je g. 1555. Hrvat franjevac Stjepan Dr- 
kolić, kasniji biskup u Stonu u Dalmaciji. U crkvi Očenaša na 
Maslinskoj gori, gdje je Isus naučio apostole tu molitvu, posta¬ 
vio sam prije prvog svjetskog rata ploču s hrvatskim Očena- 
šem, poslije prvog svjetskog rata poslao sam hrastovo drvo iz 
slavonske šume kod Našica za grede bazilike Preobraženja Isu¬ 
sova na brdu Taboru kod Nazareta, koja se baš tada gradila. 

Ove će godine 1966. biti 30 godina, kako je na Maslinskoj 
gori po zamisli i neumornom nastojanju Dra Josipa Andrića u 
novoj Ćirilometodskoj kapeli, sagrađenoj od Čeha i Slovaka, 
podignut hrvatski zavjetni oltar bi. Nikole Tavelića, koji je 25. 
srpnja 1937. posvetio zagrebački nadbiskup Dr Alojzije Stepi- 
nac, i to je ono na j veličanstveni je, što mi Hrvati do danas ima¬ 
mo u Svetoj Zemlji. A ja se ponosim, što je baš meni, kad sam 
u svibnju 1938. odlazio u Svetu Zemlju za misionara, povjerio 
tadanji Hrvatski odbor za Svetu Zemlju u Zagrebu, da budem 
u neku ruku čuvar tog hrvatskog svetišta u Jerusalemu. 

Nalazim se kao duhovnik u malom mjestu Sef orisu, gdje 
su živjeli sv. Joakim i sv. Ana, roditelji Majke Božje. To je bli¬ 
zu Nazareta, grada BI. Djevice Marije i sv. Josipa. A baš iz Na¬ 
zareta došao je Papi Pavlu VI. u kolovozu 1963., dva mjeseca 
kako je bio izabran za Papu, poziv, da dođe posjetiti domovinu 
Isusa Krista, čiji je on Namjesnik na zemlji. I srce Pape oda¬ 
zvalo se nazaretskom pozivu. 

Svi mi, koji živimo u Svetoj Zemlji, zakliktali smo od 
prevelike radosti: »Dolazi nam Kristov Namjesnik!« Radosno 
uzbuđenje zahvatilo je sve duše naroda Palestine bez obzira, da 
li su kršćanske, židovske ili muslimanske vjere, kao da dolazi 
Izaslanik neba, koje je konačna težnja svih tih vjera. 

Sveti Otac je. u subotu 4. I 1939. stigao u Jerusalem i tek 
što je pohodio najprije grob Isusov, uputio se na Maslinsku 
goru ravno k Hrvatu bi. Nikoli Taveliću, uz čije je svetište bilo 
izabrano boravište Pape za cijelog njegova boravka u Svetoj 
Zemlji. Ušavši u tu zgradu, podignutu 29 godina ranije, Papa 
je pošao u kapelu sv. Ćirila i Metoda, da pozdravi Krista pred 
svetohraništem. Ulazeći kroz hodnik u kapelu koraci su Papu 
vodili najprije ravno k oltaru bi. Nikole Tavelića. Papin pogled 
se podigao k liku našeg hrvatskog jerusalemskog Blaženika na 
oltaru. Poslije oltara Isusova groba bio je naš hrvatski jeru- 
salemski oltar prvi, pred kojim se Papa zaustavio na svom do¬ 
lasku u Jerusalem. BI. Nikola pozdravio je Papu sa svog jeru¬ 
salemskog oltara, koji mu je hrvatski narod podigao. A onda 

Papa pošao k svetohraništu na glavnom oltaru kapele slaven¬ 
skih apostola sv. Ćirila i Metoda. Poklonivši se Isusu pred sve- 
t hraniš tem Papa je izlazeći iz kapele ponovno prošao kraj olta- 
xo Nikole, a onda otišao u svoje odaje. To je bio prvi su¬ 
sret Pape Pavla VI. s jednim Hrvatom u Svetoj Zemlji. 

Drugog dana svog boravka u Svetoj Zemlji došao je Papa 
grad Svete Obitelji, u Nazaret. Pohitao sam iz Sef orisa u Na- 
ziret i ja, da budem među sretnicima, koji će tu vidjeti Na- 
miesnika Kristova. A uza se sam imao pjesmu, koju je u čast 
Papina dolaska u Svetu Zemlju spjevao svećenik Monsinjor Dr 
Karlo Trux u Senju na latinskom jeziku te mi ju je poslao, da 
ie kao pozdrav iz Hrvatske predam Svetom Ocu. Bog mi je dao 
tu radost, da mi je to uspjelo. U pjesmi senjskog svećenika do 
hrlila je raspjevana Hrvatska k Papi u Kristovu domovinu. To 
je bio drugi susret Pavla VI. s Hrvatima u Sv. Zemlji. 

Iz Nazareta uputio se Papa prema mjestu, gdje je Isus 
sv. Petru predao vrhovnu vlast u Crkvi. Došavši k Isusovu Ge* 
nezaretskom jezeru Papa je najprije pohodio crkvu na mjestu, 
crdje je Isus umnažanjem kruha nahranio hiljade ljudi. Na ula¬ 
zu u tu crkvu dočekao je Papu benediktinac Hrvat o. Jeronim 
Brizić i bio tumač Papi kod znamenitih mozaičkih starina te 
crkve. Obradovan tim tumačenjem iz usta jednog Hrvata Sv. 
Otac je na izlasku iz te crkve skinuo štolu, koju je na sebi 
imao, i darovao je o. Jeronimu Briziću. To je bio treći su¬ 
sret Pape Pavla VI. s još jednim Hrvatom u Svetoj Zemlji. 

Tri su bila susreta Pape Pavla VI. s Hrvatima u Svetoj 
zemlji: dva s dvojicom skromnih palestinskih misionara redov¬ 
nika, a jedan s jednim hrvatskim ugodnikom Božjim na oltaru. 
Sv. Otac je dva puta pohodio 
Ćirilometodsku kapelu i u njoj 
se svaki put zaustavio pred olta¬ 
rom bi. Nikole i pomolio se. 

Možemo biti ponosni, da 
mi Hrvati nismo bili posljednji 
u velikom historijskom događa¬ 
ju, koji se zbio, kad je prvi put 
jedan Papa stupao Kristovom 
domovinom. 

O. Ivan Franković 
f r an j evac-misionar 
u Seforisu kod Nazareta 


Franjevac d. IVAN FRANKOVIĆ 
Od 1938. misonar u Sv. Zemlji pro¬ 
slavio je 19. VII. 1965. u Nazaretu 60. 
godišnjicu misništva 

PETAR GRGEČ 


Bio je prije prvog svjetskog rata po¬ 
slije Marakovića najistaknutiji urednik 
časopisa »Luč«, a prije Marakovića prvi 
urednik književnog list? »Hrvatska pro¬ 
svjeta«, kasnije urednik književnog go¬ 
dišnjaka »Selo i grad«. Vrativši se iz 
prvog svjetskog rata kao jugoslavenski 
dobrovoljac bio je i urednik katoličkih 
novina. Napisao je preko 20 knjiga, od 
kojih je pripovijest »oGspodin Rafo« 
stekao veliku popularnost. Rođen 16. 
II. 1890. u Kalinovcu, umro svetom 
smrću na blagdan Srca Marijina 22. 
VIII. 1962. Bio je uzor oca obitelji. 


SLaonci i zaklani 

Ravnicom zvonik za zvonikom viri. 
To jarboli su lađa, koje plove 
u neizmjernost. Kuće stare, nove 
ko barke uz njih klize. Vjetar piri 

u jedra bijela, zelena i žuta . 

Ko graničari vitki s odličjima, 
u stavu pozor, svi u redovima 
na pozdrav stoje jablani kraj puta. 

Ugađajući sunca zvonke žice 
svirači vješti prebiru sred šuma 
akorde harfe, lire, tamburice. 

S nevidljivoga sjevernoga druma 
glas tajnu pjeva pjesmu poluglasnu, 
naviještajući skoru jesen kasnu. 

Petar Grgeč 

Mir na zemlji 



PAPA IVAN XXIII 
( 1958. do 1963.) 


Kad je poslije smrti Pape Pija XII., koji je Crkvom 
vladao 19 i pol godina, izabran 28. listopada 1958. za Papu 
kardinal Josip Roncalli (Ronkali) uzevši ime Ivana XXIII., 
nitko nije slutio, da će taj 77-godišnji starac otvoriti novo 
razdoblje u povijesti Crkve i da će joj podići neslućeni ugled 
pred svijetom, koji se u ogromnom dijelu otuđio vjeri i 
Bogu. Bio je samo četiri i pol godine Namjesnik Kristov, 
ali je u to kratko vrijeme otkrio svijetu najdivnije vredno¬ 
te Kristove baštine. 

Najveće djelo Pape Ivana XXIII. je saziv Drugog Vati¬ 
kanskog Koncila, koji je sam otvorio 11. listopada 1962. A 
drugo njegovo veliko djelo je encikličko pismo »Mir na 
zemlji« (Pacem in terris), koje je izdao 11. travnja 1963. 
i koje je odjeknulo snažno po svem svijetu. Nisu prošla 
ni dva mjeseca, a Ivan XXIII. je umro. Tako je ta enciklika 
postala njegova oporuka, iza koje je čitav svijet bez razlike 
oplakao smrt dobrog 
Pape. 

Pape pišu encik- 
lička pisma (encikli¬ 
ke) o važnim pitanji¬ 
ma biskupima, sve¬ 
ćenstvu i vjernicima. 

Ovu encikliku »Pacem 
in terris« (Mir na 
zemlji) uputio je Ivan 
XXIII. ne samo bi¬ 
skupima, svećenstvu i 
vjernicima katolicima, 
nego i kršćanima ne- 
katolicima, a isto tako 
nekršćanima i svim 
ostalim ljudima do¬ 
bre volje. Svima Pa¬ 
pa piše o miru m e- 


% 

















đu narodima, koji treba da se temelji na istini, 
pravednosti, ljubavi i slobodi. Papa Ivan 
XXIII., nazvan Dobri, osjetio je u svom očinskom srcu, 
kako je danas pitanje mira temeljno pitanje savremenog 
čovjeka i opstanka. Velike su riječi Pape Pija XII., da se 
ratom može sve izgubiti, a mirom sve dobiti. Ivan XXIII. 
dao je čovječanstvu povelju mira, da upozori sve ljude, na 
koji je način jedino moguće izgraditi pravedan i trajan mir. 

Načela enciklike »Pacem in terris« jesu načela prirod¬ 
nog prava. A budući da je Bog stvoritelj čovjeka i njegove 
naravi, Ivan XXIII. odmah na početku svog pisma dovikuje 
svijetu: »M ir na zemlji, za kojim su svikoliki 
ljudi svih vremena uvijek žudno težili, ne 
može se izgraditi ni učvrstiti drukčije, nego 
održavanjem reda, što ga je Bog postavio.« 
Da je Ivan XXIII. u pravo vrijeme progovorio i pogodio 
pravi put, dokazuje silni odjek, na koji je naišlo ovo njego¬ 
vo encikličko pismo. Katolici i ostali kršćani, muslimani i 
budisti, pripadnici ostalih vjera, pa i oni, koji ne pripada¬ 
ju nijednoj vjeri, svi su bez razlike oduševljeno pozdravili 
tu veliku Papinu povelju mira. I gle, nisu prošle ni dvije go¬ 
dine od smrti Ivana XXIII., a u sjedištu Ujedinjenih Naci¬ 
ja u Njujorku održan je u veljači 1965. svjetski kongres o 
enciklici »Mir na zemlji«. Još se nikad nije dogodilo, da 
je održan takav kongres o jednoj papinskoj enciklici, a eto 
o enciklici mira Ivana XXIII. sazvan je pod pokroviteljstvom 
organizacije sviju naroda svijeta kongres učenjaka, knji¬ 
ževnika, umjetnika, političara i drugih znamenitih ljudi sve¬ 
ga svijeta, da raspravljaju o tom, što je taj dobri Papa po¬ 
ručio svim ljudima svijeta. Sastalo se na taj kongres preko 
2200 ljudi iz svih strana svijeta, te je bila i Jugoslavija za¬ 
stupana. Kongres je posebnom poslanicom pozdravio Papa 
Pavao VI. 

Evo da čujemo, koje misli sadrži encikličko pismo »Mir 

na zemlji« Pape Ivana XXIII. ~ 

J ^ Odnosi medu ljudima 

Poredak među ljudima se mora zasnivati na istini, da 
je svaki čovjek osoba, obdarena razumom i slobodnom vo¬ 
ljom. 

Svaki čovjek ima pravo na život i to život, koji je do¬ 
stojan čovjeka, što uključuje u sebi pravo na gospodarsku 
i socijalnu sigurnost. 

Svaki čovjek ima pravo na čast i dobar glas; ima pravo 
n a slobodno istraživanje istine te uz poštivanje ćudorednog 
oretka i sveopće koristi ima pravo da slobodno iznosi, širi 
i brani svoja mišljenja i uvjerenja. 

Svaki čovjek ima pravo na osnovnu i opću naobrazbu, 
koja odgovara stupnju njegovih prirodnih sposobnosti i stup¬ 
nju društvenog razvitka. 

Svaki čovjek ima pravo slobodno ispovijedati i braniti 
svoju vjeru te prema ispravnom zahtjevu svoje savjesti pri¬ 
vatno i javno štovati Boga. 

Svaki čovjek ima pravo slobodno izabrati svoje zvanje. 
Obitelj, zasnovana na jednom i nerazrješivom braku, prva 
je i naravna klica ljudskog društva, u kojoj muž i žena uži¬ 
vaju jednaka prava i jednake dužnosti. Obitelj ima pravo da 
se društvo za nju brine kako na gospodarsko-društvenom 
tako i na kulturno, ćudorednom području. Roditeljima pri¬ 
pada i pravo i dužnost uzdržavanja i odgajanja djece. 

Svaki čovjek ima pravo ne samo na uposlenje, nego i 
na slobodno obavljanje svoga posla. Čovjeku se mora osigu¬ 
rati obavljanje posla pod takvim uvjetima, koji ne će štetno 
djelovati na njegovo zdravlje, koji ne će narušavati njegov 
ćudoredni lik i koji ne će sprečavati pun razvoj mladeži. 
Rad žena mora biti uz takve uvjete, koji se slažu s potre¬ 
bama i dužnostima supruge i majke. Rad mora pružati 
čovjeku mogućnost takva načina života, koji pristaje čovječ¬ 
jem dostojanstvu. Čovjek po svojoj naravi ima pravo na 
privatno vlasništvo, ne samo potrošnih nego i proizvodnih 
dobara, ali nikada ne zaboravljajući, da privatno vlasništvo 
ima socijalnu ulogu. 

Svaki čovjek mora imati pravo da se udružuje s dru¬ 
gim ljudima, zatim mora imati pravo zadržati ili promijeniti 
boravište unutar vlastite države ili da se preseli i nastani u 
granicama neke druge države. 

Svaki čovjek ima pravo da sudjeljuje u javnom životu 
i da doprinosi općoj dobrobiti i općem napretku, a isto tako 
ima pravo na zakonitu, uspješnu i ravnopravnu zaštitu svo¬ 
jih prava. Ta prava su neraskidivo povezana s dužnošću, jer 
svako čovječje pravo crpe svoju snagu i valjanost od pri¬ 
rodnog prava, koje uvijek uključuje i odgovarajuće dužnosti. 

Red u ljudskom društvu mora se temeljiti na istini, 
ostvarivati ga treba prema zahtjevima pravednosti, oživlja- 

vati ga i uljepšavati uzajamnom ljubavi i na kraju ima se 
urediti, ne vrijeđajući slobode, na sve ljudskijoj jednakosti. 

Takav red izvire iz Boga i počiva na Bogu, koji je prva 
od svih istina te vrhovno i konačno dobro. 

Odnosi između ljudi i javne vlasti 

Čovjek po svojoj naravi živi u društvenoj zajednici. 
Društvena zajednica ne može postojati bez vlasti, tj. bez 
onih, koji čuvaju red te se zalažu i brinu za opću dobrobit. 
Prema tome vlast u društvu ima svoj temelj u Bogu ili ka¬ 
ko kaže sv. Pavao: »Nema vlasti, a da nije od Boga«. Ljudi 
imaju pravo određivati oblik vladavine, određivati načine i 
granice u vršenju vlasti te birati državne i društvene organe. 
Vlast u društvu postoji po Božjoj odredbi, a kakva će ta 
vlast biti i s kakvim ovlaštenjima, to ostaje na volju ljudi. 
Iz načela, da je Bog temelj društvene vlasti, proizlazi, da za¬ 
koni ne smiju vrijeđati prirodna prava ljudi. 

Vlast u društvu treba da promiče opću korist ili kako 
je rekao Papa Lav XIII.: »Javna vlast ne smije služiti koristi 
pojedinca ili nekolicine, jer je ustanovljena na opću korist 
svih.« Pravičnost traži da se veća pažnja pokloni siromašni¬ 
jim slojevima društva, jer je njima obično otežano izvoje- 
vati vlastita prava. 

S dostojanstvom čovječje osobe vezano je pravo građa- . 
na, da sudjeluju i suodlučuju u* vođenju društvenih poslova. 
Zato ljudi našeg vremena traže, da se organi društvene vlasti 
biraju i da svoje zadatke obavljaju unutar granica određenih 
zakonom. I 

Odnosi među državama i narodima 

Isti prirodni zakoni, koji ravnaju načinom života poje¬ 
dinih građana, treba da ravnaju i uzajamnim međudržavnim 
i međunarodnim odnosima. 

I onima, koji sudjeluju u sređivanju međunarodnih od¬ 
nosa prvenstvena je dužnost, da promiču sveopće dobro, a 
među ponajvažnija načela općega dobra spada priznanje i 
održavanje moralnog reda. 

Kako među pojedincima tako i među narodima mora 
vladati ravnopravnost. Ni rasne, ni narodne, ni kulturne, ni 
gospodarske razlike ne mogu služiti kao opravdanje za ne¬ 
pravedno gospodovanje jednog naroda nad drugim narodom. 
Gledamo li na dostojanstvo, koje imaju od prirode, narodne 

s kongresa »mir na zemlji 


u Ujedinjenim Nacijama u Njujorku 
1965. U sredini predsjednik kongre¬ 
sa Robert Hutchins, desno Lino Pau- 
ling, odlikovan Nobelovom nagra¬ 
dom za svjetski mir, lijevo protes- 
tanski profesor bogoslovije u Čikagu 
Tillich 

se zajednice međusobno ne razlikuju. Kao što privatni pos¬ 
lovni ljudi ne smiju ići za svojom korišću pod cijenu tuđe 
štete, tako isto ni države ne smiju ići za takvim jačanjem 
svoga stanja, koje bi drugim narodima nanosilo nepravdu. 
Razmirice među državama ne smiju se rješavati oružanom 
silom, prijevarom ili lukavstvom, nego po istini zrelo odvag- 
nuvši i pravično uskladivši suprotna stanovišta. 

Zahtjevima pravde osobito odgovara, da se u državnoj 
zajednici poštuju prava narodnih manjina, a narodne ma¬ 
njine trebaju nastojati, da ne siju razdor i da ne priječe raz¬ 
vitak duhu međunarodnog zajedništva. 

U gospodarskom pogledu potrebna je međunarodna su¬ 
radnja u izmjeni dobara, kapitala i radne snage. 

Papa kaže, da uz osjećaj velike boli gleda utrku u na¬ 
oružanju. Naoružanje pravdaju time, da se mir ne može 
osigurati, nego ravnotežom u naoružanju. Zbog toga ljudi 
žive u neprekidnom strahu, ne će li opet zavitlati svijetom 
ratni vihor. Pravda, zdrav razum i svijest ljudskog dosto¬ 
janstva zahtijevaju obustavljanje naoružanja i zabranu atom¬ 
skog oružja. 

Međudržavni i međunarodni odnosi treba da se urede 
na načelu slobode, što znači, da ni jednoj državi nije do¬ 
pušteno činiti nešto, što bi ograničavalo slobodu djelovanja 

druge države ili što bi značilo uplitanje u njezine unutarnje 
poslove. 

Razvijene države treba da pripomognu onim državama, 
kojih je gospodarski razvoj u toku. Međutim to se mora či¬ 
niti tako, da onaj, kome se pruža pomoć, sačuva netaknuto 
svoju slobodu i da bude svijestan, da osnovni teret u ostva¬ 
renju napretka pada na njega samoga. 

Odnosi pojedinaca i države sa svesvjetskom zajednicom 

Najnoviji znanstveni i tehnički napredak snažno je po* 
vezao sve ljude i sve narode. Pojedine države ne mogu radi 
toga udovoljiti potrebama svojih naroda bez međunarodne 
suradnje. Jedinstvo čovječanske zajednice počiva na ravno¬ 
pravnom naravnom dostojanstvu svih ljudi. 

S obzirom na to pojavljuje se potreba jedne opće me¬ 
đunarodne organizacije, koja bi unapređivala opće dobro svih 
ljudi i svih naroda. Ta organizacija treba da se temelji na 
sporazumu svih država i nikome ne smije biti nametnuta 
silom, a u njezinom ustrojstvu mora biti zajamčena ravno¬ 
pravnost svih njenih članica velikih i malih, bogatih i siro¬ 
mašnih, kulturno razvijenih i zaostalih. Ta međunarodna or¬ 
ganizacija u prvom redu mora osiguravati, da se u cijelom 
svijetu priznaju i poštuju osnovna, nepovrediva i neotuđiva 
prava čovjeka, da se netaknuta čuvaju i promiču. 

Takva međunarodna organizacija postoji danas u obliku 
Organizacije Ujedinjenih Naroda, koja je 10. prosinca 1948. 
usvojila »Opću povelju o čovjekovim pravima«. 1 ako ta 
povelja nije savršena, nju treba smatrati kao korak napri¬ 
jed prema uspostavi pravno-političkog uređenja svesvjet¬ 
ske zajednice. 

»Slično, dakle, želimo«, piše Papa, »da Organizacija 
Ujedinjenih Naroda sve više uspijeva te da na sve bolji na¬ 
čin prilagođava svoje ustrojstvo i sredstva rasponu i pleme¬ 
nitosti svoje zadaće«. 

Na kraju Papa potiče katolike diljem svijeta, da po¬ 
letno uzmu udjela u upravljanju državama i da pošteno su¬ 
rađuju u pospješivanju probitaka kako cjelokupnog ljudskog 
roda tako i svoje zemlje. Takvom radu katolici moraju pri¬ 
stupiti, izakako su u sebi uspostavili jedinstvo između vjere 
i života, između misli i osjećaja, tako da njihovom djelat¬ 
nošću skupno upravljaju svijetlo vjere i snaga ljubavi. To je 

potrebno naglasiti radi toga, 
jer još uvijek u našem kr¬ 
šćanskom društvu ima prili¬ 
čan broj onih, kojih se djelo¬ 
vanje ne podudara s njihovim 

vjerovanjem. 

Papa na završetku kaže: 

»Mi, koji namjesnički zastu¬ 
pamo Kneza Mira, smatramo, 
da nam je dužnost promi¬ 
canju sveopćeg dobra posve¬ 
titi naše misli, brige i sile. A 
ipak riječ mir je pusta, ako 
se ne upire na onu vezu či¬ 
njenica, koja je položena na 
istini, sazdana prema zahtje¬ 
vima pravde, gajena i ispu- 
njana ljubavlju te konačno 
ostvarena u znaku slobode.« 

Za ostvarenje tog ideala od 

neophodne je potrebe pomoć Višnjeg Boga, jer samo s nje¬ 
govom pomoću ljudska zajednica može postati, što je više 
moguće, odraz Božjega kraljevstva. 

Encikličko pismo »Mir na zemlji« morali bi proučavati 
i njegova načela usvojiti svi ljudi, posebno svi katolici. Sva¬ 
ki onaj katolik, koji s ljubavlju i pažnjom prouči ovu veliku 
poruku dobrog Ivana XXIII., morat će uskliknuti onako, 
kako je poslije dvotjednog proučavanja ove enciklike usklik¬ 
nuo veliki predsjednih Sjedinjenih Američkih Država po¬ 
kojni JOHN KENEDY: 

»PONOSNIJI SAM NEGO IKADA, ŠTO SAM KATOLIK, 
A KAO GRAĐANIN NAUČIO SAM LEKCIJU.« 

Šibe Zaninović 


Da knjiga bude promicalo narodnog raz¬ 
vitka, mora proniknuti sav narod, te sav 
narod ima biti pozvan, da je njeguje, da 
joj bude učiteljem i učenikom. 

Biskup š trosma j er 



U' THANT 

Glavni sekretar Ujedinjenih nacija 1 u 
Njujorku lijepo je pozdravio enci¬ 
kliku »Mir na zemlji«. 

ISTARSKE BISKUPIJE 



Do godine 1797. bi¬ 
la je više od 400 godina 
zapadna Istra pod Mle¬ 
tačkom republikom, a 
srednja i istočna pod 
Austrijom. 

Godine 1797. ukinuo 
je Napoleon Mletačku 
republiku te je sav mle¬ 
tački dio Istre zajedno s 
istarskim otocima pre¬ 
pustio Austriji. Tada je 
po naredbi austrijske 
vlade zauzeo general 
Klenau Kopar i ostale 
gradove na zapadnoj 
obali Istre, a sve ostale 
gradiće i sela zajedno s 
istarskim otocima zapo¬ 
sjeo je hrvatski pukov¬ 
nik Kazimir sa svojim 
vojnicima Krajišnicima. 

Ali vec g. 1805 pripojio je Napoleon Veliki svu Mletačku 
Istru svojoj Talijanskoj kraljevini, koju je tada osnovao u 
sjevernoj Italiji. No g. 1809. dospjela je i pređašnja mletačka 
i tadanja austrijiska Istra pod tada ustanovljenu Iliriju 
kojom su upravljali Francuzi. Ali već g. 1813., poslije Napo-' 
leonova poraza u Rusiji, zauzele su austrijske čete Iliriju. 
Čitavu je Istru tada zaposjeo hrvatski kapetan Josip Lazarić! 
čiji su se roditelji doselili iz Istre u Trst. Tako je opet čita¬ 
va Istra dospjela pod Austriju te ostala pod njom sve do 
konca prvog svjetskog rata g. 1918. 


BISKUP Dr JURAJ DOBRILA 


U prvo se doba pod Austrijom nazivala Istrom samo 
zapadna polovica, a druga se polovica (srednja i istočna 
Istra) nazivala »Hrvatski dio« ili kraće »Hrvatska«. Godine 
1825. postao je Pazin glavni grad čitave zapadne i istočne 
Istre, tada odijeljene od Rijeke. Tek prema koncu godine 

1860., kad je Istra dobila posebnu autonomiju, prestao je 
pazin biti glavni grad, jer je Poreč postao sjedište istarskog 
pokrajinskog sabora i pokrajinske vlade. 

Već pod Venecijom i u prvo vrijeme pod Austrijom 
bile su u zapadnoj Istri četiri biskupije i to sa sjedištem u 
Kopru, Novigradu, Poreču i Puli. Pulskoj biskupiji pripa¬ 
dala je također Rijeka s nekojim župama u istočnoj Istri 
* sve do g. 1786. Osim toga bile su dvije biskupije na istar¬ 
skim otocima, i to osorska i krčka. Porečkoj biskupiji pri¬ 
padalo je sedam župa (Kringa, Tinjan, Trviž, Beram, Sta¬ 
ri Pazin, Pazin i Grdoselo) koje su politički pripadale 
austrijskom dijelu Istre. Tek g. 1828. bile su te župe odije¬ 
ljene od porečke biskupije. 

U austrijskom dijelu Istre postojala je biskupija sa 
sjedištem u Pićnu sve do g. 1788., a poslije je bila ukinuta 
i spojena s tršćanskom biskupijom. Već dvije godine prije 
toga bile su spojene s tršćanskom biskupijom također one 
župe u istočnom austrijskom dijelu Istre, koje su zajedno 
s Rijekom pripadale pulskoj biskupiji, dok je samo Rijeka 
bila spojena s modruškom, dotično senjskom biskupijom. 
Tako je najveći dio Istre već od g. 1788. pripadao tršćanskoj 
biskupiji. 

Papa Lav XII. je ukinuo g. 1828. novigradsku bisku¬ 
piju, staru oko 1200 godina, te ju je priključio tršćanskoj 
biskupiji. G. 1832. je isti papa sjedinio koparsku biskupiju 
s tršćanskom, koja se otada nazivala tršćansko-koparskom. 
Isto tako bila je pulska biskupija g. 1830. spojena s poreč¬ 
kom, nazvanom porečko-pulska. Osorska biskupija bila je 
priključena Krčkoj biskupiji g. 1828., a i rapska biskupija, 
koja je politički bila upravljana iz Dalmacije, bila je spo¬ 
jena g. 1828. s krčkom biskupijom. 

Tako su preostale na istarskom kopnu samo dvije bi¬ 
skupije, i to porečko-pulska i tršćansko-koparska. Na istar¬ 
skim otocima ostala je samo jedna i to krčka biskupija. 
Takvo je stanje ostalo sve do konca drugog svjetskog rata. 

Istra je bila glagoljaška pokrajina, a krčka je bisku¬ 
pija to još i danas. U zapadnoj Istri bila su tri glagoljaška 
samostana, koja su pripadala hrvatskim trećorecima. Oni su 
imali jedan samostan u Kopru, ustanovljen g. 1467., drugi 
na Božjem Polju kod Vižinade od 1536., dalje i treći u No¬ 
vigradu od g. 1726. Sva tri samostana bila su ukinuta g. 

1806. U arhivu osorske biskupije našlo se više od 800 gla¬ 
goljskih dokumenata. Na Istarskom kopnu propadala je 
glagoljica poslije godine 1800., tako da je posve prestala 
prije godine 1860. Budući da je bio hrvatski narod na istar¬ 
skom kopnu oduševljen za svoj jezik u crkvi, upotrebljavao 
se najprije staroslavenski, a zatim moderni hrvatski jezik 
u mnogim župama u svim pjevanim dijelovima sv. mise. 
Time su hrvatski istarski svećenici pretekli odluku sadanjeg 
koncila za 100 godina. 

Godine 1858. postao je porečko-pulski biskup dr Ju¬ 
raj D o br i 1 a, rođen 16. IV 1812. u srednjoj Istri u selu 
Ježenju (župa Tinjan). On je mnogo učinio za buđenje 
hrvatske svijesti u čitavoj Istri i za odgajanje hrvatskih na¬ 
rodnih inteligenata time, što je slao đake u hrvatsku gim¬ 
naziju na Rijeci i u Senju. Bio je i širitelj dobrotvor Hrvat¬ 
skog književnog društva sv. Jeronima u Zagrebu, koje je 
izdalo životopis biskupa Dobrile, nakon što je 13. siječnja 
1882. umro kao biskup u Trstu, kamo je prešao iz Poreča. 
Taj je životopis napisao zagrebački kanonik Cvjetko Rubetić. 

Nakon prvog svjetskog rata, kad je došla pod Italiju 
čitava Istra, izuzevši Kastav i otok Krk, bila je ustanovlje¬ 
na nova biskupija na Rijeci, kojoj je dodijeljena istočna 
Istra. Otoci Cres i Lošinj bili su pripojeni zadarskoj nad¬ 
biskupiji. 

Na svršetku drugog svjetskog rata čitava je hrvatska 
Istra bila odijeljena od Italije, a 15. IX. 1947. bila je služ¬ 
beno priključena Jugoslaviji i sjedinjena s Hrvatskom. 

Na njezinom teritoriju ostale su porečko-pulska, riječ¬ 
ka i krčka biskupija. Istarski su otoci bili doskora odijelje¬ 
ni od zadarske nadbiskupije i priključeni krčkoj biskupiji. 
Riječka biskupija zadržala je ispočetka sav svoj hrvatski i 
susjedni slovenski teritorij. Kasnije su Slovenci bili odije¬ 
ljeni od te biskupije te su bili crkveno priključeni ostalim 
Slovencima tršćanske biskupije, koja je sezala sve do Po- 
stojne. 

Godine 1947. preselio se u Italiju porečko-pulski biskup 
Radossi (nekada Radoslović) zajedno sa svim talijanskim 
svećenicima te biskupije. Polako su se preseljavali u Italiju 
mnogi istarski Talijani, kojih je bilo u vrijeme Italije u 
Istri oko 150 tisuća, a sada ih imade još približno 15 do 
20 tisuća. 

Nakon odlaska b'iskupa Radossia bio je imenovan upra¬ 
viteljem porečko-pulske biskupije slovenski svećenik dr Mi¬ 
hovil Toroš, profesor crkvenog prava. 

ISTARSKE BISKUP/JE 



Međutim je jugoslavenskim dijelom tršćanske bisku¬ 
pije upravljao ispočetka tršćanski biskup dr Antonio Santin. 
Poslije je preuzeo upravu nad tim dijelom tršćanske bisku¬ 
pije dr Moćnik, administrator jugoslavenskog dijela goričke 

biskupije, sa sjedištem u Solka^u, ali samo za kratko vri¬ 
jeme. Prema koncu godine 1947 došao je u Pazin iz Zagreba 
dr Dragutin Nežić, koji je preuzeo crkvenu upravu nad či¬ 
tavim hrvatskim i slovenskim dijelom tršćanske biskupije, 
ukoliko je ona spala pod Jugoslaviju, a g. 1949. bio je on 
imenovan također administratorom porečko-pulske biskupi¬ 
je. Dr Toroš je ostao upravitelj samo jugoslavenskog dijela 
goričke biskupije, a kasnije je zamijenio i u upravljanju 
slovenskog teritorija tršćanske i riječke biskupije ljubljan¬ 
skog nadbiskupa dra Vovka, koji se tog dijela odrekao. 

Dne 23. VII. 1950. bio je zaređen za biskupa dr Dra¬ 
gutin Nežić. G. 1960. bio je imenovan porečko-pulskim bisku¬ 
pom, ali je njegovo sjedište ostalo u Pazinu kao središtu 
pazinske administrature za sav hrvatski dio pređašnje 
tršćanske biskupije istočno od Učke. 

Slovenci pređašnje riječke, tršćanske i goričke bisku¬ 
pije ujedinjeni su nedavno pod vlašću administratora bi¬ 
skupa dra Jenka, koji ima svoje sjedište u Kopru. Admi¬ 
nistratorom pređašnjeg hrvatskog dijela Riječke biskupije 
i same Rijeke imenovan je već pred više godina biskup senj¬ 
ske biskupije dr Viktor Burić. 

Tako je sada udružen hrvatski dio riječke biskupije 
sa senjskom biskupijom. Otoci Cres i Lošinj zajedno s Ra¬ 
bom spojeni su kao nekada s krčkom biskupijom. A sav 
hrvatski narod u Istri od Učke do Poreča i od rijeke Dra¬ 
gonje do Pule i Premanture sjedinjen je pod istom crkve¬ 
nom upravom pazinskog administratora i porečko-pulskog 
biskupa dra Dragutina Nežića. Time su svi istarski Hrvati 
istočno od Učke dospjeli napokon u jednu veliku crkvenu 
zajednicu, nakon što su postigli poslije stoljetnog trpljenja 
i borbe također svoje narodno oslobođenje i ujedinjenje. 

Dr Božo Milanović 


Ne srdi se, što uz ruže nalaziš trnje, ne¬ 
go se veseli, što uz trnje nalaziš ruže. 

Arapska poslovica 

Trnje, koje nosimo iz ljubavi prema Isu¬ 
su, pretvara se u ruže. 

Papa Ivan XXIII. 


Cpo&tat ću kt&ćan&ki mi&tik 

(Iz memoara dra Velimira Dezelića, oca) 

Pred Božić sam kao đak- 
medicinar završio vojnu slu¬ 
žbu u Beču i otputovao u Za¬ 
greb, da u roditeljskom domu 
provedem blagdanske prazni¬ 
ke. 

Novu godinu 1886. pro¬ 
slavio sam u kući svoje zaruč¬ 
nice Tonke Kontakove, jer je 
1. siječnja bio i Tonkin rođen¬ 
dan. 

Morao sam se odmah vra¬ 
titi u Beč na sveučilište, a uoči 
Sveta Tri ¥ ralja dobio sam 
od zaručnice pismo o događa¬ 
ju, što joj r e desio sutradan 
iza proslave njezina rođenda¬ 
na i odmah, pošto sam otpu¬ 
tovao: 

»... Drugi dan ujutro, 
kad sam spremala blagovaoni¬ 
cu, htjela sam baš s našeg te¬ 
škog lustera snimiti stakle¬ 
ne čađave tulipane, jer je svjetlo gorjelo dugo u noć. Upra¬ 
vo sam odmakla veliki stol i stala pod svjetiljku, kad me 
iza ormara zazove jedan glas, po dva puta: 

— Tonka! Tonka! 

Ja sam mislila, da se to moja mama sakrila iza orma¬ 
ra, da se našali. Pogledam iza ormara, jednog pa drugog. 
Ništa! Ogledam se po sobi, no nigdje nikoga, a ipak me 
netko jasno i glasno zvao. 

U taj tren stropoštao se sa stropa veliki luster zajed¬ 
no s teškom željeznom kuglom, i svom se silom zabio u pod. 
U hrastovim se parketima vide duboke brazde, tako je jak 
bio udarac tog teškog pada. Željezna se kugla otkotrljala 
nietar daleko, tik pred moje noge, a da ja nisam bila dosta 
daleko, ti bi, Veljko, ostao bez svoje zaručnice. 



VELIMIR DEŽELIĆ ST. 
kao sveučilištarac u Beču 

Moja mama je na strašan štropot i lomljavu dotrčala 
iz kuhinje misleći da se srušio strop, da je potres. Majka 
mi je za velikog zagrebačkog potresa (godine 1880) bila te¬ 
ško ozlijeđena u glavu, a sada se prestrašila za mene. 

Kad je vidjela i čula što se dogodilo, a ja ostala živa 
i zdrava, sklopila je ruke i pobožno zavapila: 

— Velika je to milost Božja! Tvoj te je Anđeo čuvar 
zvao i izbavio od zla! 

Odmah smo obje pošle u crkvu sestara milosrdnica i 
zahvalile mome Anđelu čuvaru i dragom Bogu. Hoćeš li se j 
ti navratiti u koju od bečkih crkvi?« 

Uzradovao sam se pročitavši pismo: »Sretan slučaj!« 
I odmah sam se zamislio u riječ: slučaj. Zašto volim vje¬ 
rovati u »slučaj« više, nego priznati fenomen i činjenicu? 
Zrela, zdrava, pametna djevojka zaposlila se oko lustera i 
nipošto se ne bi udaljila ispod njega, da nije čula poziv. Dva 
puta uzastopce jasan i glasan poziv. Taj se poziv ne može 
protumačiti telepatijom i prenošenjem misli na daljinu, kao 
ni nekom autosugestijom. 

Pitanjem je Tonka obazrivo sakrila svoju želju, da ja 
— medicinar, savremeni čovjek — povjerujem u anđele i 
da budem zahvalan, što ju je »misterij« izbavio od zla. 
Ipak jer sam znao s majkom poći u dvorsku kapelu na du¬ 
hovni koncerat, zašto da ne udovoljim Tonkinoj nedužnoj 
želji? 

Naišao sam na propovijed, zapravo na njen završetak: 

»Današnjim blagdanom slavimo mudrace od Istoka, 
koji u mudrosti svojoj ne prezahu da se poklone Stvoritelju. 
Istok je od drevne davnine gajio nauku i svojim je znanjem 
oplodio preko Feničana i Izraelaca mudrost Egipćana, Grka 
i Rimljana, a po tome i talijansku i evropsku renesansu. 
Nikoji se današnji velegrad ne može mjeriti s velikim sta¬ 
rim Babilonom. Nikakva savremena agrarna ekonomija nije 
ravna drevnoj poljoprivredi između Eufrata i Tigrisa s pre- 
umnim sistemom navodnjavanja. Koja će naša biblioteka i 
enciklopedija preživjeti tisućljeća poput one glinenih ploča 
s klinovim pismom? Golemo je moralo biti znanje mudraca 
od Istoka, koji su znali sastaviti kalendar, što tek nakon 
vjekova treba sitnih ispravaka, pa vrijedi do današnjice? 
Umnici bijahu oni graditelji i agronomi, matematičari i 
astronomi, umjetnici i pisci. U najdrevnijoj davnini, dok su 
još manje znali, uzoholiše se misleći, da će s kule babilon- 

ske doseći Boga, no'što 
s u više saznavali, jasni¬ 
je im bijaše: koliko je 
j 0 Š veliko njihovo ne¬ 
znanje. I zapazivši među 
zvijezdama tijelo nebe¬ 
sko, kojemu ne znadija- 
hu putanje po zakonima 
prirode, oni pođoše po¬ 
tražiti Onoga, za koga 
nađoše pisano u knjiga¬ 
ma, da će sići na zemlju 
i biti Sin Sveznajućega, 
a rodit će se u Betlehe¬ 
mu. I našavši Ga padoše 
ničice i pokloniše mu se. 

A naši mudraci od 
Zapada? Oni otkrivaju i 
otkriše predivne zakone 
prirode, po kojima raču¬ 
nom nađoše i nepoznati 
planet u svemiru, jer je 
po tom zakonu mo¬ 
rao biti na onome mje¬ 
stu; drugi nađoše još nepoznati elemenat, jer je po broju 
u specifičnoj tablici počela morao postojati. Mi se s pravom 
divimo dosjetljivosti naših učenjaka, kako umiju primjenji¬ 
vati nepogrešivu zakonitost u prirodi; mi se divimo učenja¬ 
cima, koji otkriše i otkrivaju zakone prirode — ali jao, za¬ 
što mudraci od Zapada oklijevaju da priznaju umnog Za¬ 
konodavca tih zakona? 

Pomolimo se za njih da bi se ugledali u mudrace od 
Istoka, pa da savladaju svoju taštinu i poklone se nadasve 
umnom Zakonodavcu, Tvorcu svih divnih zakona, Stvori¬ 
telju Bogu! Amen.« 

Po svršetku propovijedi zaorilo je odozgo s kora pjeva¬ 
nje mladih glasova, pjevanje iz svega glasa i srca, posljed¬ 
nje ovogodišnje pjevanje božičnih pjesama. 

Vjernici su polazili da pogledaju još jednom jaslice, 
koje će večeras ukloniti. Jedna djevojka, Grethen ili Marga¬ 
reta, stala je sasvim blizu i zagledala se u dražesni barokni 

DR VELIMIR DEŽELIĆ OTAC 
u sredini, desno opat Ljudevit Knežić, du¬ 
gogodišnji predsjednik Društva sv. Jeroni¬ 
ma (1854—1936), i Dr Stjepan Markulin 
(1885—1940), lijevo Dr Velimir Dežeiić 
sin (1930. godine) 









kip u betlehemskoj štalici, u Majku s Djetetom u krilu, ko¬ 
me se klanjaju Sveta tri Kralja i prinose mu darove: zlato, 
tamnjan i miru. Djevojčine ruke su pobožno sklopljene i 
njene se usne miču u tihoj molitvi. 

Sjetio sam se zapisa nihiliste Hercena, gdje priopćuje 
riječi ruskog emigranta Honjatova: »Stajao sam jednom u 
crkvi, gledao staru čudotvornu sliku Bogorodičinu i razmi¬ 
šljao o djetinjoj vjeri naroda, koji joj se moli. Nekoliko 
žena, bolesnika, staraca klečalo je pred slikom sa žarkim 
pouzdanjem. Zagledao sam se u svete crte Bogorodičine, i 
pomalo mi se stala objašnjavati tajna čudesne snage. Nije 
to jednostavno oslikano platno ili drvena ploča. Čitave je 
vjekove Ona gutala te potoke suza, uzdisaje, molitve nesret¬ 
nih i ožalošćenih ljudi. Morala se napuniti snagom, koja sad 
struji iz Nje, koja se odrazu je na vjernike. Postala je živi 
posrednik susreta ljudi s Bogom. Razmišljajući o tome za¬ 
gledao sam se u žive crte Bogorodičine. S milosrđem i lju¬ 
bavlju gleda Ona ljude u strasnoj moltvi... I nisam odo¬ 
lio, ne znam kako, pao sam na koljena i skrušio se, iako 
ne znam moliti«. 

Slutim, da ću i ja, čudnim čudom, da ću — ja po me¬ 
dicinskoj struci naturalista — preko nihilizma, budizma, 
okultizma i spiritizma — postati kršćanski mistik.* 

Dr Velimir Deželić otac 


* Dr Velimir Deželić otac rodio se u Zagrebu 21. veljače 
1864. od oca književnika Đure Deželića. Kao sveučiiištarac u Be¬ 
ču bio se udaljio od vjere, ali se vratio, kako prikazuje ova nje 
gova opisana uspomena, i postao je jedan od najistaknutijih 
Hrvata katolika od početka ovog stoljeća do pred drugi svjetski 
rat. Bio je najveći katolički hrvatski književnik toga doba. Nje¬ 
govi romani o hrvatskim kraljevima bile su u to doba najčitanije 
hrvatske knjige. Bio je predsjednik i glavni govornik na mno¬ 
gim katoličkim kongresima, potpredsjednik Hrvatskog književ¬ 
nog društva sv. Jeronima, predsjednik Kola hrvatskih književ¬ 
nika itd. Sv. Otac Papa Pijo XI. odlikovao ga je kao odličnog 
katoličkog svjetovnjaka redom sv. Grgura Velikog, koje je odli¬ 
kovanje dosad samo malo Hrvata primilo. Od Deželićevih 11 ro¬ 
mana najviše su čitani »Hrvatske slave sjaj« o kralju Tomi¬ 
slavu, »U pandžama lava«, »Majka velikoga kralja« i »Petar Kre¬ 
šimir«, koji su izašli među jeronimskim knjigama. Izašle su i 
4 knjige njegovih pjesama te24 njegove naučne knjige. Umro je 
7. veljače 1941. Dne 21. veljače 1964. bila je stota godišnjica nje¬ 
gova rođenja, na koju se lijepo osvrnuo češki tjednik »Jednota« 
u Daruvaru, a uz to i neki drugi listovi. 

NAŠE VEZE S LURDOM 

K poviiesti štovanja Gospe Lurdske među Hrvatima 

Odvajkada se u hrvat¬ 
skom narodu časti i štuje Bo¬ 
gorodica. Na našim starim za¬ 
stavama blistala je slika Maj¬ 
ke Božje. A pobožna predaja, 
da je baš k nama u Hrvatsku 
na Trsat bila donesena kućica 
Majke Božje iz Nazareta, pa 
odatle odnesena u Loreto, do 
kaz je, da je ljubav prema Ma¬ 
riji u našem narodu imala 
oduvijek veliko značenje. Po¬ 
nosimo se i danas mnogim hi¬ 
storijskim marijanskim svetiš¬ 
tima i prošteništima. 

I štovanje Gospe Lurd¬ 
ske, koje je od ukazanja Maj¬ 
ke Božje u Lurdu 1858. godine 
brzo prošireno po svem svije¬ 
tu, prigrlili su i Hrvati svom 
dušom i već je preko tričetvrt 
stoljeća u stalnom porastu. 

Prošlo je 30 godina od Gospinih ukazanja lurdskoj pa¬ 
stirici Bernardici, kad je g. 1889. štampana prva knjižica o 
Lurdu na hrvatskom jeziku pod naslovom »Majka Božja 
Lurdska«, i to u prva dva izdanja u 33.000 primjeraka i još 
je i treći put štampana, toliko se tražila i čitala. Napisao 
ju je Ignjat Horat, tada mladi svećenik, koji je zatim preko 
pol stoljeća bio ravnatelj nadbiskupskog đačkog konvikta (or- 
fanotrofija) u Slavonskoj Požegi. Drugi jedan svećenik Milas 
preveo je na hrvatski knjigu »Gospa od Lurda«, napisanu od 
Henrika Lasera, koji je čudom ozdravljen u Lurdu. 

Pisac prve hrvatske knjižice o Lurdu Ignjat Horat je s 
drugim svećenikom Stjepanom Vidmarom otišao g. 1889. na 
hodoćašće u Lurd, gdje je svoje djelce darovao biskupskoj 
knjižnici, pa se ondje do danas čuva. Od izdanja te knjižice 
je Ignjat Horat rođeni Zagrepčanin, živio još šezdeset godi- 



DR ĐURO KUNTARIĆ, 
koji je sedam puta hodočastio 
u Lurd 

na i umro u SI. Požegi u listopadu 1849, doživjevši velik raz* 1 
mah štovanja Gospe Lurdske među Hrvatima, kojemu je nje- i 

O pedesetoj godišnjici! 
lurdskih ukazanja 1908. godi-1 
ne hrvatski su kapucini na Ri- 9 
jeci pod vodstvom o. Bernar- 1 
dina Škrivanića počeli naveli- 1 
ko širiti štovanje Majke Bo- I 
žje Lurdske. Počeli su izdava- 1 
ti mjesečenik »Naša Gospa 1 
Lurdska«, graditi velebno sve- 1 
tište Majke Božje Lurdske u 
Rijeci i poveli prvo hrvatsko • 
hodočašće u Lurđ od 10. do : 
20. kolovoza 1908. godine. U 1 
tom je hodočašću sudjelovalo 7 
400 učesnika, i to 106 svećeni- I 
ka i redovnika te 294 lajika. i 
Na čelu hodočašća bio je. krč- j 
ki biskup Dr Antun Mahnić, 
otac hrvatskog katoličkog po¬ 
kreta, zatim je tu bio split- * 
sko-makarski biskup Carić, pa 
svećenici Antun Alfirević, Dr 
Frane Binički, Dr Klement Bo- 
nifačić, o. Augustin Juničić, Grgur Galović, sastavljač još i 
danas savremenog molitvenika »Katolički đak«, Mati ja Ma- I 
njarić, Marko Tabain, koji je kao 79-godišnji starac bio i 
hodočasnik u Svetoj Zemlji godine 1937., a od lajika bio je 
Ljubomir Maraković, tada sveučilištarac, pa radnik Marko 
Mrljić iz Vareša u Bosni, koga je zatekla smrt na hodočašću 1 
u Svetoj Zemlji godine 1937. U Lurdu je na Veliku Gospu 
1908. našim hodočasnicima glavnu propovijed izrekao biskup 
Mahnić. Tu je propovijed završio riječima: »Imam još jed¬ 
nu želju: Pod barjakom se tvoga Bezgrješnog Začeća, Ma¬ 
rijo, u Hrvatskoj skuplja mlada vojska (mislio je na prvi 
sastanak hrvatskog katoličkog narodnog đaštva na Trsatu 
1907. godine). To su naše Marijanske kongregacije po našim 
višim i srednjim učilištima, to su naša akademska društva 
u Beču i Zagrebu. Blagoslovi. Gospo Lurdska, te mlade voj¬ 


gova knjižica udarila temelj. 



IGNJAT HORAT, 

pisac prve hrvatske knjižice o Lurdu 
Foto Dr Đ. Kuntarić 

nike i njihov barjak: Okrijepi, očaj ih, da žive čisto, da 
ustraju u svetom radu, da postanu jednom značajni kršćan¬ 
ski muževi, koji ne će kao Ni 
kodem u evanđelju tražiti Isu¬ 
sa samo noću, nego po bije¬ 
lom danu i neustrašivo ga is¬ 
povijedati pred svijetom ...« 

Tako je to zapisao Ivan Ne- 
pomuk Jemeršić, župnik gru- 
bišnopoljski i hrvatski narod¬ 
ni zastupnik, u knjizi »Hrvati 
u Lurdu« u kojoj je opisao 
putne uspomene na to prvo 
hrvatsko narodno hodačašće u 
Lurd. 

Godine 1910. opet je jed¬ 
no hodačašće hrvatskih kato¬ 
lika posjetilo Lurd. Na taj nas 
događaj sjeća hrvatski hodo¬ 
časnički barjak, koji je pohra¬ 
njen u lurdskbj bazilici. A u 
lurdskom muzeju nalaze se dva 
trostruka albuna u zlatorezu 
i bijeloj koži, koji darovaše IVAN NEP * JEMERSlC ' 

hrvatski katolici iz Srijemskih pisac knjige »Hrvati u Lurdu« 
Karlovaca S natpisom od sve- O prvom hodačašću g. 1908. 

ćenika Grge Galovića. 

Onda je došao prvi svjetski rat godine 1914. Dakako 
tada više nije bilo hodočašća, ali su ipak hrvatski kapucini 
na Rijeci gradili crkvu Majke Božje Lurdske i izdavali mje* 
sečno glasilo »Naša Gospa Lurdska«. Taj mjesečnik je izla¬ 
zio od godine 1908. do 1920., kad je Rijeka versajskim mi¬ 
rom bila otrgnuta od matere zemlje. To je mjesečno glasilo 
bilo veoma obljubljeno i vrlo dobro uređivano, a dosizalo 
je nakladu od preko 40.000 primjeraka. U sjeni ovoga riječ¬ 
kog kapucinskog svetišta razvila se i velika štamparska dje 
latnost i nakladni zavod Kuća dobre štampe s tiskarom »Mi¬ 
ri jam«. Tu su se štampale i »Riječke novine«, koje su po¬ 
čele izlaziti za vrijeme balkanskih ratova, kao hrvatski kato 
lički dnevnik, a uređivali su ga katolički novinari Dr Rudolf 
Bckert i Dr Petar Rogulja. Dr Eckert umro je 1915. godine 
u Rijeci kao vojnik i sahranjen na riječkom groblju, odakle 


99 







je njegovo tijelo % prevezeno kasnije na trsatsko groblje, gdje 
počiva u sjeni Trsatske Gospe. Riječki su kapucini niz go¬ 
dina izdavali i kalendar »Almanak Gospe Lurdske«, koji je 
imao biran sadržaj i vanrednu opremu. U to se doba poja¬ 
vljuje kao katolički pjesnik lurdski obraćenik Marin Sabić 
<pod pseudonimom Cetinski mlinar). Mjesečnik »Naša Go¬ 
spa Lurdska« najavio je 1. X 1912. i izlaženje novog polumje- 
sečnika »Hrvatska obitelj«. Tako se u riječkoj Kući Dobre 
Štampe uz opću propagandu štovanja Gospe Lurdske razvi- 
jala svestrana izdavačka akcija. 

Dvanaest je godina u Rijeci izlazila »Naša Gospa Lurd¬ 
ska« pa je potkraj 1918. godine dočekala novo doba. U pro¬ 
sinačkom broju 1918. donosi plameni članak »Zora novog 
dana« u kojem piše i ovo: »Kroz ove skoro četiri i pol go¬ 
dine rata mnogo smo puta u »Našoj Gospi Lurdskoj« poti¬ 
cali naš narod, da ne klone duhom. I u onim najtežim ča¬ 
sovima, kad su mnogi očajavali, mi smo tješili narod po¬ 
uzdanjem u Božju Providnost i u zaštitu naše mile Gospe, 

kojoj u čast kroz cijelo ratno 
vrijeme podizasmo veličajni 
hram na Rijeci.' I eto naša se 
nada ispunila. Svanula nam je 
zora ljepše i bolje budućnosti. 
Smiješi nam se divna sloboda, 
za kojom su uzalud kroz duga 
stoljeća čeznuli naši djedovi i 
pradjedovi.« 

A onda dalje piše: »Ju¬ 
goslavija — to je zajedničko 
ime domovine naše, u kojoj 
su ujedinjena braća Slovenci, 
Hrvati i Srbi. Velik dio naro¬ 
da u našoj državi ne pripada 
katoličkoj crkvi već grkoistoč- 
noj. Nije naš narod kriv toj 
pocjepkanosti. Kroz mnogo su 
vremena izrabljivali tu crkve¬ 
nu razliku naši neprijatelji. 
Ali Apostolat sv. Ćirila i Meto¬ 
da — već dulje vremena radi 
na tome, da se rastavljena bra¬ 
ća sjedine. Mnogi plemeniti 



SVETA BERNARDICA, 
kojoj se ukazala Gospa Lurdska 




MOĆNIK S MOĆIMA 
SV. BERNARDICE, 

koje je crkvi u Pož. Sesvetama A po- 
slao biskup iz francuskog grada 
Nevera, gdje je grob sv. Bernardice 


m uževi katolici i pravoslavni 
to ud svega srca žele i na tom 
rade, da se pravoslavci i kato¬ 
lici među sobom zbliže i da se 
utre put sjedinjenju crkava, 
da svi budu jedno, da bude je¬ 
dan ovčinjak i jedan pastir.« 
pisac dalje daje deset savjeta, 
kako da pridonesemo tome ci¬ 
lju, pa osobito ističe: »Među¬ 
sobna ljubav, snošljivost i ra¬ 
zumijevanje dovest će nas do 
crkvenog jedinstva.« To je da¬ 
nas duh II. Vatakan. sabora. 

No Rijeka je došla u ru¬ 
ke fašističke Italije, koja je u 
njoj gušila sve, što je bilo hr¬ 
vatsko, pa tako i Kuću Dobre 
Štampe i sva njena izdanja. 

Obustavljen je bio i list »Na¬ 
ša Gospa Lurdska«. U to je 

vrijeme od g. 1921. postao u Zagrebu urednikom Hrvatskog 
književnog društva sv. Jeronima Dr. Josip Andrić, koji je 
uz jeronimski kalendar »Danicu« pokretao i uređivao i dru¬ 
ge katoličke kalendare pa i »Gospe Lurdske«. U tom su 
ga pomagali saradnjom i Josip Groš, Dr Ivan Merz i Dr Pa- 
vao Lončar. 

U Kući Dobre Štampe u Rijeci bio je prije prvog svjet¬ 
skog rata namješten Josip Groš, rodom iz Siska, koji se sa 
židovske vjere obratio na katoličku. U srpnju 1914. otišao je 
na hodačašće u Lurd, gdje ga je zatekao prvi svjetski rat, 
koji je cijeli proveo u Francuskoj. Od g. 1928. je u nakladi 
Društva sv. Jeronima počeo opet izlaziti mjesečni list »Naša 
Gospa Lurdska« pod uredništvom Dra Josipa Andrića i Dra 
Pavla Lončara, koji je izlazio sve do g. 1942., kad je od ustaš¬ 
kih vlasti bilo onemogućeno njegovo daljnje izlaženje. I izda¬ 
vanje »Almanaka Gospe Lurdske« preuzelo je Društvo sv. Je¬ 
ronima od g. 1929., a zatim je osnovana i jeronimska Kuća 
L^obre štampe. U to vrijeme je i Josip Groš postao namješte¬ 
nik Društva sv. Jeronima s posebnim zadatkom oko širenja 
lih novih izdanja u smjeru nekadanje riječke Kuće Dobre 
štampe. U tim jeronimskim lurdskim izdanjima bila je prvi 

put iznesena i misao, da se u Zagrebu podigne i svetište 
Gospe Lurdske mjesto onog riječkog, koje su Talijani bili 
preoteti. To su proveli dalmatinski franjevci. 

Godine 1921. boravio je dulje vremena u Lurdu Ivan 
Merz, koji je onamo otišao kao student iz Pariza, da izmoli 
izliječenje vida, što ga je od mnogog čitanja skoro bio iz¬ 
gubio. Kasnije je mnogo širio štovanje Gospe Lurdske. 

Dr Pavo Lončar poveo je 18 hodočašća u Lurd, mnogo 
pisao o Lurdu, na pr. jeronimsku knjigu »Lurdska ukazanja« 
i nedovršenu »Apologiju Lurda«, a zajedno s glavnim jero- 
nimskim urednikom uređivao i list »Našu Gospu Lurdsku«. 
Svršilo je to tako, da je Dr Andrić, čim su nacisti u travnju 
1941. došli u Zagreb, bio od Gestapa uhapšen i odveden u 
hitlerovski zatvor u Graz i Beč, Dr Lončar je od ustaša bio 
osuđen na smrt te pomilovan, a tim su obojica bila maknuta 
s uredništva »Naše Gospe Lurdske«, koja je i sama zatim 
obustavljena. 

U SI. Požegi je između dva rata osnovana Zadri 7 a Do¬ 
bre Štampe pod predsjednikom Ignjatom Horatom, prvim 
hrvatskim piscem o Lurdu, pa je tu izašla knjiga životu sv. 
Bernardice i lurdskim ukazanjima, koju je napisala časna 
sestra Blažena Musil (umrla 1963.). 

Drugi svjetski rat mnogo je od toga u širenju što¬ 
vanja Gospe Lurdske zaustavio, ali je zatim s povratkom mi¬ 
ra polako opet sve počelo oživljavati. Opet mnogi hodačaste 
u Lurd. Iz Rima su s Koncila u jesen 1954. šestorica hrvat¬ 
skih biskupa hodočastila u Lurd, a neki još i prije i posebno. 
Godine 1965. bilo je nekoliko hrvatskih hodočašća u Lurdu. 

Prošle 1955. godine imali smo u Hrvatskoj još jedan li¬ 
jepi lurdski događaj. Župa Požeške Sesvete, kojoj pripada i 
selo Cerovac, gdje je g. 1937. sagrađena prva crkva u čast 
bi. Nikole Tavilića, jerusalemskog mučenika, zaželila je u 
svojoj župnoj crkvi imati moći sv. Bernardice lurdske. Toj 
želji udovoljio je biskup francuskog grada Nevera, gdje je 
grob sv. Bernardice, pa je u krasnom moćniku (relikvijaru) 
u obliku križa poslao takve moći, koje je u Pož. Sesvete 
osobno donio biskup Franjo Kuharić i uz veliku crkvenu sve¬ 
čanost 11. veljače 1955, te moći predao toj crkvi. 

Veličanstveno značenje Marijina Lurda dolazi od go¬ 
dine do godine sve više pred oči vjernicima cijelog svijeta, 
pa tako i katolicima naše domovine. 

Dr Đuro Kuntarić 

VmfetM'Mte od <itame 


Bačka je zemlja žitorodnih polja. Širom Bačke talasa 
s e zlatno pšenično klasje. U tom je ljepota ravne Bačke. O 
tom tako divno pjeva naš bunjevački pjesnik Aleksa Kokić 
Ll svojim stihovima, a šokački kompozitor Josip Andrić u 
svojoj glazbi. I slikarska nadahnuća veličaju Bačku u sjaju 
njena žita. Zar je onda čudo, da se našla i jedna narodna 
umjetnica, koja je uzela u ruke žitne slamke s bačkih polja 
i od tih slamki počela stvarati prave umjetnine? To je po¬ 
stalo posebna vrst na¬ 


še bačke likovne um¬ 
jetnosti. 

Jednostavna selja¬ 
nka sad djevojka Ana 
Milodanović iz Žedni- 
ka kod Subotice uzi¬ 
ma tako u ruke slam¬ 
ke, pomno ih izabere, 
sortira po boji, deblji¬ 
ni i duljini, zatim u 
svaku slamku uvuče 
vode, da bude gibiva 
i da se ne lomi, a da 
opet ne promijeni bo¬ 
ju od vode. Kad je ta¬ 
ko slamkama sve pri¬ 
ređeno, započinje pra¬ 
vi posao, da se načini 
ovaj ili onaj umjet¬ 
nički predmet. 

Ana Milodanović, 
koja se rodila 20. V 
1926. godine te ove 


kalež i hostija 

od slame 

Izradila Ana Milodanović 

godine navršava četrdesetu, veli, da je još kao djevojčica, 
kći seljačkih roditelja, volila ples ti razne sitne predmete od 
slame: križić, prsten, perlice i tako nešto. Kod nas je Bu¬ 
njevaca najljepši narodni običaj Dužijanca, to jest proslava 
dovršene žetve. Za takvu se proslavu plete žitni vijenac, a 
pomalo se to razvilo tako, da se mjesto običnog vijenca 
izrađuje cijela kruna iz klasja. Proslava žetve (Dužijanca) se 
obavlja tako, da se u povorci nosi ta žitna kruna u crkvu, 
gdje svi zahvaljuju Bogu za žetvu, a nadovezuje se narodno 
veselje. Naš bački skladatelj Josip Andrić skladao je operu 
»Dužijanca« na temelju tog bunjevačkog narodnog žetvenog 
običaja, pa je ona kao prva bunjevačka opera izvođena 1953. 
u Narodnom pozorištu u Subotici s velikim uspjehom. 

Za vrijeme prošlog rata bilo je prestalo slavljenje Du¬ 
ži jance kao narodnog i crkvenog običaja, pa je to tek 1951. 
godine opet obnovljeno. Mjesto običnog žitnog vijenca ili 
krune počela je Ana Milodanović za žedničku Dužijancu iz¬ 
rađivati razne kršćanske simbole i predmete: najprije ka- 
lež, zatim druge godine pokaznicu (monstrancu), pa onda 
misnu knjigu s janjetom na njoj, potom cijelu crkvu. 

I naše svjetovne vlasti su svratile pažnju na radove te 
naše narodne umjetnice, pa je ona počela raditi i svakakve 
svjetovne stvari od slame. A ovdašnje Društvo za narodnu 
umjetnost izlaže njene umjetne radove i na svojim izložba¬ 
ma. I to ne samo njene, nego i njenih sestara Teze i Đule. 

Najveći uspjeh Ane Milodanović je dosad u tom, što je 
sa svojom umjetnošću došla i do samog Sv. Oca Pape. Ople- 
la je naime za žedničku Dužijancu g. 1953. divnu Papinu 
krunu (tijaru), koju je naš subotički biskup preuzvišeni Ma¬ 
ti ša Zvekanović odnio u Rim i darovao Sv. Ocu Papi Pavlu 
VI. zajedno s albumom fotografija, kako bunjevački Hrvati 
slave svoje Dužijance. Kad se naš biskup vratio iz Rima, do¬ 
šao je u Žednik i u crkvi pred narodom ispripovjedio, kako 
se Sv. Otac tom neobičnom daru razveselio i poslao Ani Mi¬ 
lodanović na dar posebnu krunicu s blagoslovom njoj i svim 
njenima, a uz to svoju fotografiju s vlastoručnim potpisom. 

Roditelji Ane Milodanović imadu petero djece. Ana je 
krojačica i uz to se bavi eto opletanjem raznih umjetničkih 
stvari od slame. To je, možemo reći, pravi umjetnički rad, u 
kojem je divan odraz naše žitorodne Bačke. 

Franjo Vujković 

PAPINSKA KRUNA 

Od slame izradila Ana Milodanović i poklonila Sv. Ocu Papi Pavlu VI., koji joj 
je zahvalio i nagradio je posebnom krunicom 

MOJE SRCE 



MlJO STUPARIĆ, 
jeljak-književnik, čija je knjiga 
»Ispod Garičke planine« izasla 
medu jeronimskim knjigama 
1938. 

Rodio se 28. IX. 1881. u Vidre- 
njaku u Moslavini, a umro 17. 
XII. 1956. Ovu je pjesmu spje¬ 
vao dan prije smrti. 


Ne znam, kej je oko'i mega srca: 
gdagda stane, zaburka i grca, 
kak da mu se više neće iti, 
neg bi trudno mirno štelo biti. 
Onda mislim: eto i još malo 
srce moje tuči bu prestalo. 

Al se dosad lepo mi z nim bilo, 
čez cei život verno me služilo. 
Lubilo je pravo i pravicu, 
zburkalo se gdagda na krivicu, 
al mi nada navele bila jaka, 
bu sinulo sunce i kraj oblaka. 

Lubilo je rod svoj i dom mili 
i se ljude, ki su dobri bili . 

Lubilo je cvetje, kad je cvelo, 
i proletje, kad je sunce grelo, 
srp i kosu, branu, plug i ralo, 
pole, kad se žitom talasalo. 


Lubilo je sve svoje domare 
i selane i mlade i stare. 

I sad lubi... Al me zabolelo, 
i se mislim: bu li odolelo? 
Zastaje mi tio, se polako. 

Srce moje, žal mi te je jako... 


Spjevao Mijo Stuparić 


106 



DVA OTOČIĆA U BOKI KOTORSKOJ 


BAČKI OTOČIĆ u Boki Kotorskoj 

U sredini jednog od najljepših zaljeva u Evropi i na 
svijetu, u čarobnoj Boki Kotorskoj, koju su opjevali mnogi 
pjesnici (Rikard Katalinić-Jeretov, Aleksa Šantić i dr.), na¬ 
laze se ispred starog Peraškog grada dva mala otočića kao 
dva bisera: otočić Gospe od Škrpjela i otočić sv. Jurja. 

Otočić Gospe od Škrpjela potječe iz 15. stoljeća. Ka¬ 
da je jednog dana na morskoj hridi nađena čudotvorna 
slika Majke Božje, Peraštani su je prenijeli u svoj grad, 
ali se ona ponovno čudom nađe na istoj morskoj hridi. 
Pobožni Peraštani tada odlučiše na tome mjestu sagraditi 
crkvu, pa su počeli nasipati kamenje oko hridi (a i danas 
to čine 22. srpnja svake godine), tako da je nastao vještač 
ki otočić. Pa kada je otočić bio dovoljno proširen, podigli 
su 1630. godine velebnu crkvu na čast Majci Božjoj. Otočić 
je nazvan imenom Gospe od Škrpjela. Na glavnom oltaru 
te lijepe crkve nalazi se nađena čudotvorna slika, koja je 
kasnije okovana u srebro. Domaći slikar Tripo Kokoljić-Ko- 
kolja uresio je koncem 17. stoljeća unutrašnjost crkve u 
68 raznih slika iz života Majke Božje i Isusa, te naslikao 
starozavjetne proroke. 

Bokelji i vjernici iz raznih krajeva bez razlike, na vje¬ 
ru s velikim slavljem slave 15. kolovoza Gospu od škrpje¬ 
la, kada sa svih strana hrle na ovaj otočić, da se poklone 
Nebeskoj Majci i isprose razne milosti. 

Oko 300 metara udaljeno od otočića Gospe od škrpjela 
u smjeru prema Kotoru nalazi se otočić sv. Jurja, znamenit 
po benediktinskoj opatiji iz 12. stoljeća. Opat sv. Jurja, po 
imenu Ivan, prisustvovao je godine 1166. posveti katedrale 
sv. Tripuna u Kotoru s mnogim biskupima i opatima iz 
drugih mjesta. Ta je opatija bila vrlo ugledna. Tvrdi se, da 
je kotorska općina podigla samostan sv. Jurja kao zaštit 
nika grada Kotora, prije no što je uzela za zaštitnika sv. 
Tripuna. I crkva i samostan mnogo su stradali od mnogo¬ 
brojnih i čestih gusarskih napadaja. Na otočiću je bujna 
vegetacija. Izdaleka vide se vitki čempresi, ispod kojih su 
grobnice starih plemićkih peraških obitelji, kao i u samoj 
crkvi. Na otočiću je i obiteljska grobnica bivšeg kotorskog 
a sada dubrovačkog biskupa dra Pavla Butorca, koji je ra 
dom iz Perasta. Pred crkvom nalazi se grob fra Frane, za 
koga postoji legenda, da je kao francuski satnik, inače ro¬ 
dom sa Cresa, dobio zapovijed da puca na trđavu sv. Kri¬ 
ža, koja je iznad Perasta. Jedna granata srušila je kuću nje¬ 
gove zaručnice, koja je pod ruševinama nađena mrtva. Taj 
događaj je djelovao na njega, da se po odlasku Francuza 
povukao u samostan i živio na otočiću kao pustinjak sve 
do 1821. godine, kada je umro i pokopan u grobnici svoje 
zaručnice. 

Francuzi su za vrijeme okupacije Boke Kotorske 1813. 
godine na otočiću sv. Jurja podigli zidine za obranu od raz¬ 
nih napadaja. Te su zidine do danas dobro sačuvane. 

Sada otočić služi kao ljetnikovac, jer je 1962. godine 
sporazumom između apostolskog administratora kotorske 
biskupije monsinjora Gracije Ivanovića i subotičkog bisku¬ 
pa Mafije Zvekanovića otočić sv. Jurja predan subotičkim 
bogoslovima i svećenicima za odmor i oporavilište. Njiho¬ 
vom zaslugom, kao i staranjem peraškog župnika-onata 
msgra Gracije Brajkovića crkva i samostan su vrlo lijepo 
obnovljeni. Peraški župnici nose naslov opata od kraja 17. 
stoljeća. 

Tako je eto došlo do toga, da je otočić sv. Jurja u Bo- 
ki Kotorskoj postao »bački«, te Bačvani sa sjevera Jugosla¬ 
vije dolaze amo, da na jugu u lcrasotama najljepšeg zalje¬ 
va na svijetu, u opjevanoj Boki, Kraljici Jadrana, uživaju i 
nalaze osvježenje. 

Milostislav Ciko 

Zlatna ruža u Fatimi 



Dne 21. studenog 1964. 
godine Papa Pavao VI. zaklju¬ 
čio je treće zasjedanje Eku¬ 
menskog Koncila u Vatikanu 
i u svom govoru, koji je zavr¬ 
šio krasnom molitvom Maj¬ 
ci Božjoj, preporučio je Njezi¬ 
nom Bezgri ješnom Srcu sav 
ljudski rod. U tom govoru iz¬ 
rekao je ove riječi: 

»Dok se naš duh obraća 
Djevici u žarkoj molitvi da 
Ona blagoslovi Ekumenski 
, Koncil i cijelu Crkvu te tako 
"približi čas jedinstva svih krš¬ 
ćana, naš pogled se otvara u 
bezgranične horizonte cijeloga 
svijeta, koji je predmet žive 
pažnje Ekumenskog Koncila i 
koji je naš predšasnik časne 

ukazanje gospe u fatimi uspomene Pio XII., ne bez na¬ 
dahnuća Svevišnjega, svečano 
posvetio Bezgri ješnom Srcu 
Marijinu. Mi smatramo po¬ 
trebnim sjetiti se na poseban način te posvete. Zato smo 
odlučili poslati skoro jedno posebno izaslanstvo, da preda 
zlatnu ružu svetištu naše Gospe u Fatimi... Nai taj način mi 
želimo povjeriti brizi naše nebeske Majke cijelu ljudsku 
obitelj s njezinim problemima, nastojanjima, s njezinim pra¬ 
vilnim težnjama i žarkim nadama.« 

Takvu ružu su Pape ranije darivali kao odlikovanje 
vladarskim osobama, koje su bile posebno zaslužne za Cr¬ 
kvu. Ovaj puta ju je darovao Kraljici nad kraljicama i 28. 
ožujka 1965. posvetio i poslao u Fatimu 12. svibnja 1965 po 
kardinalu Cento, koji ju je predao svetištu Gospe Fatimske. 
Ruža je pričvršćena na bijelu haljinu Gospina kipa u znak 
zahvalne ljubavi Crkve. 

Godine 1951. prigodom posvete Crkve svetog Eugenija 
u Rimu po Piju XII., jedan hodočasnik je uzviknuo: »Živio 
Papa Fatime«, a Pio XII. je glasno odgovorio: »To sam ja«. 
On je to doista i bio sav Marijanski-Fatimski. Posvećen je 
za biskupa u Sikstinskoj kapeli po Benediktu XV. na sam 
dan prvog ukazanja Gospe trojici pastirčića Luciji, Jacinti 
i Franji u Fatimi 13. svibnja 1917. Stupio je na papinsko 
prijestolje 2. ožujka 1939. malo prije drugog svjetskog rata. 
Bio je Papa u najteže doba čovječanstva sav prožet duhom 
poruke Gospe u Fatimi, prema kojoj je rat kazna za grijehe 
čovječanstva, a obraćenje svijeta i povratak mira je povjere¬ 
no Bezgrješnom Srcu Marijinu. Dne 13. svibnja 1946. kruni* 
po svom legatu u Fatimi kip Gospin za kraljicu svijeta. Na¬ 
kon te krunidbe kip Gospe hodočasnice putuje Evropom, 
Afrikom, Azijom, Australijom i Amerikom. Dočekuju je mi¬ 
lijuni ljudi svih rasa i vjera. Događalo se, da negdje, gdje 
nema misionara, muslimanske hodže uče katoličke vjernike 
Marijanske pjesme, kako bi dostojnije dočekali Nju, kra¬ 
ljicu svijeta. 

Godine 1948. proglašuje svetim bi. Ljudevita-Mariju 
Grignion iz Monforta u Francuskoj. Taj veliki apostol slave 
Marijine rodio se godine 1673., za svećenika je ređen 1700., 
a umro je 1716. godine. Osnovao je dvije redovničke zadruge 
i to Kongregaciju Otaca Marijine družbe, a za ženske Kon¬ 
gregaciju Kćeri Mudrosti. Napisao je više knjiga, među ko¬ 
jima je . najvažnija, a mogla bi se nazvati Otkrivenjem za 
XX. vijek: »Prava pobožnost prema Majci Božjoj«. Prema 
njegovoj nauci vrhunac pobožnosti prema Majci Božjoj je 
pobožnost prema Njezinu Bezgrješnom Srcu. On sadašnje 
doba smatra Marijinim vijekom, u kojemu će Ona po drugi 
put dati Isusa čovječanstvu, samo ovaj puta na duhovan 
način. 

Pio XII. proglasio je godinu 1950. svetom i 1. stude 
nog na blagdan Svih Svetih objavio članak vjere (dogmu), 
da je Majka Božja dušom i tijelom na nebo uznesena. Ta¬ 
danju svetu godinu nije Papa završio u Rimu, nego po svom 
legatu u Fatimi 13. listopada 1951. godine u prisutnosti mi¬ 
lijuna hodočasnika. A godine 1952. Papa je obnovio posvetu 
Rusije i svijeta Srcu Marijinu. 

Godinu 1954. proglasio je Pio XII. Marijanskom na 
uspomenu stote godišnjice proglašenja članka vjere, da je 

Majka Božja bez grijeha za¬ 
četa. Ustanovio je blagdan 
Marije Kraljice na dan 31. 
svibnja s pozivom, da se na 
taj blagdan obnovlja svake 
godine posveta Bezgrješ¬ 
nom Srcu Marijinu. 

On je uveo običaj, da 
njegovi legati predsjedaju 
hodačašćima u Fatimi, koja 
se održavaju 13. svibnja i 
13. listopada svake godine. 
Godine 1956. bio je njegov 
legat tadašnji patrijarha 
Roncali, koji je kao Papa 
Ivan XXIII. pri svom na¬ 
stupu na papinski prijestol 
izjavio, da vruće želi kao i 
njegov predšasnik Pio XII. 
da se kršćanstvo obnovi 


jednodušno u povećanju 
Marijinske pobožnosti, jer križ 1 krunica 

je ona prema nauci Crkve od slame lzradl,a Ana Mllodanović 

najsigurnije i najbrže sredstvo, da dovede duše Isusu Kristu. 
Fatimu i Gospine poruke u njoj proglasio je putokazom za 
čovječanstvo u današnjoj zbrci načela, razdora i straha. 

Ovaj od važni Papa otkrio je srce Crkve cijelom čovje¬ 
čanstvu i jednim gestom osvojio srce cijeloga svijeta. Nje¬ 
gove Enciklike postale su predmet raspravljanja skupova 
svjetskih prvaka i od sada svijet gleda na Papu : na Crkvu 
drugim očima iskazujući Papi štovanje, simpatije i ljubav. 

On je po unutarnjem nadahnuću odlučio sazvati Kon¬ 
cil koji je otvorio na blagdan Materinstva Majke Božje 11. 
listopada 1962. i time otvorio uvjete za onu i onakvu po¬ 
svetu Bezgrješnom Srcu Marijinu, kakvu je Gospa Fatim- 
ska tražila godine 1929. Tu posvetu bi imao izvršiti Papa 
sa svim biskupima svijeta, svečano, zajednički i istovreme¬ 
no. Zato jedan pisac nazrijeva u toj želji Gospinoj želju za 
Koncilom, jer se takva posveta može izvršiti samo na Kon¬ 
cilu. Nije li u toj želji Gospinoj sadržan i putokaz za nauku 
o vlasti biskupa i kolegijalnoj upravi Crkve? 

Papa Pavao VI. nastavlja djelo Ivana XXIII. i 30. trav¬ 
nja 1965. izdaje Encikliku: »Na početku mjeseca svibnja«, 
u kojoj u ovo mračno i nesigurno doba poziva katolički svi¬ 
jet, da se okupi oko Marijinog oltara i da moli za obraćenje 
svijeta i mir, koji će se osnivati na temeljima pravde i lju¬ 
bavi. Ruska je novinska agencija TASS pohvalila misli te 
Enciklike. 

Bit i srž Fatimske poruke jest: »Bog hoće uvesti pobo- 
žnost prema Bezgrješnom Srcu Marijinu, jer je u to Bez- 
grješno Srce postavio obraćenje svijeta i njegov mir. Ta 
pobožnost je u tom da činimo pokoru, da dnevno molimo 
svetu krunicu i da obavimo ispovijed i svetu pričest prvih 
pet subota uzastopce. Pokora se sastoji u tome, da svoje 
dužnosti izvršujemo s nakanom naknade za grijehe. 

Ako ne poslušamo »prodirući krik Majke« onda se du¬ 
še, za koje smo pozvani da ih spasimo svojim molitvama i 
žrtvama, neće spasiti. Grijeh će nastaviti da kalja zemlju, 
opasnost rata neće prestati, dok atomska katastrofa lle uni¬ 
šti svaki trag ljudskog života na zemlji. (Tako piše list »Glas 
iz Fatime« g. 1965.). 

Kip Gospe Fatimske putuje širom svijeta. Došao je iz 
Fatime u siječnju 1956. u našu sredinu. Od tada datira veći 
zamah širenja pobožnosti prema Bezgrješnom Srcu Mariji¬ 
nu, a 30. studenoga 1963. skupili su se svi naši biskupi u 
Rimu u bazilici Majke Božje i izvršili posvetu našeg naro¬ 
da i naše zemlje Bezgrješnom Srcu Marijinu. 

Koliko je posveta važna, dokazuje povijest portugal¬ 
skog naroda, čiji je Episkopat izvršio takvu posvetu Bez¬ 
grješnom Srcu Marijinu godine 1931. Toj posveti zahvaljuje 
portugalski narod, da je doživio vjerski preporod i da je 
bio pošteđen od drugog svjetskog rata. Kardinal lisabonski 
je to prigodom proslave zahvalnosti Bogu portugalskog na¬ 
roda godine 1959. potvrdio svečanom izjavom otkrivši jedan 
dio zadržaja pisma Luci je, sada karmelićanke, Papi godine 
1939., kako joj je gospodin objavio da će portugalski narod 
dobiti tu milost u ratu, koji je onda predstojao, kao i to. 
da će i drugi narodi dobiti istu milost, ako to isto učine. 

Ako mi dakle poslušamo poruke Majke, imamo sigurno 
obećanje, da ćemo te milosti dobiti, jer je Gospa rekla: »Ko¬ 
načno će Moje Bezgrješno Srce slaviti pobjedu i svijetu će 
zasjati opet doba mira«. 

Dr Antun Kuharić 

KRŠĆANSTVO I PUK 


Kršćanstvo je najveća organizirana zajednica na zemlji 

_najveličanstvenija pojava u povijesti ljudskoga društva. 

Dolazak Kristov stavljaju u središte povijesti i oni, koji ne 
žele ili se boje spomenuti njegovo ime. I danas se kršćanstvo 
nalazi u središtu ljudskih zbivanja. Svjedoci smo ugleda, što 
ga uživa Crkva, koju je Krist ustanovio, da bude do kraja 
vremena nastavak njegova života i čuvarica njegove Objave. 
Zemlje i narodi u dalekoj Africi i Aziji, koji donedavna nisu 
ni čuli za Evanđelje, otvaraju uši i srca Veseloj Vijesti te 
se pridružuju kršćanskoj zajednici. Razjedinjeno i razoča¬ 
rano čovječanstvo, koje je u doba najvećeg znanstvenoga i 
tehničkoga napretka doživjelo dva najstrašnija rata, počinje 
slušati poruku mira, bratstva i ljubavi što mu je upućuju 
veliki pape našega vremena. 

Službene i neslužbene statistike potvrđuju, da golema 
većina našega naroda ispovijeda kršćansku vjeru. Ipak se 
više puta zabrinuto pitamo: Je li naš narod doista kršćanski 
svojim srcem i životom? Od toliko krštenih koliko ih zaista 
vjeruje i živi po toj vjeri? Znamo, da je duh današnje civi¬ 
lizacije udaljio od bratstva i ljubavi mnoge ljude. 

Nažalost, taj se mentalitet javlja i u našem narodu. 
Iako Boga možda priznaju ustima, neki ljudi se odalečuju 
od Njega svojim životom. Sve su rjeđi primjeri nesebične 
ljubavi, hrabrosti i milosrđa. Sebičnost i jagma za zemalj¬ 
skom korišću postaju zakon života. Ne treba se onda čuditi, 
što današnji čovjek, iako živi u tehnički sve naprednijem 
društvu, nije sretan. 

Mogli bismo reći, da u puku, među prosječnim, malim 
i siromašnim ljudima susrećemo više sreće, jer tu ima više 
nesebičnosti i poštenja, nego kod onih, koji mnogo toga 
znaju i imaju. Uostalom nije li tako bilo gotovo uvijek? 
Nije li se i kršćanstvo pojavilo i proširilo baš u puku? Nije 
li ono baš tu našlo svoj oslonac, ljude sposobne da prime 
Veselu Vijest? S radošću u srcu možemo ustanoviti, da tak¬ 
vih još uvijek ima dosta i u hrvatskom puku. 

Drago nam je, kad čujemo kako mnogi od onih, koji 
su nešto značili i koji danas nešto znače u svijetu, mnogi 
od velikih, glasovitih inteligentnih, sposobnih... priznaju 

kršćansku istinu ne samo riječima nego i djelima. Drago 
nam je, kad čujemo, kako su mnogi učenjaci, umjetnici, po¬ 
vijesne ličnosti, istaknuti intelektualci, pa možda čak glumci, 
sportaši itd. uvjereni kršćani. Međutim ti i takovi nisu ni¬ 
kada predstavljati srž kršćanstva. Vjekovima srce kršćan¬ 
stva kuca u svecima, tim odabranim sinovima Crkve, koji su 
svojom ljubavlju prema svima ljudima, bili oni prijatelji ili 
neprijatelji, pružili najbolje svjedočanstvo o Božjoj ljubavi 
i o kršćanskoj istini. 

Mnogi znani i neznani sveci rodili su se baš iz puka. 
Najbrojnije primjere svetosti, ljubavi, hrabrosti nalazimo 
među malima, siromašnima i poniznima. Onima, koji mno¬ 
go znaju i imaju, često manjka srca, tj. hrabrosti i milo¬ 
srđa. Isto tako onaj, koji mnogo ima, teško daje. Suvremeno 
društvo govori nam o hladnoći civilizacije bez srca. Ipak svi 
mi znamo, da plemenito srce više vrijedi od bogatstva i inte¬ 
ligencije. To je najbolje znao božanski Utemeljitelj kršćan¬ 
stva koji je toliko volio puk, djecu i siromašne. 

Nije li On za svoje prve i najbliže suradnike izabrao 
dvanaest neukih i priprostih galilejskih ribara? Siromašni 
duhom, to jest oni, kojima srce nije vezano uz zemaljska 
dobra, pronijeli su slavu križa od jednoga do drugoga kraja 
zemlje. Drugima je križ bio ludost ili sablazan. Iako su si¬ 
novi ovoga svijeta pametniji u svom naraštaju od sinova 
svjetlosti, Bog odabire ono, što je malo i neznatno u očima 
svijeta, da postidi ono, što je veliko i mudro. 

Sinovi puka, radnici i seljaci, na čitavom svijetu, a 
isto tako i u hrvatskom narodu, imaju veliku zadaću, koju 
im kršćanstvo povjerava. Materijaliziranom čovječanstvu po¬ 
trebna je ljubav, toplina duše i srca onih, koji svojim radom 
ispunjaju zemlju Božjim blagoslovom. Krist se obraća u 
prvom redu baš njima, koji u znoju lica obavljaju svako¬ 
dnevni posao za svoju obitelj i cijelo čovječanstvo, i želi, da 
oni budu njegovi prijatelji i glasnici. I On, posinak nazaret- 
skog tesara, potekao je iz puka u kojem su se rodili nebro¬ 
jeni znani i neznani sveci, ti najdivniji predstavnici ljudsko¬ 
ga roda. Ne smijemo zaboraviti, da su najbliži Kristu i križu 
oni, koji svakodnevnim radom i patnjom obogaćuju ljudsku 
zajednicu i kršćansku obitelj. Svi ti bezimeni, siromašni 
i maleni predstavljaju Krista i kršćanstvo u svijetu i vre¬ 
menu. 

R. G. 

Djed se vraća iz vinograda 

Prizor iz Podravine 


Ja često gledam navečer svog oca, 
po bilogorskoj on silazi kosi, 
vraća se kući iz svog vinograda, 
barilo vina na leđima nosi ... 

Naslikao 

Ivan Lacković 


Stihovi iz pjesme 

Petra Grgca 

Među hrvatskim slikarima-seljacima, koji su došli do 
velikog priznanja u domovini i u stranom svijetu, ističe se 
i Ivan Lacković, koji je jedan od najdarovitijih. Ro¬ 
dio se 1932. godine u Batinskama u općini Kalinovac u Po¬ 
dravini. Već od rane mladosti počeo je u rodnom selu crtati 
služeći se vrhom kukuruzovine i zidnom bojom razmućenom 
u mlijeku. Tu je prvi put čuo za seljačkog slikara Genera- 
lića i za Hlebinsku slikarsku školu. Oženio se i došao u 
Zagreb, gdje se namjestio kao listonoša. Nastavio je slikati. 
Lutajući (G. Ledić) iz »Vjesnika u srijedu« i kipar prof. 
Krsto Hegedušić pomogli su mu, da je stekao priznanje za 
svoj slikarski rad. Nakon radnoga vremena polazio je ve¬ 
černje tečajeve u školi. Napredovao je u svom novom zva¬ 
nju i postigao lijepe uspjehe u slikarstvu. Ipak je ostao 
skroman zadržavši usku vezu s rodnim selom, Lackovićeva 
umjetnost samo je nastavak njegova lirskog razgovora s dra- 
gom Podravinom, koja intimno ali snažno živi u njegovim 
slikama. 

Likovni kritičari smatraju danas Lackovića najboljim 
crtačem među našim tako zvanim naivnim umjetnicima. 
Vrlo se cijene njegove uljene slike na staklu. Vrijedno je 
spomenuti i njegov scenografski nastup (B. ćopić: Orlovi 
lete). Lacković je jedan od najistaknutijih članova Društva 
nezavisnih umjetnika u Zagrebu. Izlagao je samostalno u 
Zagrebu, a sudjelovao je na mnogim kolektivnim izložbama 
u Jugoslaviji i inozemstvu (Amerika, Austrija, London). Me¬ 
đu njegove najveće uspjehe ubrajaju se svakako slike, koje 
su bile na izložbama u Americi i u Londonu, pa se o njima 
pohvalno osvrnula i inozemna štampa. 

Lacković je i u gradu ostao sin puka, iz kojega je ni¬ 
kao. Slike mu se odlikuju dubokom lirskom osjećajnošću, 
finim estetskim smislom i čistoćom crteža, ali isto tako ti¬ 
hom religioznošću motiva i velikom ljubavlju prema rod¬ 
noj grudi. Sam za sebe kaže: »Ja građanin nisam, niti ću to 
ikada postati. Službeno sam poštar, a privatno seljak-slikar«. 

R. G. 


život je neizmjerno jednostavan, kad ga čovjek gleda 
s vrhunca vječnosti. Petar Grgeč 

ŠLJIVA 

Seljačka povijest iz starijih dana 

U Slavoniji ravnoj ni jesu najveća brda samo bundeve i 
krtičnjaci, kako joj se rugaju, jer ih ima i viših. Jedno je 
takvo i Markova Kapa, jer se iz daljine pričinja kao kapa 
na ćelavoj glavi, jedino što je načičkano selom, koje je na¬ 
selio Marko svojim sinovima, šesnaest ih je imao, — ne upre- 
pastite se, — ravno šesnaest svaki kao gora zelena, a ima¬ 
njem se nijedan nikoga ne stidi, premda im je otac ni iz 
čega potekao. 

1 . 

Siroče bez oca i majke u kući svijeta svega je prepatio 
od maloći male. Kadgod mu je trebalo oprati skutaricu, 1 
med tri strine svađa i prigovori. Za redom su ga prale, a 
svaki puta jedva da se slože, koja je na redu. Još gore, otka¬ 
ko je kao dječak pred školu, dobio pravu košulju i gaće, 
jer njegovo se najteže opere. Kako i ne bi, kad se po ru¬ 
žnom i blatu umlati za stokom, jer u njemu je kuća dobila 
čobana: guščara, svinjara, a napokon i govedara. Stoka u 
polju ne može ostati sama, a čordaša treba i nahraniti i pla¬ 
titi, pa je jadan školu polazio i nije. Kad presta biti školar¬ 
cem, za godinu ili koju više, posta slijep kod zdravih očiju, 
jer je zaboravio čitati i pisati. Još u školi je jedva nekako 
nabadao slova, a s pisanjem bilo je svakako. Do kraja ju je 
dogurao računom. Imao je kao svaki na obje ruke po pet 
prstiju, pa je i prije škole služeći se njima prebrojavao 
stoku, a u njoj brzo uvid je, da se to može i bez njih. Tako 
je svojom bistrom glavom shvatio, što je iz računa trebalo 
u školi, premda nije mnogo bivao u njoj. Tom je pameću 
još kao mali dokučio, da ga izdjeljuju. Dođe li tkogod od 
ukućana s vašara, donese svakom djetetu po licitarskog 
konja ili bebu, a njemu medenjačić ili kakvo oblizalce, to¬ 
bože što je najmanji. Za ostale su njihove majke i kasnije 
ponešto od toga našle, a ako je on htio, da također ima, 
morao je svoje na par dana razdijeliti. I zato, kad mu je 
kućegazda stric Polda udijelio jedan jedini orah s nekakve 


1 Duga košulja, što je bez gaća nose manja i ženska i mu¬ 
ška seoska djeca. 

izložbe krupan kao šaka, a ostalima po dva, tri, nije ga po¬ 
jeo, nego ga je zasadio kod pojate pod brijegom malo iza 
sela, da ih nekada puno ima. Jer iako je bio još u skutari, 
ipak je znao, da mu je ta ohabana zgrada s pojatištem osta¬ 
la od majke. 

U hrani ga strine doduše nikad ne omališe, jer od 
Boga bi bila velika grjehota, da pastir ne dobije svoje. A 
on je i trebao, jer je imao želudac gotovo bez dna. I vidjelo 
se na njemu, pogotovu što nije jeo, kao da iza sebe baca, 
nego ga se sve primalo, pa je rastao i krupnao, kao da bježi 
pred svojim godinama. 

2 . 

1 kad dospje do momka, na njemu sve jako, nabito i 
tvrdo, glava napose, što iskusiše njegovi vršnjaci, kad su se 
kao dječaci krškali, 2 a ako je koga htio odalamiti, zaletio se 
na nj glavom kao ovan. I odatle nastala kasnije posprdna 
priča, da mu se kod nekog rušenja zgrade o glavu prebila 
greda, kad mu je na nju pala, a na njoj ni čvoruge. Najpo- 
sprdniji su još dodali, da ga je zabila do koljena u zemlju, 
pa su ga morali otkopati. Ta tvrda glava bijaše najviše nje¬ 
govo, no ne ni u boju, ni u izgledu, jer glava kao svaka dru¬ 
ga glava. 

Stajala je sigurno na momkovu tijelu. Ono visoko i 
skladno, pa bi se svaka polakomila za njim, da ima majku 
svoju, koja bi ga gizdala i za ženidbu spremila, a snahi druga 
mati bila uz njenu rođenu. Ovako zna svaka, da če u tuđoj 
kuči biti sluškinja, kao što je i on sluga. Zna i on, pa ni 
ne pogledava na nalickane posavske crvenperke, — čast im 
inače ljepoti — nego se ogledava za jedrim i čvrstim, što 
bi i kamen odvaljivalo, ako se osamostale. Danica je kao 
od balvana, a zaustavlja ga okom, koje je ipak umiljato, 
premda i ponešto oštro. 

3 . 

Stricu Poldi i drugoj dvojici nije po ćudi, što od roda 
nije, ali koja bi gizdavica za njega pošla, kad se ni u što ni 
obući nema, a Ličanka je i ženski i muški poslanik. Takav 
stvor i treba u njihovoj kući, pa mu u rano proljeće prire- 
diše svadbu — gotovo više na smrdbinu nalik nego na sva¬ 
tove. Slabo se igralo, još manje pjevalo, a šalilo nikako, 
kao da je svima nekako preko volje, te se brzo i razidoše. 

2 Rvali glavom kao ovnovi. 

Mladencima ne bijaše baš ni krivo, jer mu dadoše kućar, 3 
kako je u redu, pa će im odsada biti zapravo i dom. Dan 
prije svatova preniješe u nj otac Dane i njegovi sinovi ono ne¬ 
što Daničine sirotinje, koje ne bijaše ni za jedna kola, a 
kamoli deset, petnaest kao u gazdinskih kćeri. 



• PUT KROZ SUMU 

Naslikao Ivan Lacković 


Danica se s ukućanima nije previše miješala, ali ni 
tuđila, pa im je od prvog dana bila pokorna i poslušna, kako 
je kod svoje majke naučila i bili bi je vremenom možda i 
zavolili, da je se strine ne pobojaše. Ličanka je, a one se 
»kote kao zečice«, kako im se Posavci posprđuju, pa kad 
primijetiše, da će kod mladice biti, na muževe, da se dijele, 
da svojoj djeci za vremena što više osiguraju. Složiše se, 


3 Kiljer, prostorija za oženjen par. 

le kućegazda nakon vršidbe jedne subote uvečer raščetvori 
kruh, jer dijelilo bi se na četiri grane. Ali za večerom ne 
dođe do sloge, jer stričevi bijahu, da se i sva zemlja dijeli 
po dušama kao stoka, žitak i ostalo, no Marko traži, da se 
zemlja dijeli po lozama, 4 jer od smrti njegova oca nije se 
ništa dokupilo. Ne mogoše se složiti, pa i svađa poče, prije 
nego se rastadoše. 

Danica nenavikla da se svoji ne svađaju, pa u kućaru 
nagovara muža, da pristane, jer stričevi su mu, te nije u 
redu, da se s njima zamrazi. I on ne bi htio, pa računa. Stri¬ 
čevi mu ne obiluju djecom, a nekoji im od sinova kao obrt¬ 
nici i po školama već napustiše zadrugu, pa bi nekako išlo, 
kad bi po dušama dobio i za svoje nerođeno čedo. Ujutro 
stričevi o tom ni čuti, pa se uzgrajaše na njega: 

— I za deset traži, jer toliko ih još možeš imati! 

On svoje, oni svoje, jer svi su trvdoglavi, dok im ko¬ 
načno mirno ne rekne: 

— Onda nek vam je sve prosto i blagoslovno! Ja ništa 
ne trebam i hvala vam, što me siroče do ženidbe odhraniste. 

Stričevi se osupnuto pogledaše, a on izađe. Prvi će 
P’oldo: 

— Pravo je i pošteno, da se po lozama dijeli! — jedva 
doreče, a braća na njega, jer su se bojali, što bi im žene, 
ako pristanu. 

— I sud bi nas tako razdijelio, — uplaši ih najstariji 
brat, pa se utišaše, te se stadoše dogovarati, da možda ipak 
pristanu na jutrošnji Markov prijedlog. 

Poldo izađe po njega, a njih dvoje iznose i slažu njenu 
sirotinju na tačke, kao da ga ni ne ugledaše. I Ličanka je 
strašno uvrijeđena, pa kad slučajno baci svoje ni crno ni pla¬ 
vo oko na strica, on se odvraća od njega i obraća se sinovcu. 
Kumi ga i zaklinje, jer krv mu je i u selu najveća sirota, a 
nju zakinuti, grijeh je preteški, za kojega nema oproštenja. 
Stric svoje, a sinovac svoje, jedan drugom ne će da popuste 
kad se jedan javi iz sobe: 

— Ta mani ga, kad znaš, da mu se o glavu i grede 
prebijaju! 


4 Očevina se dijeli po broju sinova, a dokupljena zemlja 
i ostalo po broju zadružnih članova, koji ne napustiše kuću 
(udajom, službom i si.), no dobiveno pripada familiji (ovdje i 
Marku), a ne pojedincu, na kojega otpada dio. 

Marko uhvati tačke i pogura ih, a strica stisio nešto 
oko srca, pa poviče za njim: 

— Kuda ćeš takav jadan i nevoljan? 

— Na svoje! — prkosno mu odvrati sinovac ni ne osvr¬ 
nuvši se na nj. 

4. 

Dakako u pojatu, jer kud može drugdje... Gord Mar¬ 
ko gura tačke, ali korak mu je spor. Navikao na stojnu ku¬ 
ću, a i ide telićak, odnosno pljevaru, za što je pojata slu¬ 
žila, da pljeva ne zauzme drugi korisniji prostor. Ljeti je u 
njoj noćivala telad, da se ne miješa s ostalim govedima u 
njenu okolu. Teško mu je pa se snuždio, ali tvrda mu glava 
ne da, da se vrati. Danica naprotiv sretna presretna tapka 
uz njega pazeći na stvari, jer sirotinja sinja iskreno se 
raduje vlastitome domu. A i sama zgrada nije više ohabana 
i obataljena, kakvom ju je Marko upamtio, nego se iz dalje¬ 
ga pričinja kao ne baš mala pristojna kućica uz mlad orah, 
koji se već grana. Vidi se i đerma bunara za napajanje go¬ 
veda, a cio je okol ograđen visokim plotom s upletenim ša¬ 
rama kao košara za svečane zgode. Sve joj je lijepo, sve joj 
je drago, a kad zakorači u dovratak, iznenadiše je debeli du- 
vari, jer nije mislila, da je pojata zidana. 

— Pa i nije, drago moje, — reče joj muž, — ali sve to 
napraviše moje ruke, — ponosno joj se pohvali. 

Radin momak nije s drugim govedarima krćario i mu- 
dljario, 5 dok su goveda plandovala, nego mu je igra bila, da 
na svojemu sad popravi ovo, sad dotjera ono. Po brijegu 
se iznad nje našlo drveta za građu, po vrbama oko njegova 
podnožja pruta i šiblja, a on zna i plot plesti i drvo djelati. 
U pojati pljeve dosta, a naokolo žute zemlje do mile volje, 
pa mu nije trebalo štedjeti mazom, kad ga je nabacivao po 
brvnima i izvana i iznutra, pa su sada duvari debeli kao zi¬ 
dovi. Kad mu stričevi prigovoriše, što vrijeme ne upotre¬ 
bljava na korisnije, opravda se: 

— Telići ne će stradati od propuha, a i toplo će im 
biti za hladnih noći, — ne sluteći tada, da sam sebi uređuje 
dom. 

Sada mu je milo, pa je sretan kao i njegovo drago, s 
kojim se još par puta vratio po svoje. Domaće poče obuzi¬ 
mati stid, jer ipak je njihov, a stanovat će u pojati, kao da 

5 Dvije igre štapovima i drvenom kuglom. 

nije krštenik, nego marše. I bockala ih je nepravda, što mu 
je učiniše, ali se zbog njegove glave ne usudiše ustavljati 
ih bar na jelo. Ipak je dan Gospodnji, a poniješe samo ono, 
što im je sinoć ostalo od njihove diobene četvrti kruha. 

Bolo ih je, a i peklo, što će selo govoriti, pa pred ve¬ 
čer stade kod okola stric Polda punih kola žitka i smoka s 
kravom privezanom za šaraglje, iza koje je dotrčalo tele. 

— Evo, sinovče, tvoje zimine, — s visoka reče, kao da 
mu carsko blago daje, — a ovo je od tvog materinstva, — 
pokaže na kravu i tele. 

Marko tek sada dozna, da je i njegova majka imala 
svoj osebac 6 a računska glava na mah izračuna, da bi od 
njezine smrti moralo od njega biti pozamašno stado. Samo 
iz toga mogli su ga odijevati kao gazdinskog momka, a ne 
u istom što. I gospodske su mu svatove mogli prirediti, 
jer i kuća je trebala doprinijeti, pogotovu kad se koristila 
njegovim, dok još nije bio prirastao. Tolika ga nepravda 
zali gorčinom najgorčom, pa odbrusi stricu, s visoka kao i 
on njemu: 

— Hvala, striče, ali tuđega ne trebam! 

— Zar tako, sinovče? 

— Baš tako! — gordo izusti, odveže i odvede kravu. 

I u Polde glava od iste krvi, od koje i u sinovca, pa 
istovari uz plot vureće i ostalo, a Marko ne dopusti ni ženi 
da vidi, što je bio dovezao stric. Isto veče svinje vraćajući 
se s paše rastrgaše vreće, a psi noću razvukoše slaninu i 
ostali smok. U selu se o tom kao o čudu još dugo pričalo, 
a Poldi od žene godinama nema kraja prigovoru, jer vreće 
su bile njezine. 

5 . 

Nakon trećeg obroka suha krušca i vodice hladne smi¬ 
rilo se i njih dvoje od posla preko cijelog dana, a kad svako 
svoje dovrši molitve, ona će mu s prijekorom i sebi i nje¬ 
mu: 

— Nedjelja sveta, a nas dvoje ni jedno u crkvi... 

— Da nam tkogod ovo sirotinje ne raznese! — ispriča¬ 
va Marko i sebe i nju. 

— Ali jedno je moglo ... 

6 Zemlja ili stoka osobno vlasništvo pojedinog člana za¬ 
druge, od kojega se urod i priplod dijelio s njom na pola. 

U sebi joj daje -pravo, ali se tješi, da će im Bog opro¬ 
stiti za prvi puta, pa odlučuje: 

— Odsada svaki puta ti ili ja! 

— Obodvoje! — dopunjuje ga, pa obrazloži: — Kad 
smo danas mogli o kruhu i vodi, možemo i kasnije ... 

Žensko se boji života, kad nigdje ništa nemaju, pa se 
hoće obvezati Bogu. I on ga se pribojava, no muški mu reiz¬ 
bor ne da se obveže na ono, što bi moglo biti nemoguće, 
te reče: 

— A kad dođe?... — samo pomisli »malo«, jer priro¬ 
đeni im stid nije dopuštao, da o tome otvoreno govore, ali 
jedno je osjetilo, kad drugo misli o njemu. 

— To je što drugo, — ona će tiho kao od bojazni. 

— Tko da usta, dat će i kruha, — shvatio ju je muž, 
pa je hrabri otkrivajući joj, o čemu je u svom prkosu cijelo 
jutro razmišljao prevozeći stvari. Dok je poljskih poslova, 
stat će zorom pod lipu nasred sela među Bosance, koji se 
tako nude na rad. Na zimu će u šumu obarati drveće, jer 
se dobro plaća, a svaki dan po tri puta do »na vrh grla« 
masnih žganaca ili graha s kuhanom slaninom, pa će se i 
na jelu prištedjeti. Govori joj tiho kao grijehe na ispovijedi, 
a njen strah slabi i nestaje, pa mu se kao pod zaklon od 
nepogode mazno uvuče u pazuho glavom, kako je nekad i 
majci svojoj, kad bi svoju pilad sve najednom htjela zagrli¬ 
ti, jer od mlađih bijaše viša, a od starijih manja. On je i 
drugom obujmi, a oboje osjećaju, da su potpuno svoji, jed¬ 
no drugom najbliže, jer ljude ništa jače ne zbližuje, niti 
čvršće veže nego nedaća, nesreća i nevolja ljuta. Smiriše se 
oboje, a ona sve glasnije i pravilnije diše. On se ne miče, 
samo da je ne probudi, jer je neizmjerno sretan već zbog 
toga, što je čuje i osjeća i što je s njime i uz njega. 

Misli mu se u predsnu izmjenjuju kao lišće pred okom, 
kad ga jesenji vjetrić sa hvoja raznosi i jedna mu podrma 
srećom. Sramota mu je umiješati se među dripe 7 i lomiti se 
u šumi kao Kranjac, najzadnji čovjek Slavoncu, jer ipak je 
i od roda i iz kuće makar sada sirotinja puka... Stid ga je 
pred sobom, ali sramota je veća za one, koji ga na to pri- 
siliše, jer on ipak mora od nečega živjeti... Njihova sramo¬ 
ta odmazda je za sve nepravde, što mu ih počiniše, pa će 
mu se i dijete roditi u tom telićnjaku. 

7 Bosanci. 

Ali i Isukrst se dragi rodio u stajici, a bio je Bog! 
Nije li to čast i odlikovanje za koje bi Mu se trebao oduži¬ 
ti?... Da napravi »Betlem«, kako ga je jednog Božica izre- ; 
zao iz oslikanog papira i majstorski složio jedan njegov 
bratić, školarac u gradu? ... Ali ljepši... veći i od drveta ... 
za crkvu u sav jedan oltar? ... Stajicu može, ali kipove ne ... | 
Možda ipak, jer majstor je svakakav ... No misao je pre¬ 
smiona i zaustavi mu sve ostale. 


Probudi ga vlaga i od nje zagušljiv zrak. Pojata nema 
pomosta, a kroz brijeg se scjeđuje voda i probija kroz ne- * 
pokretnu zemlju, pa je i pljeva obtrula u donjemu sloju ... 
Kako će jadno njegovo dijete? prva mu je misao ... Vlage 
bi nestalo, kad bi se zračilo i dobro ložilo, ali za to treba 
suhih drva, a odakle mu ih? ... šiblje bi se svezano u sno¬ 
pove u prisoju pod krovom do zime i sušilo, a pun ga je 
brijeg. 

Polako se izvuče, da ženu ne probudi, pa će na prvi 
taj posao. Ali brijeg je općinski, nije njegov pa mu poštenje 
ne dopušta, da s njega štogod uzme, te ga samo promotri: 
okrugao je i položit, taman za vinograd ili još bolje za šlji- 
vik, samo da mu je bolja zemlja, jer na njemu jedino ši- 
prag i tu i tamo pokoja krpa slabe ledinice ... Ipak da mu 
ga je! 

Orah je njegov, ali šteta da mu grane siječe, a i rodne 
su. Na nekojim plodovima već i kora malo napukla. Rani 
je, a jedva da je to i znao, jer do sada su ga čobani prije 
reda otresli, zapravo oklatili: Nekoliko ih stepo, da se Da¬ 
nica obraduje, kad se probudi i nađe ih na stolici kraj kre¬ 
veta. Ali ona je bila već ustala, pa se iznenadi, kako su 
krupni, a ljuska im meka kao u jajeta i sva ispunjena je¬ 
zgrom, a ne na pola kao u domaćih krupnih oraha. 

Kožica im još gorka. Skidaju je i kaju se, što se ne 
sjetiše, da sinoć njima bar koliko osmoče kruh. Zabavljeni 
oni tim, a pred vratima najednom naricanje: 

»Ajme kćeri, sirotice moja! 

Ajme kćeri, što će s tobom biti!« 

— Ništa! ... Ne ajmeči, nego uđi, da vidiš, što nam 
možeš dati, a mi ćemo ti već vratiti kasnije, — strogo će Mar¬ 
ko na »veliku« Katu, Daničinu majku, kad otvori vrata, a 



iza nje i otac Dane. 'Došao pomoći zetu i dok mu je žena 
prigovarala djeci, što dopustiše, da svinje i psi unište toliku 
hranu, on je našao negdje u selu limen bubnjić, da im po¬ 
služi za štednjak i ognjište, dok si što bolje ne nabave. A 
kad su se već u kasno popodne rastajali, Marko preda tastu 
kravu, da se njome služi i koristi, dok joj ne podigne kakav 
takav krovac. Pred večer ipak ode u »općinsko« da iskrči 
koji grm, jer nužda zakon mijenja, a i korjenje će im po¬ 
služiti, da na njemu skuhaju ručak. 



RANA JESEN 

Naslikao Ivan Lacković 

7 . 

Danici ga nije trebalo, jer dok je muž kod gazda na 
poslu, ona se makar čim zadovolji, ako je koja žena ne po¬ 
zove. A zvale su je, jer Danica što opere, oprano je, a što 
umijesi, umiješeno je i još k tomu ne traži plaće u novcu, 


124 


125 







nego sve primi, što bi moglo biti za »malo«. Ni rakije ne 
pije, ako je ponude, nego zamoli »koju kap za lijek«. Za to 
se daje najbolje, a nijedna se žena neće da osramoti. I na 
Daničinoj se polici poredaše bočice i boce. I kad je Marko 
radio kod kojega, s kojim je pogodio samo za novac, ona iza¬ 
đe pred njega pred veće s bocom pod keceljom, pa ga ponudi: 

— Umoran si, okrijepit će te. 

I Marko pije, što nitko u selu, a dobra mu kapljica 
prodre do pod nokte na prstima ruku i nogu i zanese ga noću 
u zdrav i krepak san, da ga ni top iz njeg ne bi probudio. 

Zaputiše se tako složno ususret životu, a nedaća, nevo¬ 
lja pa čak i nesreća najjače veže ljude među sobom. On im 
se smiješi nadom i vedrinom, samo da je Danici ne muti 
jedno: u vojništvo će joj morati muž, a on o tome kao da 
ništa ne zna. Kad mu koji puta to spomene, on se samo al- 
čački nasmiješi i sigurno rekne: 

— Ne će drago svoje i... nikad ostaviti tvoj sokol, 
ptica oštra kljuna i crnoga perja, — jezik mu je oštar, a 
kosa crna. 

Pa i ljudima je krivo, što će izgubiti poslenika, koji 
hoće i može i povući i poteći, pa ga upućuju, da bi kao sa¬ 
mac mogao biti oslobođen. I stric ga Polda jednom potra¬ 
ži na nečijem poslu i pohvali se, da je s bilježnikom sve u- 
glavio, da mu sastavi molbu, te ga savjetuje, da ode do nje¬ 
ga i sam ga još zamoli. 

Nikog ne molim osim Boga i kuma, koji će mi sina dr¬ 
žati na krštenju, — odvrati mu. 

— Svoja glava! — uzdahnu stric, jer snaha, tko je, 
da je, njegova je, pa će mu na vrat pasti, kad s djetetom 
ostane sama. 

8 

Dobio poziv na stavnju, a on kao da nije ništa, dok 
Danica i u strahu je i žao joj ga je, pa krišom i suzu pro¬ 
lije. Krenuli momci s cikom i vikom na vlak, zagrljeni kao 
braća i u pjesmi, pa i on s njima najviši od sviju. Pjeva i iju- 
juče, da nadglasa revolvere bogatih sinova. Kad najednom 
zajaukne i sruši se kao podsječeno deblo. Svi se uplašiše, 
da ga je zgodilo tane, ali na njemu ni traga ni od kakve ra¬ 
ne na njemu, samo kad ga pitaju jedno on odgovara dvade¬ 
set i peto ... Poludio ili oglušio, zaključuju jarani, pa im 
žao, jer šteta je njegove mladosti. 


Kad se pred komisijom dogola skinuše, a u Marka gr¬ 
bave noge, pa mu se na njima prekrasno muško tijelo tre- 
s ka kao na ogromnoj žgoljavoj gužvi... Što sve ne kriju 
Široke seljačke gaće, vjeruju momci, a i bilježnik. 

Poče stavnja, pa sve po redu ide, a kad njega prozva- 
še, njega baš briga. Govore mu, viču, da se stavi pred ko¬ 
misiju, gurkaju i guraju, a on samo zvjera. Je li lud ili je 
zaista oglušio, pitaju se međusobno i koji ga poznaju i ne 
poznaju. Konačno ga morade bilježnik predvesti pred dok¬ 
tore i oficire, a onaj najglavniji od njih već iz daleka viče: 

— Simulant! ... Simulant.. . 8 

Opipaju mu doktori noge, tuckaju i jače udaraju po 
njima, pa i štipaju, a on kako stade, tako i ostade. Po nalo¬ 
gu najglavnijega pokušaše mu ih dva jaka vojnika ispraviti, 
ali takvom deliji tko da i za vlas pomakne bilo nogu, bilo 
ma jedan jedini zglob: jedna i druga noga svaka za se kao 
jedna kost. Doktori sliježu ramenima, još nije bilo rentgena, 
da se i ispod kože može vidjeti, a najglavniji ipak odredi: 

— Ulaner! 

Saopće Marku, da je određen u konjicu, no njemu ili 
kamenu. Govore mu, govore i viču, a on na svojim šebla- 
vim 9 10 ) nogama samo blesa. 

— Gluh je! — vikne netko. 

Doktor stane na stolicu, da takvom velnogi može svo¬ 
jom spravom zagledati i u jedno i u drugo uho. Sve u naj¬ 
boljem redu, a on ne čuje pa ne čuje, koliko god mu vikali 
i kričali. 

— Nerven ... Nerven .. . ,0 — zaključuju doktori, ali 
onaj glavni ne vjeruje, pa ih poučava, što da mu kažu, da 
ga iskušaju, ali Marko kao gluhom »laku noć«. Konačno se 
i glavni smiluje, jer ako i šeblavi može u ulane, gluhi ipak 

ne. 

Vrate se momci u svoje selo uvjereni, da su doveli glu¬ 
haka, a glas stiže do Danice prije njena muža. Zakukala kao 
kukavica u rano proljeće, pa ga dočeka s dva potoka suza, 
a kad ostaše njih dvoje bez ikakvog svjedoka, drago joj 

reče: 


8 Pretvarant — kako su govorili vojnici. 

9 Svinutim. 

10 Živci. 

— Za sve, samo za te nijesam, ali kada smo ti i ja 

sami! 

9 . 

Izvan svog krova »gluhovao« je Marko, a gluhi čuje, 
što drugi ne bi htjeli, pa je na poslu otkrivao, kakvi su lju¬ 
di i kojemu da ide. Nastavio je tako i u šumi, u kojoj se 
zaposlio, čim stišaše jesenski poljski radovi. Po tjedan dana 
njih dvoje se ne bi vidjelo, a subotom već u mrklu noć izla¬ 
zi Danica daleko pred njega s dobrom kapljicom, jer u šu¬ 
mi jela mu zadovolj, a nje nema. On svoje drago svaki puta 
nečim iznenadi: veprinom za kapom ili kakvim jesenjskim 
cvijetom, punom torbom kestena za jelo ili žirom za kavu, 
jer za pravu nemaju novaca. I ona je njega jednom silno 
iznenadila: na poslu od nekog dobila prekobrojno prase, 
pa ga hrani na bočicu kao malo dijete. Uvijek gladno, a 
kako raste, sve gladnije, pa zategne »izeeee ... izeeee ...«, 
derući se. »Ta mađarski zna«, šali se Marko i nazvaše krma- 
čicu Mađarica. Kako jede, tako i napreduje, pa se njih dvo¬ 
je raduje, što će za Božić imati finu pečenicu. 

No neisporedivo se više vesele onom, što bi ih trebalo 
obradovati nekako u božične dane, ali dvoje mladih neiskus¬ 
nih, pa se prevariše. Prevarila se i iskusna Kate računajući 
od dana, kad kod kćeri posljednji put bijaše, ali dijete nije 
nimalo okasnilo pa se i mati sjeti da joj račun ne mora biti 
tačan, te jedne nedjelje saopći djeci, da bi moglo biti dru¬ 
goga tjedna. 

Za Marka nema više nigdje posla, pa ni u šumi, ma¬ 
kar ga više i ne primili, no oko kuće za nj ipak i odviše 
posla. Treba prekopati jedan dio okola, na kojemu su go¬ 
veda najviše torila, pa će biti najbolje za bašču. Iako je 
prošao sv. Luka, nije još kasno za bijeli luk, a može se i 
crvenog nešto zasaditi, i salata posijati, jer ako ne promrzne 
rano će prispjeti. Šljive su mu ipak najvažnije da nekada 
ima i vlastitu kap. Izabire kod ljudi po selu sadnice, ali od 
izbojaka, jer je čuo, da one najprije dođu do roda i zasađu- 
je ih uz ogradu, da okol kao vijencem okiti. 

A kad punica jedno predveče dovede iz sela vještu že¬ 
nu ne trebaše mu ništa reći, već sjede na zahlenicu 11 ženine 
postelje i ništa više nije za nj postojalo na svijetu. I kako 
mu Danica stišće mišiće zna, koliko su joj strašni i teški 

11 Rub postelje. 

bolovi, pa bi ih sve-na sebe htio preuzeti. Ali to nije mo¬ 
guće, pa je hrabri riječju slatkom kao da se pošaluje njome: 

— Junački, drago moje! ... Upni se, ženo! ... Još ... 

A kad dijete zaplaka, vrisnuo bi i do tavana skočio od 
sreće i veselja, ali pred punicom, a još više pred tuđom 
ženom mora biti i ostati gluh. Teško mu se bilo suzdržati, 
ali suzdrža se, a još teže sutra namoliti jedinoga Adama u 
selu, da mu sirotinji bude kumom na krštenju, ali namoli 
ga, pa mu sin bijaše tek podrug dana poganin. Ime je dobio 
po kumu, kako je i red, a baš to mu je i Marko odredio. 
Jer sinom poče, a htio ih je imati koliko i prvi otac. K tome 
i rođeni mu se otac tako zvao, a i svetac mu donosi to ime, 
jer Badnjak nije odviše daleko. 



ORANJE 


Naslikao Ivan Lacković 


10 . 

U šumi malo da ne osta bez šešira od mnogog udara¬ 
nja snažnih ruku njime o zemlju 12 a »zlobnici« se ne usudiše 
ni pokazati za svaki slučaj spremljenu perušku. Znao ih je 
dobro ponosni otac, ali i njih je obilato podvorio finom 
šljivom, no ipak ne onom, koju je za njega spremala i čuva¬ 
la njegova prva i jedina, a sada još i majka sina mu. 

12 U Posavini čestitaju ocu, da mu strgnu s glave šešir i 
udare njime o zemlju, ako je sin, a ako je kći, daruju ga gu¬ 
šćim perom, jer ono se propane gusaku kroz kljun da ne može 
tući guščiće. 

S Adamom je imala na dvorbi dvoje djece, jer Madža- 
rica je mazna i nametljiva, a teka i želuca poput njena si- 
na. Dok on »dućka«, a imao i iz čega. ona srče, mljaska i 
pohlepno guta iz pune kopanjice, da prepuna ne može sko¬ 
čiti Danici u krilo, kad je isprazni, nego se zavuče pod bub¬ 
njić, pa zahrče kao njen Marko, kad ga trudna i premorena 
nadvlada zdrav i tvrd okrepan san. 

Po malom, a još više po njoj učini im se, da im vrije¬ 
me nekako brže odmiče, jer do Božića od nje pečenica za 
njih dvoje previše. Kako je vrijeme bez smrzavanja, pa pe- 
čenka ne bi mogla stajati i do Nove godine, a i Danici je žao, 
da je zakolju, produžiše joj život, da im bude za smok. 1 
Kate ih savjetuje: 

— Kad se u selu kolje, nek se i ispred tvoje avlije 
čuje makar samo mačka. Glavno, da se dere! 

Ali vrijeme kao da je pojurilo. Ni Velika Gospojina ni¬ 
je, a Adam bi se htio osoviti na bucmaste nožice. Do Male, 
kad se pojišci 13 zatvaraju, Madžarica već gotovo krmačica: 
duga, žuta sa smeđim šarama, a Danica opet osjeti... Dru¬ 
gi puta otac! Kako je to divno! Marko se ne usudi ni po¬ 
misliti na čast, koja mu se ponovno daje, jer i Bog je otac! 
I kako se On za sve nas brine i unaprijed gleda, tako i on 
mora za se i svoje, da ostane dostojan te časti, pa odluči 
krmačicu za pripašu, 14 jer smok će i on i žena mu zaraditi. 

Ali vrijeme je sada zaista pojurilo, pa Marko kao da 
je za čas »dogluhovao« do svoje treće stavnje, a »Likota« 
Dane već trčara i s Adamom se tuče. Kad im otac konačno 
posta siguran, da ga više neće zvati u vojništvo, najednom 
»odgluši i noge mu se isprave«. Kore ga ljudi, što napravi 
glupost, pa će morati plaćati vojnicu, koja nije baš mala. 

— Da je i triput veća! — hvalisavo se isprsi Marko. — 
Otac je dočekao dva svoja sina, a žena mu ni dana ne osta 
udovicom uz njega živa! 

Mogao se tako hvaliti, jer u njega je već i novca, što 
ljudi ni ne slute. Od prvih nadnica i dalje, što ih je donio 
iz šume, nije se tih par godina uopće diralo, jer »to je ze¬ 
mlja«, kako reče ženi, pa se i nakupilo nešto ... I treći do¬ 
lazi! Pa se otac stade okretati, gdje da kupi zemlje. Birao 


13 Hranjenici. 

14 Rasplod. 


je suho i pjeskovito na brijegu ili vlažno i pod šašem. Stric 
era sokoli, pa ga poučava, gdje u hataru ima dobre zemlje za 
prodaju, ali on ga prekine: 

— To je za bogate ... Sirotinja uzima, što nitko neće, 
a zemlje nema ni dobre ni loše, nego kako se obradi. 

»Lud čovjek« pomisli stric, ali ne reče, da ga ne uvri¬ 
jedi. Drugi su ga naprotiv izričito pitali, tko je veća budala, 
on ili žena mu, pogotovu kad se već i za četvrto znalo. Maj¬ 
ke i žene u selu ogorčeno su govorile: »Pocrkat će to od 
glada, glada i jada«. Ali po selu umiru gazdinski jedinci 
i jedinke, a što od Danice otpade, živi i starija njena djeca 
među seoskom, svako nabijeno, natučeno i podobno za život. 

A kad i peto »zadrečalo u pojati«, kako se posprdljivo 
selo rugalo, ne mogaše Polda podnijeti »sramote«, pa traži 
sinovca od gazde do gazde, dok ga kod jednog ne nađe. 
Onda mu na samo blago poučijivo očinski reče: 

— Previše je, sinovče... Treba to hraniti, othraniti i 
na noge staviti. 

— Hvala, striče! — blago mu odgovori i sinovski po- 
učljivo doda: — ali svoju brigu brini, da već jednom strini 
nabaviš vreće! 

11 . 

Pokaje se, kad vidje, kako stric odmiče gegavo i po¬ 
lako, pa htjede potrčati za njim, da se ispriča, ali prkos mu 
ne da. Kući mu pogotovu neće da ide, jer ga iz nje tako 
reći upoprijeko istjeraše, a čuje, da Poldo poboljeva. Bori 
se, da ipak ode pogledati bolesnoga strica, no bolesnik kao 
da nije mogao izdržati: vidje ga Marko, kako polako obilazi 
oko njegovoga hvatajući se za plot od kolca, a bolno mu 
lice svjetlost obasjava. Od torila jedre šljive prvi puta cvi¬ 
jetom za plod procvjetaše, pa okol bjelinom ovjenčan, kao 
glava u djevojke, kad je na vjenčanju, u cvijetu zuje pčele 
tiho, kao kad momak pjevulji svojoj pod prozorom, da ga 
nitko drugi ne čuje. 

Brže naloži Danici, da nešto nareže, a on potraži naj¬ 
bolju, da se stric okrijepi kad ga podvore. Ali kad izađe po 
njega on se već tromo vuče prema selu zastajkujući i ogleda¬ 
jući se. Oprašta se sa svijetom, dok nekako još može. Zna 
Marko i steška mu se, a još jače, kad za koji dan poruči po 
njega. Stid ga je i sram, što je bio onakva jezika prema 
stricu, no ipak pođe iskreno se kajući. 

Stari šljivik iza kuće gotovo izdao, ali oko nje i u njoj 
sve stojno, sknađeno i uređeno, samo prazno, jer njih još 
četvero ne mogu da ispune sve to dobro. Snajka je, kako 
se pristoji, izašla pred djevera sa svojim jedinim, a oboje 
je kao dvije sjenke ili slamke, koje prvi vjetrić može odni¬ 
jeti. Jer ona, kad joj jedno umre, drugo rodi, a sve ostale 
utroši, pa joj je ovo kao iznesak. 15 

Kod strica je volovodnica: jedan od postelje odstupi, 
drugi pristupi, pa: »I ti nam evo otilažiš, Brate«, ili »N e 
zamjeri štogod« ... »Pozdravi mog Jozu« ... »Mog oca i maj¬ 
ku« ... Poldo se zahvaljuje, moli za oprošten je, svakom obe¬ 
ća, tiho i jedva čujno, ali mirno i bez ikakva uzbuđenja, 
jer pravom je Šokcu umrijeti kao prijeći iz sobe u sobu. 
Kad spazi Marka, živnu, a ljudi se povukoše, jer nije u redu 
čuti, što svoji govore. 

— Hvala, sinovče, što si došao,... i oprosti! ... 

— Oprosti ti meni! — reče Marko i pokajnički zagrca. 

— Ništa ti nemam oprostiti... štogod mi reče, pravo 
si rekao. — I kao u stranu se zanese. — Lijepo su ti ucva- 
le! ... I rekao sam, da ti odnesu... da i ti imaš nešto sa 
svoga temelja ... 

Marka doma dočeka dudovo poluče, 16 što mu ga je do¬ 
nio bratić i odmah otišao, da ne prođe s njime kao ono 
davno otac sa smokom i žitkom. Staro je kojih sto pedeset 
godina, kako se još onda u kući govorilo, a u njemu svaka ra¬ 
kija za tri mjeseca ostari, samo se mora nalijevati najbo¬ 
ljom, da se ne pokvari. Na jesen će mu trebati, pa bi mu 
se iskreno obradovao, da ne vidje žalosti kod strica, jer mu 
se ognjište gasi. Misao ga još jednom potrese, pa se prkos¬ 
no zaprijeti selu: »Iz pojate će ih zadrečati barem još dva¬ 
deset!« 

12 . 

Ali ne rugaju mu se više u selu, niti njegovu brigu 
brinu, nego se pitaju: »Kako samo može? ... Kako može?«... 
Vide, najstariji mu polaze u školu, a obučeni, da svagdje 
pristaju. Ima svoj plug, svoja kola i sve ostalo, što mu za 
seljački rad treba, pa nikoga više ne moli. Ima i stoke, dva 
konja, kravu, a iprasadi, — iz nje se i može. Mađarica se 

15 Posljednje dijete. Inače posljednje jaje, što ga kokoš 
snese, obično sitno i bez beljanjka. 

14 Bure od pola akova (nekih 25—30 litara sadržine). 


132 


dva puta godišnje praši, a uz nju još dvije tri krmačice od 
n je toliko, koliko se može čuvati bez pastira, imati za smok, 
a ostalo prodati, jer stoka je obično jedini novac seljaku. 

Ipak Mađarica mu je glavna. Velika je gotovo kao tele*. 
Bit će od nje mesetine puste kad se prihrani. Već je to dav¬ 
no trebalo učiniti, ali dobra je prasilica, pa Marko odgađa 
dok mu jednog ljeta ne ugine. 

Treba je oguliti, da bar koža ne propadne, a velika je 
kao od krave ili od kobile. Danica plače, dok mužu s djecom 
pomaže u tom tužnom poslu, pa i on suze zatreptava. I da 
mu ne poteku niz obraze, glasno misli: — Stari su nekad 
prinosili Bogu žrtve... Mi toga ne činimo, pa je od nas 
Sam uzeo svoje! 

Tu je mudrost našao u knjigama jer odkako mu sino¬ 
vi pođoše u školu, i on je počeo opet »progledavati«. Danica 
ih podučava, jer iz ličke glave nije ishlapilo, što se u nju 
sleglo u školi, a Marko k njima u društvo, kad ima vremena, 
dok konačno sasvim ne progleda. Odtada mu posta knjiga 
što drugima duhan ili pijancu piće, pa pročita svaku, koju 
učitelj posudi djeci. 

A u njima mudrosti i znanja, kakvog nema ni najmu¬ 
driji čovjek u selu. I na posao ih nosi, pa dok drugi spa¬ 
vaju, on ma nešto pročita, prije nego dremne. O tom pro¬ 
suđuje i razmišlja, te s drugima govori, pa se pomalo i nje¬ 
gova riječ čula među ljudima. Ali trebalo je vremena, dok 
ljudi uvidješe, da njegova djeca nit su gola nit su gladna, 
a dolaze svake dvije tri godine po jedno. I njegovi pjeskoviti 
i podvodni komadići razbacani širom čitavog seoskog ha- 
tara rode, a od pojate dograđivanjem i nadograđivanjem, 
stavio kuću, u kojoj se on i njegovi ni jesu morali stiskati 
kao ovce u toru. 

»Kako samo može?« — konačno se i čitavo selo pita, 
a ne uviđa, da je to volja i znanje, što ga steče i od starih, 
a još više iz knjiga. Podvodno odvodima isušuje, kako su i 
oni, ali sigurnije i bolje, a i mrtav pijesak oživi iz živoga tj. 
gnojem pa makar i slabim svinjskim, ako se obradi, kako 
one propisuju. 

13. 

Do čopora svinja nije baš teško doći, kad imaš, tko će 
se njima baviti, kako one zahtijevaju. Kad mu prvi sinovi do¬ 
rastaše do pastira, Marko ostavi preko zime pet, šest krmača 

i pod drugu proda od njih 30 do 40 prasadi, već kako koje 
godine, a kao ono od šume, tako se i ovaj novac spremao 
za zemlju. Sve više je po selu ima, jer gazdinske kuće izu¬ 
miru, ali Marku palo oko na brijeg iznad pojatišta već prvih 
dana, kad je amo doselio. Kroz godine ga mjerio i odmje¬ 
ravao. Tako bi mu nešto za njegove sinove trebalo, ali iako 
zemlja na njemu slabo vrijedi, komad je prevelik za njego¬ 
ve novce, no ipak jednom ode u općinu. 

Odbornici mu se u lice nasmijaše, što to hoće kupiti, 
a i čime. Ali na sjednici stvar ozbiljno raspraviše i zaklju- 
čiše, da mu ga prodadu, jer općini tako i tako ništa ne nosi. 
Odrediše malu cijenu da se »sirotinja pomogne«, a i to da 
s porezom na dug rok otplaćuje. Sada se Marko zemljom, 
ma i sa slabom, ubrojio među prve u selu, a novcem za svi¬ 
nje mogao je napraviti pravu kuću. 

Ljude je ipak zanimalo, što će s tolikom i takvom ze¬ 
mljom, on je već odavno znao. Za kućišta je dobra, a voćku 
zasadi u duboko i prostrano ali zađubreno, da se dobro uko¬ 
rijeni pa će jak korijen u dubini zemlje već naći što mu 
treba kao drvo u šumi. Kad šljive prvi puta procvaše, ipak 
ga neki upitao: 

— Ipak, ipak kako si mogao? 

— Djeca! — uvjereno odgovori. — Da sam imao jedno 
ili dvoje, sirotinje se sigurno ne bih otresao. Ovako sam 
morao misliti i raditi. Sa svojim sam sinovima postao pi¬ 
smen, kako rastu, sve mi veća pomoć od njih, a gdje se 
složi mnogo ruku, može se nešto i napraviti. 

»Ima pravo! ... Pravo ima!« — poplavile te riječi selo, 
a ljudi mu zavide na svemu, najviše na ženi. Nakon svakog 
djeteta Danica sve ljepša i jača, a njihove nerotkinje ginu i 
venu, — Bog je odredio ženi da rađa i to njena narav traži. 

»Dvoje pametna svijeta«, — uvidjelo selo, a pojedini 
sve češće dolaze do Marka u svojim stvarima pitaju za sa¬ 
vjet i nikada nikojem ne bijaše krivo. »Zbilja je pametan i 
čovjek na svom mjestu«, priznaju mu svi, pa kad je umro 
dugogodišnji načelnik, predlože Marka da njega izaberu. 

— Nijesam ja zato, — odbijao ih je. 

— Kad si se znao izvući iz siromaštva, steći imutak i 
svojim upravljati, znat ćeš i općinom. 

— Nit sam gospodin, nit s gospodom znam! — konačno 
ih sasvim odbije. 

— Onda nam sćfvjetuj, koga da uzmemo. 

— Franju Josipa. 

— On je car. 

— A ja sam kralj. U mom kraljevstvu nema bune, ra¬ 
tova, ni prigovora, a vojska mi raste, pa zašto da se snizim 
na općinskog načelnika?! 

I vojska mu narasla na šesnaest sinova. 

14. 

A Danica se stužila kad je konačno bila sigurna da ih 
više ne može imati, a baka joj imala dvadeset i troje. 

— Starim! ... Starim, sokole moj, — tuži se mužu. 

— Vrag stari! ... Mi moramo još dugo mladovati, dra¬ 
go moje, dok ih sve ne skućimo i okućimo. 

Svakom je zgodom znao svakom reći pravu riječ, pa i 
svojim sinovima. Svaki se od njih nakon vojništva u pravo 
vrijeme oženio. Svakom je otac na brijegu na pravom mje¬ 
stu potkućnicu odmjerio, sagradio pristojnu kućicu, da se 
može nadograđivati, uz svaku posadio orah i još svakom re¬ 
kao: 

— Tvoje je to i tvoje žene, pa radite i stječite kao vaš 
otac i majka... A ne smetnite s uma nikad, da ima jedan 
Bog i da je samo jedno poštenje ... Jedno drugom da ste 
svetinja, ali ima dana i s oblacima, no nikad noć ne preno¬ 
ćite, da se ne poravnate ... 

Sinovi se osamostaljivahu, kako vidješe od oca znaju¬ 
ći, da od njega nemaju ništa više tražiti. Ali to je samo re¬ 
čeno, jer kad otac vidi da koji za što treba, uvijek mu pot- 
kući, da drugi ne znaju. Stoke još ima, šljive mu rode, a 
od njih se i sviježih i suhih kao i od rakije može ponešto 
dobiti. Roditelji nijesu nikad tako siromašni, ni djeca toliko 
bogata, da nijedno od njih nikad ne bi nešta trebalo od oca 
i majke. 

Petnaest je domova na brijegu cvalo i napredovalo sva¬ 
ki za se, nijesu braća daleko jedan od drugog, ali su se ipak 
razišla. Ipak je jedan dan u godini, kad se opet svi skupa 
nađu: drugi dan Božića, jer na prvi se nikamo ne ide iz vla¬ 
stite kuće. 

Po izričitoj očevoj želji došli bi samo sinovi bez žena 
i djece i poredali se njih šesnaest oko stola kao dvanaest 
apostola na zadnjoj večeri. Marko bi sjeo u pročelje, a u 

začelju Danica, pa jednako uživali. Iako ih nije svaki baš 
prodičio, nijedan ih nije osramotio, a oboje bi se sjetilo 
one zebnje, čežnje s kojom su Adama očekivali, i neiskaza- 
ne sreće, kad ga dočekaše. Jednako im se takva šesnaest 
puta ponovila, pa im život bijaše neprestano obnavljanje 
sreće i neizrecivog veselja, od kojega su kao sniježne pahu¬ 
ljice od proljetnog sunca iščezavale sve skrbi, nevolje i pat¬ 
nje, što su s djecom imali. I u preobilju svoje sreće sažalno 
je Marko pomišljao na one neke u selu, koje je se odre- 
koše. Danica se sablažnjena pitala za žene: »Gdje im je du¬ 
ša?... Kakvo im je srce, da su podnijeti mogle? Jer njoj je 
od sinova svaki jednak i drag, a majčino srce pojmiti ne 
može, da mu i jednoga od njih ne bi bilo. Sinovi su pucali 
od silnog ponosa na svoje roditelje, što su polučili, što nitko 
u selu, i iz duboke im zahvalnosti ljubili ruke, a majci i lice 
i oči i čelo i sve kličući joj radosno i sretno: »Hvala ti što 
si nas toliko porodila!« Jer svaki je volio život, a ona ga 
nikome od njih nije uskratila. Suze radosnice bi je oblile, 
a Marko je s njome iskreno sretan dijelio njezino ganuće. 

I veselje bi potrajalo duboko u noć, a kadgod su se 
rastajali, uvijek im je prerano bilo, no sa sobom su ponijeli 
duboko zasađeno u srcu, što bi im otac kao uz put govorio: 

— Nikad ne propustite ovaj dan, pa se okupljajte i 
kad nas ne bude ... Budite kao jedan: što jedan ima, neka je 
to sviju, a briga jednog i nevolja neka je svakog od vas... 
Ne stidite se zamoliti jedan drugog, a brat bratu neka uvijek 
priskoči u pomoć, da nitko ne dozna za vaše brige i neda¬ 
će ... Boga ne zaboravite, da vas ne bude stid obratiti se k 
njemu, kad vas nevolja spopadne. On i danas čudesa stvara, 
jer svako zrno istrune u zemlji, a ipak iznikne... Od jedno¬ 
ga može biti i trideset, ali od jedne vreće nikad ni polo¬ 
vica ... Ipak urodi, koliko nam treba: nekad više nekad 
manje, a koji put malo, da se čovjek u izobilju ne uzo- 
bijesti...« 

Tako je govorio »budala« Marko, kojega su htjeli iza¬ 
brati i za načelnika — tj. za prvoga čovjeka u selu. 

15. 

I za roditelje su prebrzo otišli... Ali i život im je brzo 
protekao. 

— Kao jučer, drago moje! 


DA BI NAM POLJE RODILO BOLJE 
Hrvatski narodni običaj, da Gospa blagoslovi rodna polja 

Naslikao Maksimiljan Vanka 



m 

— Kao jučer, scikole moj, da se sastasmo! ... 

— Još Stanko! 

— Već jest, samo da vojsku odsluži! — najmlađi im je 
onog Božica bio još jedina briga. 

Odabranu svoju ima i ona ga vjerno čeka, a otac im ne 
određuje kućište, niti kuću gradi, jer braća mu ne daju, jer 
»netko mora i na temelju ostati«, — govore. 

A kad svoju dovede, otac im reče: 

— Najviše ste dobili, od viška nadopunite po pravdi 
i poštenju onima koji manje dobiše, da od majke i od mene 
svima bude jednako. 

— Ne! — odupriješe sve svi ostali sinovi. — Najmlađi 
je, pa neka od početka s nama ostalima ide. 

Marko i Stanko shvatiše, da žele, da on dohrani stare 
roditelje, a toga se otac boji. Snaha i svekrva najbolje mo¬ 
gu biti, da bi se volile i slagale kao majka i kći naj rođeni ja, 

ali novo i staro rijetko se kada slaže. Ali kao da se prevari, 
jer svekrva i snaha od prvoga dana se natječu, koja će koju 
preteći, a snaha sve izmišlja, čime će svekrvu zadovoljiti, 
čime podvoriti i što joj lijepo učiniti. Marku drago, pa česti¬ 
ta sinu: 

— Izbirljiv si bio, pa si izbirao, ali i izabrao! 

Sve to stoji, ali Danica drugačije osjeća. Snaha poma¬ 
lo uvodi nov red, a kada je svekrva hoće podučiti, odgovara 
joj: »Tako moja mama« ili »tako ova ili ona u selu«. Ako 
opet nešto napravi po svome, kada nema snahe, ona joj slat¬ 
ko i najljubezljivije kaže: »Kako si mogla, mama?« 

Danica vidi da joj ta »mekokljunka,« — kako bi za dru¬ 
gu rekla — hoće pamet da soli, ali joj ništa ne veli niti ne 
govori, a još manje Marku, sinu nikako. Njemu bi bilo naj¬ 
gore, jedno mu je mati, a drugo žena, oboje voli jednako, 
iako svaku na svoj način. Šuti, a u njoj se kupi, no tješi se, 
da će sve proći kad unuče dođe. 

Nazvaše ga Marko, da djedovo ime ostane u rodu, ali 
Danica se uplaši toga imena. »Već ga tjeraju« — pomisli na 
muža, a i župnik im je na krstu prigovorio: 

— Pa živ vam je još otac! 

Ali baka se ipak obradovala unučetu. Njegovat će ga 
i tetošiti, kako samo to baka zna, koja je svojih šesnaestero 
na noge postavila. Neće mu biti kao njenom Adamu. Povije 
ga, metne u koritance i gurne pod krevet i spusti ponjavu 
do poda, da u hladovini i tišini spava ili plače, dok se s tu¬ 
đeg posla vrati. 

Ali i tu je snaha svoje provodila, jer nije dala da se 
dijete povija, čak ni da mu se ručice poviju, a baka se boji, 
u krivo će mu izrasti noge, izgrebat će si lice ili čak, — ne 
daj Bože! — noktićima izraniti oči. Danica sve više uviđa, 
da joj nema mjesta uz snahu, pa moli Boga da je nekud 
sklone, ali tiho i mirno, da ne bude zla i po selu pogovora. 

16 . 

I on Predobri uslišao je njene usrdne molitve. Na prsi¬ 
ma joj se pojavila kvržica, koja je počela cvasti kao čirić, 
kad se prokine i procvala do ogromne rane 17 , kakve do tada 


17 Rak, koji je u ono vrijeme bio rijedak na selu. 

nitko ne vidje u selu*. Bacilo je u postelju, a ona stala trpjeti 
strašne bolove po čitavom tijelu. Dvori je Stankova kao 
majku rođenu i dan i noć je uz nju. Jetrve bi zamijenile, 
ali ona ih odbija: 

— Valjda je zaslužila, kad mi je ovakvog muža odgo- 
jila! 

— I nama je, ne samo tebi! 

Vidi Marko, da će snaha s nogu spasti i na sebe mladu 
navući bolest, pa odredi da se izmjenjuju, nijednoj neće biti 
previše, šesnaest ih je! On sam ženu ne ostavlja. Izmjenju¬ 
ju se snahe i natječu se, koja će svekrvu što bolje podvoriti. 
Možda kojoj i nije baš pravo, ali jedna se drugoj ne da, a 
Danica neizrecivo pati, vidi se na njoj, ali ni »joj« ne reče. 
Jedino joj usta šapuću: »Hvala ti, lsukrste, ti si više patio!« 

Mjesece je to trajalo i rana stala zaudarati, da se čak i 
na ulicu osječa. Pohodnice žene savjetuju domaće, da je od¬ 
bace u bolnicu ili bar prenesu u kućar, ali Stankova se naj¬ 
odlučnije odupre: 

— Ne! ... Ako je kome teško, meni nije ... 

Razgovarale su vani, ali bolesničino uho je čulo, pa u 
sebi blagoslivlje snahu i od Boga joj svaku sreću moli. 

Potrajalo je oko šest mjeseci, kada kao da joj laknu. I 
jedne večeri, kad se bila smirila, Marko pošalje snahu, da 
se odmori, jer joj treba rano poraniti. Pred pola noći otvori 
bolesnica širom oči i na po glasno drago izgovori: 

— Sokole moj! 

Marko vidi, zadnji su joj čaši, ali ludo mu srce ne vje¬ 
ruje. Ipak uklopi joj u hladnu ruku svijeću i počne pozdrav 
Gospi. Ona za njim, ali se zanaša, dok joj se oči široko ne 
otvoriše, kao da je nešto divno ugledala. Zatim par puta 
uzdahnu kao nakon teška i umorna rada i utihnu. Marku 
se otkinu pola njega sama, ta proživješe preko četrdeset go¬ 
dinica u dobru i zlu, u žalosti i veselju! Smirila se gore, 
vjeruje Marko, jer tri puta joj u bolesti dolazio župnik. 

Na sprovod joj nagnalo naroda, valjda sve, što se na 
selu moglo micati, a dok je trajalo opijelo, oko lijesa joj 
šesnaest sinova, šesnaest snaha i još koliko unučadi. Gleda 
to narod i došaptava se: »Toliko ih porodila, raj je zara¬ 
dila ... Toliko prepatila, čistilište obradila!« 

Kad nakon smrdbine svoji sami ostaše, Marko će im: 

— Ne plačite, djeco, da se gore i ona ne ražalosti... 
Na pravo je svoje mjesto došla i svima nam je pomoć veća, 
nego dok je bila među nama. 

A prije nego će se razići, Adam kao najstariji upita oca: 

— Kojemu ćeš od nas ti? . , 

— Svima! 

17 . 

I bivao je sad kod jednog sad kod drugog po tjedan-dva 
»u gostima«, kako reče, da nikome ne dosadi. A kad se malo 
staložio, htjede da im radi i pomogne, svakom, kod koga je. 
Ne daju mu govoreći: 

— Dosta si se za nas naradio. 

Istina je, ali možda bi im samo smetao, jer obilazeći 
ih vidi, da drugačije rade nego nekad on: žito kose, a ne 
žanju, strojevima se služe, za kakve nije znao, a i novine 
uvode. Po oranju siju nekakve tarane: bijelu, žutu i jednu 
kao sol. Kažu mu, da je to umjetni gnoj. Marko kima gla¬ 
vom. Ne vjeruje, da mrtvo zrnje može zemlji dati života. 
Ali morade vjerovati, kad se osvjedočio, da njihova jutra 
daju više, nego bi se on usudio pomisliti. Adam ga pouči: 

— Od pjeskulje i blata stvarao si plodnu zemlju. Mi je 
moramo prisiliti, da nam mnogo daje, jer nje je sve manje, 
a naroda sve više. 

Da psuje, opsovao bi mu nešto krupno, jer »deran« 
ima pravo, pa se više ne upliće u njihovo. Ali radni čovjek 
ne može biti bez posla, pa ga traži, jer bez njega nigdje pra¬ 
vog mjesta ne nalazi. Po šumi lunja, pa odabire stare keste¬ 
nove panjeve. A kad kojeg nađe, svaki će sin ostaviti naj¬ 
preči posao, da ga izvadi i odveze u njegovu »radionicu« uz 
Stankovu kuću i drago mu se podsmjehuje on i ostali kao 
djetetu, koje se važno igra. I šale se na njegov račun, kad 
ga nije s njima, ali i paze ga. U »njegovu« buretu nikad ne 
smije uzmanjkati najbolje, a snahe ga tetoše i u redu drže, 

A kad dođe među ljude, zavide mu, pa govore: 

— Lako tebi! 

— I tebi bi moglo biti, da si radio kao budala Marko, 
— svakom odgovori, da uzvrati ono, što su oni nekad o 
njemu govorili. 

On uživa, samor da je vrijeme sporije. Ono ne trči, ne 
kaše, ne juri, nego leti, pa se godine gube, a on otromio, 
teže hoda, kao da ga i noge izdaju, a i posao mu u radioni 
slabo odmiče, no najgore pamet! Sve u tren zaboravi i mno¬ 
go koječega teško se sjeti pa s godinama čak i koliko ima 
unuka, kako se zovu, i koji je koji, te se boji, da tuđu djecu 
ne nadari, kad svojima ponese bonbona ili voća. 

Još bi mu gore bilo, da nema te »mučenice«. 18 Gutljaj, 
dva nje, više nikad ne, oživi ga, vrati mu pamet pa i posao 
mu bolje ide od ruke. 

Kako da joj uzvrati njene blagodati? Samo vrijeme mu 
ne može ustaviti, pa ono u poslu pretiče i nikad gotov, s 
onim, što već godine radi. Što?, 

Nikom ne kazuje, a kad jednom pozva sinove u radio¬ 
nicu, oni se čudom začudiše: Betlehem-grad- bregovi, stajica, 
pa i mjesto, gdje pastiri vatru lože, također i torovi za ovce. 
Sve lijepo izrađeno i obojadisano, kako već treba, župnik se 
još više začudi, kad ga po brojevima svakoga komada sa 
zvonarom složi u cio oltar na desnoj strani crkve. Oronuo 
starac, valjda za glavu manji od negdašnjeg gorostasa, pa 
ga upita za godine. 

— Ne znam! ... Starost pobrkala račune. Pogledajte u 
knjigama, — reče, pa uruči župniku sveščić s novcima. 

To je kapara za kipove, jer ja tome poslu nisam vješt, 
a i moj je kraj blizu. 

— Još jedamput ovoliko godina! — šali se svećenik. 

— Ne daj, Bože! ... A kad me prvi puta ne vidite ne¬ 
djeljom na misi, dođite i bez poziva. 


18 . 

Zaboravio župnik na to, no kad jednom s propovjeda¬ 
onice opazi njegovo prazno mjesto u klecalima, pođe s Pre¬ 
svetim do negdašnje pojate. Već tjedan dana, otkako ga obo¬ 
rila u krevet nekakva njegova potajna bola. Tko se htio s 
njime oprostiti ili koga svoga pozdraviti, ili kog je on poz¬ 
vao, svi su se već izmijenili, sa svima se oprostio i zna, tko 
će mu zvoniti, tko će ga u grob spustiti, pa u sobi tuđa ni¬ 
kog nema, samo su sinovi. 

18 Stara domaća šljivovica. 

Lijepo je opremljen, a na stolici kraj postelje blagoslov¬ 
ljena svijeća i bočica svete vode ili rakije, sablažnjivo je 
pomislio župnik, jer nekako mu je sumnjivo žuta. 

— Sa svima sapi se izmirio, — poče pozdravivši žup¬ 
nika, — sa svima izravnao račune, samo s njome ne, — i 
pokaže na bočicu, te se okrene sinovima: — Otkada sam pod 
ovim krovom, pomalo sam je pio gotovo svaki dan ... Na 
grob mi zasadite šljivu, da ona makar od mene ima. 

župnik bi se nasmijao čudnoj želji, da nema Sakra¬ 
menta, ali sinovi najozbiljnije obećaše ocu i jedan za drugim 
potiho izađe. 

— A koliko je ono meni? — upita, kad osta sam sa 
župnikom. 

— Osamdeset tri po župskim knjigama. 

—Toliko! ... Kad već prođe? A meni se čini, da čas 
prije uđoh na ona, a sada ću izaći na ova vrata... Nema više 
počeka!... 

Ispovijed mu je dugo trajala, jer je ispričao sve, čega 
se sjetio od najranije mladosti, a kad primi sva tri sakra¬ 
menta i sa župnikom izmoli sve molitve, zamoli ga, da se 
napi je iz bočice: 

— Umorili ste se, da vas okrijepi... 

Kod čovjeka na samrti da pije rakije, kad je inače ne 
pije, skanjuje se župnik. 

— Čista je bočica... Nitko nije iz nje pio! 

župnik mu ispuni posljednju želju jednim gutljajem, a 
nakon njega nije ih Marko brojio, nego što nije nikad, sad 
zalije u sebe cio sadržaj sve kap po kap, kao da svakoj hoće 
iskušati slast. 

— Težak je i dalek put! — uzdahne i okom zamoli sve¬ 
ćenika, da mu zapali blogoslovljenu svijeću. 

Župnik nije bio ni dvadeset koraka od negdašnjega po- 
iatišta, kad dotrči za njim unuče i javi da je »dido umro«. 
Svećeniku pade oko na Markovo selo na brijegu, pa pomisli: 
»Taj je sebi ostavio uspomenu!« I proslijedi moleći za spas 
njegove duše. 

Sve je istina, što na ovim stranicama piše: šesnaest 
sinova, šesnaest kuća, šesnaest oraha po jedan pred svakom 
i šljiva na grobu. Tko ne vjeruje, neka dođe u Markovo se¬ 
lo, svako će ga dijete znati odvesti do te šljive. 

Antun Matasović 

SLOVAČKI KIPAR I HRVATI 



Kad je u crkvi sv. Ći- 
rila i Metoda u Jerusalemu, 
koju su sagradili češki ka¬ 
tolici 1935. godine, bio 1936, 
postavljen i 1937. posvećen 
hrvatski oltar bi. Nikole 
Tavilića, postao je upravi¬ 
telj, te slavenske jerusalem- 
ske crkve i samostana kraj 
nje Slovak redovnik o. Lon- 
gin Gaborik. Tada se u če- 
hoslovačkoj pročulo ime 
hrvatskog jerusalemskog 
Blaženika, pa je selo Hrvat¬ 
ski (Chorvatskv) grob na¬ 
kanilo u svojoj crkvi posta¬ 
viti oltar u čast tog svetog 
jerusalemskog Hrvata. Kip 
(relijef) za taj oltar izradio 
je slovački kipar L a d i s - 
lav M a j e r s k y iz mra¬ 
mora, koji smo mu u tu 
svrhu poslali iz Trogira, 
dakle iz Blaženikove domo¬ 
vine. To je prvo umjetničko 
djelo jednog inozemnog ki¬ 
para o tom sinu hrvatskog 
naroda. 


Uz kipara Ivu Kerdića 
i kiparicu Milu Vod treći je 
bio Ladislav Majersky, koji 
je na području kiparske 
umjetnosti uzveličao lik Hrvata, od Crkve postavljenog na 
oltar. I Kerdić i Mila Vod su simbolom križa prikazali zna¬ 
čenje bi. Nikole kao mučenika za Kristov križ. I Majersky 
je to učinio, ali na poseban način: njegov bi. Nikola u zano¬ 
su se pri vi ja uz križ gr leći ga s obje ruke i dajući tim izra¬ 
žaja svojoj ljubavi prema Kristu. 

Ladislav Majersky rodio se 11. ožujka 1900. u Hlinlku 
u Slovačkoj. Svršio je umjetničku akademiju u Pragu. Brzo 
je postao jedan od najboljih slovačkih likovnih umjetnika. 
Stvorio je djela crkvene umjetnosti, pa poprsja i spomenike. 

Majerskog spomenik Ljudevitu Šturu, koji je kao vo¬ 
đa narodnog preporoda Slovacima bio ono, što je nama 
Hrvatima bio Ljudevit Gaj, s kojim se štur dopisivao, odaje 
izraz samosvijesti, ponosa i odlučnosti. Tako je Majersky iz¬ 
radio poprsja češkog skladatelja Nedbala (koji je umro u 
Zagrebu i pokopan na Mirogoju), slovačkog skladatelja Belle, 
pjesnika Tomašika, Vajanskog, Hviezdoslava i tolikih drugih. 
Načinio je i poprsja osoba iz kulturnog života drugih sla¬ 
venskih naroda, pa je tako izradio i glavu hrvatskog knji¬ 
ževnika i skladatelja Josipa Andriča. Oduševljavao se djeli¬ 
ma našeg najvećeg kipara Meštrovića. Navršivši jedva 65 go¬ 
dina života Majersky je 22. ožujka 1965. iznenada u Bratisla¬ 
vi umro. Ali i poslije smrti trajno živi u svojim djelima. 

J. A. 



LJUDEVIT ŠTUR 
slovački preporoditelj 


Dr JOSIP ANDRIĆ 
književnik i skladatelj 


Izradio Ladislav Majevrsky 

STARI GRAD ŠIBENIK IZ 16. STOLJEĆA 


KREŠIMIROV GRAD 

K 900. godišnjici grada Šibenika (1066—1966.) 

Šibenik se spominje prvi put u povijesti g. 1066. kao 
privremeno boravište hrvatskog kralja Petra Krešimira IV., 
pa prema tome možemo i Šibenik ubrojiti među prijestol¬ 
nice hrvatskih vladara. Tom prilikom, na zboru velikaša i 
prelata, kralj je dao, slobodu i podijelio darovnicu benedik¬ 
tinskom samostanu sv. Marije u Zadru, koji je osnovala nje¬ 
gova rodica Čika. Samostan je u prošlom svjetskom ratu 
uništen od bombardiranja, a najveća je njegova znamenitost 
što su se u njem čuvale isprave hrvatskih vladara. 

Godine 1078. bio je u Šibeniku i kralj Zvonimir i izre¬ 
kao presudu o nekoj zemlji pod Mosorom u korist samo¬ 
stana sv. Petra u Poljicima. Godine 1089. bio je Šibenik već 
utvrđeno mjesto u kome je kralj Stjepan III. primio narod¬ 
no poklonstvo i izdao više povelja. 

Turci su u 16. i 17. stoljeću u tri navrata (1058, 1647 i 
1648) uzalud pokušavali da ga osvoje. Najdulje je bio pod 
upravom Venecije, i to od sredine 15. stoljeća do kraja 18. 

POGLED NA ŠIBENIK S MORA 


stoljeća, tj. preko 350 godina. Mlečane zamjenjuje Napole- 
onova vladavina, a Napoleona Austro-Ugarska. 

Šibenik, poznat i pod imenom Krešimirov grad, kroz 
vjekove je sačuvao svoje hrvatsko obilježje. Venecija je na* 
stojala da izmijeni to obilježje naseljujući svoje podanike, 
trgovce, obrtnike, ali nije u tom uspjela. 

Današnji Šibenik broji preko trideset tisuća stanovnika, 
a smješten je amfiteatralno ispod brda Šubićevca, blizu uto- 
ka Krke u Šibenski zaljev, koji se prostire od Zatona do 
Mandaline. Iz Šibenskog zaliva izlazi se na otvoreno more 
kroz uski kanal dug dva i pol kilometra. Upravo na izlazu 
iz kanala nalazi se nekadanja tvrđava sv. Nikole, poznata i 
pod imenom Ljuljevac, iz 16. stoljeća, a nad samim građom 
su tvrđave sv. Ane, sv. Nikole i Šubićevac. 

Šibenčani su nastojanjem Jurja I. Šubića postigli da je 
papa Bonifacije VIII. bulom od 1. V 1298. ustanovio u Šibe¬ 
niku biskupiju. 

Najznačajniji građevinski i umjetnički spomenik Šibe¬ 
nika je katedrala sv. Jakova u gotsko-mletačkom i rene¬ 
sansnom stilu. Sva je od tesanog kamena i mramora bez cri¬ 
jepa i drveta. Crkva se gradila preko 120 godina (od 1431._ 

1555.) s raskošnim kiparskim i rezbarskim radovima. Naro¬ 
čito su originalne i zanimljive kamene glave u naravnoj ve¬ 
ličini oko podnožja glavne apside na izvanjskom dijelu 
crkve. Čini se da je graditelj uklesao likove suvremenika i 
glavnih radnika. Na gradnji se izmijenilo nekoliko graditelja, 
a najznačajniji je Juraj Matijević, Zadranin, koji je najdulje 
radio na izgradnji crkve. On je imao i posebnu graditeljsku 

školu. Tek u najnovije vrijeme podignut je ovom glasovitom 
graditelju spomenik pred katedralom. Juraj Matijević, poz¬ 
nat pod imenom Juraj Dalmatinac, majstor je svjetskog 
glasa koji je gradio i vrata duždeve palače u Veneciji. Slikar 
Andrija Medulić oslikao je oltar katedrale i napravio sliku 
»Sv. Tri Kralja«. 



Među najznačajnijim povijesnim i građevinskim spo¬ 
menicima jesu biskupija, sagrađena u 14. i 15. stoljeću, kne¬ 
ževa palača, gradska vijećnica, samostan sv. Franje — franje¬ 
vaca konventualaca iz 13. stoljeća, sv. Dominika iz 16. sto¬ 
ljeća. U kneževoj palači smješten je gradski muzej s vrijed¬ 
nim zbirkama iz prošlosti Šibenika i čitave Dalmacije. Grad¬ 
ska vijećnica iz 16. stoljeća u prošlom je ratu bila djelomič¬ 
no razrušena, pa je iza oslobođenja potpuno obnovljena. U 
franjevačkoj crkvi čuva se glagoljski misal iz g. 1368., a u 
mnogim crkvama nalaze se kiparska i slikarska djela raznih 
talijanskih i naših majstora. Šibenik ima pedagošku akade¬ 
miju, kazalište, gradsku biblioteku i nekoliko srednjih škola. 

U samostanu sv. Franje živio je bi. Nikola Tavelić, ko¬ 
ji je kao Šibenčanin proslavio 
Šibenik svetošću svog života 
i mučeništvom za Krista u Je¬ 
ruzalemu, gdje je umro 14. 
studenoga 1391. Proglašen je 
1889. blaženim te su njemu u 
čast podignuta prva dva olta¬ 
ra: u šibenskoj katedrali i u 
crkvi sv. Franje. A otkako mu 
je i u Jeruzalemu g. 1937. po¬ 
dignut oltar i zatim g. 1939. 
podnesena Svetoj Stolici mol¬ 
ba našeg Episkopata za njego¬ 
vu kanonizaciju, proširilo se 
njegovo štovanje u cijelom 
hrvatskom narodu i drugdje 
po svijetu. Tako se i po tom 
ugodniku Božjem Šibenčani- 
nu pronio glas o Šibeniku na 
sve strane. 


MARKO VUNIC 


Marko Vunić 

Najljepši dar 

Gradišćanski doživljaj 



Bilo je to tamo u srp¬ 
nju 1930. godine, kad je 
župnik Nove Gore u Gradi¬ 
šću poslije sv. mise oglasio, 
da ga čitav tjedan dana ne¬ 
će biti kod kuće, jer će ići 
na Euharistijski kongres u 
Zagreb. 

— Kamo će naš go¬ 
spodin? — pitali su iza to¬ 
ga starci, koji su sjedili 
straga pod korom, pa nisu 
dobro čuli. 

— U Hrvatsku će, u 
Zagreb! — odgovarali su su¬ 
sjedi. 

— Ha, u Zagreb! To 
mora biti strašno daleko, 
je li? Dalje i od Rima?! — 
čudila se stara Jaga. 

— E, kamo mislite, te¬ 
to! To nije ni pol puta do 
Rima. Ako sjedete po obiđu u Sambotelu na željeznicu 
i vozite kroz Kanjižu, već ste pod večer u Zagrebu. 

— A otkud ti to znaš, Pave? 

— Kad sam se tri puta skroz vozio, ono u svitskom 


IGNAC HORVAT* 


boju. 


— Da, da, u boju, gdi je i moj siromah muž ostavio 
svoje kosti. Bog mu se duši smiluj! 

— Pa je li će gospodin sam jit (ići) na ta veliki put 
ili će ga ki od naših sprohodit? — htio bi znati Pera žužin. 
— Joka Pavlin putuje s njim. On ima ondi tetku. 


* Ignac Horvat je najistaknutiji književnik gradišćanskih 
Hrvata. Rodio se 1. veljače 1865. i baš mu je proslavljena 70. 
godišnjica života. Župnik je u selu Frakanavi. Najviše je on 
književno povezao Gradišće s Hrvatskom. Među jeronimskim 
knjigama izašle su njegove pripovijesti »Građišćanke« 1929. go¬ 
dine. 

— Kako njemu'tetka u dalekom Zagrebu? 

— A kako vam tri strica i bratića u Ameriki? To je 
još dalje. Ali da vam rečem, kako je njegova tetka dospila 
u Zagreb. Evo, zaljubila se lipa divojka Jula u nekoga 
konjskoga tršca iz Hrvatskoga Cikijina i pošla s njim u 
Hrvatsku i već se nikada vratila. No prije nego umre, hoće 
da vidi svoga nećaka. Tako će Joka s našim gospodinom u 
Zagreb na tu veliku svečanost, što se zove Euharistijski 
kongres. 

— Da bi ih Blažena Divica očuvala od nesreće i srićno 
najzad povratila! — uzdahnula je baba Anka. 

— Da, a što će biti s tobom, babo, — podbada je sus¬ 
jed Ive, — ako ti ov tidan (tjedan) padeš s poda i slomiš 
nogu, pa te moraju dati ispovidati? A najbliži Hrvat duhov¬ 
nik je na Stinjaki, tri ure hoda. Dokle on doskače simo, ti 
si već davno na drugom svitu sa svimi svojimi grihi na hrptu. 

— Ja lako nosim svoje grihe, ti stari kajla, ti, — sr¬ 
dito će baba Anka, — samo ti glej, da te zali jur (već) su¬ 
tra ne odnese! A izvan toga je ov tidan ne ću plaznit na 
pod (tavan). 

Taj se dan čule u selu još puno ovakvih i sličnih ra¬ 
zgovora i nagađanja o župnikovu putovanju u Zagreb. Na¬ 
ročito su žene pucale od radoznalosti, što imadu značiti ri¬ 
ječi gospodina, kad im je u crkvi rekao: »Ako budete dobri 
i niko od vas ne oboli ni umre ovaj tjedan, donest ću vam 
kakav lip dar od kongresa.« Ta šaljiva župnikova izjava bila 
je zaista dosta zagonetna, pa se mogla različno tumačiti. No 
istine radi triba napomenuti, da u taj čas ni sam župnik 
nije znao, kakvim bi darom mogao obradovati svoje vjerni¬ 
ke, jer još nikada nije bio u lijepom Zagrebu. Ali i ljudima 
ovog kraja Gradišća bila je dotada Hrvatska mogli bismo 
reći, nepoznata zemlja, jer se seljaci, osim što su katkad po¬ 
lazili na sajmove, nisu micali čitave godine iz svoga mjesta, 
a težaci su u Mađarskoj i u blizoj štajerskoj zaslužavali svoj 
kruh. Stoga je čitavo selo s velikom napetošću čekalo na po¬ 
vratak dvojice putnika — hodočasnika iz Zagreba. 

I gle, kad se slijedeće nedjelje zvono drugi put oglasilo 
na misu, već je stao cijeli kolobar muževa pred crkvom, a 
u sredini kolobara Joka Perin, pa im je pokazivao slike — 
razglednice i razlagao sav u žaru: 

— Glej te, ovo je katedrala, nadbiskupska crkva, 
skoro tako velika i lipa kao ona Marije Celjanke ... A na 


149 









ovoj vidite banski dvorac u starom gradu, tu su nekad sto¬ 
lovali bani Hrvatske... Opet ovdi je Jelačićev trg; to vam 
je silan sajam, pa morete svega kupiti, što vam si srce za- 
želji, samo da imate punu kesu dinara. Ja sam zmogao nek 
(samo) jednu bluzu za našu Ližu. Tu su bluzu napravile i 
lipo šaro izvezale seljakinje s okolice Zagreba. Ćete ju vi- 
dit, kad si ju obliče na kirtu (proštenje) ... A ovo je Hr¬ 
vatsko narodno kazalište. Krasna palača. Jednoga večera 
sam i ja bio s gospodinom na predstavi. 

— Pa ondi po hrvatsku govoru i pjevaju? — pitaju 
rnuži. 

— Da kako bi drugačije? Samo po hrvatsku. Pa tako 
lipo, birano. 

— A je li si sve razumio? 

— Zvekšega. A ono drugo mi je naš gospodin tumačio. 
No ne samo u kazališću govoru ljudi hrvatski. Svude po uli¬ 
ca, na trgu, u krčmi i kavani, svagdi čuješ hrvatsku rič. 

— I gospoda tako govoru? 

— Svi. I muški i one fine gospe. To mi se je i najbolje 
dopadalo. Već neg' sve te lipe zgrade i palače... Pa kad još 
štijete one prave hrvatske natpise na trgovina i na varoški 
zgrada i uredi! Suze su mi došle od veselja. A ljudi ljubezni 
kako braća. Osebujno kad su čuli, da smo iz Gradišća. Sve 
bi nam bili dali, sve pokazali. A najviše su se zanimali za 
nas oni najučeniji i najviši. Naš gospodin nije dospio, da 
se odazove svim pozivom na razne svetačne sastanke, na 
obid, na večeru i tako dalje... I meni je bilo odmah od 
prve ure, ko da sam doma, i obećao sam tetki, da ću za dvi- 
tri lita opet dojt, ali sa ženom i dicom. 

— A ona, Jula, neće domom pogledat? 

— Prije nije dospila od posla, a sada već ne more od 
slabosti. Znate, varoški žitak još jače zna človika istrošiti 
nego ov naš seljački. 

— A sad nam pošušljaj, Joka, što nam je gospodin do- 
nesao iz Zagreba od kongresa? Si i ti bio ondi? 

— Da, na završnoj prošeciji. Ljudi dragi, to vam je bilo 
slavlje! I naši ophodi sa svićami, oni u Celju i Lovreti, i ti 
su zmožni, ali toliko naroda, koliko je bilo na toj prošeciji, 
to još niste vidli! I takove narodne oprave kod muški i žen¬ 
ski, toga nima čili svit. Pak je bilo svako selo drugačije obli- 
čeno, a Slavonke najlipše u svoji zlatom izvezani rupci, one 
im kažu marame, pak s dukati za vratom. Naše divojke u 

svoji varoški halja se moru shranit (sakriti) pred njimi... 
No, a što je naš gospodin donesao, to ćete danas, sada pri 
maši, čuti iz koruša. 

Uto su i skupa zazvonili na tornju i narod se odbrodio 
u crkvu. Na prikazanje je pak kantor pustio na orguljama 
sve registre i zapjevao, kako ga je župnik naučio pjesmu: 
»Zdravo, Djevo, svih milosti puna...«, a srce naroda je za¬ 
drhtalo i on je već kod trećega stiha uhvatio pripjev i pje¬ 
vao s punim grlom: »Rajska Djevo, kraljice Hrvata...« Prvi 
put u Novoj Gori, prvi put u Gradišću. A u jeseni iste godi¬ 
ne su Hrvati iz Nove Gore tu pjesmu pjevali na svom na¬ 
rodnom hodočašću u Marijanskom Celju i odsle pri svim 
velikim crkvenim svečanostima. S istim oduševljenjem pri¬ 
mili su vjernici u slijedeću nedjelju i onu drugu crkvenu 
pjesmu: »Do nebesa nek se ori...« 

Te dvije pjesme, to je bio dar župnika Hrvata sa za¬ 
grebačkog Euharistijskog kongresa. A narod je kazao: 

— Zaista lipšega dara nam naš gospodin ne bi bio mo¬ 
gao donesti iz toga hodočašća. Sad ćemo si jačit (pjevat) ko 
i oni zdola u Hrvatskoj. 

Ignac Horvat 

Q3aka 

Sada na banku više ne drijema mačak stari, 
niti se preslica vrti pod vještom bakinom rukom . 
Odavno u stolu leže napukle naočari 
i prah se po njima slaze s nekim svečanim mukom. 

Odavno usne su nijeme, što su s večeri znale 
šaputat s ljubavlju priče o vili i junaku, 
dok su kristalne zvijezde nad krovom drukčije sjale, 
a ja sam bdio na klupi uz bokal vode u mraku. 

Odavno minulo sve je. Od svega nema ni traga, 
pa ipak kad mi se okna od zimske zalede studi, 
na banku mačak se stari odjednom prene i budi, 

i vidim, preslicu vrti ruka bakina draga, 
i priča oživi opet u tami nestale stvari, 
dok se na nosu svijetle napukle naočari. 

Ante Jakšić 

I GRADIŠĆE IMA BISKUPA 

Mi gradišćanski Hrvati potpadali smo do godine 1918. 
pod mađarske biskupije, a kad je poslije rasula Austrougal> 
ske Gradišće pripalo Austriji, dodijeljeni smo bečkoj nadbi¬ 
skupiji. Tek godine 1960. osnovao je Sv. Otac Papa Ivan 
XXIII. posebnu biskupiju za Gradišće sa sjedištem u Želje¬ 
znom (Eisenstadtu). U toj novoj našoj biskupiji ima kato¬ 
lika Hrvata, Nijemaca i Mađara. 

Prvi biskup te naše gradišćanske biskupije je D r Š t e- 
fan Laszlo, koji je još 1956. godine bio posvećen za bi¬ 
skupa i postavljen za apostolskog administratora Gradišća. 
Kad neki kraj od ove ili one države potpadne pod drugu 
državu, onda takav kraj obično ne može biti crkveno upra¬ 
vljan od svog pređašnjeg biskupa, koji je ostao u pređašnjoj 
državi. Zato za takav kraj bude postavljen apostolski admi¬ 
nistrator, koji upravlja crkvenim poslovima toga kraja. I su- 
botički biskup upravlja Bačkom kao apostolski administra¬ 
tor, no doskora će biti Bačka od Svete Stolice učinjena po¬ 
sebnom biskupijom, kako je eto provedeno s Gradišćem. 

Gradišćanski biskup Laszlo rodio se g. 1913. u Brati¬ 
slavi, današnjem glavnom gradu Slovačke u čeboslovačkoj. 
Njegov je otac Laszlo Istvan (Stjepan) bio Mađar, a majka 
Marija rođena Karlić Hrvatica iz gradišćanskog sela Traj- 
štofa. Otac mu je poginuo u prvom svjetskom ratu, pa ga 



TRAJŠTOF, RODNO SELO GRADIŠĆANSKOG BISKUPA 

GRADIŠĆANSKI BISKUP DR ŠTEFAN LASZLO 
govori kod otkrića spomenika pjesniku Miloradiću 


sin nije ni upamtio. Odgojila ga je majka, koja je bila uči¬ 
teljica u svom rodnom selu Trajštofu, gdje joj je i sin po¬ 
lazio osnovnu školu. Tu je on uz njemački i mađarski učio 
i hrvatski. Ali najviše je majka Hrvatica učila svog sina 
hrvatski govoriti i usađivala u njegovo srce ljubav prema 
gradiščanskim Hrvatima, kojima i on po majci pripada. Za 
biskupa je posvećen g. 1956., pa se ove godine navršava de¬ 
seta godišnjica njegova biskupskog posvećenja. 

Biskup Štefan Laszlo uveo je od 7. ožujka 1965. i u 
Gradišću narodni jezik u bogoslužje, kako je to Koncil odre¬ 
dio. Tako se i u Gradišću osim na njemačkom i mađarskom 
jeziku služi bogoslužje i na hrvatskom jeziku. Tekstovi hr¬ 
vatskih gradišćanskih liturgijskih knjiga, koje priređuju 
hrvatski svećenici u Gradišću zajedno sa svojim biskupom, 
oslanjaju se na tekstove iz zagrebačke nadbiskupije, s ko¬ 
jom gradišćanski biskup u toj stvari kao i u mnogim dru¬ 
gim crkvenim stvarima stoji u stalnoj vezi. I na Koncilu u 
Rimu gradišćanski biskup osim s biskupima iz austrijskog 
Episkopata najviše razgovara i prijateljuje s biskupima iz 
Jugoslavije. U kolovozu 1964. bio je i u gostima kod zagre¬ 
bačkog nadbiskupa Dra Franje Šepera (koji tada još nije 
bio kardinal), pa su zajedno pohodili Voćin, gdje gradišćan¬ 
ski Hrvati na čelu sa svojim biskupom sudjeluju u obnovi 
tog hrvatskog Marijina svetišta. Gradišćanac 

Meštrović i gradišćanski Hrvati 

Najveći hrvatski kipar Ivan Meštrović pronio je slavu 
hrvatske umjetnosti po cijelom svijetu. Po svojim je rodi¬ 
teljima potekao iz Dalmacije, a rodio se 15. kolovoza 1883. 
u Vrpolju u Slavoniji. Kao dječak bio je pastir, ali je već 
onda iz drva pokušavao izrađivati razne umjetničke pred- 
-mete. Brzo je bio zapažen njegov talenat, pa su ga poslali 
u Beč na umjetničko školovanje, a odatle kasnije u Pariz, 
gdje je brzo uz tadanjeg najvećeg francuskog kipara Rodina 
i Meštrović došao na glas. Svoju prvu umjetničku izložbu 
priredio je Meštrović u Beču, zatim u Zagrebu, pa u Rimu 
i onda po svem svijetu. Poslije smrti francuskog kipara Ro¬ 
dina g. 1917. bio je Meštrović priznat najvećim kiparom svi¬ 
jeta. Stvorio je mnogo kiparskih djela o Kristu, Majci Bož¬ 
joj i svecima, na pr. u crkvi sv. Marka u Zagrebu, u Zavodu 
sv. Jeronima u Rimu, kip sv. Antuna u franjevačkoj crkvi 
u Beogradu itd. Jedno od najvećih njegovih zamišljenih dje¬ 
la je Vidovdanski hram. Izradio je mnogo spomenika zna¬ 
menitim ljudima, najviše Hrvatima. Tako u Splitu i Varaž¬ 
dinu stoje Meštrovićevi spomenici Grgura Ninskog, hrvat¬ 
skog biskupa, koji se u 
doba kralja Tomislava 
borio za narodno bogu- 
služje, koje je sad na 
Koncilu uvedeno za sve 
narode. U Zagrebu je Me- 
štrovićev spomenik bis¬ 
kupa Štrosmajera, a u 
Splitu velikog hrvatskog 
književnika Marka Maru- 
lića. Kad su 1936 godine 
bunjevački Hrvati u Bač¬ 
koj slavili 250. godišnjicu 


SPOMENIK 
MATE MERŠIĆA 
MILORADIĆA 
Izradio Ivan Meštrović 



svog doseljenja u Suboticu, Meštrović je načinio spomenik 
prvom pjesniku bunjevačkih Hrvata Anti Evetoviću-Mirolju- 
bu, koji je tada postavljen u Subotici, ali su ga g. 1914, ma¬ 
đarski fašistički okupatori uklonili. Ustaška vlast je Meštro- 
vića zatvorila, a kad je pušten, otišao je u inozemstvo, te 
je u Americi ostao do kraja života i bio ondje i rektor jed¬ 
nog katoličkog sveuči/šta. Pred smrt je još jedamput došao 
u Jugoslaviju, da zadnji put još vidi svoju domovinu Hrvat¬ 
sku. Umro je u siječnju 1962. u Americi, ali mu je tijelo 
prevezeno u Hrvatsku i sahranjeno u Otavicama u Dalmaci¬ 
ji u grobnici, koju je on umjetnički sagradio. 

Taj najveći hrvatski kipar dokazao je svoju ljubav i 
prema nama gradišćanskim Hrvatima izradivši i našem naj¬ 
većem gradišćanskom hrvatskom pjesniku Miloradiću spo¬ 
menik. Evo kako je do tog došlo. 

Kad se 1959. godine Austrija spremala, da proslavi 
150. godišnjicu smrti velikog kompozitora Josipa Haydna, 
upozorili su bečki prijatelji Ivana Meštrovića, — onda pro¬ 
fesora kiparstva na sveučilištu Notre Dame u Americi, na 
odluku gradišćanske zemaljske vlade, da postavi svomu ve¬ 
likom glazbeniku Haydnu u Željeznu spomenik, i molili Me¬ 
štrovića, neka on kao Hrvat napravi taj spomenik. Meštro- 
vićev odgovor je glasio: 

»Hoću, ako je Haydn bio Hrvat«. 

No iako se Haydn rodio na međi Gradišća (u selu 
Rohrau) i u svojim glazbenim djelima upotrebio puno mo¬ 
tiva iz hrvatskih pučkih popijevki, njegovo se hrvatsko pod¬ 
rijetlo ne može sasvim jasno dokazati, a ni gradišćanska 
vlada nije bila voljna, da to prizna. 

Tada se Hrvatsko kulturno društvo u Gradišću preko 
istih Meštrovićevih prijatelja (R. Sieber) obratila na velikog 
hrvatskog kipara s molbom, neka ovjekovječi najvećega pjes¬ 
nika i narodnog učitelja gradišćanskih Hrvata Matu Meršića 
Miloradića. Kad mu je tadanji predsjednik Hrvatskog kul¬ 
turnog društva (I. Horvat) poslao zbirku »Zibrane jačke 
(pjesme)« Miloradićeve i neke njegove slike, Meštrović se 
odazvao želji gradišćanskih Hrvata, te je g. 1960. napravio 
poprsje Mate Miloradića u gipsu i darovao djelo Hrvatskom 
kulturnom društvu. Poprsje (110 cm) je saliveno u Beču iz 
bronce i 11. lipnja 1961. postavljeno u Frakanavi, rođenom 
mjestu Miloradićevu, gdje stoji usred širokog lijepo uređe- 

nog perivoja. Svečanost otkrića tog spomenika bila je veliko 
slavlje svih gradišćanskih Hrvata, kod kojeg je sudjelovao 
i govorio i naš gradišćanski biskup Dr štefan Laszlo. Bio 
je to velik dan u kulturnom životu hrvatskog Gradišća. 

Krasno je Meštrović načinio taj spomenik našem gra¬ 
dišćanskom hrvatskom pjesniku. Njim se ponosimo mi svi 
gradišćanski Hrvati. To je treće Meštrovićevo djelo, koje 
postoji u Austriji: dva su u Beču, a treće evo usred hrvat¬ 
skog Gradišća. Taj spomenik ima veliko značenje i po tom, 
što je to jedno od posljednjih umjetničkih djela, koje je 
veliki Meštrović stvorio. Malo više od godinu dana, iza kako 
je Meštrović izradio spomenik Miloradiću, on je umro. 

U srpnju 1964. bio sam u Zagrebu, gdje sam posjetio i 
Meštrovićev muzej u Gornjem gradu. To je bila nekoć Me- 
štrovićeva kuća, u kojoj je on živio i stvarao svoja velika 

djela. Sad onamo dolaze što¬ 
vatelji velikog umjetnika i 
razgledavaju njegova kiparska 
djela. I ja sam prolazeći kroz 
taj muzej i promatrajući Me- 
štrovićeve umjetnine osjećao 
veliku zahvalnost prema tom 
najvećem hrvatskom umjetni¬ 
ku, koji je i nas gradišćanske 
Hrvate nadario krasnim dje¬ 
lom svoje umjetnosti, spome¬ 
nikom pjesniku himne gra¬ 
dišćanskih Hrvata, koja se 
svaki tjedan može čuti na za¬ 
grebačkom radiju. S tim spo¬ 
menikom sačuvan je vječni 
spomen i našem pjesniku Mi¬ 
loradiću i najvećem hrvat¬ 
skom kiparu Meštroviću u sr¬ 
cima gradišćanskih Hrvata. 

Ignac Horvat 

Svim ljudima dobre volje nudimo svoju mirnu, ali od¬ 
lučnu suradnju, da se očuva veliki dar mira u svijetu. 

Papa Pavao VI. 

u svojoj prvoj poruci nakon izbora za Papu 

RUŠEVINE CRKVE U VOČINU 

QtadL&ćan&kl 2P6ti%cđi i c lh9ein 

Prije dolaska Turaka u naše krajeve bila je Slavonija 
naseljena čistim hrvatskim i katoličkim življem. Današnja 
đakovačka biskupija bila je podijeljena na tri i četiri bi¬ 
skupije. Velik dio Slavonije između Save i Drave spadao je 
pod biskupiju u Pečuhu.u Mađarskoj. U čitavoj Baranji sve 
do Fečuha bio je narod hrvatskoga jezika. U samom se Pe- 
čuhu još prije 150 godina govorilo hrvatski. Dio Slavonije, 
koji je spadao pod pečujsku biskupiju, imao je dvaput više 
župa nego danas. U tom su kraju bili veliki samostani raz- 
ličnih redova. Uz te samostane bile su velike i ponosne crkve. 

U okolici Požege bili su samostani u Rudini pod Psu- 
njem, u Kutjevu, Poljanskoj, Velikoj, Požegi, Bijeloj Stijeni 
i Pod borovima kod Daruvara. U Pakracu i Sv. Ani bili su 
glasoviti samostani i crkve. Redovnici templari i augustinci 
imali su svoje kuće u Podravini. 

Turci su stali preko Srbije i Bosne sve više prodirati 
u ove krajeve. Pred Turcima bježao je najprije narod iz 
Srbije i Bosne u Srijem i dalje. Odavde je opet bježao na 

rod u Mađarsku i još dalje u Slovačku i Češku. Kad su Tur¬ 
ci veJikim dijelom osvojili naše krajeve, mnogo je naroda 
ili odvedeno u roblje ili pobjeglo na sjever. Tako su nastale 
jake hrvatske naseobine osobito na granici Mađarske i 
Austrije, pa onda u Slovačkoj i nešto u Mađarskoj. Ti su 
naši ljudi sačuvali svoj hrvatski jezik sve do danas, osobito 
oni, koji žive u današnjem Gradišću u Austriji te u blizini 
Gradišća u zapadnoj Mađarskoj i južnoj Slovačkoj. 

Gradišće, koje se službeno zove Burgenland, pokrajina 
je današnje austrijske republike. U njemu živi do 40 tisuća 
Hrvata, koje zovemo gradišćanskim Hrvatima. Oni ne samo 
kod kuće nego i u crkvi i u školi govore svojim hrvatskim 
jezikom. Taj je jezik sličan jeziku, kako se govorilo prije 
400 godina, dok su još bili u svojoj staroj domovini Hrvat¬ 
skoj. Nedavno su dobili i svoju biskupiju, imaju svoje hr¬ 
vatske novine, molitvenike i kalendar i drugih knjiga. 

Za turskog pustošenja po Slavoniji nestalo je starih 
naših samostana, nestalo i krasnih gotskih crkava. U prazna 
sela počeo dolaziti narod iz Bosne i Srbije, većinom pravo¬ 
slavne vjere. Oni nisu dirali u krasne velike katoličke crkve, 
nego su podizali male većinom drvene crkve. Jedino su ma¬ 
nju crkvu Sv. Ane kod Daruvara uredili za svoju crkvu, a 
ona i danas stoji. Sve se drugo srušilo i razvuklo osim ve¬ 
lebne gotske crkve u Voćinu. Nekoć je uz nju morao biti 
veliki utvrđeni samostan, no nije poznato, koji su ga redov¬ 
nici držali. Poslije Turaka stao se narod okupljati oko zidina 
te šest stotina godina stare crkve, pokrio je i uredio za 
službu Božju. Kroz dvjesta pedeset godina je narod tu staru 
crkvu uređivao i popravljao. Bilo je nešto, što je cijelu oko¬ 
licu vuklo u Voćin: bio je to stari kip Majke Božje. Kad je 
1888. godine nabavljen kip Lurdske Gospe i postavljen u 
tu crkvu, Voćin se brzo razvio u veliko slavonsko prošteni¬ 
šte Majke Božje. 

No za vrijeme drugog svjetskog rata došli Nijemci i 
1943. godine spalili čitav Voćin zajedno s crkvom. Ostadoše 
gole zidine tornja i crkve. Narod se opet većinom razbježao. 
Poslije rata je 15 godina rasla oko te stare voćinske svetinje 
šuma i šikara, dok nije došao 1962. godine u Voćin mladi 
svećenik Franjo Bosnar. Najprije je stao skupljati vjernike, 
a onda s njima počeo krčiti i čistiti okoliš crkve. Sve je ta¬ 
ko uredio i očistio, da je u svibnju 1963. vratio Gospin kip 
iz Slatine u Voćin i u kolovozu te godine bilo je opet prvo 

proštenje u Voćinu. Odonda narod opet hodočasti u Voćin, 
obilazi i sa suzama u očima ljubi zidine stare crkve, čuli 
su to ljudi po oijeloj Slavoniji i braća u tuđini, pa svi žele, 
da se obnovi ta jedina naša starina u ovome kraju. Saznala su 
to i naša braća gradišćanski Hrvati i odlučili pomoći obnovu 
te stare i krasne crkve. U ljetu 1964. bio je došao i sam nji¬ 
hov biskup Dr Štefan Laszlo sa zagrebačkim nadbiskupom, 
da vide taj rijetki spomenik iz davno minulih starih vre¬ 
mena. Gradišćanski su Hrvati već 1964. cijeli svibanj sabi¬ 
rali dobrovoljne prinose za obnovu voćinske crkve. Oni ne¬ 
prestano čekaju obnovu te crkve. I njihove »Hrvatske no¬ 
vine« pišu o toj crkvi. Naša narodna poslovica kaže: Krv 
nije voda. Tko zna, nijesu li mnogi od njih i potomci onih 
Hrvata katolika, koji su u prvoj polovici 16. stoljeća pobje¬ 
gli iz ovih krajeva na sjever. Možda zato toliko i žele po¬ 
moći voćinskoj crkvi. Tako će, ako Bog da, obnovljena cr¬ 
kva prošteništa Majke Božje u Voćinu, biti jedna od poseb¬ 
nih veza dragih nam gradišćanskih Hrvata sa starom njiho¬ 
vom domovinom Hrvatskom. 

Franjo Pipinić 



ZLATOMISNIK FRANJO PIPINIĆ, ŽUPNIK U SLAV. POŽEGI, 
s Drom Velimirom Deželićjem, Drom Đurom Kuntarićem i Drom Josipom 
Andrićem u studenom 1964., mjesecu svoje zlatne mise 

KAKO SE GRADILA JERONIMA DVORANA 

Bilo je to u lipnju 1921. godine,, kad sam se jednog 
dana vraćao iz zagrebačkog šetališta Zelengaja i susreo se 
na tadanjem Pejačevićem trgu (danas je to Britanski trg) 
s drom Stjepanom Markulinom, s kojim sam se još od đač¬ 
kih vremena od 1907. godine poznavao. Sreli smo se baš 
pred zgradom Katoličkog djetičkog društva, u kojoj su ima¬ 
la svoje prostorije razna katolička društva. 

»Baš dobro, da smo se tu susreli«, reče dr Markulin. 
»Bavim se mišlju, da zgradu poput ove (pokaže na dvokat¬ 
nicu D je ličkog društva) sagradimo u središtu grada i da 
u njoj bude dvorana za društvene priredbe. Da li biste vi 
kao arhitekt preuzeli, da načinite plan za takvu zgradu?« 

Ispričao mi je, kako tu zgradu sebi zamišlja, i govo¬ 
rio je o tom tako živo, kao da je stvar već gotova. 

»A gdje bi se ta zgrada gradila?« upitam. 

»U prilično prostranom dvorištu između zgrada Hrvat¬ 
skog književnog društva sv. Jeronima, kojemu sam od mje¬ 
seca veljače član odbora«, odgovori. »To je prvo veće djelo, 
što ga mi mlađi, koji smo sa starijima preuzeli zadaću pro¬ 
širiti djelovanje tog kulturnog društva, kanimo provesti«. 

Razgovarajući tako zašli smo i u kavanu »Medulić« na 
uglu Medulićeve ulice, gdje je danas humorističko kazalište- 
restoran »Jazavac«. Tu smo raspreli razgovor o sjećanjima 
iz našeg đačkog života. Dr Markulin je pravne nauke svršio 
na sveučilištu u Zagrebu i istakao se još odonda svojim ka¬ 
toličkim kulturnim radom, a ja sam svoje nauke svršavao 
na tehničkoj visokoj školi u Pragu, jer za vrijeme Austro¬ 
ugarske u Zagrebu nije bilo tehničkog fakulteta kao danas. 
Tko je htio učiti tehničke nauke, da postane inžinjer, morao 
je otići u Beč, Budimpeštu ili Prag ili možda u Berlin. Me¬ 
ne su tadanje mađaronske vlasti slale u Budimpeštu i nu¬ 
dile mi stipendiju, ali ja sam izabrao Prag, koji je bio kul¬ 
turno središte zapadnih Slavena i odakle se širila na sve stra¬ 
ne svijest slavenskog bratstva. Odbivši budimpeštansku sti¬ 
pendiju nastojao sam se u Pragu bez stipendije kao siro¬ 
mašni đak snaći. Brzo sam osjetio pomoć u pravoj slaven¬ 
skoj ljubavi braće Čeha te sam tako g. 1912. završio tehnič- 

ke nauke u Pragu, vratio se kući kao svršeni inžinjer i stu¬ 
pio u službu grada Zagreba. Prvi svjetski rat povukao je i 
mene u ratni vrtlog, a poslije rata sam se odlučio na zva¬ 
nje profesora tehničke škole, jer sam kao takav imao i pra¬ 
vo civilnog projektanta za gradnje. Baš uto je došlo do mog 
susreta s drom Markulinom i do njegove ponude, da nači¬ 
nim plan za gradnju Katoličkog doma, koji je dobio popu¬ 
larno ime Jeronimska dvorana. 

Zanos, s kojim je dr Markulin već kod prvog našeg 
razgovora o gradnji te dvorane govorio, djelovao je i na 
mene. Pričao mi je, kako je Jeronimsko književno društvo 
u godinama 1891. do 1899. sagradilo svoju veliku zgradu, 
a sad k njoj ima pridoći još i dvorana za sastanke, predava¬ 
nja, priredbe i koncerte. Nadovezao je, kako mu pred oči¬ 
ma lebdi lik dra Koste Vojnovića, koji je kao istaknuti na¬ 
rodni borac za sjedinjenje Dalmacije s Hrvatskom, sveučili¬ 
šni profesor i rektor zagrebačkog sveučilišta bio i član Ju¬ 
goslavenske akademije znanosti i umjetnosti i punih 13 go- 


JERONIMSKA, DVORANA POSLIJE DOVRŠENJA 1922. GODINE 

dina od 1878. do 1891 . i član odbora Društva sv. Jeronima 
Zbog svog rodoljubnog rada bio je Vojnović progonjen od 
zloglasnog bana Khuena. Kasnije je dr Markulin napisao i 
izdao i životopis Koste Vojnovića na isti oduševljeni način, 
kako mi je o u em pričao prigodom prvog razgovora o grad¬ 
nji Jeronimske dvorane. 

Odmah drugi dan iza tog razgovora sastao sam se u 
dvorištu Jeronimskog književnog društva s drom Markuli- 
nom na mjestu, gdje se imala graditi Jeronimska dvorana. 
Dva mjeseca kasnije bio je moj plan za gradnju gotov, a 
do kraja 1921. godine i sama gradnja, za koju je temeljni 
kamen blagoslovio hrvatski metropolita nadbiskup dr An¬ 
tun Bauer. Gradnju je pod mojim nadzorom izvodilo gra¬ 
đevno poduzeće Špiler i Šurina, a kad je bila dovršena, mo¬ 
gla je 9. veljače 1922. u toj novoj Jeronimskoj dvorani biti 
održana već i redovna godišnja skupština Hrvatskog knji¬ 
ževnog društva sv. Jeronima. Tim je započela ta Jeronimska 
dvorana služiti svojoj svrsi.* 

Ing. Pavao Jušić 


* U toj Jeronimskoj dvorani priređivane su osim godišnjih 
skupština Društva sv. Jeronima i svakogodišnje koncertne^ pri¬ 
redbe k blagdanu sv. Jeronima s predavanjima dra Ise Kršnja- 
voga, dra Velimira Deželića st., dra Stjepana Markulina, dra 
Ljubomira Markovića, dra Velimira Deželića sina, prof. Petra 
Grgca, dra Josipa Andrića i drugih kulturnih radnika, a u glaz¬ 
benom dijelu nastupao je kao skladatelj i pjevač nedavno pre¬ 
minuli franjevac o Kamilo Kolb, zatim sestra dra Markovića 
Vjera Richter, pa razni drugi pjevači solisti, pjevački zborovi, 
recitatori itd. Tu su priređivane i skupštine raznih drugih za 
grebačkih društava i njihove priredbe, amaterske predstave, za¬ 
tim razni kongresi, izložbe itd. Tu je dr Josip Andrić prigodom 
prvog izvođenja muzičke drame »Parsifal« od Richarda Wagne- 
ra u Hrvatskom narodnom kazalištu 1922. održao javno preda¬ 
vanje o tom slavnom kršćanskom glazbenom djelu, zatim 1924. 
predavanje o stotoj godišnjici najvećeg češkog skladatelja Be- 
dricha Smetane. U toj je dvorani prvi put izvedena i prva ope : 
reta Milana Asića »Pekarov Miško« 1935. godine. U toj dvorani 
osnovano je i kazalište lutaka 1927. godine uz živu suradnju 
skladatelja dra Božidara Širole. Tu je izvedena i Mo- 
zartova opera »Bastijen i Bastijena«. Mnogo je kulturnog dje¬ 
lovanja tako prošlo kroz Jeronimsku dvoranu, dok nije konač¬ 
no poslije drugog svjetskog rata ta zgrada upotrebljena za stal¬ 
no zagrebačko Kazalište lutaka te tako dobila važan zadatak 
među ostalim zagrebačkim kazalištima. 


MOJ BRAT PERL 


Iako je moj Brat Pero 
Rogulja* umro mlad u 32. go¬ 
dini života još tamo prije 45 
godina, njegova je uspomena 
sačuvana do danas živo među 
svima, koji su se okupljali oko 
krčkog biskupa Dra Antuna 
Mahnića u katoličkom javnom 
radu. Bio je jedan od najistak¬ 
nutijih učenika i sljedbenika 
tog Apostola otoka Krka, hr¬ 
vatske glagolice i katoličkog 
preporoda u Hrvatskoj počet¬ 
kom ovog stoljeća. Umro je 
prerano. Da je poživio, mnogo 
bi se toga u katoličkom životu 
naše domovine bilo razvijalo 
drukčije, a u današnje koncil- 
sko i ekumensko doba doživio 
bi veliko zadovoljstvo videći, 
kako dolazi do pune važnosti 
značenje katoličkog lajika u 
životu Crkve. 

Uvjeren, da će mnoge zanimati, odakle je potekao Dr 
Pero Rogulja, koji se za prvog svjetskog rata borio za oslo- 

..v. * P etar Rogulja bio je jedan od prvaka hrvatskog kato¬ 

ličkog pokreta u godinama oko prvog svjetskog rata. Kao novi¬ 
nar bio je urednik »Riječkih novina« od 1912. do 1914. godine, 
zatim glavni urednik katoličkog dnevnika »Novine« u Zagrebu. 
Kao socijalni radnik zajedno je s fra Didakom Buntićem smje- 
stavao gladnu hercegovačku djecu za prvog svjetskog rata u Sla¬ 
voniju. U duhu biskupa Mahnića oživotvoravao je ulogu svje¬ 
tovnjaka u katoličkom životu, radio na ostvarenju Jugoslavije 
i na zbliženju katolika i pravoslavnih. Zadnje njegovo djelo 
bio je socijalni tečaj na Homcu u Sloveniji početkom kolovoza 
1920., na kojem su se našli prvi put Hrvati i Slovenci skupa sa 
Srbima pravoslavnim svećenicima i bogoslovima u zajedničkoj 
težnji za zbliženjem na kršćanskom temelju. Pol godine iza to¬ 
ga dr. Rogulja je umro. Tuga se ovila oko srca biskupa Mahnića 
nad preranom smrću tog njegova najaktivnijeg učenika. Deset 
mjeseci kasnije otišao je i Mahnić za Roguljom u vječnost. 



Dr PETAR ROGULJA 

bođenje Hrvata od Austrougarske te za katoličku misao u 
ostvarenoj Jugoslaviji, pa kako je proživio svoje djetinjstvo 
i mladost, iznosim kao njegov brat o tom svoja sjećanja. 

Bilo nas je petero braće i tri sestre. Otac Milan bio 
nam je iz sela Rogulja kod Dvora na rijeci Uni, dakle na 
granici Hrvatske i Bosne. To je posve pravoslavno mjesto. 
Tako je i naš otac bio pravoslavne vjere. Djed je bio seljak, 
a otac je poslije odslužene vojske otišao u žandare. 

Kao žandar je naš otac služio u Sarajevu. Bio je kršan, 
snažan. Nije htio ostati u žandarskoj službi, pa je polagao 
ispite za civilnu službu kod suda, gdje je dobio mjesto kan- 
celiste, a kasnije gruntovničara. 

U Sarajevu se i oženio. Uzeo je Sarajku djevojku, koja 
je slovila svojom ljepotom, a bila je katolikinja. Zvala se 
Lucija Pitić. Njezin je otac bio poznat kao istaknuti Hrvat, 
pa je bio među onima, koji su išli u Zagreb na sprovod Dra 
Ante Starčevića, kad je on 28. veljače 1896. umro. Tadanjem 
sarajevskom župniku Goslu nije se sviđalo, što je otac Lu- 
cije Pitić privolio, da se ona uda za pravoslavca, pa je to i 
javno osudio. Ali naš djed Pitić ostao je kod svoje privole. 
A s druge su se strane opet rođaci očevi kao pravoslavci pro¬ 
tivili tome, da se naš otac ženi katolikinjom. No otac se na 
to nije obazirao. Ljubav je bila jača od svih takvih zapreka. 
I tako je došlo do braka između našeg oca pravoslavne vje¬ 
re i majke katolikinje. U braku je vladala najveća ljubav. 

Našim se roditeljima rodio najprije sin, a to je bio 
Pero. Iza njega sam došao na svijet ja, pa onda naša sestra 
Zorka, koja je g. 1940. umrla kao časna sestra milosrdnica. 
Iza Zorke su se rodili naša braća Drago i Mirko. Kad sam 
ja imao 14 godina, umrla nam je majka. To je bilo 15. listo¬ 
pada 1904., dakle dva dana prije nego je Pero navršio 16 
godina. 

Naš otac je, dok je majka još bila u životu, bio iz Sa¬ 
rajeva premješten u Banju Luku, gdje smo polazili osnovnu 
školu, i to kod časnih sestara. A kad smo dorasli za srednju 
školu, Pero i ja smo pošli u gimnaziju u Sarajevo, gdje smo 
bili kod djeda Pitića. Pero dvije, a ja jednu godinu. Iza toga 
je naš otac bio premješten u Mostar, gdje smo nastavili i 
dovršili gimnaziju. Kad nam je majka umrla. Pero je bio 
u šestom, a ja u četvrtom razredu gimnazije. Pero se već 
tada isticao kao katolički đak, jer nas je majka odgajala u 
katoličkom vjerskom duhu. 

Majka nam je -umrla iza rođenja našeg brata Mirka, 
kojemu su iza majčine smrti bila tek tri mjeseca. Otac u 
velikoj brizi za nas petero djece, od kojih je eto najmlađe 
bilo tek rođeno, nije imao kuda, nego da se iznova oženi. 
Rodbina očeva htjela je, da mu nađe ženu iste vjere, koje je 
on bio, dakle pravoslavku. Ali otac je odgovorio: »Ja volim 
katolikinju«. I oženio se i po drugi put katolikinjom Vikto- 
rijom Lovrić, koja nas je isto tako katolički odgajala kao i 
rođena majka. Iz tog drugog očeva braka rodila su nam se 
još dva brata i dvije sestre. Najmlađi Ljubo rodio se 1912. 
godine, kad je Pero već bio završio sveučilišne nauke. 

Poslije Perine mature otac je bio premješten u Varcar- 
Vakuf (danas Mrkonjić - grad). Pero se upisao na pravni fa¬ 
kultet sveučilišta u Zagrebu, ali je neko vrijeme ostao kod 
kuće u Varcar-Vakufu. No težio je za Zagrebom. I tako mu 
jednog dana otac da 10 kruna i reče mu: »Evo, pa idi u ime 
Božje«. Pero je jašući na seljačkom konju dojahao do Bočca, 
onda dalje put pod noge do Zagreba. Tako je došao u 
Zagreb 1907. godine, a dvije godine kasnije ja za njim. 

Otac nije mogao uzdržavati Peru u Zagrebu, pa je on 
sam tražio i nalazio načina, kako da se prehrani i progura 
kroz đački život. Pomogao ga je Dr Josip Lang, rektor 
sjemeništa (kasniji bi¬ 
skup), osiguravajući mu, 
a kasnije i meni, hranu. 

Pero je odlazio iz Zagre¬ 
ba u Sloveniju sociologu 
Dru Janezu Kreku, jer 
ga je mnogo zanimalo so¬ 
cijalno pitanje, koje je 
studirao i u Njemačkoj i 
Belgiji. * 

Kad se Pero vratio 
iz inozemstva, posvetio 
se novinarstvu u katolič¬ 
kom dnevniku »Riječke 
novine« do 1914., a iza 
kako su Mađari na počet¬ 
ku prvog svjetskog rata 

OBITELJ ROGULJA 
Uz oca sin Pero, a uz majku 
sin Emil i kći Zorka 




SOCIJALNI TEČAJ NA HOMCU 1920. GODINE 
Lijevo sa šeširom na koljenu Dr Pero Rogulja, desno pravoslavni sudionici 


bili zabranili u Rijeci te novine, prešle su u Zagreb, gdje im 
je pod nazivom »Novine« prvi glavni urednik bio Pero Ro¬ 
gulja. 

Za prvog svjetskog rata bio je naš otac premješten u 
Tuzlu, gdje je ostao do kraja rata, a onda bio penzioner. Kao 
penzioner vratio se u Mostar i ondje živio do kraja života. 
Tu je doživio i smrt svog najstarijeg sina Pere. 

Pero je umro 19. veljače 1920. u Sarajevu, gdje se i 
rodio. Došao je iz Zagreba početkom tog mjeseca u Sarajevo 
prehlađen, ondje se jače razbolio i dobio upalu pluća, od ko¬ 
je i prije više puta bio bolestan, a sad joj je podlegao. 

Bio sam kao sudac u službi u Bosanskoj Gradiški ka¬ 
mo mi je stigla iz Sarajeva brzojavna vijest, da se Pero teško 
razbolio, a isti dan i drugi brzojav, da je umro. Kad sam 
dohrlio u Sarajevu, već sam ondje zatekao od boli shrvanog 
oca. Našli smo se tu sva braća i sestre osim sestre Zorke. 

Poslije Perina sprovoda otpratio sam u Mostar oca, 
koji je preživio Peru za jedanaest godina. Umro je 1931. go¬ 
dine u Mostaru u 70. godini života. 

Uspomena moga brata Pere sačuvana je posebnim na¬ 
činom u hrvatskoj katoličkoj javnosti. Emil Rogulja 

FRA GRGO POD OSKRUŠOM 

zapamćenia o pjesniku Fra Grgi Martiću 

Godine 1878. Austro-Ugarska je okupirala Bosnu i Her- 
cegovinu nakon trogodišnjeg ustanka raje. Ustanak je počeo 
u Gabeli i našao u Zagrebu snažan odjek, što se odrazilo u 
Šenoinoj pjesmi »Munja od Gabele«. Pjesnik fra Grga Mar- 
tić nalazio se u burnim vremenima pred okupacijom u Sara¬ 
jevu kao župnik i zastupnik raje, koju je branio bez razlike 
vjere u medžlisu (saboru-komisiji) sa predstavnicima ta¬ 
danje turske vlasti bosansko-hercegovačkog pašaluka. Nje¬ 
gov narodni rad u širem smislu slabo je osvijetljen. U no¬ 
velama i romanima Ive Andrića (nagrađenog 1962. najvećom 
svjetskom književnom Nobelovom nagradom) nazire se pra¬ 
vi opći humani lik fra Grgin, a u svakom opisanom »ujaku« 
ima dosta fra Grginih karakternih crta. Književnik fra Au- 
gustin čičić prikazao je u posebnom djelcu pjesnička svoj¬ 
stva fra Grgina, a tako i još neki drugi pisci. 

Godine 1878. povukao se fra Grgo u romantično Kre¬ 
ševo, gdje je u samostanskom zatišju provodio stare dane 
sve do svoje smrti 1905. godine. U tom razdoblju spjevao je 
samo neke prigodne pjesme, među kojima i svomu prija¬ 
telju i meceni Štrosmajeru, čiji je bio česti gost. 

Kao rođeni Hercegovac fra Grgo je, iako starac, po¬ 
vremeno posjećivao Hercegovinu, gdje je imao istaknutih 
prijatelja i zemljaka, posebno među franjevcima. Od moga 
strica Mate Zubca dobavljao je odlično vino, po koje je slao 
svoga vjernog Perkana ili kojeg drugog povjerljivog Kre- 
ševljaka. Živo se dopisivao s bratom mog djeda fra Augusti- 
nom Zubcem, koji je mnogo godina boravio u Rimu kao 
generalni savjetnik i zamjenik generala franjevačkog reda. 

Mi Zubci, nekada zvani Radmanovići, porijeklom iz 
Rame, bili smo tada rodbinska zadruga s oko 30 članova 
naseljenih na tri posjeda. Stric Mato bio je pismen i napre¬ 
dan gospodar, čitao je rado gospodarske i druge poučne 
knjige. Godinama je primao izdanja Društva sv. Jeronima, 
pa je sakupio cijelu knjižnicu knjiga. Seljani su ga birali za 
glavara sela. Fra Grgo ga je zavolio pa mu je darovao i luk¬ 
suzno uvezane »Osvetnike«, a nekoliko puta je s djedovim 
bratom fra Augustinom posjetio i naš dom i posjed na Čit- 

luku, gdje smo od nekog bega Lakišića kupili posjed i po¬ 
lovicu kule. Dobili smo uz ostale i nekoliko dobro uzgaja¬ 
nih vinograda, u kojemu je bilo i prvoklasnih vrsta grožđa. 
Sjećam se kao dječak, da je u našim vinogradima bilo dosta 
starih krošnjatih oskruša, koje su težacima i trgačima slu¬ 
žile za odmor i objedovanje. Jedna se nalazila baš nedaleko 
naše starfibene kuće i kule. 

Jedne godine došao je fra Grgo sa starim djedovim 
bratom fra Augustinom k nama u posjete na Čitluk. Doma¬ 
ćice su upotrijebile svu svoju kuharsku vještinu, da prirede 
ručak, koji će biti fra Grgi po volji. U kuli su priredile stol 
za ručak, uredile otomane sa jastucima, da gosti udobno sje¬ 
de i naslone se poslije ručka onako pomalo na tursku. Ali 
je fra Grgo, stari lovac, pjesnik i ljubitelj jednostavne pri¬ 
rode, pomrsio račune i domaćicama i momu stricu: neće u 
kulu nego uporno traži, da se ruča pod oskrušom. Stric mu 
pokušava obrazložiti, kako je nezgodno prenositi suđe s je¬ 
lom i ostalim stvarima van kuće pod oskrušu. Ali se fra 
Grgo ne da ni opepeliti, pa je moralo biti na njegovu. Sje¬ 
ćam se, bio je . vrlo raspoložen. Uz kafu i duhan dugo je 
ostao u hladu pričajući sa stricem fra Augustinom. 

Kasnije, sjećam se, bio sam već gimnazijalac, fra Grgo 
je posjetio našu gimnaziju, i mi smo se okupili oko njega. 
Bio je već sijedi starac, ali još živ i žustra govora. Govorio 
nam je, neka dobro učimo i dobro se pripremamo za buduće 
naše zvanje, ali ma što bili, da budemo hrabri i ne damo 
na se. 

Govorio je: »Ja sam zastupao raju u medžlisu i došlo je 
često i do gustih, skidali bi lule i kamišima smo se obraču¬ 
navali«. Rukopipateljna diskusija i svi ostali živi. 

Dr Dane Zubac 



Volim čovječanstvo, volim male, nepoznate ljude, koji na 
svojim leđima nose sav teret historije t .. Poniznost, samozataja, 
šutnja i dobra djela jedina su stvarna u sadašnjem životu i iza 
smrti. 

Drlvan Merz 

Dr IVAN MERZ 

Ove se godine navr¬ 
šava 70 godina od rođenja 
dr Ivana Merza, hrvatskog 
katoličkog javnog radnika 
sveta života, jedne od naj¬ 
svjetlijih pojava u hrvat¬ 
skom katolicizmu u prvoj 
polovici 20. stoljeća. Rodio 
se 16. prosinca 1896., a 
umro 10. svibnja 1928. u 
32. godini života ostvarivši 
ideal katoličkog intelek- 
tualca-javnog radnika, oso¬ 
bito među omladinom. 

Iako je Ivan Merz 
rođen i odgojen u libe¬ 
ralnoj sredini, izgradio 
je s pomoću Božjom i 
svojom jakom voljom 
lik katoličkog radnika, 
patnika i molitelja — lik 
čovjeka doista svetog ži¬ 
vota. 

Nakon završene sre¬ 
dnje škole, koju je za¬ 
vršio u rodnom mjestu 
Dr ivan merz Banjoj Luci, otišao je — 

po želji roditelja i protiv 
svoje volje — u vojnu akademiju u Bečko Novo mjesto. Ne¬ 
majući volje za to učio je pravo i filozofiju, ali je za 

prvog svjetskog rata bio mobiliziran. Na fronti proživljava 
svu ratnu tragediju čovječanstva, u krvi i plamenu doživlja¬ 
vao svoj duhovni preporod i formira svoje čvrsto kršćansko 
vjerovanje. Ratni dnevnik Dra Ivana Merza (koji je do sada 
samo djelomično objelodanjen) pun je krasnih misli ovog 
mladog čovjeka, koji je osuđivao militarizam, ubijanje, 

mržnju i nepotpuno kršćanstvo. U ratnim strahotama je 
došla do izražaja divna Merčeva duša. 

Nakon što je završio prvi svjetski rat, Merz je nastavio 
studije u Beču i Parizu. Stupio je u hrvatski katolički po¬ 
kret i postao aktivnim članom katoličkih studentskih društa- 

va u Beču i Parizu. U Parizu se upoznao s modernim katoličkim 
pokretom, a posebno s nastojanjima Pape Pija XI., Pape Ka¬ 
toličke Akcije. Završivši studije Merz je postavljen za profe¬ 
sora nadbiskupske gimnazije u Zagrebu, na kojoj je djelo¬ 
vao do svoje smrti. Na filozofskom fakultetu Hrvatskog sve¬ 
učilišta je doktorirao na temelju svoje doktorske radnje 
»Utjecaj liturgije na francuske pisce od Chateaubrianda 
do danas«. 

Po povratku u domovinu dr Ivan Merz je razvio veliku 
katoličku revnost te je postao prvoborac ideje nepolitičke 
Katoličke Akcije u Hrvatskoj. Za nekoliko godina svog dje¬ 
lovanja Ivan Merz je zaorao duboke brazde u našem katoli¬ 
cizmu, a svojim je svetačkim primjerom za života i poslije 
smrti odgojio tisuće mladića i djevojaka, koji su ga slijedili 
na putu Žrtve, Euharistije i Apostolata. 

U svakodnevnom je životu dr Ivan Merz bio uzor kato¬ 
ličkog javnog radnika: dnevno je prisustvovao sv. Misi, pri- 
češćivao se, razmatrao i u toku cijelog dana molitvom i mis¬ 
lima bio »uronjen u Bogu«. Samozatajom, postom i samo¬ 
voljnim odricanjem izgradio je Merz svoju ličnost do veli¬ 
kih visina duhovnog života. U svakom njegovu koraku, u 
svakom njegovu djelu osjećalo se, da je to čovjek potpuno 
predan Bogu. Prema svima je bio fin i obazriv, pomagao je 
poznate i nepoznate, posebno one, koji su bili u potrebi i 
nevolji. Njegov socijalni osjećaj nije poznavao granica, lju¬ 
bio je ljude, male ljude, za koje je napisao, da »na svojim 
leđima nose sav teret historije«. 

Čitavog je života bio slaba zdravlja, koje je još više 
oslabilo od napornog rada, samozataje i odricanja. Teško 
bolestan krenuo je potpuno miran u bolnicu, radi operacije. 

Uslijed komplikacija nakon operacije umro je 10. svib¬ 
nja 1928. u Zagrebu ostavivši iza sebe rastužene roditelje, 
koji su i prije njegove smrti — zahvaljujući žrtvama i mo¬ 
litvama svoga sina — postali praktični katolici. 

O životu i djelovanju dr Ivana Merca su dosad napisa¬ 
na dva životopisa, brojni članci i rasprave. Uvijek svježim 
cvijećem okićen je njegov grob na Mirogoju. 

Velika ličnost ovog našeg modernog »sveca u fraku«, 
kako su ga zvali, privlači svojom jednostavnom ljudskom 
neposrednošću i svetačkim krepostima, koje nisu »darova¬ 
ne«, već izvojštene u vatri života. 

GROB IVANA MERZA 
na Mirogoju u Zagrebu 
Foto dr J. Andrić 


Gubitak su dra Iva¬ 
na Merza osjetili svi 
hrvatski katolici. Pravo 
je napisao hrvatski pjes- 
nik^isusovac Milan Pave- 
lić prigodom 10. godi¬ 
šnjice njegove smrti: 

Ljutu cvilu cviljeli smo, kad bez tebe ostali smo, 

Divni orle , Ivo brate, kađno krila odnijela te 
K vječnom Svijetlu živom. 

Prosti , što te razalismo, što te češće ne shvatismo! 

Po tvom putu, svi sad znamo, penjati nam se valja tamo, 
Bistar vidioče. 

Dr Ivan Merz po svom ređenju i krvi nije bio Hrvat, 
ali se čitavog svog života osjećao Hrvatom i djelovao među 
hrvatskom mladeži, kojoj je i svoj život žrtvovao. 

Nepunih 30 godina iza smrti dr Ivana Merza pokrenut 
je u Zagrebu biskupijski postupak za utvrđivanje njegova 
kreposnog života i proglašenje blaženim. Njegov je svetački 
život mnogima bio poznat, a vjernici mu se utječu u svojim 
potrebama. Postupak je u toku, saslušani su neki svjedoci, 
koji su i osobno poznavali dr Ivana Merza, a i njegov otac 
Mavro Merz, koji je umro u starosti od preko 90 godina. 

Neka ovaj kratki prikaz života i djelovanja Dra Ivana 
Merza prigodom 70. godišnjice njegova rođenja bude poticaj 
da upoznamo ovog izvanrednog Božjeg čovjeka u Hrvatskoj, 
da se molimo za njegovo proglašenje blaženim i da nastoji¬ 
mo, da ga što više idealnih duša nasljeduje u životu i radu. 

Dr Ivan Orlović 

PJESNIK PAKLA, ĆISTILIŠTA I RAJA 



Prošle godine čitav je kulturni svijet proslavio sedam¬ 
stotu godišnjicu rođenja pjesnika Dantea koji nije samo 
najveći književni stvaralac svih vremena svoje domovine 
Italije, nego i jedan od najvećih predstavnika cjelokupne 
evropske umjetnosti, 

Talijanski jezik razvio se u Srednjem vijeku iz latin¬ 
skog. Već iz godine 960. sačuvan nam je prvi dokumenat 
talijanskog jezika. Samih 140 godina kasnije, oko g. 1100., 
uklesan je u kamen i najstariji pisani spomenik hrvatskog 
naroda, čuvena »Bašćanska ploča« iz Baške na otoku Krku, 
darovnica hrvatskog kralja Zvonimira. 

Prvi počeci talijanske književnosti sporo su se i mučno 
razvijali. A tek u trinaestom stoljeću dešava se u Italiji 
čudesan slučaj, kakav povijest nije inače zabilježila: jedan 
pjesnik stvara zreo književni jezik i odmah u njemu pjeva 
najsavršenije i najveličanstvenije pjesničko djelo. 

Bio je to Dante Alighieri. 

Rodio se krajem svibnja 1265. u gradu Firenci. Pravo 
mu je ime bilo Durante, kasnije skraćeno u Dante, a obitelj 
Alighieri (Aligjeri) bila je plemićka. 

U svojoj devetoj godini, Dante je na proslavi proljeća 
prvog dana mjeseca svibnja sreo nešto mlađu djevojčicu 
Biče (skraćenica od milja od imena Beatriče, što znači Bla- 
ženka) Portinari koja je zauvijek osvojila njegovo srce, dušu 
i maštu i postala inspiracija, a nakon prerane smrti (umrla 
je, već udata, u 24. godini) preobrazila se u simbol ne samo 
najdublje ljudske ljubavi, nego i vječnog blaženstva. 

Dante se oko svoje 26. godine, nedugo nakon smrti 
Beatričine, oženio Gemmom (Đemom) Donati po želji ro¬ 
ditelja koji su ga tim brakom, navodno, htjeli podići iz te¬ 
škog očaja zbog smrti Beatriče. U tom braku rodiše se tri sina 
i dvije kćeri, od kojih je druga, možda miljenica očeva, ka¬ 
snije postala redovnica sestra Beatriče u Ravenni, gdje je 
Dante umro i bio pokopan. 

Kad mu je bilo trideset godina, Dante u rodnom gradu 
vrši razne javne službe, no pobijediše njegovi protivnici i 
osudiše Dantea najprije na dvogodišnje, a onda na doživot¬ 
no progonstvo. 

PJESNIK DANTE 

U sredini njegov lik, dolje Vergil, gore Beatriče. Lijevo dolje pakao, desno čisti- 
lište, gore desno i lijevo raj 

Punih 19 godina lutao je od grada do grada, od jednog 
velikaškog dvora do drugog, bio je lijepo priman i čašćen, a 
ipak nam sam s dubokom gorčinom priča kako je bolno 
progonstvo, kako je »slan tuđi kruh i kako je teško uzlaziti 
i silaziti po tuđim stepenicama« prosjačeći zalogaj hrane i 
malo iskrene ljudske topline. 

Ostao je sam, osamljen i ogorčena lutalica, vječno že¬ 
dan ljubavi dragog bliskog bića i neprežaljenog zavičaja dok 
ga smrt nije oslobodila muka 14. rujna 1321. u Ravenni, gdje 
i danas počiva. Bio je tada star tek 56 godina i 4 mjeseca. 

A baš u tim teškim godinama progonstva stvorio ie 
svoje golemo djelo »Božansku komediju«. 

Dante je napisao veći broj manjih spisa, pjesama i ras¬ 
prava, ali mu je najslavnije djelo »Božanska komedija«. 

»Božanskom« (tj. divnom) nazvaše je čitaoci koje je 
očarala, mnogo kasnije, tek g. 1555., Dante joj je dao naslov 
samo »Commedia«, jer je to u njegovo doba značilo (kako 
nam Dante sam tumači) pjesničku pripovijest koja tužno 
počne, a radosno završi, a ne veselu kazališnu glumu, kako 
nam danas ta riječ znači. 

»Komedija« je golemo pjesničko djelo od nekih 15.000 
stihova u tri dijela, od kojih svaki sadrži 33 pjevanja, dakle 
svega 99, zapravo 1Q0, jer prvi dio ima jedno pjevanje više, 
prvo, kao opći uvod u čitav ep. Naravno da ovakav raspo¬ 
red nije slučajan, Dante ga je svi jesno sazdao na broju tri 
u čast svetom Trojstvu, a nije slučajno ni to što sva tri di¬ 
jela završavaju riječju »zvijezde« (»stelle«) ističući i time 
glavnu težnju čitave pjesni »k zvijezdama«, to jest k Bogu. 

Pojedini dijelovi »Komedije« nose naslov »Pakao«, »Či- 
stilište« i »Raj«, jer Dante u njoj opisuje svoje tobožnje pu¬ 
tovanje kroz prekogrobni svijet, koje da je doživio u Veli¬ 
kom tjednu godine 1300. Pričanje počinje, kako je »na 
polovici ljudskog životnog puta«, to jest, u 35. godini po 
tadašnjem shvaćanju, zalutao i našao se u nekoj bezizlaznoj 
tamnoj šumi. Tu mu dođe u pomoć rimski pjesnik Vergilije 
te ga vodi u pakao, koji se nalazi u samoj zemlji, i to tako 
da se sastoji od devet amfiteatralnih krugova (svaki krug 
za grješnike druge vrsti) koji su prema dolje sve uži i za¬ 
vršavaju u samom središtu zemljine kugle gdje izdržava 
svoju vječnu kaznu Lucifer. 

Od tuda kroz dug hodnik pjesnici izbiju na protivnu 
stranu globusa i iziđu na površinu gdje se diže brdo čisti- 
lišta koje vodi prema gore, k nebu i spasenju, kao što jama 
pakla vodi dolje, u propast. I po planini čistilišta ima se¬ 
dam krugova, svaki za jedan smrtni grijeh koji se tu ispa- 
štava, isto tako kao što su i u paklu prokletnici podijeljeni 
po krugovma prema grijesima zbog kojih su osuđeni. Zato 
anđeo na početku čistilišta napiše Danteu na čelo sedam 

slova P (početno slovo latinsko-talijanske riječi »peccatum 
= pekatum = grijeh«.), koja se redom brišu kad pjesnik 
prođe krug odnosnog grijeha penjući se prema vrhu plani¬ 
ne, gdje se nalazi zemaljski raj. Tu ga Vergilije mora napu¬ 
stiti, a s neba silazi sama Beatriče da ga dalje vodi. 

Beatriče sad vodi Dantea kroz sedam nebesa do pred 
samo Sveto Trojstvo, gdje ga zabliješti silan sjaj i čitave 
vizije nestane, a pjesan završava riječima da je Bog »ljubav 
koja pokreće sunce i ostale zvijezde«. 

Danteova »Komedija« ubrzo je postala silno popularna. 
Kako u vrijeme njena postanka nije još bilo štampe, pa su 
se knjige prepisivale rukom, ona je prepisana bezbroj puta: 
neki kopist (prepisivač) prepisao je sam tih 15.000 stihova 
ravno stotinu puta i novcem koji je time zaradio udao ne¬ 
koliko kćeri. A otkad je štampa omogućila brzo umnažanje 
književnih djela, »Božanska komedija« doživjela je i doži¬ 
vi juje još i danas bezbroj izdanja na raznim jezicima. 

Od Hrvata je prvi počeo prevoditi »Komediju« sam 
»otac hrvatske književnosti« Marko Marulić (1450—1524.), 
ali on ju je pretakao u latinski jezik. Tek u devetnaestom 
stoljeću pojavili su se prvi hrvatski prijevodi »Komedije«. 

Pjesnik Petar Preradović (1818—1872.) preveo je neke 
ulomke iz »Pakla«, pjesnik, rodoljub i pedagog iz zadarskog 
kulturnog kruga Stjepan Buzolić (1830—1894.) preveo je 
prvi put na hrvatski »Pakao« u desetercu, kotorski biskup 
Frano Uccelini — Tiče (1848—1936) preveo je prvi put na 
hrvatski čitavu »Komediju« pod naslovom »Divna gluma«. 
Vladimir Nazor (1876—1949.) preveo je (1943.) »Pakao«. 

Napokon, u naše vrijeme, latio se prevođenja »Ko¬ 
medije« pjesnik i književni historičar Mihovil Kombol 
(1883—1955.). Pošto je uspješno preveo »Pakao« i »Čistili* 
šte«, smrt ga je prekinula u radu kad je prevodio »Raj«, 
pa je prijevod (od 18 pjevanja dalje) preuzeo i dovršio pje¬ 
snik Olinko Delorko (1910.). Književnik, slikar i zaslužni 
osnivač mnogih kulturnih ustanova u Zagrebu Iso Kr- 
šnjavi (1845—1927.) preveo je čitavu »Komediju« u prozi 
poprativši prijevod temeljitim i opširnim tumačenjima. 

Prijevode Kršnjavoga, Nazora i Kombol—Delorka iz¬ 
dala je »Matica Hrvatska« u Zagrebu, prvi dva puta, a treći 
čak tri puta u 12 godina poslije rata (1945—1960.), dok je 
Kombolov prijevod »Pakla« objavljen i u Beogradu 3 puta. 

Mnogi hrvatski slikari prikazali su na svojim crtežima 
i platnima pojedine prizore iz »Komedije«. Već u 15 stoljeću 
slavni Juraj Dalmatinac kleše Danteovo poprsje, a Juraj 
Julije Klović (1498—1578.) ilustrira »Komediju« prikazima 
jedinstvenim čak i u svjetskim razmjerima. U novije doba 
oživljuju Dantea kistom Vlaho Bukovac (1855—1922.), BeJa 
Csikos — Sessia (1864—1931.), a osobito Mirko Rački (ro¬ 
đen 1879.), čije su slike i u Danteovu muzeju u Firenci. 

Istaknuti hrvatski pjesnici ne samo što su prevodili 
Dantea nego su mu često i posvećivali svoje pjesme, tako 
Medo Pucić (»Na grobu Danta Alighierija«, 1848.), Franjo 
Ciraki (»Florentinske elegije«, 1872.), August Šenoa (»Lanac«, 
1877.), Antun Gustav Matoš (»Pod florentinskim šeširom«, 
1911.), Vladimir Nazor (»Dante«, triptih od tri pjesme, 
1920.), Nikola Polić (»Dante«, 1921.) i Olinko Delorko (»Misli 
uz Dantea«). 

Nekoliko tradicija povezuje i naše krajeve s Danteom. 

Priča se tako da je na svojim lutanjima Dante bio u 
Postojnskoj špilji, u nekoj »jami« kod Tolmina na Soči, gdje 
je našao nadahnuće za svoju zamisao podzemnog pakla, da 
je sjedio na nekoj hridini kraj Trsta i promatrao more ... 

To su možda samo priče, ali da je Dante znao za nas, 
dokazuju stihovi iz »Raja« (pjevanje XXXI, stihovi 103—108) 
gdje pjesnik spominje Croaziu, Hrvatsku, i hodočasnike koji 
iz nje dolaze u Rim, prema tome spadaju u krug civiliziranih 
zemlja povezanih sa središtem tadanje evropske kulture. 

Sedamstota godišnjica Danteova rođenja slavila se svu¬ 
da. I Jugoslavenska akademija u Zagrebu održala je 26. 
svibnja 1965. svečani skup u čast Danteu. 

Danteova »Božanska komedija« je najdivnije djelo 
kršćanske književnosti, puno nenadmašive umjetničke lje¬ 
pote. Ono je svojom vječnom i naročito danas aktuelnom po¬ 
rukom putokaz rješavanju mnogih problema i poteškoća ko¬ 
je danas tište i pojedince i narode, prije svega zato što su 
zaboravili da sreći, kako Dante pjeva, vodi jedino »ljubav 
koja pokreće sunce i druge zvijezde .. .«* 

Dr Rajko Pakledinac 

* Papa Pavao VI. izdao je godine 1965. posebnu encikliku 
o pjesniku Danteu, najvećem kršćanskom pjesniku svijeta. U 
dane, kad Koncil uzakonjuje značenje lajika u Crkvi, izlazi prvi 
put čak i jedna papinska enciklika o jednom lajiku. 

NARODNA IMENA U KALENDARU 


Bilo je vrijeme, kada je 
jedan još danas učeni čovjek 
napisao njemačkim jezikom: 
»Gdje su ti nekakvi Slaveni, 
osim u glavama i maštanjima 
gospode Čeha Palackoga i Hr¬ 
vata Ljudevita Gaja? Gdje im 
je jezik, osim ponešto u crkve¬ 
nim starim glagoljaškim lita¬ 
nijama, koje ne razumije nit¬ 
ko? Slaveni su razasuti među 
Nijemcima, dok nešto Hrvata, 
Srba i Bugara živi na Balkanu 
pastirskim, nomadskim (ci¬ 
ganskim), barbarskim živo¬ 
tom. Ovi nemaju ni geograf¬ 
skih, historijskih, političkih 
niti ikakvih uvjeta za samo¬ 
stalni život«. 

Bilo je to u vrijeme, ka¬ 
da je sredinom 19. stoljeća au¬ 
strijski apsolutizam upro sve 
sile, da Slavene odnarodi i 
pretvori u Germane. Milom ili 
pisci i vođe narodnog ilirskog 
preporoda. Pjesnik Filipović je zato, što je u jednoj pjesmi 
napisao, da »pravda mora pobijediti«, bio osuđen »radi bu- 
njenja« na dvije godine teške tamnice u okovima. Tada su 
osobito Madžari osporavali Hrvatima, da su ikada imali 
kakvu spomena vrijednu svoju državu. Zato je trebalo hi¬ 
storijskim dokumentima dokazati istinu. Na mučni posao 
prikupljanja i objelodanjivanja hrvatskih povijesnih listina 
dao se zaslužni historičar Ivan Kukuljević Sakcinski. 

U to i takvo vrijeme bila je u zagrebačkoj bogosloviji 
mala četa žarkih rodoljuba pod vodstvom »triumvirata« (tri¬ 
ju muževa) Ivše Tkalčića, Blaža Lorkovića i Đure Stjepana 
Deželića. Gdje god su mogli koristiti narodnoj stvari, ti su 
se mladi rodoljubi prihvatili posla. Na Ivšu Tkalčića i Đuru 



ĐURO STJEPAN DEŽELIĆ 
Spomenik u Zagrebu izradio 
Frane Cota 


silom utihnuli su hrvatski 

Deželića obratio se Kukuljević, jer su znali izvrsno latinski 
i dobro čitali glagolicu, da mu pomognu korigirati tiskovni 
slog za knjigu »Listine hrvatske« (Acta croatica), u kojima 
se nalazila lijepa narodna imena drevnih Hrvata. Tad je Đuro 
Deežlić smislio da ispiše iz listina ta imena, pa ih poredao 
po danima i štampao u kalendaru «Dragoljubu«, koji je 
izlazio od 1861. do 1907. godine, a Đuro Deželić ga je uređi¬ 
vao, kad je izašao iz sjemeništa i posvetio se književnom 
radu. 

O tom je Đuro Deželić u »Dragoljubu« za godinu 1886. 
napisao ovo: »Sastavio sam kalendar hrvatskih krsnih ime¬ 
na. Nijedno ime nisam izmislio ni skovao, nego sam ih tra¬ 
žio iz listina i spomenika, a stara hrvatska povijest obiluje 
mnoštvom lijepih imena«. 

Prije četrdeset godina je Papa Pijo XI. preporučio mla¬ 
dim očevima i majkama, da na krstu svojoj djeci daju na¬ 
rodna imena, pa da dobijemo Svetaca pod novim imenima, 
a ne samo pod imenima Ivan, Petar, Pavao, Josip, Augustin, 
Franjo, Marija, Ana, Kata i drugim imenima starih Svetaca. 
Odmah iza te Papine preporuke uveo je Dr Josip Andrić, ta¬ 
danji urednik Društva sv. Jeronima, u jeronimski kalendar 
»Danicu« uz svetačka imena i narodna imena, a za tim su 
se onda poveli i drugi kalendari. Danas se sve više djece 
krsti s narodnim imenima, a na krštenju dodaje se obično 
još i jedno svetačko ime. 

Đuro Stjepan Deželić rodio se 25. ožujka 1838. u Iva- 
nićgradu, a umro 28. listopada 1907. u Zagrebu. Bio je ured¬ 
nik mnogih časopisa, među njima i prvi urednik najuvaže- 
nijeg hrvatskog književnog časopisa »Vijenac«, gdje ga je 
naslijedio August šenoa. Pisao je pripovijesti i romane. Ure¬ 
dio je »Hrvatsku pjesmaricu«, kojom se u više izdanja širi¬ 
la naša pjesma. Osnovao je prva vatrogasna društva kod nas 
i vatrograsni Savez, kojemu je bio prvi predsjednik. Njegov 
svestrani kulturni rad zahvaćao je u cijeli život Zagreba, gdje 
je bio senator, a biskup Štrosmajer ga je u šali nazivao 
»diktatorom Zagreba«. Ove godine 1966. navršuje se ravno 
stota godišnjica njegova književnog rada. Baš tom zgodom 
neka se eto zna, da je Đuro Deželić bio onaj, koji je kod nas 
počeo oživljati zaboravljena hrvatska narodna imena, i to 
posebno tim, što ih je on prvi uveo i u naše kalendare. 

Dr Velimir Deželić sin 

Q>L&kup pcipcmjedac 



Godinu dana iza 
smrti Augusta Šenoe, 
najvećeg pripovjedača hr¬ 
vatske književnosti, koji 
je umro u Zagrebu 1881. 
godine, postao je bisku¬ 
pom u Dubrovniku Mato 
Vodopić, koji je poznat 
kao pisac vrlo lijepih 
pripovijesti predgrađa iz 
svog rodnog grada Du¬ 
brovnika i okolice. Ove 
godine navršava se 150. 
godišnjica njegova ro¬ 
đenja. Rodio se naime 
13. prosinca 1816. iz du¬ 
brovačke pomorske obi 
telji. Na dan sv. Katari¬ 
ne 1840. služio je prvu 
sv. misu u Dubrovniku. 
Kao svećenik djelovao je 
u Smokovljanima, Ošlju, 
Konavlima i Lapadu-Gru- 
žu, dok ne postade 1879. 
kanonik i konačno 1882. 
biskup u Dubrovniku, 
gdje je 11 godina kasni¬ 
je umro 13. ožujka 1893. 
Mato Vodipić napisao je velike pripovijetke: »Mariju 
Konavoku« i »Tužnu Jelu«, ostavio nedovršenu »Đenevriju«, 
pa napisao pripovijest »Na doborskijem razvalinama« iz bo¬ 
sanskog života i iskitio u pučkom desetercu pripovijetku 
»Robinjica«. 


NAJVREDNIJE STARO DRVENO 
RASPELO U DUBROVNIKU 
iz 14. stol. u dominikanskoj crkvi 


U »Mariji Konavoci« Vodopić je uhvatio život u onda 
još junačkim Konavlima i spleo ga oko djevojačke otmice. 
»Tužna Jele« je vjeran opis Gruža pri kraju njegovih jedre¬ 
njaka i brodogradilišta. »Đenevrija« je imala prikazati ono- 

dobni život u dubrovačkom predgrađu Pile. U »Na đobor- 
skijem razvalinama« pripovijeda o nevoljama bosanskog svi¬ 
jeta pod Turčinom. Kad je buknula 1875. godine buna u Her¬ 
cegovini, spjevao je Vodopić pripovijest »Robinjicu«. 

U svim Vodopićevim pripovijetkama očituje se ljubav 
pisca prema puku. On svijet svojih pripovijedaka prikazuje 
radinim, otpornim, požrtvovnim, s malim zadovoljnim, oda¬ 
nim domu i rodu, a mane mu omekšava vjera. Vodopićevo 
pripovijedanje ukrašeno je vrlo lijepim opisima prirode. 

Osim pripovijedaka pisao je Vodopić i dnevnik, u koji 
je zapisivao pažljiva promatranja dnevnih zbivanja. Kao žup¬ 
nik Gruža okupljao je oko crkve sv. Nikole, zaštitnika po¬ 
moraca, gruške brodograditelje i utemeljio im bratovštinu. 

Mato Vodopić sakupljaše građu iz pučkoga života du¬ 
brovačkoga kraja i okolnih hercegovačkih strana. Zanimlji¬ 
va mu je zbirka nazivlja bilja, a još zanimljivija zbirka na¬ 
zivlja domaćih i šumskih životinja. 

Puk je volio njegova pisana djela. Kad je bila tiskana 
knjiga »Tužna Jele« dubrovački puk tako zavoli tu pripo¬ 
vijetku, da se nalazila valjda u svakoj tamošnjoj kući. 

Krasno je o Matu Vodopiću kao književniku napisao 
Ivo Vojnović, hrvatski književnik, rekavši, da je Dum Mato 
(tako ga je od mila na domaću zvao i pod tim imenom uzeo 
u svoje djelo »Ekvinocijo«) »Tužnom Jelem« probudio u 
njemu kao dječaku pjesničku maštu. 

O Matu Vodopiću kao svećeniku i rodoljubu svjedoči 
velika ljubav župljana (o kojoj se i sada govori!) prema nje¬ 
mu. Kazuju svi o njemu onako na pučku: Bio je anđeoski 
čovjek. Tu pučku divno dopunja Vojnovićeva o njemu, da 
je bio »anđeoska dobrota u svepraštanju i svepomaganju«. 

Na takvog Vodopića i kamen čuva uspomenu. Dvije 
kamene ploče o njemu kazuju. Jedna stoji na starom, ma¬ 
lom župnom stanu kraj Mihajla na Lapadu i pripovijeda o 
Vodopiću, koji je tu pisao svoja djela. Druga se bijeli u 
crkvi isusovaca u Dubrovniku, u kojoj je on i sahranjen. 

Na starom Lapadu neki put, kojim je kao puteljkom 
u ondašnjoj seoskoj ljepoti Lapada slazio i Dum Mato u svo¬ 
ju dragu Grušku luku, naziva se Put Mata Vodopića. 

Dum Mato Vodopić pisao je pripovijetke s mnogo srca, 

Tomislav Macan 

SIGETSKI JUNAK 

čETIRISTOTA GODIŠNJICA NIKOLE ZRINSKOG 


Porodica Zrinski potječe od porodice šubića, koja se 
spominje još za vrijeme hrvatskih narodnih vladara. Župani 
šubići stoluju iz početka u Bribiru, nedaleko današnjega 
Skradina u sjevernoj Dalmaciji. U blizini su imali i tvrdi 
grad Ostrovicu. Danas su to neznatna sela. 

Bribirski župan Mrmonja spominje se i u onom zna¬ 
menitom ugovoru što su ga Hrvati sklopili s Kolomanom go¬ 
dine 1102. Kasnije se spominju mnogi članovi porodice šu- 
bić koji su bili i hrvatski banovi, te su vladali velikim dije¬ 
lom Dalmacije i Hrvatske. Neki su bili tako moćni, da su 
potpuno samostalno vladali i kovali svoj novac. Osobito se 
ističe ban Pavao I šubić koji je samostalno vladao Dalma¬ 
cijom, većim dijelom Bosne, Humom (kasnijom Hercegovi¬ 
nom). Znamenit je i Mladen III. kojega naša povijest zove 
»štitom Hrvata«, kako je to i istaknuto na grobu u trogir¬ 
skoj katedrali. On je uzeo za ženu Jelenu, sestru Stjepana 
Dušana Silnog, najznamenitijeg srpskog vladara. 

Za vrijeme ratova između Venecije i ugarsko-hrvatskih 
kraljeva za Dalmaciju, knez Juraj Šubić, jedan od potomaka 
bana Pavla I., nagodio se s kraljem Ludovikom I. On je 
kralju dao tvrdi i važni grad Ostrovicu (blizu Bribira) za 
grad Zrin u Hrvatskoj. Tako težište ove porodice prelazi iz 
primorske Hrvatske u kopnenu Hrvatsku. Ovaj knez Juraj 
je praotac čuvene hrvatske porodice Zrinskih kojima od 16. 
stoljeća pripada Međimurje pa se težište ove porodice pre¬ 
mjestilo iz Zrina u Čakovec. 

U borbi protiv Turaka, u obrani Hrvatske uopće naj¬ 
više se istakla porodica Zrinski. Godine 1566. sultan Sulej- 
man u 75. godini povede vojnu na Beč. Na to ga je poti¬ 
cao vezir Mehmed Sokolović, porijeklom Hrvat iz Bosne, 
graditelj poznatog mosta na Drini kod Višegrada. Sultan Su- 
lejman pođe na grad Siget, gdje je kao kapetan zapovi¬ 
jedao bivši ban Nikola Zrinski. Budući da je bio istaknuđ 
borac protiv Turaka, sultan ga htjede kazniti. Zrinski opskr¬ 
bi Siget hranom i oružjem, sakupi hrabru četu od 2500 mo¬ 
maka, najviše Hrvata uz nešto malo Madžara. Nakana mu 
je bila da zadrži sultana dok mu ne stigne obećana pomoć 
od kralja Maksimilijana. 

Početkom kolovoza 1566. sultan opkoli Siget sa svih 
strana, počne ga biti iz topova tolikom žestinom da se Zrin¬ 
ski za nekoliko dana morao povući u nutarnji grad. 

Veliki vezir Sokolović ponudi Nikoli čitavu Hrvatsku, 
ako mu predade grad. Zrinski to s prezirom odbije. Iza uza¬ 
ludnih pokušaja da osvoje grad, Turci odluče da lagunom 
potkopaju gradske zidine i tade provale u grad. Zrinskome 
nije preostalo drugo nego da junački pogine ili se kukavno 
preda. Stoga on 7. rujna provali iz grada i »mala četa s nji¬ 
me« (oko 500 ljudi). 

Zajedno sa Zrinskim izginuše gotovo svi borci. Samo 
nekima Turci poklone život, a među njima tajniku Nikoli 
Crnku*, koji je tu opsadu opisao čakavskim narječjem. Su- 
lejman je tri dana prije pada Sigeta izdahnuo, a njegovu je 
smrt Sokolović zatajio, jer se bojao da će mu se vojska raz- 
bježati. Junaštvo Zrinskoga zadivi svu zapadnu Evropu, a 
smrt Zrinskoga nije se nimalo kosnula podmukloga i vjero¬ 
lomnog Habzburgovca Maksimilijana. Čini se da mu je glav¬ 
na svrha bila da oslabi Hrvatska. 

Potomak sigetskog junaka Nikola Zrinski spjevao je 
sto godina kasnije »Zrinijadu« o opsadi Sigeta na madžar¬ 
skom jeziku, a to je djelo preveo na hrvatski jezik brat mu 
ban Petar Zrinski, koji je pogubljen 1671. 

Pogibija junačkog bana Nikole Zrinskog potakla je 
mnoge književnike i umjetnike za umjetnička djela o tom 
događaju. Njemački pisac Theodor Korner napisao je o tom 
dramu, a slovački pjesnik Martin Sladković (1820—1872) 
spjevao je pred sto godina ep o našem sigetskom junaku. 
Veliki hrvatski skladatelj Ivan Zajc skladao je na tekst pjes¬ 
nika Huge Badalića operu »Nikola Šubić Zrinski«, koja je 
najpopularnija hrvatska opera od 1876., kad je nastala, pa 
do danas. I hrvatski slikari Ferdo Kikerec (1854.—1893.) i 
Oton iveković (1869.—1932.) nslikali su krasne slike o opsa¬ 
di Sigeta. O 300. godišnjici Nikole Zrinskog 1866. dao je bi¬ 
skup Štrosmajer 50.000 forinti za osnutak sveučilišta. 

Ove se godine navršava 400 godina od tog velikog do¬ 
gađaja iz hrvatske povijesti, koji je toliko odjeknuo i u po¬ 
vijesti Evrope i svijesti i umjetnosti hrvatskog naroda. 

__ Marko Vunić 

* Knjižicu od tog Crnka, priređenu od Ante Šimčika, izdalo 
je Hrvatsko književno društvo sv. Jeronima 1935. godine. 

BENEDIKTINCI OPET U HRVATSKOJ 



Tkogod pozna hrvat¬ 
sku povijest, zna, što je za 
Hrvatsku u prošlosti značio 
benediktinski red, koji je 
bio najstariji red u kato¬ 
ličkoj Crkvi uopće. Osnovao 
ga je sv. Benedikt, koji je 
živio od 480. do 543. godine 
u Italiji i osnovao 12 sa¬ 
mostana, od kojih je Mon- 
te Cassino bio najslavniji 
i središte cijelog reda. Za 
drugog svjetskog rata uta¬ 
borila se njemačka vojska 
u tom samostanu na brdu, 
pa su Amerikanci bombar¬ 
diranjem razrušili taj div¬ 
ni, nebrojenim umjetnina¬ 
ma urešeni samostan. Cijeli 
je svijet žalio nad tom ne¬ 
srećom, ali Amerikanci su 
poslije rata taj čuveni sa¬ 
mostan posve obnovili, te 
je opet onakav, kakav je 
prije razorenja bio. Papa 
Pavao VI. posjetio je 24. li¬ 
stopada 1964. Monte Cassi¬ 
no, obavio blagoslov, odr¬ 
žao velik govor o svjetskom 
miru i proglasio sv. Bene- 
dikta zaštitnikom Evrope, 
sveti benedikt jer je bio »glasnik mira, 

izradila Mila Vod tvorac jedinstva i učitelj 

civilizacije«. 

Sv. Benedikt je patrijarha svih zapadnih redovnika, a 
na ovom kipu, kojega sliku donosimo, blagoslivlje (benedic- 
tus znači latinski: blagoslovljen). Sv. Benedikt blagoslivlje, 
jer njegova duhovna djeca donose Božji blagoslov. Kip je 
djelo hrvatske kiparice Mile Vod, koja se rodila 1888. i istak- 

la se izgrađujući mnoga djela crkvene umjetnosti, pa je ta¬ 
ko osim Ive Kerdića među prvima izgradila i kipove bi. 
Nikole Tavilića. 

Crkva i danas cijeni vrijednost djelovanja sinova Sv. 
Benedikta: njihovo je geslo »Moli i radi« (ora et lahora). 
Krasan je govor, koji je sv. Otac Papa Pavao VI. održao 
kod svog posjeta Montekasinu, i u kojem je kazao: »Čovje¬ 
ku manjka šutnja i prisna nutarnja riječ, koja se čuje u šut¬ 
nji; manjka mu red, manjka mu molitva, manjka mu mir, 
manjka čovjek sam sebi«. 

Malo je koji narod imao toliko benediktinskih samo¬ 
stana, kao što smo ih imali mi Hrvati: od Istre do rijeke 
Bojane nekada je bilo preko 150 benediktinskih samostana, 
značajnih za našu kulturu. Benediktinci su donijeli u Hrvat¬ 
sku svoju arhitekturu i svoje pismo, kojim se služila kance¬ 
larija hrvatskih vladara. Benediktinci su gojili glagolicu, a 
naše najstarije umjetnički ukrašene crkvene knjige su nji¬ 
hovo djelo. Benediktinci su bili poznati hrvatski pisci Mavro 
Vetranović (1482.—1576.) i Ignjat Đorđić (1675.—1737.) i to¬ 
liki drugi, koji su doprinijeli hrvatskoj kulturi i umjetnosti. 

Zadnji hrvatski benediktinac umro je u prošlom stolje¬ 
ću u mjestu Tkonu na otoku Pašamnu. Nakon drugog svjet¬ 
skog rata obnovljen je kod nas benediktinski red neumor¬ 
nim nastojanjem o. dra Martina Kirigina, koji je prvi bene¬ 
diktinski prior ove naše nove redovničke zajednice. Obnov¬ 
ljeni benediktinski red u Hrvatskoj ima svoje sjedište u sa¬ 
mostanu na Ćokovcu, brežuljku kod Tkona. Samostan se 
polako, ali sigurno obnavlja. S tog se brežuljka Ćokovca pru¬ 
ža divan pogled na zelenu okolinu Biograda, na divno plavo 
more posuto malim otočićima, na Vransko jezero, Velebit i 
dinarske planine. 

Ženski samostani sv. Benedikta postoje od najstarijih 
vremena kod nas još u ovim mjestima: Cres, Krk, Rab, Pag, 
Zadar, Šibenik, Trogir i Hvar. Zadarski samostan benedik- 
tinki poznat je daleko u svijetu. Godine 1066. — dakle rav¬ 
no prije 900 godina — bila je u tom samostanu opatica Ve- 
ćenega, rođakinja hrvatskog kralja Petra Krešimira Velikog. 
Taj samostan sv. Marije čuvar je neprocjenjivog umjetnič¬ 

kog i povjesnog blaga: tu su stare listine, crkvene knjige, 
relikvijari i druge vrijedne stvari, koje su sačuvale skromne 
kćeri sv. Benedikta. Samostan sv. Marije bio je u prošlom 
ratu bombardiran. Redovnice su se privremeno smjestile u 
sjemeništu »Zmajević«, nazvanom po rodobljubnom zadar¬ 
skom nadbiskupu Vicku Zmajeviću (1670.—1745.), velikom 
borcu za glagolicu i službu Božju na narodnom (starohrvat- 


ULAZ U CRKVU 
NA ĆOKOVCU 


Uz crkvu je bene¬ 
diktinski samostan 



skom) jeziku, koji je bio i poslanik Pape Klementa XI. za 
uređenje sporazuma Sv. Stolice s Rusijom. Tu dobre te re¬ 
dovnice čekaju, da se obnovi njihov drevni samostan. Zaslu¬ 
žne će benediktinke tu i dalje biti čuvarice dokumenata 
slavne hrvatske prošlosti. 

Benedikt ćokovčić 

Međunarodni jezik i ekumenizam 

Svaki narod govori 
svojim jezikom. Ima 
dakle vrlo mnogo jezika 
na svijetu, mogli bismo 
ih na hiljade nabrojiti. 
Kad hoćeš govoriti s ne¬ 
kim čovjekom iz drugog 
nekog naroda, moraš ili 
ti znati govoriti njegovim 
jezikom ili on tvojim. 
Naučiti više tuđih jezi¬ 
ka dosta je teško. Malo 
ima takvih, koji znadu 
mnogo raznih jezika go¬ 
voriti. Zato je dolazilo 
do tog, da se izabirao je¬ 
dan jezik, kojim bi ljudi 
iz raznih naroda među 
sobom govorili. Takav je 
jezik onda postao među¬ 
narodni jezik. 

Najpoznatiji među¬ 
narodni jezik bio je la¬ 
tinski, kojim se služi još 
i danas katolička Crkva: 
svi svećenici nauče latinski, pa tako onda hrvatski svećenik 
može lako da se sporazumijeva s francuskim ili američkim 
ili indijanskim katoličkim svećenikom, jer svaki zna latin¬ 
ski. I na Vatikanskom Koncilu svi biskupi drže latinske go¬ 
vore i rasprave. I u znanosti učenjacima mnogo služi latin¬ 
ski jezik. PoTitičari su opet tijekom vremena bili uveli fran¬ 
cuski jezik za međunarodni diplomatski jezik, ali je tu ulo¬ 
gu preuzeo poslije drugog svjetskog rata engleski jezik. U 
Ujedinjenim nacijama kao međunarodni jezici služe engle¬ 
ski, ruski, francuski ali zastupnici pojedinih država govore 
često i svojim jezicima. 

Pitanje, koji bi jezik trebao da postane opći međuna¬ 
rodni jezik za sve ljude, već se dugo rješava. Reklo se: naj¬ 
bolje da to ne bude jezik nijednog naroda, nego neki sasvim 



ESPERANTSKO ZVONO 
Zvono s esperantskim natpisom 

novi. I tako je bilo više pokusa da se stvori novi međuna¬ 
rodni jezik. Najviše je u tom uspio Poljak Lazar Zamenhof, 
liječnik, koji je živio od 1859. do 1917. godine. On je sasta¬ 
vio nov jezik, koji je nazvao esperanto, i koji se lako može 
naučiti. Za Hrvate je prvu gramatiku esperantskog jezika 
napisala Danica Bedeković, poznata po svom katoličkom ra¬ 
du između dva svjetska rata, a kod Srba je bio oduševljeni 
esperantista novosadski tamburaš Marko Nešić, koji je skla¬ 
dao mnogo novih narodnih pjesama. 

Esperanto postoji od 1887. godine i do danas je raširen 
već gotovo po svim zemljama svijeta Hitlerovi nacisti su taj 
jezik zabranjivali, isto tako ga je neko vrijeme zabranjivala 
i Frankova vlast u Španiji, a još danas je zabranjen u Por¬ 
tugalu. Bio je tu i tamo zabranjivan i u još nekim država¬ 
ma, ali on se ipak širio i sve više stječe pristaša. 

Svrha međunarodnog jezika jest, da jednom postane dru¬ 
gi jezik svakog suvremenog pojedinca. Dakle nipošto da 
zamijeni ili ukloni postojeće jezike, već da uz materinji je¬ 
zik bude svojina svakog čovjeka te predstavlja sredstvo spo¬ 
razumijevanja i među najudaljenijim narodima. U tome i 
jest najveća vrijednost esperanta, njegova sadržajna vri¬ 
jednost. 

Zato nije neobično, što u današnjem vremenu, kad se 
među vjernicima čitavog svijeta širi duh ekumenizma, na¬ 
ilazimo, da su među esperantistima-katolicima već pred više 
od pola stoljeća postojale ideje i težnje, koje su posve jed¬ 
nake s današnjim duhom Crkve. U tome se naročito isticao 
pokretač i osnivač prvog katoličkog časopisa, štampanog na 
esperantu, »Espero Katolika«, koji izlazi od 190U: to je bio 
francuski katolički svećenik Emile Peltier. Dok su se nje¬ 
gova nastojanja tada smatrala neobičnima, smionima, dotle 
se danas ona pokazuju u svijetlu novog duha. Godine 1910. 
osnovao je u Parizu drugi svećenik, Richardson, Svjetsko ka¬ 
toličko udruženje esperantista: I. K. U. E., danas sa sje¬ 
dištem u Belgiji. 

Usporedo s općim razvojem esperantskog pokreta na 
ostalim poljima ljudske djelatnosti (književnosti, nauci, teh¬ 
nici, saobraćaju itd.), esperantisti katoličke vjeroispovjesti 
uočili su u esperantu suvremeno sredstvo, koje može mnogo 
pridonijeti u ostvarivanju i širenju vjerskih ideala. Nije bez 
razloga Papa Pio X., i sam vladajući mnogim jezicima, iz¬ 
javio: »Esperanto ima veliku budućnost«, podijelivši tada 

blagoslov svim katoličkim esperantistima. Danas postoji u 
okviru spomenute međunarodne organizacije I. K. U. E. i 
sekcija »Pijo X.«, u kojoj su okupljeni svećenici, koji upo¬ 
trebljavaju esperanto. Predsjednik udruženja »Pijo X.« jest 
sada naš banjalučki biskup Mons. Alfred Pichler, a među 
ostalim članovima iz 27 raznih država nalaze se i uglednici 
kao nadbiskup Palerma kardinal Ruffini, nadbiskup Zara- 
goze Morcillo, pomoćni biskup Salzburga Macheiner, te još 
2 nadbiskupa i 4 biskupa drugih zemalja. U današnjoj kato¬ 
ličkoj štampi nalazimo i 4 međunarodna časopisa od kojih, 
osim već spomenutog »Espero Katolika«, treba istaći dvo- 
mjesečnu ilustriranu reviju »Nova Civito«. Uz dvadesetak 
radio-stanica u svijetu, koje imaju redovne emisije na espe¬ 
rantu, jest i Radio Zagreb, a uskoro će se priključiti i Radio 
Vatikan emisijama za katoličke esperantiste. 

Od drugih vjerskih organizacija među esperantistima 
u posljednje je vrijeme vrlo aktivna protestantska »Ekume¬ 
na Ligo« (ekumenski savez), koja teži za izmjenom mišlje¬ 
nja i saradnji s katoličkim esperantskim udruženjima. 

Na gotovo svim međunarodnim esperantskim kongre¬ 
sima (godine 1965. su 2 najveća bila: Svjetski esperantski 
kongres u Tokiju i Evropska konferencija u Beču) upriliču- 
je se katolička i protestantska služba Božja uz učešće vjer¬ 
nika u zajedničkim molitvama i pjevanju na esperantu. No¬ 
vost predstavlja prvo esperantističko hodočašće u Svetu 
Zemlju u kolovozu 1965., koje je iz Venecije išlo preko Ju¬ 
goslavije, Bugarske i Turske, i prilikom kojeg je u kapeli 
»Oče naš« u Jeruzalemu, gdje na Maslinskoj gori postoje na 
kamenim pločama Očenaši na mnogim raznim jezicima, pa 
i na hrvatskom (postavljen tamo po franjevcu o. Ivanu Fran- 
koviću prije prvog svjetskog rata), postavljena i otkrivena 
i nova ploča s Očenašom na esperantskom jeziku: »Patro nia, 
kiu estas en la cielo. Sanktigata estu nomo Via, alveno reg- 
no Via ...« (»... dođi kraljevstvo Tvoje ...«). 

Ivica šponar 


Ne poznavati Sveto Pismo znači 
ne poznavati Krista. 

Sv. Jeronim 

KAKO JE IVEK POSTAO DIV 

P R I t A 

Bio neki seljak, koji je sretno živio sa ženom i sinom 
Ivekom daleko od grada na jugu od rijeke Save usred pre¬ 
krasnih njiva i oranica u djedovskoj kući. Zemlja bila plod¬ 
na, on i žena marljivi, bogobojazni i složni, pa im je rad 
bio blagoslovljen. Imali su svega i preimali: i žita i brašna 
i ostalih plodova, a našlo se u kući uvijek po izbor blaga i 
krava i konja i volova, a da se o svinjama i ne govori. 

No jednog dana počeo rat. Stali silom oduzimati blago 
na otkup, pa onda i žito i ostale plodove, te je život po¬ 
stao sve teži. Ali sve bi to bilo lako tom seljaku podnijeti, 
da mu najprije nije umrla žena, a onda neprijateljska stra¬ 
na vojska stala oduzimati njive i oranice baš u onom kraju. 

Najprije se nije znalo, zašto trebaju zemlju, a kad sta¬ 
doše kopati, graditi i zidati, konačno se doznalo, da će tu 
biti veliki aerodrom, s kog će uzlijetati neprijateljevi avioni. 

U onom strahu i radu i borbi, da očuva što više svoje 
zemlje, oboli seljak, a kad zemlje nije mogao obraniti i kad 
mu srušiše kuću i oduzeše sve osim jednog komadića sjeno- 
koše taman za jednu kravicu, on se toliko ražalosti i snuždi 
te uskoro umre više od tuge za zemljom nego od same bo¬ 
lesti. Čak ni ljubav prema sinu jedincu, još nejakom dje¬ 
čarcu, nije ga mogla zadržati na ovom svijetu. 

I tako ostade mali Ivek sam samcat na svijetu sa kra¬ 
vicom i onom malom sjenokošom, u maloj drvenoj kućici, 
koju je otac tik prije smrti uspio nekako podići na rubu 
svoje sjenokoše, da imaju barem krov nad glavom. 

I šta je mogao maleni dječak od osam godina sam 
samcat bez bližega roda, već da pomaže susjedima za hranu 
na jP r U e kao pastir čuvajući svinje i blago na paši, a kasni¬ 
je radeći svaki posao, koji su mu dali. 

Otac i mati mu bijahu jaki ljudi, ali Ivek od onog rada 
i glada, na hrani kod tuđih ljudi zakržljao je, jer mu je manj¬ 
kalo hrane upravo onda, kada se razvijao iz dječarca u mom¬ 
čića. I da nije bilo njegove kravice, one koju mu je s koli¬ 
bom i sjenokošom ostavio otac, bilo bi i gore. Tako je kra¬ 
va nekako s njim progurala, dok nije poodrasao, a onda i 
ona obolila, te je moraše zaklati, da bar spase kožu i meso. 

Meso bilo staro, pa je prodavši ga dobio premalo nov¬ 
ca, da kupi novu kravu. Tako Ivek ostade bez svog najve¬ 
ćeg veselja i svoje najveće potpore u životu, bez kravice. 
Po sto puta je znao s kravom razgovarati na paši ili u šta- 
lici o starim dobrim vremenima, dok su još imali kuću, i 
krava kao da ga je razumjela, muknula bi otužno i glavom 
ga blago gurnula, kao da mu želi reći: »Bilo pa prošlo, ali 
ja sam još tu.« 

Sad, kad je krava uginula i kad je ostao sam, Ivek se 
tješio, da će uštedjeti novaca barem toliko, da dogodine 
kupi novu kravicu. Činilo mu se, da bi ipak bio nekako ne- 
ovisniji od svijeta znajući, da ima neko svoje vlastito živo 
biće, za koje se brine. 

Već i prije Ivek nije mnogo zalazio među ljude, jer ga 
je boljelo, da svaki čas mora čuti i slušati, kako je nekad 
njegov djed i pradjed pa i otac mu imao i preimao i bio 
jedan od najboljih gospodara u tom kraju, a eto kako ga 
je upropastio taj nesretni rat i aerodrom. 

Samo spominjanje te riječi u Iveka je pobudilo val 
ogorčenja. No kad je ostao bez kravice, onda je u njemu 
to ogorčenje raslo sve jače. Činilo mu se, da mu je lakše, 
ako mnogo radi, da bi radom nekako prigušio taj jad i 
čemer. A pomisao na novu kravicu davala mu je snage, da 
se odupre crnim mislima i bude nekako smireniji. 

1 tako je Ivek sam nosio svoje brige i nade 1 štedio 
svaku paru za novu kravicu sjećajući se, da mu je otac go¬ 
vorio, da je seljak svoj čovjek, dok ima svoje živinče, koje 
će mu dati barem toliko hrane i pomoći, da ne treba prositi 
u selu. 

Jednog dana poštar donese Iveku list. Kad je otvorio 
omot sav dršćući od predosjećaj a nesreće i nevolje, onako 
uzbuđen jedva pročita, da ga zovu, da stavi ponudu glede 
cijene otkupa za svoju sjenokošu, jer će aerodrom biti na 
tu stranu proširen, pa će obuhvatiti i njegovu sjenokošu. 

Čitav taj dan Ivek nije mogao doći k sebi. Nikom nije 
ništa govorio, a gospodar, kod koga je radio, pomislio je, 
da je bolestan, jer je bio blijed kao kreda, a oči su mu 
gorjele kao žeravica. Čas bi u njima zablistalo ogorčenje, 
a čas bi ih zalila tajna suza. I gospodar mu vidjevši sve te 
mijene na njemu, odpusti ga prije reda kući, da ode leći i 
još mu prikriči, da bi usput trebao otići liječniku po ka¬ 
kav lijek. 

KRIŽ NA SRDI/ 
iznad Dubrovnika 


Podignut 1935. godine, ob 
novljen u ljetu 1965. 

Ivek ode sve kao u snu kući neprestano misleći, da će 
sada eto postati posvemašnji bogac, bez i mrvice svoje 
zemlje i bez kravice (jer je o toj novoj kupnji toliko raz¬ 
mišljao, da je za njega ta kravica bila u praznoj štalici). Do¬ 
šavši kući baci se na postelju onako obučen i ostade ležati 
buljeći u strop i razlažući sam sebi svoje jade i nevolje. 

Kad je noć dobrano zagrlila zemlju, on se trgne i 
izađe na svoju sjenokošu. U daljini sjajila se svijetla aero¬ 
droma, kadikad bi zatutnjio koji avion spuštajući se na 
pistu ili uzlijećuči sa nje, ali Ivek svega toga nije čuo, osim 
sve jačih kucaj a svog srca i ogorčenja na ljude, koji su mu 
tim svojim aerodromom i avionima uništili i majku i oca i 
eto sad uništavaju ni kriva ni dužna njega siromaka. 

Legao je na zemlju leđima okrenut zvjezdanom nebu, 
kako je to toliko puta radio, ali ne da opet razmišlja o ne¬ 
beskim prostranstvima i prati hod zvijezda između krošanja 
šljiva, već onako nesvjesno. A ogorčenje u njemu bilo je 
sve jače i jače, i kad je već davno prošla ponoć, trgnuo se 
i opazi, da je narasao golem, velik i dug kao njegova sje- 
nokoša, a pun mržnje kao šipak koštica. Prva misao mu je 
bila, da se digne onako silan i jak i da zdrobi sve na aero¬ 
dromu. Onda mu padne na pamet, da je aerodrom tu radi 
grada preko rijeke i da je bolje, da uništi sam grad. 

Digne se u onoj mrkloj noći i krene oprezno dugim 
koracima prema gradu. Pazio je, da na putu nešto- ne sruši, 
jer se dosjetio, da bi najprije trebao srušiti najvišu zgradu 
u gradu, njegovu katedralu, koja je bila ponos grada. Pri¬ 
čali su mu, da je to najstarije zdanje u gradu i da zato i 
izgleda kao kvočka, koja je oko sebe skupila piliće, onaj 
nebrojeni niz kuća i kućica gradskih ulica. 

Tako stiže pred katedralu i opazi, da je veći od nje i 
da mu ne će biti teško rukama srušiti oba tornja, a onda 
udarcima noge raznijeti ostatke. 

Već je gotovo zgrabio tornjeve šakama, kad najednom 
u crkvi zatutnje orgulje, zapale se u njoj sva svijetla, da se 
Ivek lecne i odmakne od nje, da bolje vidi, šta se to u njoj 
zbiva. Ugleda kako se sama vrata otvaraju širom, a kroz 
otvorene dveri prosu se mlaz svijetla trgom i osvijetli četvo¬ 
ricu ljudi, koji su laganim korakom izlazili iz crkve. 

Onako visok i golem Ivek nije mogao razabrati, tko su 
ti ljudi, i da ih bolje promotri, klekne na jedne koljeno i 
ugleda u sredini između dva čovjeka, koji su nosili u ruka¬ 
ma svoje vlastite glave, svećenika u crnom svećeničkom ru¬ 
hu, sa zlatnim križem na grudima, gdje nosi nekakav tamni 
kip na rukama. Kad je Ivek bolje pogledao, razazna, da je 
onaj kip, što ga nosi svećenik, kip Majke Božje Bistričke, 
onakav kakav je na glavnom oltaru u Bistrici, kuda je on 
sa svojom pokojnom majkom i pokojnim ocem jednom 
išao. I sjeti se, da mu je onda njegova majka bila rekla: 
»Ivek, sinek, kada ti bude najteže u životu, onda dođi od¬ 
mah simo i sve bude dobro!« 

Pomisao na majku, bol za roditeljima i svijest, da je 
krivo radio, prisile Iveka, da klekne i na drugo koljeno, a 
suze mu počeše teći niz lice. I dok je tako jecao i usdisao: 
»Majko Božja Bistrička, pomozi meni!«, nije ni opazio, da 
je opet postao kao i prije obične veličine. Naime ljudi, sve 
dok u pokajanju ne kleknu pred Bogom ili Njegovom Maj¬ 
kom, ne mogu osjetiti, kako su bijedni i potrebni pomoći 
Božje. Misle, da su veliki, jaki i moćni, a čim se ponize i 
padnu na koljena, otvore im se oči i oni uvide, da bez 
Boga i njegove pomoći nema ni sreće ni zadovoljstva. 

I tada Ivek uđe u crkvu, ode na ispovijed i pričesti se, 
i nakon što se pomolio za one, koje je vidio te noći, ode 
kući smiren i tih znajući, da Bog svojih nikada ne ostavlja, 
a pogotovo one, kojima je Kraljica Njegova Majka. 

Petar Krešić 


Čuo sam za čovjeka, koji s poštovanjem skida šešir kad 
prolazi kraj žitnog polja. 

Danski katolički književnik 
Johannes Joergensen, 
čija je stota godišnjica rođenja 6. XI 1966. 

Majka u badnjoj noći 


Već dugo godina na Badnjak 
moja draga Nana 
pognuta šutljivo sjedi 
navečer uz peć, 
na kojoj krklja kupus 
i širi miris suhoga mesa. 

Ko da se prisjeća nečeg 
zamišljeno pogleda 
po kuhinji toploj, 
a onda proviri u pećnicu, 
prevrće pečenje 
i uzdiže umorno glavu. 

Čini se kao da teške misli 
od sebe nekamo otresa. 

Unuk joj unosi badnjake 
i naziva sreću, 
pa zatim hrastiće stavlja 
uz priklade 
na ognjište vrelo. 

Slama se ne prostire više, 
otkako nema 
starinskih kuhinja. 

A1 Badnju večer 
ne zaboravlja nitko! 

Od mirisa ugodnih 
i pucnjave bučne 
odzvanja veselo Čitluk, 
naše dražesno selo. 

Ustaje tada Nana 
i uzimlje čašu , 

svete vode, 

pa pozorno škropi sve: 
i čeljad 
i stoku 
i sobe 
i dvorište. 

A kad se vrati, 

oči joj se krijese od suza. 

šuti... 

Samo uzdahne teško, 
pa vješto izlije vodu 
u vatru na ognjište. 

— Bako, zašto si tako večeras 
ozbiljna, tiha i plačna? 

Zar nije i tebi 
sveta Badnja večer? 


Tako je pitao sitni 
praunučić moju Nanu. 

— Dijete nestašno, malo, 
ti ne shvaćaš sve, 

što večeras 

pred moje iskrsava oči. 

Mnogi pomriješe moji 
i danas u raju slave 
Svijetlo iz božične noći. 

Drugi su kojekud pošli 
i nikad ih na Božić nema sa 
[mnom. 

Kod mene osta spomen, 
koji mi smućuje dušu 
i stvara u srcu uvijek 
novu, beskrajnu ranu. 

Dok tako pričaše ona, 
pomalo noć se 
sve više sterala selom, 
dok nije stigla 
i ponoć studna 
u sjaju razdraganih zvijezda. 
Nana je već bila spremna 
da pođe na ponoćku 
u pratnji veselog poja, 
koji se čuo 

iz raspjevanih zvjezdanih 

[gnijezda. 

Uz Jaslice stajala je ona 
i opet šaputaia tilio, 
dok suza nije 
sustigla uzdah, 
koji je pričao 
o boli majčina srca 
u svetoj božičnoj noći. 

— Isuse, gdje su moja djeca, 
što oni noćas rade? 

Misle li na me? 

Da li će ijedan 
ove godine 

bar na čas k meni doći? 
šutljivo sluša Djetić ... 

I kao da veli: 

Majčino srce je stvoreno 
da žrtvom i ljubavlju 
nebo i zemlju veseli!... 

MIRKO VALIDŽIČ 

Kraljevstvo samoće 

Kao paučinastu mrežu ispleo je mje 
sec velo među granjem sume. Titra tišina u 
njoj i slijeva se u obzorjima na dane kad 
plove nebeskom pučinom sa zvijezdama i 
oblacima. 

Stojim pred ulazom zastrtim tajnama. 
— Tko si ti? 

— Sin sam doline. 

— Ne možeš ući. 

— Odbacio sam sa sebe teret zemlje i 
u grudima nosim plahe čežnje. 

— Što želiš? 

— Pokloniti se njoj. 

— Uđi. 

Razgrću se zavjese iza kojih bjehu nade i čežnje, gdje 
se sakrivahu uzdasi bez bola i straha kao što se mladost u 
poljima posutim cvijećem razgrće i nudi suncu. Sviraju bez¬ 
brojne violine i anđeoski glasovi uljuljavaju u sanje. Bjeli¬ 
nom svibanjskih zora u kojima mirisni bagremi cjelivaju 
odlazeće zvijezde sjaji se kraljevstvo njeno. Pričaju potoci 
o ljepoti svojih izvora gdje se kristali i ogleda jutro u sun¬ 
cu u času kad djevojke umivaju crvene obraze. U očima se 
odrazuje dragost plavih visina što ih na dlanovima donose 
mlada proljeća, a zvona bruje radost milijuna svojih tonova. 

Sve je tiho i tiše. 

Ja sjedam na kamen smiren kao u zimska predvečerja 
kad vatra u peći skriveno probija kroz dragi mračak i otva¬ 
ra tajanstveni prozorčić moje duše. 

Tko se to krade k meni? 

Osjećam njenu toplinu što odiše bajkom i dalekom 
željenom pričom. 

Dolazi tiho ko mala vila u bijeloj kopreni. 

Okrećem se, čekam, želim, čeznem. 

Draga me samoća poljubi u usta. 

Stjepan Krčmar 

c Smet a glazbi 


O. KAMILO 
KOLB 


Ove će godine 10. travnja 1966. biti deset 
godina, kako je umro jedan od najvećih hrvat¬ 
skih glazbenika skladatelja novijeg doba Dr 
B o ž i d a r Š i r o 1 a , rođen 21. XII 1889. Skla¬ 
dao je pjesme, oratorije, opere i druge sklad¬ 
be, te pisao glazbene knjige. Prije rata izdalo 
je Hrvatsko književno Društvo sv. Jeronima 
njegov Oratorij sv. Jeronima i »Hrvatsku pje¬ 
smaricu«, a za djecu »Abecedu za naša čeda, 
koja se pjeva i gleda«. 

U Zagrebu je 18. travnja 1964. umro crkveni 
skladatelj A1 b e V i d a k o v i ć , rođen 2. X 
1914. u Subotici. Bio je ravnatelj kora u zagre¬ 
bačkoj katedrali i osnivač Instituta za crkve¬ 
nu glazbu. Skladao je više misa i drugih sklad¬ 
bi te pisao knjige o glazbi. 

U Americi je živio 40 godina najveći hrvat¬ 
ski umjetnik na violini Zlatko Baloko- 
vić, rođen 21. III 1895. u Zagrebu. Ponosio 
se, što je jedamput svirao i pred Papom. Svojom je violinom 
pronosio glas o hrvatskoj glazbi po svem svijetu. Za prošlog ra¬ 
ta bio je predsjednik američkog odbora za oslobođenje Jugo¬ 
slavije. Želeći u Zagrebu proslaviti 70. godišnjicu života krenuo 
je iz Amerike u domovinu, no na putu je u Veneciji iznenada 
umro 29. III 1965. Pokopan je na Mirogoju na državni trošak i 
uz počasti predstavnika države. Sprovod je vodio biskup Dr Jo¬ 
sip Lach. Na zadušnicama pristupili su supruga, sestra i ostala 
rodbina ovog hrvatskog umjetnika k sv. pričesti. 

U Virovitici je 13. srpnja 1965. umro crkveni skladatelj fra¬ 
njevac o. Kamilo Kolb, rođen 31 VII 1887. u Okučanima. 
Skladao je oko 2000 skladbi, među njima 80 misa, 2 ora¬ 
torija, skladbe za orgulje, te 
skladbe za tambure (Kolb i 
BALOKOVIć Andrić skladali su prve dvije 

ZLATKO tamburaške simfonijete prije 

rata). Kolbove crkvene pje¬ 
sme ističu se lijepom melo¬ 
dijom, koja se rado pjeva i 
budi u srcu pobožnost. Za 
Društvo sv. Jeronima skladao 
je g. 1925. na riječi urednika 
Andrića pjesmu »Božja knji¬ 
ga«, koju je pjevao na jednoj 
priredbi za blagdan sv. Jero¬ 
nima svojim krasnim bari¬ 
tonskim glasom uz pratnju 
Dra Stjepana Markulina na 
klaviru. Skladao je i pjesme 
bi. Nikoli Taviliću. 







Dr LOVRE KATIĆ 



SIDA KOŠUTIĆ 
rođena 20. III 1902., 
umrla 13. V 1965. u 
Zagrebu. 



Dr MATIJA PETLIĆ 


SVJEŽI GROBOVI 


Smrt otvara vrata vječnosti. Po našim grob¬ 
ljima niže se sve više svježih grobova dragih ka¬ 
toličkih pokojnika. Za mladim hvarskim pomoć¬ 
nim biskupom Drom Andrijom Štambukom, koji 
je 19. VIII 1955. umro ne navršivši ni sto dana 
biskupovanja, umrli su biskupi Akšamović, Buda- 
nović, Banić, Čelik, nadbiskupi Stepinac, Ujčić, 
31. III 1956- predsjednik Društva sv. Čirila i Me¬ 
toda Dr Pavao Lončar, 27. IX 1957. Krešimir 
Pećnjak, 10. IX 1953. pisac prvog velikog živo¬ 
topisa bi. Nikole Tavilića Dr fra Bernardin Polo- 
nijo, 15. IX 1958. pjesnik Baltazar Vijolić, u ve¬ 
ljači 1961. liječnik Dr Ivp Koprić, 30. XI 1962. 
Dr Aleksandar Gahs, u g. 1963. Dr fra Petar 
Grabić, remetski popularni župnik Leopold Rusan, 
apostolski protonotar Dr Stjepan Bakšić, Dr Ka¬ 
milo Dočkal, F. Ž. Donadini, u g. 1964. sestra 
Dra Marakevića Vjera Richter i njen muž Franijo 
Richter, 14. III 1964. jedan od prvih članova 
katoličkog pokreta Blaž Mađer, 26. XII 1964. 
nosilac papinskog odlikovanja sv. Grgura prof. 
Mijo Poljak, 17. VII 1965. zagrebački župnik 
Ivan Gašpert i tako redom mnogi drugi. 

Dr Lovre Katić, pisac jeronimskih knjiga 
»Tri hrvatska kralja« i »Kraljica Jelena«, rođen 
8, II 1887., umro 1962. u Solinu. 

Dr Matija Petlić, dugogodišnji beogradski 
župnik, rođen 12. II 1899., umro 25. VIII 1963. 

O. Pavao M i I i č i ć , popularni hvarski gvar¬ 
dijan, rođen 31. X 1876., umro 3. X 1961. 

Mladen Alajbeg, svećenik splitske bisku¬ 
pije, rođen 18. IV 1901., umro 16. XI 1964. 



O. PAVO MILIČIĆ ALAJBEG 












MARIJA KUNTARIĆ 


Č. s. BLAŽENA MUSIL MARICA STANKOVIĆ 


Marija Kuntarić, uzor-majka Dra Duke 
Kuntarića i još trojice dobrih sinova, rođena 14. 
XI 1872., umrla 12. IX 1962. u SI. Požegi. 

Č. s. Blažena M u s i I , spisateljica životopisne 
knjige sv. Bernardice, fotografirane 22. X 1962. 
uz grob Petra Grgca, umrla 19. II 1963. 

Marica S t a n k o v i ć , uzor katoličkih djevo¬ 
jaka. rođena 31. XII 1900., umrla 9. X 1957. 

Vojko Miklaužić, rođen 1916., u dugo¬ 
godišnjoj bolesti uzor kršćanske strpljivosti, umro 
26. IX 1963. u Donjoj Lomnici u Turopolju. 

Dr Julije R a d o č a j , odvjetnik, jerusalemski 
hodočasnik, rođen 29. V 1892., umro 16. II 1960. 
u SI. Požegi. 

Bogdan Babić, pisac jeronimskih knjiga »Na¬ 
ša zemlja« i »Građa svijeta«, rođen 1891., umro 
13. XI 1961. u Zagrebu. 

Ilija Petričević, seljak-pripovjedač i arhe¬ 
olog, rođen 29. I 1891., umro 6. III 1965. u 
Tompojevcima u Srijemu. 




VOJKO MIKLAUŽIĆ 



Dr JULIJE RADOČAJ 


BOGDAN BABIĆ 


ILIJA PETRIČEVIĆ 

<Božić 



JOZEF NOWAK 
Veliki pjesnik Lužičkih Srba, 
najmanjeg slavenskog naroda 
u Istočnoj Njemačkoj, kato¬ 
lički je svećenik i navršio 
70. godinu života 5. I 1965. 
Na lužičkosrpski preveo Pre- 
radovićevu pjesmu »Zora pu¬ 
ca, bit će dana«. 


Pahuljice snježnog sjaja 
ko leptira plešu roj, 
nad poljima srpskog kraja 
anđelčića lijepi broj. 

Dom i gaj su snijegom 

skriti, 

zvono javlja Božić drag, 
za gumnima magla štiti 
naših polja sivi trag. 

Daj, Gospode, mir nam daj, 
Gospode, o daj nam mir! 

U Betlemu Davidovom 
jasno svijetli Božji sjaj, 
u prekrasnom svijetlu 

novom 

iz srdaca bježi vaj. 

Mili zvuci novog glasa 
u nebeskom sjaju svom 
dižu cvijetke žitnog klasa 
u kliktanju zanosnom. 

Daj, Gospode, mir nam daj, 
Gospode, o daj nam mir! 

Spjevao Jozef Novvak 
Na hrvatski prepjevao 
August Đarmati 
(Uglazbio Josip Andrić) 


Nastaju 

Breza na suncu raspjevano njiše granama. 

Treperi zeleno lišće od svijetle radosti: 
u vrtlogu vjetra ne vidi grobara jesen. 

Bezbrižno mlado drvo ne zna 

da će vjetar uskoro raznijeti žuto lišće. 

I nestat će sve radosti ispisane na njemu. 

Jedino će plodovi ući u žitnicu vječnosti 
i radovat će se beskrajnom Suncu koje ne zalazi . 

Nedjeljko Travljanin 

PAPA U UJEDINJENIM NARODIMA 


U američkom gradu San Francisku, koji je dobio svoje ime po 
sv. Franji, osnovana je odmah poslije drugog svetskog rata 1945. godi¬ 
ne organizacija sviju država svijeta pod imenom Ujedinjene Nacije. 
U njoj sad ima 117 država. U ovo 20 godina, otkako Ujedinjene Nacije 
postoje, zapriječile su već mnogo ratova. Sjedište Ujedinjenih Nacija 
je u Njujorku, najvećem gradu svijeta. Na dan sv. Franje 4. X 1965. 
došao je u Njujork Papa Pavao VI. Ujedinjenim Narodima. 

U rano jutro 4. listopada iza 5 sati poletio je Papa iz Rima avio¬ 
nom put Amerike. Točno u 14 i po sati po našem vremenu spustio se 
papin avion kod Njujorka. Po američkom vremenu to je bilo 9 i pol 
sati prije podne. Pet milijuna Njujorčana dočekalo je Papu i pozdrav¬ 
ljalo klicanjem duž cijleog puta od 38 kilometara, koliko se Papa u 
velikoj pratnji vozio autom od areodroma do njujorške katedrale sv. 
Patrika i do dvora njujorškog nadbiskupa kardinala Spellmana. U 12 
i pol sati Papa se sastao s američkim predsjednikom Johnsonom 
(Džonsonom), koji je u tu svrhu došao iz američkog glavnog grada 
Vašingtona i poveo sa sobom svoju 18-godišnju kćerku, koja je nedav 
no prešla na katoličku vjeru (otac joj je protestant). U 16 sati otišao 
je Papa u Ujedinjene Nacije, gdje je bio srdačno dočekan, pa kad je 
ušao u veliku dvoranu, gdje su svi predstavnici država bili na okupu, 
prvi je zapljeskao sovjetski ministar vanjskih poslova Gromiko te onda 
svi ostali. Govorima Papu pozdraviše predsjednik Ujedinjenih Na¬ 
roda Fanfani (katolik) i sekretar U Thant (budist). Zatim je Papla 
održao polsatni govor na francuskom jeziku. Papin govor bio je pun 
ljubavi prema svim narodima i prožet velikim mislima o miru. Papa 
je među ostalim rekao, da govori ne samo u ime katoličke Crkve, ne¬ 
go u ime svih kršćana, koji su ga na to ovlastili, dakle prvi put je 
tu Papa nastupio kao predstavnik svega kršćanskog svijeta. Crkva je 
prva bila osnavana na svijetu za sve narode, a za sve narode postoje 
i Ujedinjene Nacije. Dakle te dvije svesvjetske ustanove treba zajedno 
da rade za mir i slogu svega svijeta. »Dosta je bilo ratova, odsad neka 
ih više nikad ne bude!« rekao je Papa. Velikim pljeskom sviju pred- 
stvnika država popraćen je Papin govor, a Papa je zatim posebno raz¬ 
govarao s mnogim predstavnicima država. Svi su pokazali veliko po¬ 
štovanje prema poglavaru kršćanstva. 

U 20 i pol sati služio je Papa Misu na posebnom otvorenom prosto¬ 
ru, gdje je prisustvovalo 90 hiljada naroda. Iza Mise Papa je posjetio 
još svjetsku izložbu, gdje je poseban vatikanski paviljon. A onda je 
Papa u 22 i pol sati opet sjeo u avion, da se vrati u Rim. To je po 
našem vremenu bilo 3 i pol sata iza ponoći. Bilo je baš podne 5. li¬ 
stopada kad je Papa stigao u Rim i odmah se uputio u baziliku sv. 
Petra, gdje ga je koncil radosno dočekao i sa zanosom saslušao Papin 
izvještaj o tom putu. Papa je rekao, da još nikad glas Crkve nije ovako 
progovoren svim narodima, kao sad pred Ujedinjenim Narodima. 

Taj Papin put trajao je oko 30 sati, od kojih se Papa u Njujor¬ 
ku zadržao 14 sati, a preko 16 sati trajala je avionska vožnja tamo i 
natrag. Navršivši tjedan dana prije toga 68 godina Papa Pavao VI. je 
tim putem izdržao golem napor i kao Kristov apostol mira otvorio 
nove vidike u budućnost Crkve i čovječanstva. Dr J. A. 

SA SVIH STRANA 

Hrvatsko književno društvo sv. Ćirila i 
Metoda imalo je za predsjednika Dra Pavla 
Lončara od 1946. do 1952., a odonda mu j e 
predsjednik Dr Janko Oberški, profesor zagre¬ 
bačkog bogoslovskog fakulteta i kanonik, a 
podpredsjednik Dr Božo Milanović, najistaknu¬ 
tiji svećenik i borac za slobodu Istre. 

Devedeset rođendan pjesnika Nazora. Ve¬ 
liki hrvatski pjesnik Vladimir Nazor rodio se 
30. V 1976. te bi ove godine doživio 90 godina 
da nije umro 19. lipnja 1949. 

Tisuća godišnjica pokrštenja Poljske sla¬ 
vit će se ove godine, jer je pokrštavanje Polja¬ 
ka započelo 966. godine. Papa će poći na te sve¬ 
čanosti tog najvećeg slavenskog kat. naroda. 

Hrvatska himna, koje je spjevao Antun Mihanović 1835., 
a uglazbio Josip Ranjanin 1846., svira se svake ponoći na zagre¬ 
bačkom radiju. Himna gradišćanskih Hrvata »Hrvat mi je otac« 
pjeva se na zagrebačkom radiju svakog utorka u 18 i po sati. 

Počasni doktori zagrebačkog bogoslovskog fakulteta postali 
su 1962. godine Dr Božo Milanović, rektor biskupskog sjemeništa 
za Istru u Pazinu, i Dr Pavao Butorac, dubrovački biskup. 

Prva hrvatska štampana knjiga je glagolski Misal, koji je 
tiskan u Kosinju 22. veljače 1483. i to glagolicom. A prva hrvat¬ 
ska knjiga štampana latinicom je molitvenik iz g. 1494., kojega 
se jedini primjerak nalazi u Vatikanu. Prvo hrvatsko književno 
štampano djelo je »Judita« od Marko Marulića, tiskana 1501. 

Glasila pravoslavnih crkvi u Jugoslaviji jesu: »Glasnik srp¬ 
ske pravoslavne crvke«, koji izlazi u Beogradu, i »Vesnik, služ¬ 
ben list na makedonskata pravoslavna crkva«, koji izlazi u Skopju. 

Papinski prsteni pravoslavnim patrijarsima. Papa Pavao 
VI. je s posebnom poslanicom jedan biskupski prsten Pape Iva¬ 
na XXIII. na dar carigradskom patrijarhu Atenagori, a drugi 
moskovskom patrijarhu Alekseju. 

Pomrčine. Mjesečeva pomrčina 4. svibnja bit će od 20 sati 
6 minuta do 16 minuta iza ponoći. Djelomična pomrčina sunca 
bit će 20. svibnja od 9 sati 10 minuta do 11 sati 55 minuta. 

Letovi u svemir. Prvi je letio u svemir Rus Gagarin 12. IV 
1961. Odonda je do kolovoza 1965. bilo 15 ljudskih letova u sve¬ 
mir, i to 9 sovjetskih i 6 američkih. Najduži je let bio dvojice 
Amerikanaca 19. VIII 1965., koji je trajao 8 dana. 

Ispravci. Na str. 52 pomutnjom su zamijenjeni 11. i 12. re¬ 
dak odzdo. Na str. 80 naslov pjesme mora biti »Zvonici i jabla¬ 
ni«. Na str. 98 u 1. retku g. 1948, a na str. 102 mjesto 1954 i 1955 
mora biti 1964 i 1965. Na str. 144 u najdonjem retku Majersky. Ima 
još gdjegdje tako manjih tiskarskih pogrešaka, koje će čitalac 
sam znati ispraviti. 



Dr BOŽO MILANOVIĆ 


IZDALO HRV. KNJIŽ. DRUŠTVO SV. ĆIRILA I METODA U ZAGREBU 1965- 

